
„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai kadaise 
gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 
popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


Sielos gelmėse valdovas turi būti pasirengęs pasisukti taip, kaip 
to reikalauja permainingas likimo vėjas... ir, jei gali, neišklysti iš 


doros kelio, bet reikalo prispirtas turi nepabijoti ir blogio. 


N. MaAcHIAVELLI 


Prologas 


Per tris ir ketvirtį amžiaus, kitaip tariant, nuo Hiugo Kapeto 
išrinkimo iki Pilypo Gražiojo mirties, Prancūziją valdė tik vie- 
nuolika karalių, ir kiekvienas jų buvo palikęs sūnų, būsimą sos- 
to įpėdinį. 

Iš tiesų nuostabi toji Kapetingų dinastija! Regis, pats likimas 
ją palaimino ilgalaikiam valdymui. Iš vienuolikos karalių gali- 
ma išskirti tik du, kurie valdė trumpiau nei penkiolika metų. 

Nors, reikia pripažinti, kai kurie karaliai buvo gana vidu- 
tiniai valdovai, šis stebėtinas valdžios tęstinumas be galo daug 
prisidėjo prie nacionalinės vienybės užgimimo. 

Feodaliniai ryšiai, grynai asmeniški vasalo ryšiai su siuzere- 
nu, silpnesniojo ryšiai su stipresniuoju, pamažu keičiami kitais 
ryšiais, kita sutartimi, kuri jungė visus tokios plačios bendruo- 
menės narius, bendruomenės, kuri šimtmečiais išgyveno tas pa- 
čias likimo permainas ir laikėsi tų pačių įstatymų. 

Tautos idėja dar labai nedrąsiai žadino protus, o patį jos 
principą, ją pačią jau įkūnijo karalius, kuris regėjosi kaip neiš- 
senkamas valdžios šaltinis. Ir tas, kuris sako „karalius“, mintyje 
turi Prancūziją. 

Pilypas Gražusis, valdęs beveik trisdešimt metų, perėmė 


savo žymiųjų pirmtakų Liudviko VI ir Pilypo Augusto tikslus 


Maurice Druon 


bei metodus ir karštai stengėsi tą gimstančią vienybę stiprinti ir 
plėsti, tačiau ne viskas taip paprastai klojosi. 

Netrukus po Geležinio karaliaus mirties į kapą nužengė ir 
jo sūnus Liudvikas X. Šiose dviejose mirtyse, taip žaibiškai įvy- 
kusiose viena po kitos, liaudis kaipmat įžvelgė lemties ženklą. 

Dvyliktasis karalius tevaldė aštuoniolika mėnesių, šešias 
dienas ir dešimt valandų, tačiau netikusiam monarchui ir tiek 
laiko užteko sugriauti beveik viską, ką buvo sukūręs jo tėvas. 

Karaliaujant Liudvikui X, buvo nužudyta jo pirmoji žmona 
Margarita Burgundė, į kartuves pasiųstas pirmasis Pilypo Gra- 
žiojo ministras Angeranas de Marinji, Flandrijos purvynuose 
įklampinta ištisa kariuomenė. Badas alino liaudį; sukilo dvi 
provincijos, kurioms vadovavo baronai. Aukštuomenė vėl ėmė 
atakuoti karaliaus valdžią; reakcija pasidarė visagalė, o iždas be- 
viltiškai ištuštėjo. 

Liudvikas X karūnavosi tuo metu, kai katalikų pasaulis gy- 
veno be popiežiaus; jis mirė, o dėl popiežiaus išrinkimo taip ir 
nebuvo nutarta. 

Ir štai Prancūzija lieka be karaliaus. 

Iš pirmosios santuokos Liudvikas teturėjo penkiametę duk- 
terį Žaną Navarietę, įtariamą esant pavainikę, o antrosios ve- 
dybos teteikė labai gležną viltį tikėtis palikuonio, nes karalienė 
Klemencija turėjo gimdyti tik po penkių mėnesių. 

Pagaliau visai atvirai imta kalbėti, kad Vaidingasis buvo nu- 
nuodytas. 

Iškilo klausimas: kas tokiomis aplinkybėmis taps tryliktuoju 
karaliumi? 

Rėgentystė nebuvo numatyta. Paryžiuje į regento vietą pre- 
tendavo grafas de Valua, Dižone — Burgundijos kunigaikštis, 


pasmaugtosios karalienės tikras brolis ir galingos baronų lygos 


VYRŲ TEISĖ 


vadas, pasiryžęs apginti savo dukterėčios Žanos Navarietės tei- 
ses. Lione grafas de Puarjė, Vaidingojo brolis, stengėsi išardyti 
kardinolų intrigas ir veltui siekė gauti konklavos sprendimą. 
Flamandai telaukė progos griebtis ginklų, o Artua Grafystės 
senjorai tęsė pilietinį karą. 

Nejau viso šito neužtenka, kad liaudies atmintyje vėl iškiltų 
tas prakeikimas, kurį metė prieš dvejus metus didysis Tamplie- 
rių ordino magistras iš laužo liepsnų? Ir nenuostabu, kad toje 
prietarų pažymėtoje epochoje Prancūzijos liaudžiai aną pirmąją 
1316 metų birželio savaitę galėjo kilti klausimas, ar tik nuo šiol 


Kapetingų padermė nebus amžiams prakeikta. 


Pirma dalis 


PILYPAS UŽDARAVARTIS 


Baltoji karalienė 


Karalienių gedulo apdaras — baltas. 

Baltas plono audeklo kykas glaudžiai apspaudė kaklą, vos 
ne iki pat lūpų slėpė smakrą ir paliko nepridengtą tik patį veido 
vidurį; baltas šydas dengė kaktą ir antakius; balta, per riešus su- 
gnybta suknelė siekė grindis. Štai tokį beveik vienuolės apdarą 
apsivilko — ir greičiausiai apsivilko visam likusiam gyvenimui — 
dvidešimt trejų metų Liudviko X našlė Klemencija Vengrė. 

Nuo šiol nė vienas nebeišvys nei nuostabių auksinių jos 
plaukų, nei tobulo jos veido ovalo, nei to spindesio, to romaus 
švytėjimo, — viso to, kas taip garsino karalienės grožį. Jau dabar 
Klemencija atrodė nelyginant antkapinis paminklas, pastatytas 
ant jos pačios kapo. 

Tačiau po balto drabužio klostėmis pulsavo nauja gyvybė, ir 
Klemenciją persekiojo įkyri mintis, kad jos vyras taip niekada ir 
nepamatys savo kūdikio, kurį ji dabar nešiojo savo įsčiose. 

„Kad Liudvikas būtų pagyvenęs nors iki jo gimimo! Pen- 
ki mėnesiai, tik penki mėnesiai! — liūdnai mąstė ji. — Kaip jis 
džiaugtųsi, ypač jei gimtų sūnus... Ir kodėl nepastojau pačią 


L“ 


pirmąją mūsų vestuvių naktį!.. 

Ji pakreipė savo išvargusį veidą į grafą de Valua, kuris kaip 
riebus gaidys krypavo per kambarį. 

— Bet už ką, dėde, už ką jį taip negailestingai nunuodijo? — 
klausinėjo ji. - Argi jis žmonėms nedarė gera tiek, kiek išgalėjo? 
Kodėl jūs visur kur matote žmonių klastą, kurioje, be jokių 
abejonių, atsispindi tik Dievo valia? 

— Užtat jūs esate vienintelė, kuri priskiria Dievui tuos dar- 
bus, kuriuos derėtų veikiau priskirti velnio žabangoms, - atkir- 
to Karolis de Valua. 

Stambianosis, plačių ir raudonų skruostų, atsikišusiu pil- 
vuku, juodu aukšta skiautere gobtuvu, nusmukusiu ant vieno 
peties, juodo aksomo palaidiniu, papuoštu šermuonėlių uode- 
gėlėmis bei sidabro segėmis ir prieš pusantrų metų pasiūtu bro- 
lio Pilypo Gražiojo laidotuvėms, monsinjoras de Valua atvyko 
iš Sen Deni, kur dalyvavo laidojant Liudviką. Beje, šįkart per 
gedulingąsias iškilmes iškilo tam tikrų keblumų, nes pirmąkart 
nuo to laiko, kai nusistovėjo karalių laidojimo ritualas, dva- 
riškiai, sušukę: „Karalius mirė!“, negalėjo pridurti: „Tegyvuo- 
ja karalius!“ ir nežinojo, priešais kurį asmenį atlikti ritualinius 
gestus, skirtus naujajam valdovui. 

— Na ką! Sulaužysite savo lazdą priešais mane, — patarė Valua 
didžiajam šambelionui Marjė de Tri. - Aš — vyriausias šeimoje 
ir geriausiai tinku šiam reikalui. 

Tačiau jo kuzenas grafas d'Evrė tokiam netikėtam pasiūly- 
mui karštai pasipriešino. 

— Jeigu jūs vyresnumą suprantate plačiąja žodžio prasme, 
šis titūlas priklauso ne jums, Karoli, o mūsų dėdei Klermono 
Roberui, tikrajam Liudviko Šventojo sūnui, — pasakė grafas 


d'Evrė. - Nejau būsite pamiršęs kad jis dar gyvas? 

— Jūs puikiai žinote, kad tam vargšui žmogeliui seniai pasi- 
maišė protas. Nejau kas dar galėtų pasikliauti jo suminkštėjusia 
smegenine? — trūktelėjęs pečiais atrėmė Valua. 

Baigėsi tuo, kad per gedulingus pietus, surengtus abatijoje, 
didysis šambelionas sulaužė lazdą, savo aukštų pareigų simbolį, 
priešais tuščią kėdę... 

Klemencija vėl prabilo: 

— Argi Liudvikas neduodavo išmaldos vargšams? Argi ne- 
atleisdavo daugumai kalinių jų kalčių? Patikėkite, jis buvo 
kilnios dvasios ir dievobaimingas, o už savo nuodėmes karštai 
atgailaudavo... 

Vargu ar tinkamas buvo laikas suabejoti tomis vertybėmis, 
kuriomis karalienė norėjo puošti dar tokį savo atmintyje gyvą 
velionį vyrą. Ir vis dėlto Karolis de Valua nepajėgė užgniaužti 
susierzinimo. 

— Žinau, mano dukterėčia, žinau, kad jūs darėte Liudvikui 
labai gerą įtaką, žinau, kad jis tikrai buvo labai kilniaširdis... su 
jumis, — tarė Valua. — Tačiau negalima valdyti tik maldomis ir 
apiberiant dovanomis tuos, kuriuos myli. Ir neužtenka atgailos 
užgesinti neapykantai, kurią pats ir pasėjai. 

„Tai štai... štai koks jisai... — liūdnai pamanė Klemencija. — 
Liudvikui gyvam esant taip jam pataikavo, o dabar jau atsižada. 
Netruks ateiti laikas, ims priekaištauti ir man už visas tas dova- 
nas, kurias Liudvikas man teikė. Aš jiems tapau svetima...“ 

Tačiau nuo nemigo naktų ir nepaliaujamo verkimo die- 
nomis Klemencija buvo pernelyg silpna ir sugniužusi, kad rastų 
jėgų prieštarauti, todėl garsiai tepratarė: 

— Negaliu patikėti, jog Liudviko neapkentė taip, kad ryžosi 
jį nužudyti. 

— Nair netikėkite, mano dukterėčia, - pakėlė balsą Valua, — 
bet juk tai tiesa! Pats geriausias įrodymas — tasai šuo, lyžtelėjęs 
maršką, į kurią buvo suvynioti karaliaus viduriai. Juk šuo po 
valandos nustipo. 

Klemencija užsimerkė ir rankomis įsitvėrė į krėslo poran- 
kius: nuo tokio klaikaus paveikslo, kurį taip primygtinai jai 
piešė Karolis, ji pabūgo netekti sąmonės. Sustingęs, nelygi- 
nant kaukė išblyškęs, siauras ir jaudinantis veidelis visai su- 
siliejo su akinamai baltu, jos galvutę rėminančiu nuometu. 
Lavonas, balzamavimas, išskobti viduriai ir tas šuo, laižantis 
kruviną audeklą... Argi tai tas pats Liudvikas, jos vyras, kurio 
glėbyje ji beveik metus miegojo ir kurio kūdikį nešioja po 
širdimi? 

O monsinjoras de Valua toliau dėstė savo makabriškas 
išvadas. Kada jis pagaliau nutils, šitas bruzdus, valdingas ir 
tuščiagarbis žmogus, kuris pasirodo apsitaisęs tai žydrais, tai 
juodais drabužiais kiekvieną iškilmingą arba tragišką Kle- 
mencijos gyvenimo valandėlę nuo pat pirmos jos atvykimo į 
Prancūziją dienos ir kaskart tik tam, kad imtų ją mokyti, ap- 
kurtintų žodžių lavina ir priverstų ją veikti prieš savo pačios 
valią? Ir taip yra nuo pat jos vestuvių ryto... Čia Klemenci- 
ja prisiminė vestuvių dieną Sen Lijė; jai vėl prieš akis iškilo 
Trua kelias, kaimo bažnytėlė, kambarys nedidelėje pilaitėje, 
paskubomis pertvarkytoje į vestuvinį būstą... „Ar aš mokėjau 
džiaugtis savo laime?.. Ne, neimsiu verkti čia priešais jį“, — 
pamanė ji. 

— Kas šitos klaikios piktadarystės kaltininkas, — tęsė Valua, — 
mes kol kas nežinome, bet jį vis tiek surasime, dukterėčia, šitai 
iškilmingai jums prisiekiu... jeigu, žinoma, man bus suteiktos 


galimybės. Mes, karaliai... 

Valua kiekviena proga mėgo priminti, kad jis irgi nešiojo 
dvi karūnas, tiesa, grynai simbolines, tačiau tai jį vis tiek daro 
lygų su visais aukščiausiais valdovais. 

— ... Mes, karaliai, turime priešų, ir ne tiek tokių, kurie 
mūsų nekenčia asmeniškai, o tokių, kurie priešiški mūsų vi- 
sagalėms nutartims. Neabejoju, kad netrūko žmonių, kurie 
buvo suinteresuoti jus padaryti našle. Visų pirma tamplieriai, 
kurių ordiną tenka didžiai apgailėti, — jis buvo sunaikintas. 
Kiek kartų apie tai kalbėjau!.. Jie sudarė slaptą lygą ir prisie- 
kė pražudyti visą mūsų giminę. Mano brolis mirė, jo vyres- 
nėlis sūnus išėjo paskui savo tėvą. Antra, Romos kardinolai. 
Prisiminkite, kad kardinolas Kaetanis bandė apduoti kerais 
Liudviką ir jūsų svainį Pilypą ir visai neslėpė savo noro pama- 
tyti juos abu išnešamus kojomis į priekį. Nepavykus Kaetanis 
galėjo surasti kokį nors kitą būdą juos pražudyti. Ko norėti? 
Negalima nuversti nuo Šventojo Petro Sosto popiežiaus, kaip 
padarė mano brolis Pilypas, likti nenubaustam ir dar tikėtis, 
kad šitas aktas nepaakins nenumaldomo kerštingumo. Ir štai 
Liudviko nebėra... Be to, negalima atmesti prielaidos, jog 
Burgundijos kunigaikščio šalininkai buvo didžiai pasipikti- 
nę Margaritos įkalinimu ir tuo labiau negalėjo susitaikyti su 
mintimi, kad jūs užėmėte jos vietą. Ar bereikia ieškoti kitų 
priežasčių jų niekšybėms... 

Klemencija pažvelgė tiesiai Karoliui Valua į akis; šis sumišo 
ir net raustelėjo. Jis suprato, kad Klemencija viską žino. Tačiau 
ji tylėjo. Apskritai Klemencija vengė kalbėti šia tema. Jai din- 
gojosi, kad ir ant jos sąžinės guli kaltė, tegul ir nesąmoninga. 
Šiaip ar taip, jos vyras, kurio kilnią širdį ji taip kėlė į padanges, 
su Valua ir Artua žinia įsakė pasmaugti savo pirmąją žmoną, 


kad galėtų vesti ją, Neapolio karaliaus dukterėčią. 

— Nepamirškite ir grafienės Mao, savo kaimynės, — skubiai 
pridūrė Valua. - Ji iš tų moterų, kurios nevengia nusikaltimo, 
net paties Žiauriausio. 

„Ir kuo gi ji skiriasi nuo jūsų? — toptelėjo Klemencijai, ta- 
čiau garsiai savo minties išsakyti nedrįso. - Neatrodo, kad prieš 
žudydami čia ilgai galvotų“. 

— O juk ir mėnuo nepraėjo, kai Liudvikas atėmė iš jos Artua 
Grafystę; manė ją šitaip sutramdyti. 

Akimirką Klemenciją persmelkė mintis, ar tik grafas de Va- 
lua, išvardijęs tiek galimų žudikų, pats nemėto pėdų ir ar tik 
nebus pats tikrasis nužudymo kaltininkas. Ši mintis, iš esmės 
nepagrįsta jokiais protingesniais argumentais, ją išgąsdino. Ne, 
ji negali sau leisti bet ką įtarinėti; jai taip norėjosi, kad Liudvi- 
kas būtų miręs natūralia mirtimi... Tačiau Klemencijos žvilgs- 
nis nesąmoningai nukrypo pro atvirą langą į sodrią Venseno 
miško lapiją, pietų pusėn, kur stovėjo Konflano pilis, grafienės 
Mao vasaros rezidencija... Kelios dienos prieš Liudviko mirtį 
Mao su dukterimi Žana de Puatjė buvo atvykusi su vizitu pas 
Klemenciją. Su labai mielu vizitu. Jos žavėjosi Klemencijos me- 
nės gobelenais... 

„Kas gali būti labiau žeminančio, kaip matyti aplinkui vien 
apgavikus, - mąstė Klemencija, — ir kiekviename veide ieškoti 
išdaviko...“ 

— Štai kodėl, mano brangioji dukterėčia, — tęsė Valua, - jums 
reikia grįžti į Paryžių; tai viena, ko aš jūsų taip primygtinai pra- 
šau. Žinote, kaip aš jus myliu. Jūsų velionis tėvas buvo mano 
svainis. Paklausykite manęs, kaip būtumėte klausiusi savo tėvo, 
jeigu Dievas dar būtų jį mums išsaugojęs. Ranka, pakirtusi Liu- 
dviko gyvybę, savo kerštą gali nukreipti į jus ir jūsų meilės vai- 


sių, kurį nešiojate po širdimi. Aš negalėsiu jūsų palikti čia, miš- 

ke, vienos prieš piktadarių užmačias. Ir nusiraminsiu tik tada, 
kai įsikursite arčiau manęs. 

Ištisą valandą Valua bandė išgauti iš Klemencijos sutikimą 
vykti į rūmus Sitė saloje, nes jis buvo nutaręs ir pats ten per- 
sikelti. Tatai įėjo į jo planus lengviau įsitvirtinti regentu. Kas 
rūmų šeimininkas, tas, galima sakyti, jau mažne karalius. Ta- 
čiau jeigu rūmuose apsigyvensi vienas, priešininkai galėtų len- 
gvai apkaltinti perversmu ir valdžios uzurpavimu. Ir priešin- 
gai — jei Valua įžengs į Sitė rūmus paskui dukterėčią Klemenciją 
kaip artimiausias jos giminaitis ir globėjas, nė vienas neišdrįs 
prieštarauti, ir Perų taryba atsidurs prieš įvykusį faktą. Kara- 
lienės pilvas šiuo metu — pats puikiausias prestižo įrodymas ir 
veiksmingiausias valdžios įrankis. 

Klemencija pakėlė akis, tarytum norėdama klausti trečiojo 
asmens patarimo, tylaus jų pokalbio liudytojo, kuris nejudėda- 
mas stovėjo šalia karalienės, laikydamas sukryžiuotas rankas ant 
ilgos špagos efeso. 

— Buvili, ką man daryti?.. — sušnibždėjo ji. 

Buvęs Pilypo Gražiojo didysis šambelionas, tuoj po Vaidin- 
gojo mirties paskirtas karalienės įsčių sergėtoju, šioms naujoms 
pareigoms atsidėjo ne tik be galo rimtai, bet ir tragiškai. Šis 
įkūnus, kiek žilstelėjęs šaunusis Buvilis, pavyzdingai tarnavęs 
Prancūzijos karaliams, rūpestingai parinko patikimą dvidešimt 
keturių dvariškių sargybą, ir ši iš eilės po šešis budėjo prie ka- 
ralienės miegamojo durų. Jisai pats užsikrovė ant savęs visą ka- 
rio ginkluotę, ir tą karštą birželio dieną jo kūnas po grandelių 
marškiniais itin prakaitavo. Pilies sienos, kiemai, Venseno apy- 
linkės buvo prikimštos lankininkų. Paskui kiekvieną virtuvės 
tarną sekiojo sargybinis. Net rūmų damos pas karalienę būdavo 


įleidžiamos tik po to, kai jas kaip reikiant apieškodavo. Dar 

niekuomet žmogaus gyvybė nebuvo taip akylai saugoma, kaip 
nūnai šioji, kuri snūduliavo Prancūzijos karalienės įsčiose. 

Buvilis dalijosi savo pareigas su senuoju siru de Žuenviliu. 
Tačiau Šampanės senešalui, Liudviko Šventojo bendražygiui, ėjo 
devyniasdešimt tretieji metai, ir dėl savo itin garbingo amžiaus 
jis veikiausiai buvo pats vyriausias Prancūzijos kilmingosios di- 
duomenės atstovas. Pusaklis senukas visomis savo paliegusios 
sveikatos išgalėmis troško, kaip ir kas vasarą, nusigauti iki savo 
Vasi pilies prie Marnos, kur jis be rūpesčių gyveno iš dotacijų, 
paskirtų visų trijų karalių. Iš tikrųjų jis daugiausia snūduriavo, 
ir visi rūpesčiai krito ant vieno Buvilio galvos. 

Pastarojo asmuo Klemencijai siejosi su pačiais mieliausiais 
jos širdžiai prisiminimais. Juk tai jis karaliaus buvo atsiųstas 
į Neapolį prašyti jos rankos, paskui pats ją lydėjo kelionėje į 
Prancūziją. Taip, Buvilis buvo jos reikalų patikėtinis ir greičiau- 
siai vienintelis ištikimas draugas karaliaus rūmuose. 

Buvilis iškart suprato, kad Klemencija nenori palikti 
Venseno. 

— Monsinjore, — kreipėsi jis į Valua, - karalienės apsaugą aš 
kur kas geriau galiu garantuoti čia, pilyje, apjuostoje patikima 
siena, negu Sitė saloje, kur didžiuliai rūmai atviri pirmam pasi- 
taikiusiam. O jeigu jūs baiminatės grafienės Mao kaimynystės, 
galiu jums pranešti, kadangi man pranešama apie viską, kas de- 
dasi apylinkėje, kad šią minutę jos daiktai kraunami į karietą ir 
jos Malonybė Mao netrukus išvyksta į Paryžių. 

Valua su sunkiai slepiamu apmaudu išklausė Buvilio pra- 
nešimą; jį jau erzino Buvilio autoritetas, taip išaugęs nuo tos 
dienos, kai jis tapo kuratorium, erzino ir atkaklumas, su kuriuo 
senasis šambelionas stypsojo šalia karalienės kaip prikaltas, pa- 


sirėmęs ant savo špagos. 

— Mesire Hiugai, — iš aukšto metė Valua, — jums pavesta 
saugoti įsčias, o ne spręsti, kur apsigyventi karaliaus šeimai, ir 
jau jokiais būdais nesiimti vienam ginti visą karalystę. 

Nė trupučio nesutrikęs Buvilis atsakė: 

— Privalau jums priminti, monsinjore, kad karalienė gali 
pasirodyti. žmonėse ne anksčiau kaip praėjus keturiasdešimčiai 
dienų po vyro laidotuvių. 

— Nuolankiai dėkoju, tik drįstu pasakyti, kad aš žinau pa- 
pročius ne blogiau už jus, Buvili! Kas jums sakė, kad karalienė 
turės kam nors rodytis? Mes ją pasodinsime uždaroje karieto- 
je... Ir nejaugi, mano dukterėčia, - šūktelėjo jis, pasisukdamas 
į Klemenciją, — manote, kad aš noriu jus pasiųsti už devynių 
marių ir kad Paryžius nuo Venseno yra už tūkstančių Ijė?! 

— Supraskite mane, dėde, — silpnai paprieštaravo Klemen- 
cija, — Venseno pilis — paskutinė Liudviko dovana. Jis man tą 
buveinę padovanojo prieš pat savo mirtį... Ir man rodosi, kad 
jis dar ne visai paliko mane. Suprantate... Tai čia mes... 

Tačiau monsinjoras de Valua nemokėjo nei įsiklausyti į šir- 
dies balsą, nei įsivaizduoti sielvarto galybės. 

— Jūsų vyras, už kurio vėlę nuolankiausiai meldžiamės, mano 
brangioji dukterėčia, nuo šiol priklauso karalystės praeičiai. O 
jūs, jūs, brangioji, po širdimi nešiojate jos ateitį. Taigi, nepai- 
sydama pavojaus savo gyvybei, jūs statote į pavojų ir kūdikio 
gyvybę. Liudvikas, kuris žiūri į jus iš aukštybių, niekada jums 
šito nedovanotų. 

Smūgis pataikė į tikslą, ir Klemencija, netarusi nė žodžio, 
susmuko krėsle. 

Bet Buvilis pareiškė, kad tokios svarbos klausimo nevalia 
spręsti be mesiro de Žuenvilio, ir pasiuntė tarną jo ieškoti. Lau- 


kė gana ilgai. Pagaliau durys atsidarė, tik niekas neįėjo, ir vėl 

teko laukti. Paskutinis Liudviko Šventojo bendražygis pasirodė 
ne iškart: ilgais apdarais, kokius nešiojo dar per kryžiaus karo 
žygius, jis sunkiai vilko neklusnias kojas, prilaikomas ginklane- 
šio, tokio pat sukriošėlio kaip ir jis pats. Senešalas tirtėjo, jo vei- 
das, išmuštas dėmių, priminė medžio žievę, o išblukusios akys 
ašarojo. Jis buvo pasodintas su derama pagarba ir Valua įniko 
dėstyti savo sumanymus dėl karalienės. Senis atidžiai klausėsi, 
rimtai susikaupęs maksėjo galvą, aiškiai didžiuodamasis tuo, 
kad dar kviečiamas spręsti valstybinės reikšmės reikalų. Kai Va- 
lua baigė, senešalas nugrimzdo į giliausius apmąstymus, o jų 
nė vienas nedrįso pertraukti; visi laukė, kol jo suvytusios lūpos 
ištars pranašiškus žodžius. Ir staiga Žuenvilis paklausė: 

— O kurgi patsai karalius? 

Valua apmaudžiai gūžtelėjo pečiais. Laikas nelaukia, o čia 
dar bergždžiai gaišk su šituo dienugaliu! Ar senešalas suprato 
bent žodį iš to, kas jam buvo pasakyta? 

— Ką jūs čia dabar, mesire, karalius mirė, — paaiškino jis, — 
ir šį rytą mes jį palaidojome. Puikiai žinote, kad esate paskirtas 
kuratorium... 

Senešalas suraukė kaktą ir dėjosi darąs kankinamas pastan- 
gas ką nors sumąstyti. Jam vis dažniau iškrisdavo iš atminties 
visa, kas ką tik buvo. Jau senokai atminties nusilpimas nebuvo 
jam naujiena; antai diktuodamas savo garsiuosius „Memuarus“ 
aštuoniasdešimtmetis senis beveik žodis į žodį pakartojo antros 
dalies pabaigoje tai, ką buvo sakęs pirmojoje... 

— Ak!.. Mūsų jaunasis valdovas Liudvikas... — pagaliau ištarė 
jis. - Mirė... O aš jam dar buvau atnešęs savo garsiąją knygą!. 
O žiriote, aš pergyvenau jau keturis karalius! 

Šiuos žodžius jis ištarė tokiu tonu, tarytum būtų kalbama 


apie asmeninius jo nuopelnus. 

— Betgi jei karalius mirė, regente turi tapti karalienė, — pa- 
reiškė jis. 

Valua tirštai paraudo. O jis tarėsi gerai pažįstąs abudu įs- 
čių sergėtojus: vieną — paskutines dienas tempiantį karšinčių, 
o kitą — aklą atsidavėlį — ir buvo šventai įtikėjęs, kad galės abu 
rikiuoti kaip norėdamas; bet jo apskaičiavimai atsisuko prieš jį 
patį. Begalinė senatvė ir begalinis skrupulingumas, pasirodo, 
susivienijo ir dabar jam tveria kliūtis. 

— Karalienė negali būti regentė, mesire senešale, ji nėščia! — 
klyktelėjo Valua. — Tik pasižiūrėkite į ją ir suprasite, kad ji ne- 
gali rūpintis karalystės reikalais! 

— Jūs juk žinote, kad aš nieko nematau, — ramiai atsakė 
senis. 

Prispaudusi prie kaktos delną, Klemencija tegalvojo: „Kada 
jie pagaliau baigs? Kada jie pagaliau paliks mane ramybėje?“ 

O Žuenvilis pradėjo aiškinti, kokiomis aplinkybėmis po 
Liudviko VIII mirties karalienė Blanša Kastilietė, dideliam visų 
pasitenkinimui, apsiėmė nešti regentystės naštą. 

— Maloningoji ponia Blanša — apie tai, žinoma, garsiai ne- 
buvo kalbama — neatitiko to tyrumo įvaizdžio, kuris buvo su- 
kurtas... Ir, atrodo, grafas Tibo, geras mano tėvo bičiulis, jai 
buvo ypač atsidavęs ir siela, ir kūnu ir teikė paslaugas visur, net 
ir lovoje... 

Teko kantriai klausyti. Senešalas pamiršdavo viską, kas dė- 
josi vakar, bet kuo smulkiausiai atsimindavo tai, ką buvo gir- 
dėjęs vaikystėje. Pagaliau jis rado auditoriją ir tuo negalėjo ne- 
pasinaudoti. Seniokiškai drebančiomis rankomis jis be paliovos 
krapštė savo apdarų šilką, užtemprą ant aštrių kelių. 

— Ir net kai mūsų šventasis karalius išsirengė į kryžiaus žygį, 


kur ir aš buvau kartu su juo... 

— Karalienė, kiek žinau, tuo metu gyveno Paryžiuje? — nu- 
traukė jį Karolis de Valua. 

— Taip... taip, — sulemeno senešalas. 

Pirmoji pasidavė Klemencija. 

— Tegul bus, kaip jūs norite, dėde, - tarė ji, — paklusiu jūsų 
valiai ir grįšiu į Sitė. 

— Ak! Pagaliau išgirdau protingą sprendimą, tikiuosi, jį įver- 
tins ir mesiras de Žuenvilis. 

— Taip... taip... 

— Einu duoti nurodymų. Jūsų eskortą lydės mano sūnus 
Pilypas ir mūsų kuzenas Roberas d Artua... 

— Labai ačiū, dėde, labai ačiū, — vos girdimai ištarė Klemen- 
cija, — o dabar, dėl Dievo meilės, leiskite man pasimelsti. 

Grafo de Valua įsakymai netrukus buvo pradėti vykdyti, o 
po valandos Venseno pilis jau visa bruzdėjo. Iš stoginių trau- 
kė vežimus, žirgininkų botagai talžė galingas Peršo veislės ar- 
klių nugaras. Kaip įgelti lakstė tarnai, lankininkai atidėjo į šalį 
savo ginklus ir puolė į pagalbą žirgininkams. Pirmą kartą po 
karaliaus mirties žmonės, iki šiol kalbėję tik pašnibždom, dabar 
džiaugėsi gavę į valias parėkauti. 

O pačioje pilyje baldų apmušėjai nukabinėjo nuo sienų go- 
belenus, ardė baldus, nešė bufetus, stalelius ir skrynias. Kara- 
lienės asmens sargyba ir rūmų damos irgi skubiai krovėsi savo 
mantą. Pirmąją dvidešimties vežimų vilkstinę buvo manoma 
išsiųsti kuo greičiau, nes vėliau gali prireikti dar kokių dviejų 
važiavimų, kol viskas bus perkraustyta. 

Klemencija Vengrė, apsitaisiusi savo baltais ilgais drabužiais, 
klaidžiojo po pilies menes, lydima ištikimojo Buvilio. Visur 
dulkės, prakaito dvokas, lakstymas ir plėšimo įspūdis; taip vi- 


sada būna persikraustant. Iždininkas laikė rankose inventorinę 

knygą ir sekė, kaip kraunami indai ir kiti vertingi daiktai, kurie 
jo nurodymu buvo įnešti į menę ir sudėti ant grindų. Lėkštės, 
ąsočiai vandeniui, dvylika paauksuoto sidabro taurių, kurias 
Liudvikas padovanojo Klemencijai, taip pat didžiulė auksinė 
relikvinė su Jėzaus Kryžiaus atskala, - dirbinys toks sunkus, kad 
tarnas, užsikrovęs jį ant pečių, nešė taip stenėdamas ir linkda- 
mas po svoriu, tarsi iš tikrųjų būtų ėjęs į Golgotą. 

Karalienės menėje baltinių prižiūrėtoja Edelina, pati pir- 
moji Liudviko Vaidingojo meilužė, nurodinėjo, kaip krauti 
drabužius. 

— Kam... kam reikia gabenti visas šitas sukneles, jeigu aš jų 
niekuomet nebevilkėsiu! — tarė Klemencija. 

O ir visos šitos brangenybės, suverstos ir užrakintos sunkio- 
se geležinėse skryniose, visi tie vėriniai, tos segės, tie žiedai, reti 
akmenys, kurių Liudvikas taip dosniai jai pridovanojo per tokį 
trumpą jų vedybų laiką, — viskas jai dabar atrodė taip nereika- 
linga. Net trys karūnos, inkrustuotos smaragdais, rubinais ir 
perlais, buvo pernelyg aukštos ir pernelyg puošnios, kad tiktų 
jas nešioti našlei. Nuo šiol vienintelis papuošalas, į kurį ji turi 
teisę, bus paprastas auksinis lankelis su kukliu lelijų ornamen- 
tu, uždėtas ant balto šydo. 

„Aš tapau baltąja karaliene, kaip ir mano senelė Marija Ven- 
grė, - pamanė Klemencija, — ir turiu gyventi taip, kaip ji. Bet 
mano senelei tada buvo daugiau kaip šešiasdešimt metų, ji buvo 
išleidusi į gyvenimą trylika atžalų... O mano vyras taip niekada 
ir nepamatys savosios...“ 

— Maloningoji ponia, - kreipėsi Edelina į karalienę, — ar aš 
turiu kartu vykti į rūmus? Nesu gavusi jokių nurodymų. 

Klemencija pažvelgė į šitą gražią šviesiaplaukę moterį, kuri, 


pamiršusi savo pavydą, paskutiniais mėnesiais jai tiek daug pa- 

dėjo, ypač per Liudviko agoniją. „Jis turėjo su ja dukterį, kurią 
pats iš jos atėmė ir uždarė į vienuolyną...“ Ji jautėsi nelyginant 
paveldėtoja visų tų nusikaltimų, kuriuos vyras buvo padaręs iki 
jų vedybų. Ir jai teks visą likusį gyvenimą ašaromis, maldomis 
ir išmaldomis prašyti Dievo atleidimo už nuodėmes, slegiančias 
Liudviko sielą. 

— Ne, Edelina, ne, - sušnibždėjo ji. - Nereikia manęs lydėti. 
Tegul nors bent vienas, kuris jį mylėjo, lieka čia. 

Tarusi šiuos žodžius, ji davė ženklą toliau neiti net Buviliui, 
o pati pasitraukė į vienintelį ramų kambarį, vienintelį, kurio 
nebuvo palietusi persikraustymo sumaištis, į kambarį, kur mirė 
Liudvikas. 

Nuleistos užuolaidos nepraleido šviesos ir kambaryje tvyro- 
jo prieblanda. Klemencija suklupo prie lovos, prispaudė lūpas 
prie brokato užtiesalo. 

Staiga ji išgirdo keistą garsą: kažkas nagu krapštė audeklą. Ją 
apėmė siaubas ir šis jausmas parodė karalienei, kad ji dar nori 
gyventi. Valandžiukę stovėjo nejudėdama, sulaikiusi kvėpavi- 
mą. Už jos tas krebždenimas nesiliovė. Ji baimingai atsisuko. 
Tai buvo senešalas de Žuenvilis; jis snūduriavo krėsle su aukšta 


atkalte ir laukė, kada galės išvykti. 


II 
Kardinolas, kuris netikėjo pragaru 
Birželio naktis jau blyško; rytų pusėje siaura pilka juostelė, brė- 
žianti horizontą, bylojo apie aušrą, kuri netrukus savo švariu 
švytėjimu turėjo užlieti Lioną. 

Tai buvo metas, kai iš gretimų kaimų miesto link nusidrie- 
kia vežimai su daržovėmis ir vaisiais, metas, kai nutyla pelė- 
dų ūksėjimas ir kai dar nespėja sučirkšti žvirbliai. Ir būtent tai 
buvo metas, kai už paradinių Enė abatijos apartamentų siaurų 
langelių kardinolas Žakas Diuezas mąstydavo apie mirtį. 

Kardinolas nuo pat vaikystės nemėgo ilgai miegoti, o su 
amžiumi miego poreikis beveik ir visai jį paliko. Jam visiškai 
užtekdavo trijų miego valandų. Kiek po vidurnakčio jis kelda- 
vosi ir įsitaisydavo prie rašyklinės. Aštraus proto, gausių žinių, 
puikiai nusimanantis visose mokslo srityse, jis parašė traktatų iš 
teologijos, teisės, medicinos ir alchemijos, kurie tų laikų moks- 
lo vyrų buvo palankiai įvertinti. 

Tuo metu, kai visi - nuo paskutinio bėdžiaus iki princo — 
svajojo apie tai, kaip prasimanyti aukso, buvo daug kalbama 
apie kardinolo Diuezo doktrinas, kurios teigė, kad galima pasi- 
gaminti eliksyrų, pajėgių sukelti metalų transmutaciją. 

Antai viename savo darbe, pavadintame „Filosofų eliksyras“, 


jis nepagailėjo konkrečių apibrėžimų, ir šie vertė sukti galvas: 


Čia aprašomam eliksyrui būtini trys dalykai: septyni metalai, 
septyni elementai ir dar kiti dalykai... Septynių metalų esmę su- 
daro saulė, mėnulis, varis, alavas, švinas, geležis ir gyvsidabris; 0 
septyni elementai būtų šie: gyvsidabris, soda, amoniako druska, 
arseno trioksidas, cinko oksidas, magnezija ir markasitas; 0 dar 
kiti dalykai būtų gyvsidabris, žmogaus kraujas, kraujas iš plaukų 


žr šlapimo; beje, šlapimas taip pat privalo būti žmogaus... 


Kardinolas mėgo siūlyti ir paprasčiausius receptus. Kad ir 


tokį: kaip išvalyti vaiko šlapimą. 

Ipilk jo į puodą ir palik tris ar keturias dienas, kad nusistovėtų; 
paskui atsargiai nupilk; tada palaikyk tiek laiko, kad nešvarumai 
nusėstų ant dugno, ir, uždėjęs ant ugnies, virink, kol putos apims 
trečdalį puodo; tąsyk perkošk per fetrą ir laikyk jį gerai uždarytą, 
idant nepatektų oras. 


Sulaukęs septyniasdešimt dvejų metų, kardinolas dar apsi- 
žiūrėjo, kad yra pasaulietinių ir religinių sričių, kur jis nebuvo 
pasireiškęs, ir dabar, kol jo tikėjimo broliai dar miegojo, jis kūrė 
užpildydamas savo opusų spragas. Jis vienas sudegindavo dau- 
giau žvakių nei visa vienuolių brolija. 

Ilgas naktis jis darbuodavosi tvarkydamas kuo plačiausią ko- 
respondenciją, nes susirašinėjo su daugybe prelatų, abatų, juris- 
tų, mokslo vyrų, kanclerių ir daugeliu visos Europos aukščiau- 
sių valdovų. Rytą Diuezo sekretorius ir perrašinėtojai rasdavo jo 
naktinio darbo vaisius ir ištisą dieną sėdėdavo perrašinėdami. 

Neretai jį galėjai matyti palinkusį prie savo varžovų tiarai 
gauti astrologinių žemėlapių; jis juos lygindavo su savuoju ho- 
roskopu, tyrinėdavo dangaus šviesulius, kad iš jų padėties su- 
žinotų, kam lemta tapti popiežium. Jo apskaičiavimais, palan- 
kiausias laikas jam užsidėti popiežiaus tiarą buvo nuo šių metų 
rugpjūčio pradžios iki rugsėjo pradžios. Bet šiandien štai jau 
birželio dešimtoji, o nežinios rūkas vis dar nesisklaido... 

Artėjo pats sunkiausias, priešaušrio, metas. Ir tarsi nujaus- 
damas, kad būtent tokią ryto valandą jam teks palikti šį pasaulį, 
kardinolas patirdavo nepaaiškinamą baimę — ne tik kūno, bet 
ir dvasios. Nuovargiui užvaldant kūną, jį itin įkyriai puolė per- 
sekioti' mintys apie savo praeities poelgius. Prisiminimai atvėrė 
jam nepaprasto likimo vaizdus... Kilęs iš Kaoro miestelėnų šei- 


mos, jis pasirinko dvasininko dalią ir, keturiasdešimt ketverių 

tapęs arkivyskupu, manė pasiekęs savo karjeros viršūnę; atro- 
dė, kad negalėjo nieko daugiau tikėtis. Tačiau jo sėkmės žiedas 
net nebuvo prasiskleidęs. Pasitaikiusi proga išvykti į Neapolį 
kartu su dėde, kurį ten atvedė prekybos reikalai, pati kelionė, 
gyvenimas svečioje šalyje, Italijos atradimas Diuezą labai keis- 
tai paveikė. Praėjo vos kelios dienos, kai jis išlipo į Neapolio 
krantą, o jau susipažino su karaliaus vaikų mokytoju ir tapo 
jo mokiniu; aistringai metėsi į abstrakčiųjų mokslų studijas, 
savo guviu protu ir puikia atmintimi prisiversdamas išmokti 
sudėtingiausius dalykus, jis taip viską lengvai įsimindavo, kad 
šito jam galėjo pavydėti patys gabiausi paaugliai. Jis visiškai pa- 
miršo, kad žmogui dar reikia valgyti ir miegoti... Netrukus jis 
tapo kanono teisės daktaru, paskui — civilinės teisės daktaru, jo 
vardas vis dažniau minimas. Su Kaoro klebonu kaskart dažniau 
tariasi Neapolio karaliaus rūmai. 

Žinių troškulį išstūmė valdžios troškulys. Karolio II Raišojo, 
karalienės Klemencijos senelio, patarėjas, kiek vėliau — slaptųjų 
tarybų sekretorius, apdovanotas daugeliu Bažnyčios beneficijų, 
lygiai po dešimties metų, kai atvyko į Italiją, buvo paskirtas 
Frežiuso vyskupu, veikiai ėmė eiti Neapolio Karalystės kancle- 
rio pareigas, kitaip tariant, tapo pirmuoju ministru valstybės, 
kuri jungė Pietų Italiją ir visą Provanso Grafystę. 

Toks pasakiškas šuolis, ypač rūmuose klestint intrigoms, 
negalėjo įvykti vien tik dėl juridinių ir teologinių jo talentų. 
Vienas poelgis, žinomas tik nedaugeliui, nes tai buvo ne tik 
Bažnyčios, bet ir valstybės paslaptis, puikiausiai liudijo, koks 
Diuezas gali būti klastingas ir drąsus. 

Po Karolio II mirties praėjo keli mėnesiai, ir Diuezas su 
specialia misija buvo pasiųstas į popiežiaus rūmus kaip tik tuo 


metu, kai Avinjono vyskupijoje, pačioje įtakingiausioje visame 

krikščionių pasaulyje, nes ten buvo įsikūręs Šventasis Sostas, 
taigi, Avinjono vyskupijoje atsirado laisva vieta. Eidamas kan- 
clerio pareigas, Diuezas savo žinioje turėjo antspaudus ir be 
jokios sąžinės graužaties Neapolio naujojo karaliaus Roberto 
vardu surašė popiežiui laišką, kuriuo jis neva prašęs skirti Žaką 
Diuezą į Avinjono vyskupiją. Visa tai įvyko 1310 metais. Kle- 
mensas X didžiai suko galvą, kaip įgyti Neapolio paramą tokiu 
laiku, kai iš Prancūzijos pusės kiekvieną valandėlę gali sulaukti 
nemalonumų, todėl netruko išpildyti šitą prašymą. Apgavystė 
išaiškėjo kiek vėliau, kai pas popiežių Klemensą lankėsi karalius 
ir kai abu negalėjo nuslėpti nuostabos: pirmasis — nes už tokią 
didelę savo malonę nesulaukė, kaip tikėjosi, karšto dėkingumo, 
o antrasis — kad dėl to paskyrimo su juo net nepasitarė ir kaip 
niekur nieko iš jo atėmė kanclerį. Vengdami bereikalingo skan- 
dalo, jie susitarė geruoju palikti taip, kaip jau atsitiko. Šitai vi- 
siems pasirodė labai paranku. Dabar Diuezas buvo kurijos kar- 
dinolas, o jo mokslo darbus studijavo visuose universitetuose. 

Kad ir koks būtų ypatingas žmogaus likimas, jis toks teatro- 
do tiems, kurie jį stebi iš šalies. Tuo tarpu pačiam žmogui visos 
pragyventos dienos — užpildytos prasmės ar tuščios, audringos 
ar ramios, visos, be išimties, nugrimzta į praeitį, ir praeities pe- 
lenai vienodai sveria ant visų delnų. 

Ar turi prasmės tokia gyvenimo aistra, toks energijos eik- 
vojimas, jei viskas neišvengiamai nugrimzta į Anapilį, kurio 
patys didžiausi protai ir patys sudėtingiausi mokslai tesugeba 
užčiuopti neiššifruojamas nuotrupas? Ar verta puoselėti troš- 
kimą tapti popiežium? Ar nebūtų buvę protingiau pasitrauk- 
ti į vienuolyną, atsiriboti nuo žemiškosios tuštybės? Pažaboti 
ir mokytumo puikybę, norą valdyti, įgyti paties paprasčiausio 


tikėjimo nusižeminimą... rengtis nebūčiai... Tačiau net tokie 

apmąstymai kardinolo Diuezo galvoje pereidavo į abstrakčią 
spekuliaciją, o jo mirties baimė greitai virsdavo teologiniu dis- 
putu su dangumi. 

„Mokslo vyrai mus tikina, — mąstė jis tą rytą, — kad teisuolių 
sielos tuojau po mirties patiria Dievo regėjimą ir tai yra atpildas 
už jų dorą gyvenimą. Galbūt, galbūt... Tačiau Šventasis Raš- 
tas mums teigia, kad išmušus pasaulio pabaigos valandai atgiję 
kūnai susijungs su savo sielomis ir stos prieš Paskutinį teismą. 
Čia glūdi didelis prieštaravimas. Kaip gali Dievas, Aukščiausia- 
sis valdovas, visagalystės ir tobulumo įsikūnijimas, dukart per- 
žiūrėti tą patį nuosprendį savo paties surengtame teisme ir kaip 
Jis gali abejoti savo teismo nuosprendžiais? Dievas negali klysti; 
įsivaizduoti, kad Aukščiausiasis galėtų teisti du kartus, vadinasi, 
manyti, kad Jis peržiūri savo paties nuosprendį, taigi daro klai- 
dų, o tai jau tikra bedievystė ir net erezija... Ar tik nėra dėsnin- 
ga tai, kad siela patiria Dievo pažinimo palaimą tik tuomet, kai 
susijungusi su kūnu pati tampa tobula? Taigi... taigi, mokslo 
vyrai klysta... Taigi tuomet prieš pasaulio pabaigą negali būti 
nei amžinos palaimos, nei dieviškojo regėjimo, ir Dievas leis 
mums Jį paregėti tik po Paskutinio teismo. O kur iki tol, kur 
klaidžioja mirusiųjų sielos? Ar neteks mums laukti s46 altare 
Dei, prie to Dievo altoriaus, apie kurį kalba šventasis Jonas savo 
„Apokalipsėje“?.. 

Prie abatijos sienų pasigirdo arklio pasagų caksėjimas — ne- 
įprastas garsas tokį ankstyvą metą; kanopos aidžiai kaukšėjo į 
apvalius smulkius akmenukus, kuriais buvo grįstos visos svar- 
biausios Liono gatvės. Kardinolas akimirką klausėsi, paskui 
vėl nugrimzdo į apmąstymus, kurie tiesiogiai kilo iš juridinio 
išsimokslinimo sutvirtintų smegenų ir vedė prie tokių išvadų, 


kurios jį patį stulbino. 

„+.„Juk jei rojus tuščias, —- mąstė jis, — iš pašaknų keičia padė- 
tį tų, kuriuos laikome šventaisiais arba palaimintaisiais. Bet tai, 
kas yra teisinga teisuolių sieloms, neišvengiamai teisinga ir nuo- 
dėmingųjų sieloms. Dievas nebaus piktųjų anksčiau, nei apipils 
savo malonėmis geruosius. Juk ir darbininkas atlyginimą gauna 
tik dienos pabaigoje; lygiai taip pat Paskutinio teismo valandą 
geri grūdai bus galutinai atskirti nuo dirsių. Nė viena siela šian- 
dien negyvena pragare, nes dar nėra ištartas pasmerkimo žodis. 
Kitaip tariant, pragaro kol kas nėra...“ 

Tokia išvada suteikia ramybės tiems, kurie mąsto apie mirtį; 
ji atitolina Aukščiausiojo teismo valandą; palieka viltį amžinai 
gyventi ir gana gerai dera su jausmu, artimu daugeliui žmonių, 
kuriems mirtis — krytis į bekraštę nebylią tylą, amžinas sąmonės 
netekimas... laukimas s46 a/tare Dei... 

Žinoma, jei panaši doktrina būtų išpažinta viešai, ji sulauk- 
tų smarkaus pasipriešinimo ne tik iš mokytų Bažnyčios vyrų 
pusės, ji papiktintų ir paprastų tikinčiųjų širdis; o kandidatui 
į Šventąjį Sostą tuo labiau nederėjo nuodėminga mintis, kad 
rojus negyvenamas, o pragaro ir visai nėra“. 

„Palauksime konklavos pabaigos“, — nusprendė kardinolas. 

Jo minties siūlą nutraukė beldimas į duris — brolis durinin- 
kas atėjo pranešti, kad atvyko žygūnas iš Paryžiaus. 

— Kas jį atsiuntė? — pasiteiravo Diuezas. 

Jo balsas buvo duslus, tylus, neaiškaus tembro, bet ganėti- 
nai raiškus. 

— Grafas de Buvilis, — atsakė brolis durininkas. — Jis turė- 
jo šuoliuoti visą naktį, nes atrodo labai pavargęs; kai grįžau 
su raktu atrakinti vartų, jis jau snaudė kakta įsirėmęs į vartų 
staktą. 


— Tučtuojau pakvieskite jį čia. 


30 


VYRŲ TEISĖ 


Ir kardinolui, ką tik mąsčiusiam apie šio pasaulio tuštybę, 
tuojau pat galvoje blykstelėjo: „O gal atvyko dėl popiežiaus rin- 
kimų? Gal Prancūzijos rūmai jau susitarė ir atvirai ištars mano 
vardą? Arba mėgins siūlyti kokį sandėrį?..“ 

Sujaudintas, kupinas smalsumo ir vilčių, jis tapseno po 
kambarį skubriais, smulkiais žingsniais. Diuezas ūgiu ir kūno 
sudėjimu priminė penkiolikos metų paauglį, veidas panėšėjo į 
žiurkės snukelį, antakiai tankūs ir visiškai pražilę. 

Dangus už langų pradėjo rausti; žvakę pūsti dar buvo anks- 
ti, tačiau lauke jau brėško ir tamsos šešėliai pamažu traukėsi. 
Pikta lemianti valanda praėjo... 

Įžengė pasiuntinys; vos metęs žvilgsnį kardinolas tučtuojau 
nustatė, kad priešais jį ne paprastas žygūnas. Tikras žygūnas 
būtų puolęs ant kelių ir įteikęs dėžutę su laišku, o šis liko stovė- 
ti, tik, tiesa, kiek palenkė galvą ir ištarė: „Monsinjore...“ Antra, 
Prancūzijos karaliaus rūmų siunčiamas žygūnas būdavo stam- 
baus sudėjimo, gerai užgrūdintas mūšiuose, kaip antai žaliūkas 
Roberas Ki Se Marija, specialiai skirtas kelionėms tarp Pary- 
žiaus ir Avinjono. O priešais Diuezą stovėjo aštrianosis jaunuo- 
lėlis, kuriam lipo blakstienos ir kuris vos laikėsi iš nuovargio 
ant kojų. „Gali pamanyti, kad čia koks maskaradas, — tarė sau 
Diuezas. — Beje, šitą veidą aš jau kažkur esu matęs...“ 

Smulkia, sausa rankele kardinolas perlaužė antspaudus, at- 
plėšė voką ir iškart pasijuto nuviltas. Jokios užuominos apie 
rinkimus, tik prašymas pagloboti patį laiško įteikėją. Tačiau 
kardinolui norėjosi ir čia įžvelgti palankumo ženklą; juk kai 
Paryžiui reikia dvasininkų vyresnybės paslaugų, vis dėlto krei- 
piamasi į Diuezą. 

— Taigi jūs - Gučas Baljonis? — paklausė jis, baigęs skaityti. 


Jaunuolis net krūptelėjo. 

— Taip, monsinjore... 

— Grafas de Buvilis jus rekomenduoja man, prašo paimti į 
savo globą ir apginti nuo priešų persekiojimo. 

— O, jeigu jūs sutiktumėte suteikti man šitą malonę, mon- 
sinjore. 

— Manding, pakliuvote į kokią bjaurią istoriją, jeigu teko 
bėgti žygūno apdaru, — tęsė kardinolas duslia, neišraiškinga 
greitakalbe. — Papasakokite man, kas nutiko. Buvilis rašo, kad 
buvote karalienės Klemencijos palydoje, kai ji vyko į Pran- 
cūziją. Iš tikrųjų dabar prisimenu: jus ten mačiau... Be to, 
jūs - mesero Tolomėjaus, Paryžiaus lombardų vyriausiojo 
kapitono, sūnėnas. Puiku, labai puiku. Išdėstykite man savo 
reikalą. 

Dabar, po nakties įtampos, jis apsiramino ir nieko prieš 
buvo kiek prasiblaškyti išklausydmas kito rūpesčius. 

Gučas Baljonis šimtą dvidešimt penkis Ijė nušuoliavo per 
puspenktos dienos ir nebejautė savo kūno. Kojos iš nuovargio 
neklausė, smegenis užgulė tiršta migla, jis beveik nieko nebe- 
matė ir būtų atidavęs viską pasaulyje, kad tik galėtų išsitiesti čia 
pat, ant grindų, ir miegoti, miegoti... 

Tačiau jam pavyko susikaupti ir nuvyti miegą; dėl savo sau- 
gumo, savo meilės, dėl savo ateities jis privalėjo nugalėti nuo- 
vargį, išsilaikyti nors keletą minučių. 

— Tai štai, monsinjore, aš vedžiau kilmingos giminės mergi- 
ną, — tarė jis. 

Gučui pasirodė, kad šiuos žodžius pasakė ne jis, o kažkas 
kitas. Jis juk ketino prabilti visai kitais žodžiais. Juk norėjo kar- 
dinolii išaiškinti, kad jį užgriuvo negirdėta nelaimė, kad jis 
pats nelaimingiausias, apgailėtiniausias žmogus visame pasau- 


lyje, kad jo gyvenimas pavojuje, kad jis, galimas daiktas, am- 

žiams atskirtas nuo savo žmonos, be kurios negali gyventi, kad 
jo žmoną netrukus uždarys į vienuolyną, kad paskutinę savaitę 
juos taip netikėtai įsuko tokie klaikūs įvykiai, kad net laikas, 
atrodo, neteko savo įprasto bėgsmo, o jis pats, Gučas, jautėsi it 
akmenukas, talžomas liūties... O visa jo tragedija, kai tik teko 
ją papasakoti, tilpo vieninteliame trumpame sakinėlyje: „Mon- 
sinjore, aš vedžiau kilmingos giminės merginą...“ 

— Mat kaip... - sumurmėjo Diuezas. - O koks jos vardas? 

— Mari de Kresė. 

— Kresė... Neteko girdėti. 

— O aš turėjau su ja susituokti slaptai, monsinjore; jos šeima 
priešinosi mūsų vedyboms. 

— Nes jūs — lombardas? Taip, taip... Prancūzijoje jie dar at- 
silikusių pažiūrų. Italijoje kitaip... Taigi — jūs norite nutraukti 
santuoką? Bet... Jei sutuoktuvės vyko slapta... 

— Ką jūs, monsinjore, aš ją myliu, ji mane taip pat. Bet jos 
šeima sužinojo, kad ji laukiasi kūdikio, ir jos broliai puolė mane 
vytis, vos neužmušė. 

— Jie turi į tai teisę, įstatymas jų pusėje. Jūs atrodote jiems 
tiesiog suvedžiotojas... Kas jus sutuokė? 

— Brolis Vinčenzas, augustinas. 

— Brolis Vinčenzas?.. Nepažįstu. 

— Blogiausia, monsinjore, kad tas vienuolis mirė. Ir aš net 
negaliu įrodyti, kad mes iš tikrųjų susituokę. Nepamanykite, 
monsinjore, kad esu bailys. Aš norėjau su jais kautis. Tik mano 
dėdė kreipėsi į mesirą de Buvilį, o jis... 

— ...išmintingai patarė kuriam laikui pasislėpti... 

— Bet Mari uždarys į vienuolyną! Sakykite, monsinjore, ar 
jūs galėtumėte ją iš ten išvaduoti? Sakykite, ar aš ją vėl kada 


pamatysiu? 

— Ak, mano sūnau, kiek klausimų iš karto! — atsakė kardino- 
las, vis tebesukdamas kėdutę. — Vienuolynas? O gal jai ten kurį 
laiką ir geriau pagyventi?.. Pasikliaukite begaliniu Viešpaties 
gailestingumu, kurio mes visi taip trokštame... 

Gučas bejėgiškai panarino galvą. Jo juodi plaukai buvo pa- 
pilkėję nuo dulkių. 

— Jūsų dėdė turi prekybinių reikalų su Bandžiais? - paklausė 
kardinolas. 

— Tikrai taip, monsinjore, tikrai taip. Jei neklystu, Ban- 
džiai - jūsų bankininkai, - pridūrė Gučas. 

— Taip, jie mano bankininkai. Tik man dingojasi, kad šiais 
laikais jie mažiau... sukalbami nei seniau... O juk tai iš tiesų di- 
delė kompanija! Visur jie pristeigę savo skyrių. O dėl mažiausio 
prašymo privalo kreiptis į Florenciją. Žodžiu, jie tokie pat lėti 
kaip ir Bažnyčios teismas... Ar tarp dėdės klientų daug prelatų? 

Gučo mintys buvo toli nuo banko reikalų. Galvoje migla 
tirštėjo, blakstienos degė tarsi ugnyje. 

— Ne, dauguma mūsų klientų — aukštos kilmės baronai, 
grafai de Valua, d'Artua... Mes būtume didžiai pagerbti, mon- 
sinjore... — paskutinius mandagumo žodžius jis ištarė automa- 
tiškai, negalvodamas. 

— Apie tai pakalbėsime vėliau. O dabar jūs mūsų vienuolyno 
prieglobstyje. Pašaliniams būsite vienas iš man patarnaujančių 
žmonių. Gal jus geriau apvilkti sutana... Aš pasitarsiu dėl to su 
kapelionu. O kol kas nusimeskite livrėją ir kuo ramiausiai eikite 
ilsėtis, nes, man regis, pirmiausia jums reikia gerai išsimiegoti. 

Gučas nusilenkė, sumurmėjo keletą dėkingumo žodžių ir 
žengė durų link. Paskui sustojo ir pasakė: 

— Aš dar negaliu nusivilkti livrėjos, monsinjore; privalau 


perduoti dar vieną laišką. 

— Kam? - paklausė Diuezas, iškart įtariai suklusęs. 

— Grafui de Puatjė. 

— Atiduokite laišką man; aš jį tuojau pat pasiųsiu per brolį 
vienuolį. 

— Bet, monsinjore, mesiras de Buvilis man prisakė... 

— O jums nežinoma, ar šitame laiške nėra nieko, susijusio 
su konklava? 

— Ne, monsinjore, ten yra žinia apie karaliaus mirtį. 

Kardinolas net pašoko nuo savo krėslo. 

— Mirė karalius Liudvikas? Kodėl man iš karto nepasakėte? 

— Nejau čia dar to nežinoma? Aš maniau, kad jums jau pra- 
nešta, monsinjore. 

Teisybę sakant, jis nieko nemanė. Savos bėdos, nuovargis 
visiškai buvo išstūmę iš galvos tokį svarbų įvykį. Be poilsio 
šuoliavęs nuo pat Paryžiaus, sustodamas tik pakeisti arklio nu- 
rodytuose vienuolynuose ir paskubomis užkąsti, jis mažne su 
niekuo nepersimetė nė žodžiu ir, matyt, pats to nežinodamas, 
pralenkė oficialius pasiuntinius. 

— Nuo ko jis mirė? 

— Būtent tai mesiras de Buvilis ir nori pranešti grafui de 
Puatjė. 

— Nusikaltimas? — sušnibždėjo Diuezas. 

— Karalių, grato de Buvilio žodžiais, bus nunuodiję. 

Kardinolas susimąstė. 

— Šitai gali daug ką pakeisti, — sumurmėjo jis. — Ar regentą 
jau paskyrė? 

— Nežinau, monsinjore. Išvykstant sklido kalbos, kad pa- 
skirs grafą de Valua... 

— Gerai, brangus mano sūnau, eikite ilsėtis. 


— Bet, monsinjore, o kaip dėl grafo de Puatjė? 

Siaurutes prelato lūpas palietė skubri šypsena, kurią labai 
norint galima buvo palaikyti palankumo išraiška. 

— Neatsargu būtų jums pasirodyti mieste, o ką jau kalbėti 
apie tai, kad jūs krentate iš nuovargio, — tarė jis. - Duokite man 
tą laišką, o kad nesulauktumėte priekaištų, jį įteiksiu aš pats. 

Po kelių minučių kurijos kardinolas, lydimas tarno ir se- 
kretoriaus, ištipeno iš Enė abatijos, įsikūrusios tarp Ronos ir 
Sonos, ir dingo tamsiose gatviūkštėse, vietomis užtvertose krū- 
vomis šiukšlių. Šitas išdžiūvęs, smulkus senutis ėjo stebėtinai 
lengvai, šokčiojančiu žingsniu nešdamas savo septyniasdešimt 
dvejus metus. Jo purpurinė sutana nelyginant ugnies liežuviai 
plaikstėsi tarp tamsių sienų. 

Dvidešimties Liono bažnyčių ir keturiasdešimt dviejų vie- 
nuolynų varpai suskambino ankstyvosioms mišioms. Šiame 
mieste, kur gyveno ne daugiau kaip dvidešimt tūkstančių žmo- 
nių, — jų vienai daliai religija buvo komercija, o kita buvo atsi- 
davusi komercijai nelyginant religijai, — atstumai tarp susigrū- 
dusių namų buvo menki. Ir kardinolas netrukus atsidūrė prie 


konsulo Varėjaus namų, kur buvo apsistojęs grafas de Puatjė. 


III 
Liono vartai 


Grafas de Puatjė baigė tvarkytis, kai jo šambelionas pranešė 
apie kardinolo vizitą. 

Labai aukštas, labai liesas, ilganosis, garbanėlėmis ant kak- 
tos rūpestingai užšukuoti plaukai, sruogomis besileidžiantys 


abipus skruostų, kurių oda atrodė tokia gaivi ir švelni, kokią 

ir tegali turėti dvidešimt penkerių metų jaunuolis. Tai jaunasis 
princas, kuris, apsirengęs tamsios taftos chalatu, dabar atėjo pa- 
sitikti monsinjoro Diuezo ir pagarbiai pabučiavo jo žiedą. 

Sunku būtų buvę rasti du nepanašesnius, iki juokingumo 
skirtingesnius žmones kaip šiedu, iš kurių vienas priminė seną 
šešką, išlindusį iš irštvos, o kitas — garnį, išdidžiai žirgliojantį 
per balas. 

— Nepaisydamas tokio ankstyvo meto, monsinjore, — tarė 
kardinolas, — nutariau malda palengvinti jūsų skausmą ištikus 
tokiai didžiulei netekčiai. 

— Netekčiai? — pakartojo Pilypas de Puarjė, krūptelėjęs 
visu kūnu. 

Pirmoji jo mintis buvo apie žmoną Žaną, kurią jis paliko 
Paryžiuje ir kuri po mėnesio turėjo gimdyti. 

— Matau, kad pasielgiau teisingai, ateidamas jums pranešti 
apie nelaimę, — tęsė Diuezas. — Prieš penkias dienas mirė kara- 
lius, jūsų brolis. 

Niekaip neišdavė savo tikrųjų jausmų Pilypas; nebent pa- 
tankėjęs kvėpavimas ėmė kilnoti jo krūtinę. Veide nepasirodė 
jokia išraiška — nei nuostabos, nei liūdesio, netgi nekantrumo 
sužinoti ką daugiau apie mirtį. 

— Esu dėkingas už jūsų skubą, monsinjore, — ištarė jis. - Bet 
kaip sužinojote tokią naujieną... anksčiau nei aš? 

— Iš mesiro de Buvilio, kuris kuo skubiausiai atsiuntė žygū- 
ną su laišku prašydamas, kad aš jį slapta perduočiau jums. 

Grafas de Puatjė perlaužė antspaudą ir laišką perskaitė, 
prisikišęs popierių visai arti nosies, kaip tai paprastai daro 
trumparegiai. Bet ir dabar ničniekas neišdavė jo jausmų; bai- 
gęs skaityti, laišką sulankstė ir tylėdamas įsikišo į kišenę. Ne- 


pratarė nė žodžio. 

Tylėjo ir kardinolas, nutaisęs užuojautos dėl princo skaus- 
mo išraišką, nors pats grafas didelių sielvarto ženklų ir nerodė. 

— Teapsaugo jį Viešpats nuo pragaro kančių, — pagaliau iš- 
tarė grafas de Puatjė susigaudęs, kad reikia atsiliepti į prelato 
pamaldumą. 

— O-o, pragaras... — sumurmėjo Diuezas. — Pasimelskime 
kartu Viešpačiui Dievui už velionio sielą. Vis neišeina iš gal- 
vos vargšė karalienė Klemencija, kuri išaugo mano akyse, kai aš 
gyvenau šalia Neapolio karaliaus. Tokia švelni, tokia nuostabi 
princesė... 

— Taip, aš didžiai užjaučiu savo brolienę, — tarė Puatjė. 

Ir tuo pačiu metu jis galvojo: „Liudvikas nepaliko jokio nu- 
rodymo dėl regentystės. Sprendžiant iš to, ką man rašo Buvilis, 
šitą teisę sau taiko mūsų dėdulė Valua...“ 

— Ką ketinate daryti, monsinjore? Skubėsite grįžti į Pary- 
žių? — pasiteiravo kardinolas. 

— Nežinau, dar pats nežinau, — atsakė Puatjė. — Palauksiu 
daugiau naujienų. Elgsiuos taip, kaip to pareikalaus karalystė. 

Buvilis savo laiške neslėpė geidaująs, kad grafas grįžtų. Ir 
kaip mirusio karaliaus brolio, ir kaip Prancūzijos pero, Pilypo 
teisėta vieta Paryžiuje, kur jau verda debatai dėl regentystės. Ki- 
tas jau seniai būtų įsakęs balnoti arklius. 

Pamanęs, kad teks palikti Lioną neužbaigus pradėtų darbų, 
Pilypas de Puatjė pajuto ne tik gailestį, bet ir kartėlį. 

Pirmiausia jis norėjo sudaryti sužadėtuvių sutartį tarp savo 
trečiosios dukters Izabelės, kuriai dar nebuvo suėję nė penkeri 
metai, ir Vjenua princo, mažojo Gigo, kuris jau turėjo visus 
šešerius. Besiderant dėl vedybų, teko užsukti net į Vjenua pas 
jaunikio tėvą Joną II de La Turą diu Peną ir jo žmoną Beatri- 


sę, karalienės Klemencijos seserį. Puiki būtų sąjunga; ji leistų 

Prancūzijos karūnai atsilaikyti prieš Anžu ir Sicilijos kraštų 
įtaką. Po kelių dienų turėjo būti iškilmingai pasirašyta sutartis 
dėl vedybų. 

O svarbiausia — artėjo popiežiaus rinkimai. Štai jau kelios 
savaitės, kai Pilypas de Puatjė naršė po Provansą, Vjenua ir Lio- 
no apylinkes, susitikinėjo su kiekvienu iš dvidešimt keturių po 
provincijas išsibarsčiusių kardinolų ir kiekvieną įtikinėjo, kad 
Karpantra agresija nebepasikartos, kad jiems nebegresia joks 
smurtas, beveik kiekvienam leido suprasti, kad būtent jis turi 
galimybių tapti popiežium, kreipėsi į kiekvieną su prašymu 
tarnauti šventam tikėjimo reikalui, ginti Bažnyčios orumą ir 
valdžios interesus?. Pagaliau įtikinėjimais, pažadais, o kartais ir 
aukso kapšeliu jam pavyko surinkti kardinolus į Lioną, miestą, 
nuo seno paklūstantį dvasininkų valdžiai, ir tik visai neseniai, 
paskutiniais Pilypo Gražiojo valdymo metais, perėjusį į tiesio- 
ginį Prancūzijos karalių pavaldumą. 

Grafas de Puatjė jautė esąs arti tikslo. Bet jeigu jis išvyks į 
Paryžių, ar neteks vėl visko pradėti iš pradžių, ar tik vėl nejįsi- 
liepsnos neapykanta tarp kardinolų, ar tik Romos diduomenės 
ir Neapolio karaliaus pranašumas neišstums Prancūzijos įtakos, 
ar tik įvairios partijos nepradės kaltinti viena kitos išdavyste ir 
net erezijomis? Ar negali atsitikti taip, kad popiežiaus sostas bus 
vėl perkeltas į Romą? „Kaip tik širo mano tėvas labiausiai ir bijo- 
jo... - pamanė Pilypas de Puatjė. — Ir nejau jo darbas, kuriam 
jau ir taip daug pakenkė Liudvikas ir dėdulė Valua, nueis be 
atsako į nebūtį?“ 

Kardinolui Diuezui pasirodė, kad jaunuolis visai pamiršo 
esąs ne vienas. Staiga Puatjė jo paklausė: 

— Ar gaskonų partija ketina palaikyti kardinolo de Pelagriu 


kandidatūrą? Ir ar esate tikras, kad jūsų dievobaimingieji ko- 

legos linkę pagaliau surengti popiežiaus rinkimus?.. Prisėski- 
te, monsinjore, ir išdėstykite man savo nuomonę. Kaip atrodo 
šiandien mūsų padėtis? 

Per trečdalį amžiaus senukas pažino nemažai aukščiausių 
valdovų ir žemių valdytojų, tvarkydamas su jais karalystės rei- 
kalus. Bet nė karto nebuvo matęs tokios savitvardos. Šit jis ką 
tik dvidešimt penkerių metų jaunuoliui pranešė, kad mirė jo 
brolis, kad Prancūzijos sostas tuščias, o princas elgiasi taip, tary- 
tum jam nebūtų nieko svarbiau už kardinolų rietynes konkla- 
voje. Tai verta pagarbos. 

Susėdę vienas šalia kito prie lango, ant Damasko šilku 
dengtos skrynios, jie ilgai šnekėjosi. Trumputės kardinolo ko- 
jos vos siekė grindis, o grafo de Puatjė ilga, liesa kulkšnis lėtai 
švytavo ore. 

Iš tiesų, kardinolo Diuezo žodžiais tariant, viskas grįžo į to- 
kią pačią padėtį, kokia buvo susidariusi prieš dvejus metus po 
Klemenso V mirties; vėl tyko tie patys sunkumai, kuriuos ka- 
daise Diuezas dėstė Buviliui Avinjono prieigose. 

Dešimties Gaskonės kardinolų partija, dar vadinama Pran- 
cūzijos partija, buvo laikoma gausia, tačiau ir jai trūko jėgų tam, 
kad be kitų partijų paramos sudarytų daugumą, kitaip tariant, 
kad kandidatas surinktų du trečdalius, arba šešiolika, šventosios 
konklavos balsų. Gaskonai, save laikantys tiesioginiais velionio 
popiežiaus priesakų saugotojais, — juk jis juos ir paskyrė kardi- 
nolais, - primygtinai reikalavo, kad popiežiaus sostas liktų Avin- 
jone, ir stebėtinai vieningai stojo prieš dvi kitas partijas. Tačiau 
ir tarp jų dar virė tyli kova; į popiežiaus sostą pretendavo ne 
tik Arno de Pelagriu, bet ir Arno de Fužeras, ir Arno Nuvelis. 
Visi trys dėjosi vienas kitą palaiką, o iš tikrųjų stengėsi varžovui 
pakišti koją. 

— Trijų Arno kova, - tyliai ištarė Diuezas. — O dabar pažiū- 
rėkime, kaip sekasi italų partijai. 

Italų tebuvo aštuoni, o ir tie dar skirstėsi į tris frakcijas. 
Ananjo antausis amžiams išskyrė rūstųjį kardinolą Kaetanį, po- 
piežiaus Bonifaco VIII sūnėną, ir du kardinolus Kolonas. Kiti 
italai tvirtos nuomonės neturėjo ir linko tai prie vieno, tai prie 
kito varžovo. Štai Stefaneskis, amžinas Pilypo Gražiojo politi- 
kos priešininkas, palaikė Kaetanį, kuris, beje, buvo jo giminė; 
Napoleonas Orsinis laviravo. Šis aštuntukas sutarė tik dėl vie- 
no; popiežiaus sostas privalo būti grąžintas į Amžinąjį miestą. 
Čia jų apsisprendimas buvo neperkalbamas. 

„— Jūs juk žinote, monsinjore, — tęsė Diuezas, — buvo mo- 
mentas, kai galėjo prasidėti Bažnyčios skilimas, o ir dabar toks 
pavojus vis dar lieka... Mūsų italai atsisakė rinktis Prancūzijoje 
ir neseniai pranešė: jeigu bus išrinktas popiežius iš gaskonų, jie 
jo nepripažins ir išsirinks antrąjį savo popiežių Romoje. 

— Skilimo nebus, — ramiai tarė grafas de Puatjė. 

— Tik jūsų dėka, monsinjore, tik jūsų dėka. Man tai malonu 
pripažinti ir visur kartoti. Važinėdamas po miestus, jūs nešate 
gerą žodį; jeigu tinkamo ganytojo dar ir neradote, kaimenę jau 
tikrai surinkote. 

— Brangiai kainavo man tos avelės, monsinjore! Ar jūs ži- 
note, kad aš iš Paryžiaus atsivežiau šešiolika tūkstančių livrų, o 
po savaitės teko užsakyti kita tiek? Jasonas šalia manęs atrodytų 
tiesiog skurdžius. Ir aš labai džiaugčiausi, jei visa ta aukso vilna 
veltui neišslystų pro pirštus, — pridūrė grafas de Puatjė, nežy- 
miai prisimerkdamas. 

Diuezas, kuris sugebėjo kitais būdais pasinaudoti kara- 
liaus rūmų dosnumu, puikiai suprato užuominą, bet balsiai 


tepasakė: 

— Manau, kad Napoleonas Orsinis ir Albertis de Pratas, o 
gal net ir Gijomas de Lonži, iki manęs buvęs Neapolio karaliaus 
kancleris, be vargo atsiskirs nuo savo partijos... Kad tik pavyktų 
išvengti Bažnyčios skilimo, o tam gera bet kokia kaina. 

„Vadinasi, jis išleido visus mūsų pinigus tiems italams pa- 
pirkti ir užsitikrino dar tris balsus. Nieko nepasakysi, gudrus“, — 
pamanė Puatjė. 

O Kaetanio padėtis, nors jis ir tebevaizdavo nepalenkiamą, 
gerokai susilpnėjo nuo to laiko, kai buvo atskleistas jo dalyva- 
vimas raganaujant ir bandymas apduoti Prancūzijos karalių ir 
net patį grafą de Puarjė. Buvęs tamplierius, nevisprotis Evraras 
turėjo reikalų su demonizmu, ir jo paslaugomis pasinaudojo 
Kaetanis; tai štai tas Evraras, prieš pasiduodamas karaliaus sar- 
gybai, kiek per daug išplepėjo apie kardinolo išdaigas... 

— Širą dalyką laikau atsargai, — tarė grafas de Puatjė. — Atė- 
jus reikiamai akimirkai laužo kvapas turėtų kiek palenkti mūsų 
brangųjį Kaetanį. 

Mintis, kad kardinolas čirška laužo liepsnose, siauras senojo 
prelato lūpas palietė nežymia šypsena, bet ji bemat užgeso. 

— Nelaimei, — pridūrė Puatjė, — tas Evraras pasikorė kalėji- 
me, į kurį įsakiau įmesti, kad jį ten kaip reikiant ištardytų. 

— Pasikorė? Jūs mane stebinate, monsinjore. Mano žmonės, 
kurie Evrarą gerai pažinojo, teigia matę jį mažiau kaip prieš dvi 
savaites vėl slampinėjantį aplink Valensiją. Nejau galėjo prisi- 
kelti iš numirusiųjų... 

— Greičiausiai ant kalėjimo lango grotų pakorė ką nors kitą. 

— Tamplierių ordinas dar gana galingas, - pasakė kardinolas. 

— Deja! — tarė grafas de Puatjė, mintyse jau rikiuodamas 
įsakymą pasiųsti vieną iš savo kariūnų apžiūrėti Valensijos apy- 


linkių. 

— Kalbama, - vėl prabilo Diuezas, - kad Frančeskas Kaeta- 
nis galutinai pasitraukė nuo dieviškųjų reikalų ir atsidavė šėto- 
no valiai. Ar tik ne jis pats, pamatęs, kad jūsų brolio karaliaus 
apdavai nepalietė, griebėsi nuodų? 

Grafas de Puatjė skėstelėjo rankomis. 

— Kiekvieną kartą, kai karalius miršta, tikinama, kad jis buvo 
nunuodytas, — tarė jis. — Taip kalbėta apie mūsų dėdę Liudviką 
VIII, o ir apie mano tėvą, amžiną jam atilsį... Mano brolis buvo 
labai silpnos sveikatos. Bet tai, ką jūs pasakėte, verta apgalvoti. 

— Pagaliau lieka, — tęsė Diuezas, — trečioji partija, kuri dar 
vadinama Provanso partija, nes kardinolas Mandagu pats vei- 
kliausias iš mūsų... 

Pastarojoje partijoje tebuvo šeši įvairios kilmės kardinolai; 
pietiečiai prelatai, kaip antai broliai Beranžė Fredoliai, taikiai 
sugyveno su normandais ir su vienu kersiečiu, kuris buvo ne 
kas kitas, o pats Diuezas. 

Auksas, kuriuo apipylė tą partiją Pilypas Puatjė, visus juos 
padarė gana imlius Prancūzijos politikos argumentams. 

— Mūsų tiek nedaug, o ir silpnesni mes už visus kitus, — tarė 
Diuezas, — bet esame būtina visokios daugumos atspara. O ka- 
dangi ir gaskonai, ir italai popiežiaus iš savo tarpo nerinks, va- 
dinasi, monsinjore... 

— Vadinasi, teks rinkti popiežių iš jūsų... Teisingai supratau? 

— Manau, kad taip. Aš šitai sakau nuo pat popiežiaus Kle- 
menso mirties. Bet manęs niekas neklausė; manė, kad rūpinuo- 
si savimi, nes mano vardas ir iš tiesų buvo minimas, nors to 
aš visai negeidžiau. Tačiau Prancūzijos karaliaus dvaras niekada 
man nereiškė didelio pasitikėjimo. 

— Tik todėl, monsinjore, kad jus kiek per atvirai palaikė Ne- 


apolio dvaras. 

— Jeigu niekas nepalaikytų, monsinjore, kas gi tuomet mane 
pastebėtų? Patikėkite, aš siekiu tik viena: nors kiek aptvarkyti 
krikščionybės reikalus, kurių padėtis tikrai apverktina; sunki 
našta prislėgs būsimo šventojo Petro įpėdinio pečius. 

Grafas de Puatjė sunėrė savo ilgus pirštus ir, pridėjęs juos 
prie kaktos, susimąstė. 

— Ar jums neatrodo, monsinjore... — prabilo jis, — ...jeigu 
italus patikintume, kad į popiežius bus renkamas ne gaskonas, 
gal jie sutiktų palikti Šventąjį Sostą Avinjone? O jeigu gaskonai 
būtų įsitikinę, kad sostas tikrai liks Avinjone, gal jie atsisakytų 
savo kandidato ir prisijungtų prie jūsų trečdalio balsų? 

O šiuos žodžius reikėjo suprasti taip: „Jeigu jūs, monsinjore 
Diuezai, mano remiamas būsite išrinktas popiežium, ar galite 
tvirtai pasižadėti, kad dabartinė popiežiaus sosto rezidavimo 
vieta nebus keičiama?“ 

Diuezas puikiai suprato. 

— Monsinjore, — tarė jis, — tai būtų išmintingas sprendimas. 

— Aš turėsiu galvoje jūsų vertingą nuomonę, - tarstelėjo Pi- 
lypas de Puatjė, atsistodamas ir šitaip duodamas suprasti, kad 
audiencija baigta. 

Jis palydėjo kardinolą. 

Tą minutę abu vyriškiai, tokie skirtingi tiek savo amžiumi 
ir išvaizda, tiek patirtimi ir užsiėmimu, suprato esą tokio pa- 
ties tvirtumo, suvokė, kad tarp jų gali užsimegzti draugystė, 
kad jie privalo bendradarbiauti, o tokios akimirkos — grei- 
čiau paslaptingų likimo vingių padarinys nei ištartų Žodžių 
vaisius. 

Kai.Pilypas pasilenkė pabučiuoti kardinolo žiedo, senukas 
sumurmėjo: 


— Monsinjore, jūs būtumėte puikus regentas. 

Pilypas atsitiesė. „Nejau jis suprato, kad visą laiką aš apie tai 
ir tegalvoju?“ — toptelėjo jam. 

— O ar iš jūsų neišeitų puikus popiežius? — atsakė. 

Ir abu nesusilaikė kukliai nenusišypsoję: senis — tėviškai 
švelnia šypsena, jaunasis princas — draugiškai ir pagarbiai. 

— Aš būčiau be galo dėkingas, jei išlaikytumėte paslaptyje 
svarbiausią man praneštą naujieną bent iki tol, kol ji bus viešai 
patvirtinta. 

— Laimingas, galėdamas jums tarnauti, monsinjore. 

Likęs vienas grafas de Puatjė trumpam susimąstė. Netrukus 
pakvietė savo šambelioną. 

— Sakykite, Adamai Eronai, ar dar neatvyko iš Paryžiaus žy- 
gūnas? — paklausė jis. 

— Ne, monsinjore. 


— Tuomet liepkite uždaryti visus Liono vartus. 


IV 
„Nusišluostykime ašaras“ 


Tą rytą Liono gyventojai liko be daržovių. Daržininkų veži- 
maičiai buvo sulaikyti už miesto sienų ir šeimininkės, apei- 
damos tuščias prekydėžes, garsiai plūdosi. Sonos tiltą užtvėrė 
sargybiniai. Jei nebuvo galima į Lioną patekti, nebuvo galima 
iš jo ir išsigauti. Prekiaujantys italai, keliautojai, klajojantys 
vienuoliai, prie jų pritapę žiopliai ir dykaduoniai grūdosi prie 
vartų ir reikalavo paaiškinimų. Į visus klausimus sargybiniai 
atsakinėjo vienodai: „Grafo de Puatjė įsakymas.“ Bet tai tarė 


su tokia išdidžia ir svarbia veido mina, kokią paprastai įgyja 

valdžios pareigūnai, gavę įpareigojimą, kurio prasmė ir jiems 
patiems neaiški. 

— Bet mano dukrelė serga palikta Furvjere... 

— Vakar, per mišparus, sudegė mano svirnas Sen Žiuste... 

— Vilfranšo teisėjas lieps mane uždaryti į kalėjimą, jei iki 
vakaro neatnešiu duoklės!.. - kažkas šaukė minioje. 

— Grafo de Puatjė įsakymas! 

O kai spūstis pradėjo darytis pernelyg grėsli, karaliaus sar- 
gyba ėmė kelti savo kuokas. 

Mieste sklido keistos kalbos. 

Vieni tikino, kad rengiamasi karui. Bet su kuo? Į šį klausi- 
mą niekas negalėjo atsakyti. Kiti dievagojosi, kad šiąnakt prie 
Augustinų vienuolyno sienų įvyko kruvinas susidūrimas tarp 
karaliaus žmonių ir italų kardinolų šalininkų. Daugelis girdėjo 
arklių trypimą. Netgi vardijo užmuštųjų skaičių. Bet nuo Au- 
gustinų vienuolyno pusės jokio garso — tyla ir ramybė. 

Vyskupas Pjeras Savojietis buvo be galo neramus, jis baimi- 
nosi, kad jį gali jėga priversti atsisakyti Galų pirmenybės Sanso 
vyskupo naudai — vienintelės prerogatyvos, kurią jam pavyko 
išsaugoti nuo 1312 metų, jungiant Lioną prie Prancūzijos ka- 
rūnos*. Jis pasiuntė vieną savo kanauninką parnešti naujienų, 
tačiau šį, mėginantį- patekti pas grafą de Puatjė, sustabdė la- 
bai mandagus ir nebylus ginklanešys. Ir vyskupui beliko laukti 
ultimatumo. 

Tarp kardinolų, radusių priebėgą įvairiose šventose buvei- 
nėse, taip pat tvyrojo siaubas, kartais virstantis vos ne. bepro- 
tyste. Jų atmintyje dar buvo švieži įvykiai Karpantra. Bet šįkart 
kur ir kaip pabėgti? Kardinolų pasiuntiniai siuvo nuo vieno 
vienuolyno prie kito, nuo augustinų pas pranciškonus, nuo do- 


minikonų pas Sartro vienuolyno brolius. Kardinolas Kaetanis 

skubiai išsiuntė savo žmogų, abatą Pjerą, savo dešiniąją ranką, 
pas Napoleoną Orsinį, iš jo — pas Albertį de Pratą, paskui pas 
Fliską, vienintelį ispaną pretendentą į popiežius, ir įsakė per- 
duoti: „Matote! Jūs leidotės suvedžiojami grafo de Puatjė. Jis 
prisiekė mūsų neskriausti, pažadėjo, kad galėsime balsuoti net 
neįėję į klauzūrą, kad būsime visiškai laisvi. O dabar jis ėmė ir 
uždarė mus Lione“. 

Pas patį Diuezą irgi atidūmė du jo kolegos iš Provanso - kar- 
dinolas Mandagu ir Beranžė Fredolis vyresnysis. Tačiau Diue- 
zas apsimetė visa galva pasinėręs į savo mokslo darbus ir nieko 
nežinąs. Tuo tarpu greta jo apartamentų celėje kaip užmuštas 
miegojo Gučas Baljonis, net negalintis įtarti, kad tapo tokios 
panikos priežastimi. 

Ištisą valandą konsulas Varėjus su trimis savo kolegomis, 
atkakusiais miesto tarybos vardu pas grafą de Puatjė reikalauti 
paaiškinimų, mindžikavo jo apartamentų prieškambaryje. 

O pats grafas slapta posėdžiavo su savo patikėtiniais ir svita, 
kuri paprastai jį lydėdavo kelionėse. 

Pagaliau drapiruotės prasiskleidė ir, lydimas patarėjų, pasi- 
rodė grafas de Puatjė. Visų veidus stingdė rimtis. 

— A-a! Mesire Varėjau, jūs atėjote pačiu laiku, ir jūs, mesirai 
konsulai, — tarė grafas. — Mes nedelsdami galime jums įteikti 
pranešimą, kurį parengėme jūsų žiniai. Mesire Mili, būkite ma- 
lonus perskaityti. 

Milis de Nuajė, parlamento patarėjas ir Pilypo Gražiojo ka- 


riaunos maršalas, išskleidė pergamentą ir ėmė skaityti: 


Visiems teisėjams, senešalams ir šlovingųjų miestų taryboms. 
Pranešame jums apie begalinį mūsų sielvartą, kurį suteikė mūsų 


mylimo brolio, mūsų karaliaus siro Liudviko X mirtis; jis Dievo 

valia buvo išplėštas iš ištikimų valdinių tarpo. Bet žmogaus pri- 
gimtis tokia, kad nė vienas negali gyventi ilgiau, nei jam yra leista. 
Todėl mes nusprendėme nusišluostyti ašaras, pasimelsti kartu su 
jumis Jėzui Kristui už mūsų velionio karaliaus sielą ir ištikimai 
tarnauti Prancūzijos ir Navaros karalystėms, idant nenukentėtų jų 
šventos teisės ir šių dviejų karalysčių valdiniai gyventų laimingai, 
saugomi teisingumo ir taikos skydo. 


Dievo malone abiejų karalysčių regentas PILYPAS. 


Atlėgus pirmajam susijaudinimui, Varėjus suskubo pabu- 
čiuoti grafui de Puatjė ranką, o kiti be dvejojimų pasekė jo pa- 
vyzdžiu. 

Karalius mirė. Nelaukta žinia taip visus apstulbino, kad 
niekam nė į galvą neatėjo, ypač pačiomis pirmosiomis mi- 
nutėmis, paklausti, kas pakeis jį soste. Pilnamečio sosto pa- 
veldėtojo nebuvo, todėl atrodė visiškai teisinga, kad valdžia 
pereina į velionio valdovo vyriausiojo brolio rankas. Liono 
konsulai nė akimirką nesudvejojo, kad sprendimas priimtas 
Perų rūmuose. 

— Malonėkite šį pranešimą paskelbti mieste, — įsakė Pilypas 
de Puarjė, — tada miesto vartai bus tučtuojau atverti. 

Paskui dar pridūrė: 

— Mesire Varėjau, jūs esate žinomas gelumbės pirklys; būsiu 
didžiai dėkingas, jeigu man bus pristatyta dvidešimt juodų ap- 
siaustų; jie turės būti padėti prieškambaryje, kad kiekvienas, at- 
ėjęs man pareikšti užuojautos, galėtų užsivilkti gedulo apdarą. 

Ir jis paleido konsulus. 

Du pirmieji valdžios paėmimo aktai buvo atlikti. Pilypas 
padarė taip, kad jį regentu paskelbtų jo patikėtiniai, drauge tap- 


dami Valdymo tarybos nariais. Dabar jį pripažins visas Lionas, 

miestas, kuriame buvo laikinai apsistojęs. Telieka skubiai pa- 
skelbti šią žinią visoje karalystėje ir padaryti taip, kad Paryžius 
sužinotų paskutinis ir jau nieko nebegalėtų pakeisti. Svarbiau- 
sia — laimėti laiko. 

Perrašinėtojai jau baigė kopijuoti daugybę to rašto egzem- 
pliorių, o žygūnai balnojo žirgus ir rengėsi joti į Prancūzijos 
provincijas. 

Kai tik Liono vartai atsivėrė, grafo žygūnai leidosi į kelią ir 
susitiko tris raitelius, kuriuos nuo pat ryto laikė kitame Sonos 
krante. Vienas iš jų atgabeno grafo de Valua laišką, kuriame jis 


jau rašo kaip regentas ir prašo Pilypo duoti savo sutikimą, idant 


paskyrimas įgytų galios: 


Esu įsitikinęs, kad jūs neatsisakysite man padėti darbuojantis 
karalystės labui ir nedelsdamas duosite savo sutikimą, kaip ir dera 


protingam ir mylimam mano sūnėnui, koks jūs esate. 


Antroji žinia atėjo iš Burgundijos kunigaikščio, šis taip pat 
reikalavo regentystės savo mažosios dukterėčios Žanos Navarie- 
tės vardu. 

Ir pagaliau grafas d'Evrė perspėjo Pilypą de Puarjė, kad, 
prasilenkiant su papročiais, į Tarybą atvyko ne visi Prancūzijos 
perai, todėl Karolio de Valua skuba užimti valdžią nesiremia 
jokiu įstatymo tekstu arba atitinkamos asamblėjos valia. 

Grafas de Puatjė, gavęs tokias naujienas, skubėjo rinkti savo 
patikėtinius į posėdį. Taryboje tedalyvavo žmonės, priešiški po- 
litikai, kurią paskutinius pusantrų metų vedė Liudvikas Vai- 
dingasis; Pilypas, puikiai žinodamas jų nuopelnus ir galimybes, 
pasitelkė juos nelengvai darbuotei su Bažnyčia. Štai konetablis 


Gošė de Satijonas, vadovavęs kariuomenei, taip ir neįstengęs 

atleisti karaliui nevykusios Purvo žygio kampanijos į Elandriją 
praėjusią vasarą. Arba jo žentas Milis de Nuajė. Tarp tokių ir 
Raulis de Prelis, Pilypo Gražiojo legistas, kurį Valua po valdovo 
mirties įsakė suimti tuo pačiu metu kaip ir jo draugą Angeraną 
de Marinji ir kuris už išvadavimą ir grįžimą į buvusias pareigas 
buvo dėkingas tik grafui de Puatjė. 

Nė vienas iš susirinkusiųjų nepritarė nei Valua ambicijoms 
regentauti, nei tuo labiau įsivaizdavo, kad į valdymo reikalus 
veltųsi Burgundijos kunigaikštis. Visi jie žavėjosi jaunojo prin- 
co vikrumu ir energija ir dėjo į jį didžiules viltis. 

Puatjė parašė Burgundijos kunigaikščiui Edui ir Karoliui de 
Valua, net nemanydamas užsiminti apie jų laiškus, sakytum jis 
jų nė nebuvo gavęs, ir pranešė, kad prigimtine teise jis laiko 
save regentu ir, pasitaikius pačiai pirmai progai, sukvies Perų 
asamblėją ir šitą teisę patvirtins. 

Tuo pat metu jis paskyrė komisarus, kurie nedelsdami pri- 
valėjo vykti į svarbiausius karalystės centrus ir juos imti valdyti 
jo vardu. Šitaip per dieną leidosi į kelionę daugybė jo riterių: 
Renjo de Loras, Tomas de Marfontenas ir Gijomas Kurtejėzas. 
Šalia savęs Pilypas de Puarjė pasiliko Anso de Žuenvilį, senojo 
senešalo sūnų, ir Anri de Siuli. 

Kol iš visų varpinių plaukė gedulingas varpų gausmas, Pily- 
pas de Puatjė ilgai tarėsi su Gošė de Satijonu. Prancūzijos kone- 
tablis turėjo teisę posėdžiauti visose valstybės tarybose, Perų rū- 
muose ir Didžiojoje bei Mažojoje tarybose. Pilypas dabar prašė 
Gošė vykti į Paryžių atstovauti jam ir, kol jis pats galės atvykti, 
visais būdais priešintis Karolio de Valua rezgamoms pinklėms; 
kita vertus, konetablio buvimas Paryžiuje laidavo, kad sargy- 
boje stovės sostinės kariuomenės samdomi kareiviai, tarp jų ir 


kilpiniais apsiginklavusių karių pulkas. 

O naujasis regentas, iš pradžių visų patarėjų didelei nuosta- 
bai, paskui — karštai jiems pritariant, nusprendė laikinai nepa- 
likti Liono. 

— Mes negalime mesti pradėtų darbų, — paaiškino jis. — Juk 
svarbiausia dabar valstybei turėti popiežių, ir mes pasijusime 
dar stipresni, jeigu patys pasodinsime jį į sostą. 

Ir jis paskubino savo dukters ir dofinuko sužieduotuvių 
sutarties pasirašymą. Iš pirmo žvilgsnio šios vedybos neturėjo 
nieko bendra su popiežiaus rinkimais. 

Bet Pilypo sąjunga su Vjenua dofinu, kuris valdė visas že- 
mes į pietus nuo Liono, buvo vienas iš kozirių jo žaidime. Jei 
kardinolai įsigeistų vėl išsibėgioti, toje pusėje neras prieglobs- 
čio; jis jiems užkirto kelią į Italiją. Be to, sužieduotuvės stiprino 
regento pozicijas; dabar dofinas perėjo į jo stovyklą. 

Dėl gedulo sutartis buvo pasirašyta tyliai, be puotos, vieną 
iš artimiausių dienų. 

"Tuo pat metu Pilypas de Puatjė susitarė su galingiausiu vie- 
tiniu baronu, grafu de Forė, beje, dofino svainiu, kuris laikė 
savo valdžioje visą dešinįjį Ronos krantą. 

Žanas de Forė ne kartą žygiavo į Flandriją, ne kartą atstova- 
vo Pilypui Gražiajam popiežiaus rūmuose ir dorai pasidarbavo 
prijungiant Lioną prie Paryžiaus. Grafas de Puatjė, tęsdamas 
savo tėvo politiką, galėjo drąsiai tikėtis jo paramos. 

Birželio 16 dieną grafas de Forė atliko be galo įspūdingą 
aktą. Jis iškilmingai prisiekė savo ištikimybę Pilypui, kaip pir- 
majam Prancūzijos senjorui, šitokiu būdu pripažindamas Puat- 
jė turint karaliaus valdžią. 

Kitą dieną grafas Bermonas de La Vultas, kurio Pjergurdo 
feodas buvo Liono senešalo žemės valdose, taip pat iškilmingai 


prisiekė Puatjė, įdėjęs abi savo rankas į jaunojo princo delnus. 

Puatjė paprašė grafą de Forė laikyti parengtus, tik toliau 
nuo žmonių akių, septynis šimtus ginkluotų karių. Nuo šiol 
kardinolai nebepajudės iš miesto. 

Bet „nuo šiol“ iki popiežiaus rinkimų dar toli. Derybos ne- 
pasistūmėjo nė per žingsnį. Italai sumoję, kad regentas taikosi 
kuo skubiau grįžti į Paryžių, atkakliai laikėsi savo pozicijų. „Jis 
pirmas pasiduos“, — kalbėjo jie. Jiems maža terūpėjo toji tragiš- 
ka anarchija, kuri vedė pragaištin Bažnyčios reikalus. 

Pilypas de Puarjė dešimtis kartų matėsi su Diuezu ir jį dabar 
be jokių dvejonių laikė ne tik pačiu išmintingiausiu konklavos 
veikėju, bet ir pačiu įžvalgiausiu žmogumi, tinkamiausiu būti 
krikščionybės galva, ypač tokiu sunkiu karalystei metu. 

— Vėl pamažu ima visur klestėti erezija, — savo gergž- 
džiančiu balsu teigė kardinolas. — Kitaip ir būti negali, kai 
patys duodame tikintiesiems tokius niekingus pavyzdžius. 
Mūsų nesantaika naudojasi šėtonas savo piktybės sėklai sėti; 
ypač jis galingai suvešėjo Tulūzos diecezijoje. Tai nuo seno 
maištaujanti žemė, pragaištingų svajojimų žemė! Tokią stam- 
bią dieceziją sunku valdyti, naujajam popiežiui vertėtų su- 
skaldyti ją į penkias vyskupystes ir kiekvieną patikėti tvirtos 
rankos šalininkui. 

— "Tai leis sudaryti keletą naujų beneficijų, o iš jų karaliaus 
iždas galės tikėtis anatų, — atsiliepė Pilypas. 

— Žinoma, monsinjore. 

Anatais buvo vadinama karaliaus teisė gauti prievoles iš bet 
kurios naujos Bažnyčios beneficijos pirmaisiais jos gyvavimo 
metais. Nebuvo popiežiaus, ir tai trukdė kurti beneficijas. To- 
dėl nuskurdęs karaliaus iždas ir išgyveno nelengvus laikus, o 
ką jau įkalbėti apie tai, kad jo beveik nepapildydavo Bažnyčios 


mokesčiai, na, o dvasininkija, naudodamasi neramiais laikais ir 

tuo, kad Šventasis Sostas vis dar tuščias, prigalvodavo visokiau- 
sių pretekstų, kad nemokėtų. 

Ir kai Pilypas de Puatjė su Žaku Diuezu kūrė ateities pla- 
nus - pirmas kaip regentas, antras kaip kandidatas į popiežiaus 
sostą, — abiem pirmiausia rūpėjo finansai. 

Mirus Pilypui Gražiajam, Prancūzijos iždas liko išsekęs, bet 
ne paskendęs skolose, o per pusantrų metų Flandrijos žygis, 
maištas Artua Grafystėje ir baronų lygoms suteiktos privilegijos 
valdant Liudvikui X ir Valua sugebėjo taip nustekenti iždą, kad 
dabar karalystei teks mokėti skolas daugybę metų. 

O ir popiežiaus iždas po dvejų klajojančios konklavos metų 
buvo ne ką geresnės būklės; jeigu kardinolai parsidavė šio pa- 
saulio galingiesiems už tokią didelę kainą, tai tik todėl, kad 
daugelis jų nebeturėjo pragyvenimo šaltinio ir buvo priversti 
pardavinėti savo balsus. 

— Pabaudos, monsinjore, tik pabaudos, - patarinėjo Diuezas 
jaunajam regentui. — Paskirkite baudas tiems, kurie darė pikta- 
darybes, ir kuo turtingesni, tuo negailestingiau juos bauskite. 
Jei įstatymų pažeidėjas turi dvidešimt livrų, reikalaukite, kad 
atiduotų vieną. Bet jei jis turi tūkstantį, atimkite iš jo penkis 
šimtus, o jei jis turčius ir turi šimtą tūkstančių, atimkite iš jo 
viską. Mano pasiūlymas turi bent tris privalumus: pirma, dides- 
nės įplaukos į iždą, antra, piktadarys, netekęs turto, nebegalės 
juo piktnaudžiauti, pagaliau trečia — vargšai, o jų dauguma, bus 
jūsų pusėje ir tikės jūsų teisingumu. 

Pilypas de Puatjė šyptelėjo. 

— Tai, ką jūs taip išmintingai numatote, monsinjore, pui- 
kiausiai atitinka teisingumą karaliaus, kuris užsiima pasaulieti- 
niais reikalais, — atsakė jis. — Tik nesuprantu, kaip tokiu būdu 


papildyti Bažnyčios finansus... 

— Pabaudos, pabaudos, — pakartojo Diuezas. — Paskirsim 
mokestį nusidėjėliams, šis šaltinis neišsenkamas. Žmogus iš 
prigimties nuodėmingas, bet linkęs veikiau atgailauti širdimi, 
o ne pinigine. Ir jis nepalyginamai karščiau atgailaus už savo 
nuodėmes ir, ko gera, vengs nusidėti antrąkart, jei nuodėmės 
išpirka atsieis apvalią sumą. Tas, kuris geidžia išpirkti nuodėmę, 
privalo išsipirkti pinigais. 

„Kas tai, juokai?“ — klausė save Puatjė, kuris toli gražu ne- 
buvo pratęs prie kardinolo silogistinių pramanų. 

— O kokioms nuodėmėms, monsinjore, norėtumėte įvesti 
tarifus? — pasidomėjo jis. 

— Pirmiausia toms, kurias daro dvasininkai. Pirma imsi- 
me tobulinti save ir tik paskui galėsime tobulinti savo artimą. 
Mūsų švenčiausioji Motina Bažnyčia pernelyg atlaidi visokiems 
trūkumams ir paklydimams. Mano nuomone, dvasininkais ne- 
valia įšventinti luošių ar išsigimėlių. O aš pats aną dieną mačiau 
tokį kunigą Pjerą, kuris yra kardinolo Kaetanio palydoje; taigi 
ant jo kairės rankos bent du nykščiai. 

„Mažytė klasta prieš mūsų seną nedraugą“, - pamanė 
Puatjė. 

— Iš tiesų, — tęsė Diuezas, — tarp dvasininkų ištisas legionas 
raišų, berankių, eunuchų, kurie slepia savo negalią po sutano- 
mis ir vis tiek gyvena iš Bažnyčios beneficijų. Jei mes juos ir 
išvytume iš šventosios Bažnyčios, jų kliaudų vis vien neištai- 
sytume, tik pasmerksime juos skurdui, nevilčiai ir, be jokių 
abejonių, patys pastūmėsime į Tulūzos eretikų ar kitų dvasinių 
brolijų glėbį. Tai ar ne geriau leisti jiems išsipirkti nuodėmes; o 
tasai, kuzis taria „išsipirkti“, taria „užsimokėti . 

Senasis prelatas kalbėjo rimčiausiu tonu. Per paskutines ne- 


migo naktis jo vaizduotė nesuvaldomai darbavosi ir sukurpė 


54 


VYRŲ TEISĖ 


gana tikslią sistemą, kurią jis ketino išdėstyti raštu ir padovano- 
ti, kaip kukliai pridurdavo, būsimam popiežiui. 

Galvoje buvo turima Šventosios Atgailos institucija, tam tik- 
ra nuodėmės kanceliarija, kuri atitinkamais tarifais turėtų par- 
davinėti nuodėmių atleidimo bules ir šitaip papildytų Šventojo 
Sosto iždą. Luošiams dvasininkams galėtų būti atleista, jei jie 
užsimokės keletą livrų už piršto neturėjimą, dukart daugiau — 
už vienakystę ir tiek pat — už vienos ar abiejų genitalijų trū- 
kumą. O tasai, kuris išsikastruoja pats, moka dukart daugiau. 
Nuo fizinių trūkumų Diuezas perėjo prie dvasinio luošumo. 
Pavainikiai, prieš įstodami į vienuolyną slėpę savo kilmę, dva- 
sininkai, įšventinti būdami vedę arba tie, kurie vedė po įšventi- 
nimo ar gyveno su moterimi nesantuokoje, dvimoteriai, krau- 
jomaišiai ir sodomitai — visiems numatytas mokestis pagal jų 
nuodėmės sunkumą. Ypač didelį nuodėmių išpirkimo mokestį 
reikėtų mokėti vienuolėms, paleistuvaujančioms šiapus ir ana- 
pus vienuolyno sienų su keliais vyriškiais?. 

— Jeigu tokios atgailos institucijos įvedimas, — pareiškė Diu- 
ezas, — jau pirmaisiais metais neatneš mums dviejų šimtų tūks- 
tančių livrų, tegul mane... 

Jis vos neištarė „tegul mane sudegina“, bet laiku susigriebė. 

Puatjė pamanė: „Jeigu išrinktų jį, aš bent neturėčiau rūpes- 
čių dėl piniginių popiežiaus reikalų“. 

Kad ir kokios buvo Diuezo gudrybės, kad ir kaip Puatjė 
joms pritarė, konklava vis dėlto nepasistūmėjo nė per žingsnį. 

O dar ir iš Paryžiaus ėjo negeros naujienos. Gošė de Šati- 
jonas, susivienijęs su grafu d'Evrė ir Mao d Artua, Karolio de 
Valua pretenzijas bandė apramdyti. O šis gyveno Sitė rūmuose 
ir laikė karalienę Klemenciją vos ne įkaite; savo nuožiūra tvarkė 


karalystės reikalus, siuntinėjo į provincijas įsakus, prieštarau- 

jančius tiems, kuriuos iš Liono siuntė Puatjė. Savo teisių pri- 
pažinimo ėmė reikalauti ir Burgundijos kunigaikštis, kuris, pa- 
laikomas savo didžiulės kunigaikštystės vasalų, birželio 16-ąją, 
praėjus vienuolikai dienų nuo Liudviko X mirties, atskubėjo 
į Paryžių. Taigi Prancūzija turėjo bent tris regentus. Tokia pa- 
dėtis ilgai trukti negalėjo, ir Gošė maldavo Pilypą kuo greičiau 
grįžti į Paryžių. 

Birželio 27 dieną po pasitarimo, kuriame tedalyvavo grafai 
de Forė ir de La Vultas, jaunasis princas nutarė nedelsdamas 
išvykti ir įsakė savo palydai krauti bagažą. Susigriebęs, kad už 
brolio vėlę dar nebuvo iškilmingų pamaldų, jis davė nurody- 
mą, kad rytojaus dieną iki jo išvykimo visose Liono bažnyčiose 
būtų laikomos mišios. Dalyvauti ten privalėjo visa aukštoji ir 
žemesnioji dvasininkija, kad savo maldomis prisijungtų prie 
regento maldų. 

Kardinolai, ypač italai, džiūgavo. Pilypui de Puatjė teko pa- 
likti Lioną taip ir nepalenkus jų valios. 

— Bando slėpti savo bėgimą gedulingomis mišiomis, — teigė 
Kaetanis. — Ir vis dėlto jis bėga, prakeiktasis! Paminėsite mano 


žodį — nepraeis nė mėnuo, ir mes grįšime į Romą. 


V 
Konklavos vartai 


Kardinolai, kaip žinoma, svarbios personos, jų niekaip nesu- 
painiosi su dvasininkų luomo smulkme. Grafas de Puatjė pa- 
tvarkė taip, kad gedulingoms pamaldoms už Liudviko X vėlę 


kardinolams būtų parengta Brolių dominikonų, dar vadina- 

ma Jakobinų, vienuolyno bažnyčia — pati brangiausia, pati er- 
dviausia po Šv. Jono katedros, taip pat geriausiai fortifikuora“. 
Kardinolų nuomone, toks parinkimas buvo tinkamos pagar- 
bos jų luomui ženklas, todėl visi iki vieno atvyko į iškilmingą 
ceremoniją. 

Nors jų viso labo tebuvo dvidešimt keturi, bažnyčia atro- 
dė pilnut pilnutėlė: juk kiekvienas kardinolas norėjo pasirodyti 
kuo iškilmingiau ir atvyko su visa palyda — kapelionu, sekre- 
torium, iždininku, raštininkais, pažais, tarnais, šleito ir deglų 
nešėjais; šitaip tarp baltų masyvių bažnyčios kolonų susitelkė 
gera pusė tūkstančio žmonių. 

Retai atsitinka, kad gedulingos mišios būtų laikomos taip 
nesusikaupus. Pirmąkart po daugelio mėnesių kardinolai, gy- 
venantys išblaškyti po atskirus vienuolynus, susirinko į vieną 
vietą. Daugelis nebuvo matęsi apie dvejus metus. Jie žvilgčiojo 
vieni į kitus, stebėjo kaimynus, akylai vieni kitus sekė. 

— Matėte? Ar matėte? — girdėjosi šnibždant. — Orsinis pasi- 
sveikino su Eredoliu jaunesniuoju... O Stefaneskis tik įėjęs jau 
įsileido į kalbas su Mandagu; nejaugi bus suartėjęs su provan- 
siečiais?.. O va Diuezas visai išdžiūvo, stačiai peršviečiamas pa- 
sidarė; jis tai jau tikrai suseno... 

Iš tiesų Žakas Diuezas, kurio šokčiojanti jaunatviška eisena 
paprastai stebindavo žmones, tąkart judėjo į priekį lėtai ir atsar- 
giai, išsiblaškiusiu žvilgsniu atsakinėdamas į sveikinimus, ir visa 
jo povyza rodė nuovargį ir išsekimą. 

Gučas Baljonis pažo drabužiais atvyko čia kartu su kardi- 
nolo palyda. Jam buvo prisakyta kalbėti tik itališkai ir visiems 
atsakinėti, kad į Lioną atvyko tiesiog iš Sienos. 

„Gal geriau būtų buvę patekus į grafo de Puatjė globą, - pa- 


manė Gučas. — Tuomet šiandien, be abejonių, galėčiau kartu su 

juo grįžti į Paryžių ir sužinoti apie Mari; jau tiek dienų, kai apie 
ją nieko negirdėjau. O dabar turiu priklausyti nuo šito seno 
lapino, kuriam dar pažadėjau gauti iš dėdės pinigų, o kol jie 
neatėjo, jis nė piršto nepajudins man padėti. O iš dėdės jokio 
atsakymo. Sklinda kalbos, kad Paryžiuje neramumai... Mari, 
Mari, mano gražioji Mari!.. Kad tik nepamanytų, jog aš ją pa- 
likau... Gal ji jau ėmė manęs neapkęsti? Ką jie su ja padarė?“ Ir 
jis įsivaizdavo, kaip jos broliai uždaro Mari į Kresė ar kurį nors 
atgailaujančių mergelių vienuolyną. „Dar viena tokia savaitė, ir 
aš pabėgsiu į Paryžių 

Diuezas, pasiekęs savo vietą klaupkose ties choru, atsargiai 
stebėjo kaimynus, vis atgręždamas savo prislėgtą veidą į baž- 
nyčios gilumą. Už dviejų klaupkų nuo jo sėdėjo Frančeskas 
Kaetanis; jo liesą veidą bjaurojo ilga kumpa nosis; žila ševeliū- 
ra, nelyginant baltos liepsnos liežuviai, veržėsi iš po raudonos 
kepuraitės. Kaetanis neslėpė savo džiaugsmo, ir jo žvilgsniai, 
nuo katafalko krypstantys prie savo svitos žmonių, bylojo apie 
pergalę. „Štai, monsinjorai, - atrodė, lyg būtų norėjęs visu bal- 
su sušukti, — štai kas atsitinka, kai užsitrauki Kaetanių giminės 
pyktį. Kaetanių, kurie jau buvo galingi Julijaus Cezario laikais. 
Pats dangus už mus atkeršijo“. 

Kolonos, kurių sinkius apvalius smakrus žymėjo duobutės, 
atrodė panašūs į du karius, persirengusius prelatais. Jie žvelgė į 
Kaetanį iš aukšto, su neslepiamu priešiškumu. 

Rengdamasis iškilmėms, grafas de Puarjė nepašykštėjo pi- 
nigų giedotojams. Chore giedojo ne mažiau kaip šimtas balsų, 
akompanavo vargonai, prie kurių neatsikvėpdami darbavosi ke- 
turi patarnautojai, pūsdami dumples. Karališka, tarytum griaus- 
tinis muzika aidėjo bažnyčios skliautais, drebino orą ir kvaitino 


minią. Jaunučiai klierikai galėjo nebaudžiami plepėti, o pažai 

garsiai tyčiotis iš savo valdovų. Neįstengei girdėti, kas buvo kal- 
bama už trijų žingsnių, o tuo labiau - kas dėjosi prie durų. 

Pamaldos baigėsi; giedotojai ir vargonai nutilo. Abi didžiųjų 
durų pusės buvo plačiai atvertos. Bet į bažnyčią neprasiskverbė 
nė menkiausias saulės spindulys. 

Akimirką minia apmirė: visiems pasivaideno, kad per gedu- 
lingąją ceremoniją, lyg per stebuklą, užtemo saulė; staiga kar- 
dinolai viską suprato, ir pasipiktinimo šūksniai sudrebino baž- 
nyčios skliautus. Portalą užtvėrė šviežiai sumūryta siena: grafas 
de Puatjė prisakė per mišias užmūryti visus išėjimus. Kardinolai 
tapo kaliniais. 

Kilo panika, ir prelatai, kanauninkai, kunigai, tarnai, pa- 
miršę bet kokį orumą ir pagarbą rangui, susimaišę į vieną krū- 
vą, stumdėsi ir kaip žiurkės, pakliuvusios į spąstus, blaškėsi po 
bažnyčią. Pažai, užsiropštę vieni kitiems ant pečių, prisitraukė 
rankomis prie langų ir nuo viršaus pranešinėjo: 

— Bažnyčia iš visų pusių apsupta ginkluotų vyrų! 

Kardinolai šaukė: 

— Ką mums daryti? Regentas mus apgavo! 

— Štai kodėl jis mus vaišino tokia garsia muzika! 

— Bet juk tai pasikėsinimas į Bažnyčią! 

— Ekskomunikuoti jį! 

— Rado laiką! Jis juk mus nužudys! 

Abudu broliai Kolonos ir jų žmonės, apsiginklavę sunkiomis 
bronzinėmis žvakidėmis, suoleliais ir procesijų lazdomis, rengėsi 
brangiai parduoti savo gyvastį, tuo tarpu prie krikšto koplyčios 
kelių partijų kardinolai jau puolė vienas kitą įžeidinėti. 

— Colpa vostra, colpa vostra... Tai jūsų kaltė! — šaukė vienas 
italas, rodydamas į prancūzus. — Kodėl sutikote atsikraustyti į 


Lioną?.. Mes puikiai supratome, kad pateksime į spąstus. 

— O jeigu jūs būtumėte išrinkę kurį nors iš mūsiškių, dabar 
mums nereikėtų čia kankintis užmūrytiems, — pasipriešino vie- 
nas gaskonas. — Tai jūs dėl visko kalti, netikę krikščionys! 

Vienintelės durys liko nevisiškai užmūrytos — jose paliktas 
plyšelis pralįsti vienam žmogui. Bet šis siauras išėjimas šiaušėsi 
mišku iečių, suspaustų geležinėmis pirštinėmis. Staiga ietys pa- 
kilo, ir į bažnyčią prasibrovė šarvuotas grafas de Forė; iš paskos 
sekė Bermonas de La Vultas ir dar keletas apsišarvavusių žmo- 
nių. Juos sutiko prakeiksmų ir grasinimų sprogimas. 

Sukryžiavęs rankas ant špagos efeso, grafas de Forė laukė, 
kol minia aprims. Tai buvo galingas, drąsus žmogus, atsparus ir 
grasinimams, ir maldavimams. Jį be galo piktino kardinolų ne- 
vieningumas, jų parsidavėliškumas, intrigos - elgesys, duodan- 
tis blogą pavyzdį parapijonims, todėl jis visiškai pritarė grafui 
de Puarjė pagaliau padaryti galą širam skandalui. Jo šiurkštus, 
gilių raukšlių išvagotas veidas buvo pridengtas šalmu, iš po ant- 
veidžio rūsčiai žvelgė akys. 

Kai kardinolai ir jų žmonės pagaliau užkimo, prabilo grafas 
de Forė; jo aiškus, tolygus balsas sklido per galvas, aidėdamas 
iki pat galinių navų. 

— Monsinjorai, aščia esu Prancūzijos regento įsakymu ir įparei- 
gotas jums pranešti, kad nuo šiolvienintelis jūsų rūpestis - išrinkti 
popiežiųirkadiščiaišeisite neanksčiau, neibusišrinktas popiežius. 
Kiekvienaskardinolasšalia savęs gali pasilikti nedaugiau kaipvieną 
kapelioną ir pasirinktinai — du pažus ar du raštininkus. Visi kiti 
bažnyčią gali palikti. 

Toks pranešimas sukėlė vieningą nepasitenkinimo audrą. 

— Tai išdavystė! — klyktelėjo kardinolas de Pelagriu. — Grafas 
de Puatjė buvo prisiekęs, kad mums niekada neteks įeiti į vienuo- 


lyno klauzūrą, ir vien tik todėl mes sutikome susirinkti Lione. 

— Grafo de Puarjė lūpomis, — pasakė grafas de Forė, — tuo- 
met bylojo Prancūzijos karalius. Bet jis mirė, ir dabar Prancūzi- 
jos regento lūpomis kalbu aš. 

Įniršis visų trijų partijų atstovus bemat suvienijo, ir pra- 
keiksmai Provanso, italų ir prancūzų kalbomis grėsmingai su- 
gaudė po šventyklos skliautais. Kardinolas Diuezas bejėgiškai 
susmuko vienoje klausykloje ir uždėjo ranką ant širdies, tary- 
tum norėdamas pasakyti, kad tokiame senyvame amžiuje sun- 
ku pakelti panašius smūgius, ir net apsimetė prisijungiąs prie 
protesto šūksnių, kažką neaiškaus murmlendamas. Albano kar- 
dinolas Arno d'Ošas, tasai pats, kuris anuomet buvo atvykęs į 
Paryžių paskelbti tamplierių pasmerkimo, prasibrovė pro minią 
prie grafo de Forė ir grasinamu tonu pareiškė: 

— Mesire, priminsiu jums, kad popiežius tokiomis sąlygo- 
mis negali būti renkamas, nes pažeistume Grigaliaus X kons- 
tituciją, kuri įpareigoja konklavą rinktis tame mieste, kur mirė 
popiežius. 

— Ten jūs, monsinjore, sėdėjote ištisus dvejus metus ir išsi- 
skirstėte taip ir neišrinkę popiežiaus, o tai, drįstu pasakyti, taip 
pat prieštarauja konstitucijai. Bet jeigu jūs geidžiate pakliūti į 
Karpantra, prašom, pasodinsime į uždaras karietas, ir patiki- 
mos apsaugos jūs būsite ten nugabenti. 

— — Mes neposėdžiausime spiriami prievartos! 

— Štai kodėl, monsinjore, lauke stovi septyni šimtai gink- 
luotų vyrų: jie atsiųsti miesto valdžios, kad garantuotų jūsų 
saugumą ir suteiktų galimybę pabūti ramiai atsiskyrus... Tai, 
beje, irgi nurodyta konstitucijoje. Siras de La Vultas, garbin- 
gas Liono pilietis, yra čia ir viską stebės. Mesiras regentas 
taip pat prašė jums perduoti, kad jeigu per tris dienas jūs 


taip ir neprieisite prie bendros nuomonės, nuo ketvirtosios 

dienos jums bus duodamas valgis tik kartą per dieną, o nuo 
devintosios dienos tegausite duonos ir vandens... Taip yra 
parašyta ir Grigaliaus konstitucijoje. Pagaliau jeigu pasninkas 
neapšvies jūsų protų, įsakysime nuplėšti stogą, ir jums teks 
patirti viską, ką neš dangus. 

Grafą nutraukė Beranžė Fredolis vyresnysis: 

— Mesire, tuomet jūs būsite kalti dėl žmonių mirčių: juk tarp 
mūsų yra tokių, kurie šitokio buvimo nepakels. Tik pažiūrėkite į 
monsinjorą Diuezą; jis jau dabar vos gyvas ir reikalingas slaugos. 

— Ak, tikrai, ak, tikrai, — silpnu balseliu prašvabeno Diue- 
zas, — aš negalėsiu pakelti. 

— Mes dabar puikiai matome, kad pakliuvome į dvokiančių 
ir žiaurių grobuonių nagus! Tik žinokite, mesire: užuot išrinkę 
popiežių, mes jus ekskomunikuosime! Jus ir visus kitus priesai- 
kos laužytojus. 

— Jeigu jau prakalbote apie ekskomunikavimą, monsinjore 
Kaetani, — ramiai atsakė grafas de Forė, — regentas taip pat galės 
pradėti manyti, kad konklavą tikriausiai sudomintų tam tikros 
žinios apie būrėjus ir raganius, kuriems derėtų stačia galva nu- 
garmėti į pragaro liepsnas. 

— Nesuprantu, kas čia bendra su raganavimu, - Kaetanis tuč- 
tuojau atlėgo. —- Juk mums turi rūpėti tik popiežiaus rinkimai. 

— Ėė, monsinjore, atrodo, mes puikiai vienas kitą suprato- 
me; dabar malonėkite įsakyti nereikalingiems jums žmonėms 
išeiti iš bažnyčios, nes maisto atsargos bus ribotos. 

Kardinolai suprato, kad tolesnis priešinimasis beviltiškas ir 
kad šito šarvuočio, tokiu tvirtu balsu perdavusio jiems grafo de 
Puatjė įsakymą, palenkti nepavyks. O už Žano de Forė nugaros 
jau po vieną lindo pro neužmūrytą plyšį ietimis ginkluoti sar- 


gybiniai ir rikiavosi bažnyčios gilumoje. 

— Teks veikti gudrumu, jei negalime veikti jėga, — pusbal- 
siu tarstelėjo Kaetanis italams. — Dėkimės paklusę, nes kol kas 
mums nieko kita nebelieka. 

Kiekvienas kardinolas iš savo svitos atrinko tris žmones, la- 
biausiai jam atsidavusius, sumaniausius ir tokius, kurie galėtų 
palengvinti savo valdovo kūniškas kančias tokiomis sunkiomis 
sąlygomis, į kurias visiems buvo lemta patekti. Kaetanis šalia 
savęs paliko raštininką Andrijė, brolį Bostą ir kunigą Pjerą, tai 
yra tuos, kurie buvo drauge su juo įsipainioję į Liudviko X ke- 
rėjimą; jis nutarė verčiau laikyti juos uždarytus šalia savęs, negu 
rizikuoti, kad išėjusius į laisvę juos gali papirkti auksu ar įbau- 
ginti kankinimais ir šiems atsiriš liežuviai. Broliai Kolonos pasi- 
rinko keturis pažus, kurie vienu kumščiu galėjo pakloti jautį. 

Deglų ir šleifų nešėjai, raštininkai ir kanauninkai vienas po 
kito dingo durų plyšyje, praėję pro ginkluotų vyrų rikiuotę. 
Slinkdami pro savo valdovus, jie girdėjo šnibždant paskutinius 
nurodymus: 

— Perspėkite mano brolį vyskupą... Parašykite mano vardu 
kuzenui... Nedelsdami vykite į Romą... 

Kai Gučas Baljonis jau ketino įsitaisyti išeinančiųjų eilė- 
je, Žakas Diuezas ištiesė savo išdžiūvusią rankelę pro groteles 
klausyklos, kur jis buvo prisiglaudęs, sugriebė jaunąjį italą už 
skverno ir sušnibždėjo: 

— Pasilikite, vaike mano, pasilikite su manimi. Aš įsitikinęs, 
kad jūs man praversite. 

Diuezas žinojo, kad pinigai visokiomis aplinkybėmis turi 
galią, ir jam buvo svarbu šalia savęs turėti bankų atstovą. 

Po valandos Jakobinų bažnyčioje tebuvo likę devyniasde- 
šimt šeši žmonės, kuriems teks čia vargti, kol dvidešimt keturi 


iš jų prieis bendrą nuomonę ir išrinks vieną žmogų. Prieš pa- 

sitrraukdami iš bažnyčios sargybiniai įnešė į vidų keletą glėbių 
šiaudų, kurie, kaip ir kietas grindų akmuo, nuo šiol turės atstoti 
pačių galingiausių šio pasaulio prelatų guolį. Atnešė ir keletą 
dubenų tualetui, didžiulius molinius ąsočius su vandeniu. Pas- 
kui mūrininkai, atidžiai stebimi grafo de Forė, baigė užmūryti 
paskutinį išėjimą, palikdami tik nedidelę stačiakampę kiau- 
rymę — ganėtino pločio, kad pralįstų indai su maistu, bet ne 
tokio, kad pralįstų žmogus. Aplink bažnyčią, išrikiuoti dviem 
eilėmis, per tris sieksnius vienas nuo kito sustojo sargybiniai: 
vienoje eilėje stovėjo nugara atsirėmę į sieną ir stebėjo miestą, o 
kitoje — veidu į bažnyčią ir akylai sekė langus. 

Apie vidurdienį grafas de Puatjė išvyko į Paryžių. Kartu jis 
išsivežė ir Vjenua dofiną bei mažąjį dofinuką, kuris nuo šiol gy- 
vens Prancūzijos karaliaus rūmuose, kad susidraugautų su savo 
penkiamete sužadėtine. 

Tą par valandą kardinolai valgė savo pirmuosius pusryčius 


nelaisvėje; buvo pasninkas, ir mėsos jie negavo. 


VI 


Iš Noflio į Sen Marselį 


Vieną ankstyvą liepos rytą, dar gerokai prieš auštant, Žanas de 
Kresė įėjo į savo sesers miegamąjį. Jaunuolis rankoje laikė rūks- 
tančią žvakę; jis buvo nusiprausęs, susišukavęs barzdą ir užsivil- 
kęs geriausią jojimo palaidinį. 

— Kelkis, Mari, — tarė jis. — Šiandien tu išvažiuosi. Mes su 
Pjeru patys tave išvešime. 


Mergina pasikėlė lovoje. 

— Išvažiuosiu... Ką? Šiandien aš turiu išvažiuoti?.. 

Ji dar nebuvo visai pakirdusi iš miego ir dabar, nieko ne- 
suprasdama, savo didelėmis tamsiai mėlynomis akimis atidžiai 
žiūrėjo į brolį. Nesąmoningu gestu atmetė atgal savo ilgus, tan- 
kius, šilkinius plaukus, ir jų auksiniai atšvaitai sužibuliavo ryto 
šviesoje. 

Žanas de Kresė žvelgė į savo seserį taip niūriai, tarytum pats 
grožis būtų nuodėmė. 

— Susirink savo mantą. Namo tu grįši ne taip greitai. 

— Bet kur jūs mane vežate? — paklausė Mari. 

— Pati pamatysi. 

— Bet vakar... kodėl jūs man vakar nieko nesakėte? 

— Kad duotume laiko vėl ką nors iškrėsti?... Na, ką gi, pa- 
skubėk; noriu, kad išvažiuotume kuo anksčiau, kol mūsų vals- 
tiečiai nemato. Tu mums gana pridarei gėdos, nėra jokio reika- 
lo, kad jie vėl imtų malti liežuviais. 

Mari tylėjo. Jau mėnuo, kai namiškiai tik taip su ja ir elgėsi, 
kalbėjo tik tokiu tonu. Ji sunkiai atsikėlė; rytais, vos atsibudus, 
apie save jai primindavo nėštumas, tiesa, dar ne toks didelis. 
Brolio paliktos žvakės šviesoje ji pradėjo ruoštis į kelionę, ap- 
šlakstė vandeniu veidą ir krūtinę, skubiai susisegė plaukus; tik 
dabar pastebėjo, kad rankos dreba. Kur jie ją veža? Į kokį vie- 
nuolyną? Ji užsikabino ant kaklo auksinę relikvinę, kurią Gučas 
buvo jai padovanojęs, o pats, jo žodžiais, buvo gavęs dovanų 
iš karalienės Klemencijos. „Iki šiol ši relikvinė kažkodėl mane 
mažai saugojo, — liūdnai pamanė Mari. — Gal aš nemokėjau 
melstis?“ Ji sulankstė viršutinę suknią, kelias apatines sukneles, 
siurkotą ir audeklą apsiprausimui. 

— Apsirengsi tą apsiaustą su dideliu gobtuvu, — metė Žanas, 


trumpam užsukęs į jos kambarį. 

— Bet aš uždusiu nuo karščio! — šūktelėjo Mari. — Čia juk 
žieminis drabužis. 

— Motina nori, kad keliautum paslėptu veidu. Geriau pa- 
klusk ir paskubėk! 

Kieme antrasis brolis Pjeras pats balnojo du arklius. 

Mari gerai žinojo, kad anksčiau ar vėliau tokia diena ateis, 
ir nors nerimas slėgė širdį, ji ne itin ir kentėjo; maža to: beveik 
jau geidė iš čia išvažiuoti. Jai rodėsi, kad geriau pats liūdniau- 
sias, pats rūsčiausias vienuolynas nei kasdieniniai įžeidinėjimai 
ir priekaištai. Ten bent jau tikrai liks viena su savo skausmu. 
Ten jai nors jau nereikės kentėti motinos įsiūčio priepuolių; po 
tų visų tragiškų įvykių motina atgulė ir jau nebesikėlė, o kai tik 
duktė atnešdavo jai vaistažolių arbatos, keikdavo ją ir užgaulio- 
davo. Tuomet storoji pilaitės savininkė imdavo dusti, ir tekdavo 
skubiai kviesti iš Noflio barzdaskutį, kad nuleistų gerą pintą 
pasiutusio kraujo. Taip poniai Eliabelei per dvi savaites nuleis- 
davo negerą kraują ne mažiau kaip šešis kartus, bet neatrodė, 
kad toks gydymas nors kiek grąžintų jai sveikatą. 

Abu broliai, ypač Žanas, Mari laikė nusikaltėle. Ak, iš tiesų 
geriau vienuolynas, tūkstantį kartų geriau! Nerimą kėlė tik viena: 
ar pavyks jai, uždarytai vienuolyne, gauti žinių iš Gučo? Šitoji 
mintis ją įkyriai persekiojo ir vedė iš proto, ir tik todėl ji bijojo 
savo lemties. Pikti broliai ją tikino, kad Gučas pabėgo į užsienį. 

„Jie slepia nuo manęs, - mąstė Mari, — bet tikriausiai jie už- 
darė jį į kalėjimą. Negali būti, kad jis mane pametė! Veikiausiai 
grįžo į mūsų kraštus manęs gelbėti; štai kodėl jie taip skuba mane 
išvežti, o paskui jį nužudys. Ak! Kodėl aš nepabėgau su juo!“ 

Ir jos vaizduotėje rikiavosi vienas už kitą baisesni dalykai. 
Pasitaikydavo akimirkų, kai ji net norėdavo, kad Gučas iš tik- 


rųjų būtų pabėgęs iš šalies ir palikęs ją žiauraus likimo valiai. 

Negalėdama iš niekur gauti jokio patarimo ir net jokios pa- 
guodos, ji teturėjo vienintelį džiaugsmą — kūdikį, kurį nešiojo 
po širdimi; bet ši gležna būtybė buvo pernelyg silpna atspara, 
nebent tik įkvėpė jai drąsos pakelti sunkius išbandymus. 

Atėjus laikui išvykti, Mari de Kresė paklausė brolių, ar ga- 
lėtų atsisveikinti su motina. Pjeras įėjo į ponios Eliabelės kam- 
barį. Bet iš klaikaus našlės riksmo — dažnas kraujo nuleidimas, 
matyt, nekenkė balso stygoms — Mari suprato savo ketinimo 
beprasmybę. 

— Ji sako, kad nebeturi dukters, — tarė grįždamas Pjeras de 
Kresė. 

Ir Mari vėl pamanė: „Geriau jau būčiau pabėgusi su Guču. 
Pati dėl visko kalta; aš turėjau bėgti su juo . 

Broliai užšoko ant arklių, ir Žanas de Kresė užsodino se- 
serį užpakaly savęs, nes jo arklys buvo geresnis, patikimesnis, 
ištvermingesnis už Pjero arklį. Pjeras jojo ant visai nuvarytos 
kumelšės, tos pačios, ant kurios praėjusį mėnesį abudu broliai 
de Kresė taip iškilmingai įrisnojo į sostinę. 

Mari metė paskutinį žvilgsnį į nedidelę pilaitę, kurios nebu- 
vo palikusi nuo pat gimimo dienos ir kuri dabar pirmuose vos 
bundančios aušros atšvaituose stūksojo priešais ją pilkšvoje ryto 
migloje nelyginant išnirusi iš praeities atsiminimų. Kiek ji save 
prisimena, kiekviena jos gyvenimo akimirka praėjo tarp šių sie- 
nų, šito peizažo fone: jos vaikiški žaidimai, stebuklingas pačios 
savęs ir pasaulio atradimas, pasaulio, kurį kiekvienas diena iš 
dienos kuria savaip... Begalinė pievų žolynų įvairovė, keisčiau- 
sios žiedlapių formos ir nuostabios dulkelės jų viduje, švelnus 
pūkelis ant mažyčio ančiuko pilvelio, saulės spindulių žaismė 
ant laumžirgio sparno... Čia ji palieka visas išgyventas valandas, 


tas valandas, kai pirmąkart pastebėjo, kad auga, kai pirmąkart 

įsiklausė į savo svajonių balsą, kai tyrinėdavo visas savo veido 
permainas, žvilgčiodama į skaidrų Modros vandenį. Čia ji pa- 
tytė tą kerintį gyvenimo džiaugsmą, kuris kartais užliedavo ją, 
kai gulėdavo aukšrtielninka pievoje, žiūrėdavo į dangų ir debesų 
formose ieškodavo pranašiškų ženklų įsivaizduodama, kad vie- 
noje žydro dangaus kertelėje gyvena Dievas... 

— Užsismauk gobtuvą, - įsakė jai Žanas. 

Kai tik jie persikėlė per upę, Žanas užkirto arkliui, iš pas- 
kos šuoliais pasileido ir Pjero kumelė, jau pradedanti garsiai 
šnopuoti. 

— Žanai, ar mes kiek ne per greitai jojam? — paklausė Pjeras, 
galvos linktelėjimu parodęs į seserį. 

— Nieko! Bloga sėkla tvirtai prikimba, - atsiliepė vyresnysis 
brolis, tarsi širdies gilumoje norėdamas, kad seseriai atsitiktų 
nelaimė. 

Tik jo viltys pasirodė bergždžios. Mari buvo sveika mergina ir 
gimusi motinystei. Dešimties Ijė kelionę nuo Noflio iki Paryžiaus 
ji pakėlė be menkiausio sunegalavimo. Tiesa, jai maudė strėnas, 
ji duso nuo karščio, bet nė karto nepasiskundė. Iš po užsmaukto 
ant kaktos gobtuvo ji negalėjo matyti Paryžiaus, išskyrus gatvių 
grindinį ir pirmuosius namų aukštus. Kiek kojų! Kiek batų! Ber 
labiausiai ją pritrenkė triukšmas, galingas miesto gaudesys, šauk- 
lių, pardavėjų, prekiaujančių visokiausiomis maisto prekėmis, 
šūkaliojimai, ūžesys, sklindantis iš dirbtuvių. Kai kuriose gatve- 
lėse grūdosi tiek daug žmonių, kad arkliai vargiai skynėsi kelią. 
Praeiviai alkūnėmis ir pečiais tolydžio kliudė Mari kojas. Paga- 
liau arkliai sustojo. Brolis nukėlė pervargusią, apdulkėjusią seserį 
ant žemės, Tik tuomet jai buvo leista atsismaukti gobtuvą. 

— Kur mes? — paklausė ji, su nuostaba dairydamasi po gra- 


žaus namo kiemą. 

— Pas tavo lombardo dėdę, — paaiškino Žanas de Kresė. 

O po kelių minučių meseras Tolomėjus, primerkęs vieną 
akį ir plačiai išsproginęs antrąją, apžiūrinėjo tris velionio siro 
de Kresė vaikus, susėdusius priešais jį, - barzdočių Žaną, glot- 
niaveidį Pjerą ir šalia jų seserį, įsitaisiusią kiek atokiau ir nepa- 
keliančią galvos. 

— Suprantate, mesere Tolomėjau, — pradėjo Žanas, — jūs 
mums buvote pažadėjęs... 

— Žinoma, žinoma, — atsakė Tolomėjus. — Ir aš tesėsiu savo 
žodį, neabejokite, mano bičiuliai. 

— Bet suprantate, mes norėtume, kad tai būtų greitai. Juk 
aišku, kad sesuo po tokios gėdos ir sukelto triukšmo nebegali su 
mumis gyventi. Suprantate, mes net nebedrįstame užsukti pas 
kaimynus; valstiečiai, ir tie iš mūsų pavymui juokiasi, o kai jos 
nuodėmė dar labiau suapvalės, mums bus visai nebeįmanoma 
ten gyventi. 

Ant Tolomėjaus liežuvio sukosi atsakymas: „Bet, mano ber- 
niukai, jūs patys dėl to triukšmo ir kalti! Niekas jūsų, kaip pa- 
trakusių, nevertė užpulti Gučą, sukelti ant kojų visą Noflį ir net 
be šauklių pagalbos visiems apgarsinti savo gėdą“. 

— O mūsų motinėlė po šitokios nelaimės nebegali atsigauti; 
prakeikė dukterį, taigi laikyti Mari namuose dabar jau niekaip 
nebegalime, bijome, kad motina iš tūžmasties, ko gera, be laiko 
nueis į kapus... Suprantate... 

„Toks pat kvailys kaip ir visi kiti, kurie reikalauja supras- 
ti... Na, ką! Išdžius burna ir nutilsi... Bet dabar aš puikiai su- 
prantu, — galvojo bankininkas, — kodėl mano Gučas kraustė- 
si iš proto dėl šitos gražuolės. Anksčiau jį dėl visko kaltinau, 
bet užteko ją pamatyti, iškart pakeičiau nuomonę; jeigu leistų 


mano amžius, kas žino, gal elgčiausi už jį dar kvailiau. Puikios 

akys, puikūs plaukai, puiki oda... Tikra pavasarinė žemuogėlė! 
Ir kaip ji narsiai pakelia savo bėdą! O šitie abu taip šūkalioja, 
taip triukšmauja, tarytum jie čia būtų patys svarbiausi; o juk di- 
džiausia nelaimė ištiko ją, šitą vargšą vaiką! Nedvejotinai ji turi 
gerą širdį. Kaip gaila, kad gimė po vienu stogu su tais dviem 
paikšiais, ir kaip aš džiaugčiausi, jei Gučas galėtų susižieduoti 
su ja atvirai, jei ji galėtų gyventi čia ir jos grožis galėtų džiuginti 
mano senatvę . 

Jis nenuleido nuo jos akių. O Mari, pažvelgusi į jį, vėl pa- 
narino galvą, paskui, sunerimusi dėl jo įdėmaus žvilgsnio, tuč- 
tuojau pakėlė akis. 

— Suprantate, mesere, jūsų sūnėnas... 

— O! Nekalbėkite man apie jį! Aš jo atsižadėjau, atėmiau 
teisę į palikimą! Jeigu jis nebūtų pasprukęs į Italiją, būčiau savo 
rankomis pasmaugęs. Jeigu žinočiau, kur jis slepiasi... — susisie- 
lojęs Tolomėjus parėmė rankomis galvą. 

Iš po nedidelės savo rankų slėptuvės nepastebėtas brolių jis 
dukart atvėrė paprastai nuleistą mėsingą voką taip, kad šitai pa- 
matytų Mari. Ir Mari iškart suprato, kad turi sąjungininką, to- 
dėl nesusilaikiusi su palengvėjimu atsiduso. Gučas gyvas, Gučas 
saugioje vietoje, Tolomėjus žino, kur jis! Ką jai dabar gali reikšti 
visi pasaulio vienuolynai! 

Ji nebesiklausė, ką kalba Žanas. Beje, ir taip mintinai žinojo 
jo kalbas. Pjeras de Kresė tylėjo, jo veidą stingdė nuovargis. Jis 
sau priekaištavo, kad pasidavė absurdiškam pykčio priepuoliui, 
bet dabar nedrįso savo minčių išsakyti. Leido savo vyresniajam 
broliui postringauti apie mėlyną kraują ir riterių garbę, kad šis 
nors kiėk pateisintų begalinį savo kvailumą. 

Kai broliai Kresė, palikę varganą, nedidelę, pusiau apgriu- 


vusią pilaitę ir kiemą, kur žiemą vasarą dvokė mėšlu, pamatė 

karališkus Tolomėjaus namus, kai tik įkvėpė turtų gausybės 
kvapo, kuris tvyrojo visuose tuose namuose, jie buvo priversti 
prisipažinti, kad jų seseriai čia nebūtų taip jau blogai, jeigu 
namiškiai būtų sutikę su jų vedybomis. Jaunesnysis brolis jau- 
tė sąžinės priekaištus, o vyresnysis, šiurkštus, ribotas žmogus, 
kaitinamas žemo pavydo jausmo, manė: „Kodėl jai, tokiai nu- 
sidėjėlei, turi atitekti visi šie turtai, o mes priversti gyventi 
taip varganai. 

Mari taip pat neliko abejinga prabangai, kuri ją supo, akino 
ir dar labiau gildė širdį. 

„Ak, jei Gučas būtų nors kiek kilmingas, — užsisvajojo ji, — 
arba jeigu mes nebūtume tos savo aukštos kilmės! Ir ką reiškia 
riterystė? Nejau tai toks didelis dalykas, jei dėl jos reikia tiek 
kentėti? Ir argi turtas nėra tam tikros rūšies kilmingumas?“ 

— Niekuo nesirūpinkite, mano bičiuliai, - prabilo pagaliau 
Tolomėjus, — ir pasikliaukite manimi. Taip jau, matyt, dėdėms 
lemta ištaisyti savo netikusių sūnėnų klaidas. Kilmingų draugų 
dėka man pavyko susitarti, kad jūsų seserį priimtų Sen Marse- 
lio moterų vienuolynas. Na, ar patenkinti? 

Broliai Kresė susižvalgė ir pritariamai linktelėjo galvas. 
Klarisių vienuolynas Sen Marselio priemiestyje garsėjo puikia 
reputacija. Ten pakliūdavo tik kilmingų aukštuomenės šeimų 
dukterys. Kartais po baltu šydu slėpdavosi kurios nors kara- 
liškosios giminės nesantuokinė duktė. Žano de Kresė apmau- 
das bemat atlėgo — jo tuščiagarbiškas puikavimasis savo kilme 
pagaliau buvo tinkamai suprastas. Geresnės vietos, kur tokiai 
negarbei suteikta tokia garbė, nebegalėjai ir sugalvoti. O kai 
Noflio apylinkių baronaičiai ims brolių Kresė klausinėti, kur 
dabar Mari, jiems bus malonu abejingai mestelėti: „Ji Sen Mar- 


selio moterų vienuolyne“. 

Bet kad ji ten būtų priimta, Tolomėjui teko pakloti arba 
pažadėti didelę sumą pinigų... 

— Tai puiku, labai puiku, - tarė Žanas. — Beje, ten vyresnio- 
ji, regis, yra mūsų giminaitė; motina ne kartą ją minėjo kaip 
pavyzdį. 

— Taigi, viskas susiklostė kaip reta gerai, — tęsė Tolomėjus. — 
Jūsų seserį netrukus nuvesiu pas grafą de Buvilį, buvusį pirmąjį 
šambelioną... 

Abu broliai savo krėsluose vėl linktelėjo galvas, kad parody- 
tų tokiam aukštam asmeniui savo pagarbą. 

— ...per kurį man ir pavyko pasiekti tokią malonę; ir dar šį 
vakarą, jums pažadu, ji bus priimta vienuolyno vyresniosios. 
Taigi galite ramia širdžia grįžti namo, naujienas aš pranešiu. 

Daugiau broliai nieko nenorėjo. Pavykus nusikratyti seseri- 
mi, jie jautėsi puikiai pasidarbavę, kad sugebėjo savo rūpesčius 
užkrauti ant svetimų pečių. 

— Tesaugo tave Dievas ir įkvepia atgailai, — tarė Žanas atsi- 
sveikindamas su Mari. 

Jis kur kas šilčiau atsisveikino su Tolomėjum. 

— Tesaugo tave Dievas, Mari, — susijaudinęs tarė Pjeras. 

Jis pasilenkė norėdamas pabučiuoti seserį, tačiau, sulaikytas 
rūstaus vyresniojo brolio žvilgsnio, atsitraukė. 

O Mari, likusi viena su storuliu bankininku, stebėjosi, kad 
šitas juodbruvas, mėsingomis lūpomis ir užmerkta akimi žmo- 
gus yra Gučo dėdė. 

Abu raiteliai išjojo iš kiemo, ir dusulingo arklėko šnarpšti- 
mas pamažu ėmė tilti nusinešdamas paskutinį gimtojo Kresė, 
jau tolstančio nuo Mari, atgarsį. 

— O dabar eime prie stalo, mano vaike. Niekas nelieja ašarų, 


kai valgo, — tarė Tolomėjus. 

Jis padėjo merginai nusivilkti apsiaustą, po kurio svoriu ji 
tiesiog duso; Mari pažvelgė į Tolomėjų su nuostaba ir dėkin- 
gumu, nes per daugelį pažeminimo savaičių tai buvo pirmas 
dėmesio, o gal paprasčiausio mandagumo ženklas. 

„Žiūrėk tu man, medžiaga tai mano“, - pamanė Tolomėjus, 
dirstelėjęs į suknelę. 

Lombardas buvo ne tik bankininkas, jis dar prekiavo su Ry- 
tais; tad viskas buvo prisodrinta egzotiškų, apetitą žadinančių 
prieskonių kvapsnių — ragu, kur jis grakščiai nardino pirštus, 
mėsa, kurią atsargiai plėšė mažais gabalėliais, atskirdamas nuo 
kaulo. Bet Mari beveik nevalgė, ji paragavo patiekalų tik iš pir- 
mosios valgių pakaitos. 

— Jis Lione, -— netikėtai ištarė Tolomėjus, pakeldamas kairįjį 
voką. - Dabar Gučas negali iš ten ištrūkti, bet apie jus galvoja 
ir jumis tiki. 

— Jis ne kalėjime? — paklausė Mari. 

— Ne, ne visai. Tiesa, jis uždarytas, bet tai nesusieta su jūsų 
reikalais; jis įkalintas drauge su tokiais aukštais asmenimis, kad 
dėl jo baimintis visai neverta. Iš visko atrodo, kad išeis iš bažny- 
čios, kur yra uždarytas, įgavęs daugiau svorio. 

— Iš bažnyčios? Kodėl bažnyčios? — nustebo Mari. 

— Daugiau aš jums nieko negaliu pasakyti. 

Mari ir neprašė. Gučas uždarytas kažkokioje bažnyčioje 
drauge su tokiais aukštais asmenimis, kad net negalima minėti 
jų vardų.... Kas per paslaptis? Šitai netilpo Mari galvoje. Kita 
vertus, Gučas visą laiką buvo pilnas įvairiausių paslapčių. Kai 
pirmą kartą jinai jį pamatė, argi jis Noflyje neatsidūrė tiesiai iš 
Anglijos, kur su slapta misija buvo pas Anglijos karalienę? Argi 
jis į Kresė neatjojo paslėpti dokumentų, o paskui negrįžo jų 


paimti? Argi dukart nebuvo ilgam išvykęs į Neapolį, kur tar- 

navo karalienei Klemencijai? Ar ne jam karalienė padovanojo 
medalioną, relikvinę su šventojo Jono apdaro skiautele, kurią 
štai Mari nešioja ant kaklo? Jei Gučas dabar įkalintas, matyt, 
taip pat dėl kurios nors karalienės. Mari džiaugėsi, kad jis, bū- 
damas tarp tokių įtakingų princesių, vis dar teikia pirmenybę 
jai, paprastai kaimo mergaitei. Gučas gyvas, Gučas ją myli, ir 
daugiau jai nieko nereikia, ji vėl gali džiaugtis gyvenimu. Ir 
Mari, sveika aštuoniolikmetė, nuo pat aušros išbuvusi kelyje, 
su apetitu kibo į valgį. 

Tolomėjus mokėjo laisvai ir lengvai bendrauti su pačiais 
kilmingiausiais Prancūzijos baronais ir perais, su žymiausiais 
legistais ir vyskupais, bet jis jau seniai atprato kalbėti su mote- 
rimis, ypač su tokiomis jaunutėmis kaip šitoji. Todėl pokalbis 
nesimezgė. Senasis bankininkas susižavėjęs žiūrėjo į savo nau- 
jąją, kaip iš dangaus nukritusią dukterėčią, ir sulig kiekviena 
valandėle ji vis labiau jam patiko. 

„Kaip gaila, - pamanė jis, - kad teks ją pasiųsti į vienuolyną! 
Jeigu Gučas nebūtų užsilaikęs konklavoje, aš persiųsčiau šitą 
gražutį vaikelį jam į Lioną; bet ką dabar ji ten veiktų viena 
ir be jokios paramos? O sprendžiant iš kalbų, neatrodo, kad 
kardinolai taip paprastai pasiduos... Gal ją palikti čia ir laukti 
grįžtant sūnėno? Štai kas mane tikrai džiugintų. Bet ne, nega- 
liu, juk prašiau Buvilio suteikti man tokią malonę; kaip pasiro- 
dysiu jam į akis, atsisakęs paslaugos? O jeigu dar ta vyresnioji iš 
tiesų yra Kresė giminaitė ir tiems kvaišoms šaus į galvą mintis 
sužinoti, kaip laikosi jų sesuo?.. Ne, ne, kad tik ir man sena 
makaulė neapsisuktų! Ne, ji eis į vienuolyną...“ 

— ...bet tik ne visam gyvenimui, — garsiai ištarė jis. - Negali 
būti nė kalbos apie įšventinimą į vienuoles. Sutikite tuos kelis 


mėnesius pagyventi su seserimis ir per daug neliūdėti; kai gims 

kūdikis, pažadu, sutvarkysiu jūsų reikalus, ir laimingai sau gy- 
vensite su mano sūnėnu. 

Mari sugriebė jo ranką ir priglaudė prie lūpų. Senis sutriko; 
gerumas nebuvo jam būdingas, o ir pats jo verslas ne itin prati- 
no prie tokių dėkingumo apraiškų. 

— O dabar laikas jus perduoti grafo de Buvilio globai, — tarė 
jis. — Aš palydėsiu. 

Nuo Lombardų gatvės iki Sitė rūmų ranka paduoti. Mari, 
tipendama šalia Tolomėjaus, buvo kupina susižavėjimo ir nuos- 
tabos. Ji pirmą kartą atsidūrė didžiuliame mieste; minios žmo- 
nių liepos saulėje, gražūs namai, gausybė krautuvių, žėrinčios 
vitrinos — visa tai jai pasirodė nelyginant pasaka. „Kokia laimė, 
kokia neapsakoma laimė, — manė ji, — čia gyventi, ir koks nuos- 
tabus žmogus tas Gučo dėdė, ir kokia palaima, kad jis apsiėmė 
mus globoti! Ak, aš neliūdėsiu, nesiskųsdama išbūsiu, kiek rei- 
kės, vienuolyne!“ Jie perėjo Pinigų keitėjų tiltą ir įsuko į Preky- 
bos galeriją, prikimštą prekydėžių. 

Tik dėl malonumo dar kartą išgirsti dėkingumo žodžius 
Tolomėjus nesusilaikė, nupirko kapšelį ant diržo, išsiuvinėtą 
smulkiais perlais, ir įteikė Mari. 

— Čia nuo Gučo. Dabar aš jums jį pavaduoju. 

Netrukus jie užlipo plačiais laiptais į rūmus. Šitaip nusidėji- 
mas su lombardu Mari de Kresė įvedė į karalių buveinę. 

Rūmuose vyravo tas ypatingas sujudimas, tas tikras ar 
dirbtinis užimtumas, kurį galėdavai stebėti visur, kur tik pa- 
sirodydavo Karolis de Valua. Praėję galerijas ir salių anfiladas, 
kur pirmyn ir atgal zujo šambelionai, sekretoriai, sargybiniai ir 
prašytojai, Tolomėjus ir mergina pasiekė nuošalesnę rūmų dalį 
už šventosios koplyčios, išeinančią į Seną ir Žydų salą. Jiems 


kelią pastojo ginkluota sargyba. Nė viena gyva dvasia negalėjo 

peržengti karalienei Klemencijai skirtų apartamentų slenksčio 
be kuratorių leidimo. Kol tarnai išsivaikščiojo ieškoti grafo de 
Buvilio, Tolomėjus ir Mari pasitraukė prie lango. 

— Štai, pažiūrėkite, ten sudegino tamplierius, — paaiškino 
Tolomėjus, rodydamas į salą. 

Pagaliau pasirodė storulis Buvilis, taip pat kariškai apsi- 
rengęs; po plonais plieno marškiniais krūpčiojo apvalus jo 
pilvukas; žengė ryžtingai, lyg paskirtas vadovauti kokiam nors 
šturmui. Rankos mostu jis įsakė sargybai pasitraukti. Tolomė- 
jus ir Mari pirmiausia perėjo kambarį, kur krėsle sėdėjo ir snau- 
dė išdžiūvęs, dėmėtu veidu, į šilko chalatą įsisupęs senešalas de 
Žuenvilis. Šalia jo tylėdami šachmatais žaidė du ginklanešiai. 
Paskui lankytojai pateko į grafo de Buvilio kambarius. 

— Ar maloningoji ponia Klemencija jau kiek atsigauna? — 
paklausė Tolomėjus Buvilio. 

— Verkia rečiau, — atsakė kuratorius, — tiksliau, nerodo 
savo ašarų, stengiasi jas nuryti. Bet vis dar jaučiasi kaip pri- 
trenkta. O ir karščiai čia labai kenkia, dažnai jai svaigsta galva 
ir dažnai alpsta. 

„Tai Prancūzijos karalienė čionai, visai šalia! - pamanė Mari, 
apimta deginamo smalsumo. — O gal mane jai pristatys? Ar iš- 
drįsiu su ja pakalbėti apie Gučą?“ 

Jai teko dalyvauti ilgame bankininko ir buvusio pirmojo 
šambeliono pokalbyje, iš kurio Mari mažai ką tesuprato. Var- 
dydami tam tikrus vardus, jie pritildydavo balsą, ir Mari steng- 
davosi neklausyti jų šnabždesio. 

Grafas de Puatjė turėjo atvykti iš Liono rytojaus dieną. Buvi- 
lis, taip karštai laukęs jo sugrįžtant, dabar ir pats nebežinojo, ar 
tai duos ką nors gera. Kadangi monsinjoras de Valua nusprendė 


nedelsdamas jį pasitikti drauge su grafu de La Maršu, Buvilis 

privedė Tolomėjų prie lango ir parodė kiemą, kur buvo skubiai 
rengiamasi kelionei. O Burgundijos kunigaikštis, atsikraustęs 
į Paryžių iš Dižono, pastatė savo dvariškių sargybą prie dukte- 
rėčios, mažosios Žanos Navarietės. Virš miesto pūtė bauginan- 
tis maišto vėjas, ir šitos varžybos dėl regentystės grėsė baigtis 
baisiomis negandomis. Buvilio nuomone, regente reikėtų skirti 
karalienę Klemenciją ir ją apsupti Karaliaus taryba, į kurią įeitų 
de Valua, de Puarjė ir Burgundijos kunigaikštis Edas. 

Nors Tolomėjus klausė Buvilio pasakojimo apie rūmų in- 
trigas susidomėjęs, vis dėlto jis keletą kartų bandė nutraukti jo 
samprotavimus ir išsakyti, dėl ko čia atvyko. 

— Žinoma, žinoma, mes pasirūpinsime šita mergaite, — atsa- 
kė Buvilis ir tuojau pat vėl grįžo prie politikos. 

Ar Tolomėjus gauna žinių iš Liono? Šambelionas draugiškai 
uždėjo ranką bankininkui ant peties ir, prisikišęs prie ausies, 
kažką pašnibždėjo. Ką? Gučą uždarė kartu su Diuezu ir visa 
konklava? Ak, koks sumanus berniukas! O kaip atrodo Tolo- 
mėjui, ar jis galės susisiekti su savo sūnėnu? Jei bankininkui 
pasisektų gauti iš jo Žinutę, tegul ir jam praneša; Gučas jiems 
gali praversti kaip be galo vertingas tarpininkas. O dėl Mari... 

— Žinoma, žinoma, - tęsė Buvilis, - maloningoji ponia de 
Buvil sumani ir veikli moteris, ji jau sutvarkė jūsų reikalą kaip 
galima geriau. Būkite ramūs. 

Pašaukė savo žmoną, neaukštą, liesą, valdingų manierų ir 
pailgų raukšlių išvagoto veido damą; jos sausos rankutės nuolat 
judėjo. Mari, kuri iki šiol jautėsi visiškai saugi, dabar užplūdo 
baimė ir nerimas. 

— A-a! Tai jūs turite paslėpti savo nuopuolį, — pareiškė po- 
nia de Buvil, nesvetingu žvilgsniu nužvelgusi viešnią. — Jūsų 


laukia Klarisių vienuolyne. Abatė, tiesa, ne itin noriai priėmė 

mūsų prašymą, o kai sužinojo jūsų vardą, tiesiog pasipiktino, 
mat aš nežinau, kokiu būdu, bet ji, pasirodo, jums giminė 
ir, be abejo, negali nesmerkti jūsų elgesio. Tačiau dėl mano 
vyro padėties rūmuose viskas išsisprendė gerai. Dar teko kiek 
pakelti balsą, ir jums paskyrė atskirą celę. Pavakare aš pati jus 
ten nuvešiu. 

Kalbėjo ji greitai, ir nebuvo lengva ją pertraukti. Kai nutilo 
įkvėpti oro, Mari atsakė jai pagarbiai, tačiau oriai: 

— Maloningoji ponia, aš nesu puolusi, aš sutuokta prie Die- 
vo altoriaus. 

— Gerai, gerai, — pertarė ją ponia de Buvil, — neverskite 
manęs gailėtis dėl to, ką jums padariau gero. Verčiau dėkokite 
tiems, kurie jums padėjo, o ne girkitės savo dorybėmis. 

Mari vardu padėkojo Tolomėjus. O kai jaunoji moteris pa- 
matė, kad bankininkas ruošiasi išeiti, ją apėmė tokia neviltis, 
kad ji jam lyg tikram tėvui puolė į glėbį. 

— Praneškite man apie Gučo likimą, — sušnibždėjo Mari, — 
ir perduokite, kad labai jo ilgiuosi. 

Tolomėjus išėjo, o paskui jį dingo ir abu Buviliai. Visą po- 
pietę Mari prabuvo jų apartamentų prieškambaryje, nedrįso 
nė krustelėti ir tik žvilgčiojo pro atvirą langą į kiemą, kur ren- 
gėsi išvykti Karolis de Valua ir jo palyda. Tas reginys trumpam 
ją atitraukė nuo savo bėdų. Ji niekuomet nebuvo mačiusi to- 
kių gražių arklių, tokių gražių pakinktų, tokių gražių apdarų, 
ir dar tiek daug. Ji prisiminė Kresė valstiečius, apsivilkusius 
skarmalais, kojas apmuturiavusius vyturais, ir jai atėjo: į gal- 
vą mintis, kad pasaulyje pilna keistenybių; juk štai vienodos 
būtybės-su viena galva ir dviem rankomis, visi Dievo sukurti 
pagal Jo pavidalą, o, sprendžiant iš išvaizdos, priklauso skir- 


tingoms padermėms. 


78 


VYRŲ TEISĖ 


Jauni ginklanešiai pastebėję, kad į juos žiūri tokia graži mer- 
gina, pradėjo jai šypsotis ir net siųsti oro bučinius. Staiga jie 
sukruto ir puolė prie vieno vyriškio, viso išsiuvinėto sidabru, 
kuris atrodė be galo išdidus ir pūtėsi nelyginant suverenas; pas- 
kui raitelių būrys išjojo ir popiečio kaitra sunkiai pakibo virš 
rūmų kiemų ir sodų. 

Pavakare pas Mari užėjo ponia de Buvil. Ant mulų, pabal- 
notų moteriškais balnais, damos atsisėdo šonu, kojas padėjo 
ant mažo skersinio ir, lydimos kelių tarnų, patraukė per Paryžių 
vienuolyno linkui. Prie tavernų durų būriavosi žmonės, sklido 
šauksmai; tarp grafo de Valua šalininkų ir Burgundijos kuni- 
gaikščio žmonių įsiliepsnojęs kivirčas baigėsi peštynėmis. Mies- 
to sargybai tvarką grąžinti teko kuokomis. 

— Mieste neramu, - tarė ponia de Buvil. - Nė kiek nenu- 
stebčiau, jei rytoj prasidėtų riaušės. 

Perjojusios Sent Ženevjevos tiltą ir Sen Marselio vartus, jos 
atsidūrė už Paryžiaus. Priemiesčius jau gaubė prieblanda. 

— Kai aš buvau jauna, - tęsė ponia de Buvil, — čia tebuvo vos 
pora dešimčių namų. Bet žmonėms mieste nėra kur gyventi, 
tad jie jau statosi namus laukuose. 

Klarisių vienuolyną juosė aukšta balta siena, nuo pašalinių 
akių slepianti statinius, vaismedžių sodus ir darželius. Prie že- 
mučių durų sienoje buvo matyti bokštelis, įmūrytas per visą 
akmens sienos storį. 

Viena moteris, iki akių užsitraukusi gobtuvą, pavaikštinėjo 
palei sieną, tada skubiai priėjo prie bokštelio ir, ištraukusi iš po 
apsiausto suvyniotą į audeklą gniutulėlį, padėjo jį ant atbrailos; 
moteriškė pasuko medinį būgną, timptelėjo už virvelės varpą ir, 
pastebėjusi žmones, pasileido bėgti. 


— Ką ji daro? — paklausė Mari. 

— Pametė savo pavainikį kūdikį, - paaiškino ponia de Buvil, 
nužvelgdama Mari smerkiamu žvilgsniu. — Paskui tokie kūdi- 
kiai iš čia paimami. Na, paskubėkime. 

Mari paniukino mulą. Ji pamanė, kad galbūt vieną dieną 
ir jai būtų tekę taip palikti savo vaiką ir kad neverta per daug 
skųstis likimu. 

— Aš jums taip dėkinga, maloningoji ponia, už visus jūsų 
rūpesčius, — sukuždėjo ji ir apsipylė ašaromis. 

— Na, va! Pagaliau prakalbote protingai, — atsakė ponia de 


Buvil. 


VII 
Rūmų vartai 


Tą patį vakarą grafas de Puatjė pasiekė Fonteneblo pilį, kur tu- 
rėjo nakvoti; tai buvo paskutinė naktis prieš Paryžių. Jis baigė 
vakarieniauti Vjenua dofino, Savojos princo ir savo gausaus es- 
korto narių bendrijoje, kai jam pranešė apie grafų de Valua, de 
La Maršo ir Sen Polio atvykimą. 

— Tegul įeina, tegul tuojau pat įeina, — įsakė Pilypas de Puatjė. 

Tačiau pats nė nepajudėjo pasitikti savo dėdės. Ir kai šis 
trankiu žingsniu, atstatęs smakrą, apdulkėjusiais drabužiais pa- 
sirodė tarpdury, Pilypas pasitenkino teatsistodamas ir laukda- 
mas jo prieinant. Kiek sutrikęs Valua kelias akimirkas apmirė 
vietoje, metęs žvilgsnį į susirinkusiuosius. O kadangi Pilypas su 
užsispyrimu stovėjo nejudėdamas, Valua teko žengti jo link kelis 
žingsnius. Visi juos stebėdami tylėjo. Kai Valua prisiartino, gra- 


fas de Puatjė apkabino jį per pečius ir pabučiavo į abu skruos- 

tus, o tai labai jau norint galima pavadinti giminišku sūnėno 
pasisveikinimu su dėde, tačiau tai, kad tas sūnėnas net nesiteikė 
pajudėti iš savo vietos, jau veikiau buvo karališkas gestas. 

Toks Pilypo elgesys suerzino ne tik Valua, bet ir Karolį de 
La Maršą. „Nejau mes atšuoliavome tokį kelią tik tam, — pa- 
manė jis, — kad būtume šitaip sutikti? Pagaliau jis yra mano 
brolis ir mes abu lygūs; tai kodėl leidžia sau su mumis taip iš 
aukšto elgtis?“ 

Jo gražų, taisyklingų bruožų, tik kvailokos išraiškos veidą 
perkreipė kartus pavydas. 

Pilypas ištiesė jam abi rankas; La Maršui nieko kita neliko, 
tik apkabinti brolį. Bet jis tučtuojau atsitraukė ir, norėdamas 
pabrėžti savo svarbą, prabilo rodydamas į Valua: 

— Pilypai, jūs žinote, kad mūsų dėdė vyriausias karaliaus gi- 
minėje. Ir mes sveikiname jūsų sutikimą, kad jis valdytų kara- 
lystę. Mar šiai karalystei gresia žūtis, jei valdžia pereis kūdikiui, 
kuris dar negimė ir kuris, žinoma, nesugebės valdyti. 

Šie dviprasmiai žodžiai nuskambėjo ne vietoje, todėl sun- 
ku buvo patikėti, kad jie ištarti Karolio de La Maršo lūpomis. 
Greičiausiai jis kartojo iškaltus ne savo, o dėdės žodžius. Ti- 
rados pabaiga privertė Pilypą susiraukti. Žodis „regentas“ net 
nebuvo ištartas. Ar tik Valua netaiko tiesiai į karaliaus karūną? 

— Su mumis mūsų kuzenas Sen Polis, — tęsė Karolis de La 
Maršas, — ir jis gali patvirtinti, kad tokios pat nuomonės laikosi 
ir Taryba. 

Pilypas lėtai persibraukė ranka skruostą. 

— Didžiai dėkingas jums, mano broli, už gerą patarimą, — 
šaltai ištarė jis, — ir kad nepatingėjote sukarti tokį ilgą kelią tik 
tam, idant išgirsčiau, ką jūs manote. Tik, manding, esat pavar- 


gęs ne mažiau už mane, o nuovargis - menkas patarėjas. Todėl 

ir siūlyčiau eiti mums visiems miegoti, o rytoj šviežia galva ne- 
dideliame būryje ir nuspręsime. Labos nakties, monsinjorai... 
Rauli, Anso, Adamai, prašom mane palydėti. 

Ir jis išėjo iš menės, nepasiūlęs savo lankytojams vakarienės 
ir net nepaklausęs, kur ir kaip jie įsitaisys nakčiai. 

Lydimas Adamo Erono, Raulio de Prelio ir Anso de Žu- 
envilio, jis pasuko karaliaus apartamentų link. Nuo to laiko, 
kai Geležinis karalius išleido dvasią, niekas nebuvo prisilietęs 
prie jo lovos, bet dabar ji buvo paklota. Pilypas be galo skubė- 
jo užimti karaliaus miegamąjį pernelyg baimindamasis, kad to 
nepadarytų kiti. 

Adamas Eronas jau ruošėsi Pilypą nurengti. 

— Atrodo, kad šiandien neteks atsigulti, — tarė Pilypas de 
Puatjė. - Adamai, pasiųskite vieną mano ginklanešį pas me- 
sirą Gošė de Šarijoną ir praneškite jam, kad jis rytoj rytą ma- 
nęs lauktų Paryžiuje, prie Pragaro vartų. O paskui atsiųskite 
mano barzdaskutį, noriu atrodyti šviežias... Taip pat liepkite 
vidurnakčiui paruošti dvidešimt arklių, tik žiūrėkite, kad bal- 
notų tyliai ir tik tada, kai užmigs mano dėdė, ne anksčiau... O 
jums, Anso, - pridūrė jis, atsisukdamas į senešalo de Žuenvi- 
lio sūnų, — o jums pavedu perspėti Savojos grafą ir dofiną, kad 
jiems tai nebūtų netikėta ir kad nepamanytų, tarytum aš jais 
nepasitikiu. Likite čia iki ryto, o kai dėdė atsikels, pasistenkite 
ji užlaikyti, kad jis kuo ilgiau neišvyktų. Ir padarykite taip, kad 
kuo ilgiau užsibūtų kelyje. 

Palikęs vienu du su Rauliu de Preliu, Pilypas pasinėrė į savo 
mintis, ir legistas nedrįso drumsti jo tylaus susimąstymo. 

— Rauli, jūs kasdien ilgiausius metus darbavotės mano ve- 
lioniui tėvui ir jį pažinojote daug geriau nei aš. Sakykite, kaip 


jis būtų elgęsis tokiu atveju? 

— Lygiai taip, kaipirjūs, monsinjore, prisiekiu jumsirsakau tai 
ne norėdamas įtikti, o todėl, kad esu tvirtai tuo įsitikinęs. Aš per 
daug mylėjau savovaldovą, mūsų karalių Pilypą, irperdaugkentė- 
jau,kaijo netekome, todėl nieku gyvu, prince, jums netarnaučiau, 
jeigu nebūtumėt visu kuo panašus į jį. 

— Deja, deja, Rauli, aš esu niekas šalia jo. Tėvas galėjo sek- 
ti sakalo skrydį ir nė minutę neišleisti jo iš akių, o aš silpnai 
matau. Tėvas be vargo sulenkdavo pasagą. Ne, aš nepaveldėjau 
nei jo jėgos valdant ginklą, nei jo povyzos, iš kurios kiekvienas 
atpažindavo karalių. 

Kalbėdamas Pilypas neatitraukė akių nuo lovos. 

Lione jis jau buvo pasijutęs regentu ir tuo absoliučiai įtikė- 
jęs. Bet kuo labiau artėjo Paryžius, tuo tas įsitikinimas pamažu 
ėmė blėsti, nors pats grafas de Puatjė to ir nerodė. Tarytum 
atsakydamas į balsu neištartą klausimą, Raulis de Prelis tarė: 

— Ber tokia padėtis, monsinjore, susidarė pirmą kartą. Juk 
ją mes ne kartą aptarinėjome. Karalystė dabar tokia nusilpusi, 
ir valdžia atiteks į rankas tam, kuris išdrįs ją paimti. O jeigu tai 
pavyks padaryti jums, Prancūzijai nuo to bus tik geriau. 

Legistas išėjo, ir Pilypas išsitiesė lovoje, įsispitrėjęs į mažytę 
lempelę, kabančią tarp lovos užuolaidų. Grafas de Puatjė nejuto 
jokio nejaukumo, jokio nemalonaus jausmo gulėdamas šitoje 
lovoje, kur taip neseniai tysojo jo tėvo lavonas. Atvirkščiai, jis iš 
čia sėmė jėgų, sakytum, susiliejo su tėvo kūnu, jį pakeitė ir užė- 
mė tą svarbią vietą žemėje, kuri dar taip neseniai priklausė tėvui. 
„Tėve, grįžkite į mane!“ — meldė jis ir nejudėdamas, rankas su- 
dėjęs ant krūtines laukė reinkarnacijos stebuklo vildamasis, kad 
jame apsigyvens siela, palikusi žemę prieš dvidešimt mėnesių. 

Koridoriuje jis išgirdo žingsnius, balsus ir šambelioną kaž- 


kuriam iš Karolio de Valua svitos atsakant, kad grafas de Puatjė 

ilsisi. Tyla apgaubė pilį. Netrukus su savo reikmenimis pasirodė 
barzdaskutys. Kol Pilypą skuto, jis atsiminė, kaip šitame pačia- 
me kambaryje visų dvariškių akivaizdoje velionis tėvas davė pa- 
skutinius patarimus Liudvikui, kuris, deja, taip mažai jų paisė: 
„Gerai įsisąmoninkite, Liudvikai, ką reiškia būti Prancūzijos ka- 
ralium. Ir kuo greičiau susipažinkite su savo karalystės būkle“. 

Apie vidurnaktį įėjo Adamas Eronas ir pranešė, kad arkliai 
jau pabalnoti. O kai grafas de Puatjė išėjo iš tėvo miegamojo, 
jam pasirodė, kad tų dvidešimties mėnesių, prabėgusių nuo ka- 
raliaus mirties, nė nebūta — tarytum jis būtų priėmęs valdžią 
tiesiai iš tėvo rankų. 

Mėnulis rodė jiems palankumą apšviesdamas kelią. Liepos 
dangus, nusagstytas mirgančiomis žvaigždėmis, priminė Šven- 
čiausios Panelės Marijos mantiją. Miškas dvelkė vasaros kva- 
pais: samanomis, pūvančiu humusu ir paparčiais; iš po lapijos 
sklido paslaptingi gyvūnijos šnaresiai. Pilypas de Puatjė jojo 
ant puikaus grynaveislio žirgo ir mėgavosi jo galinga bėgsena. 
Šviežias vėjas čaižė jam veidą, gana jautrų pasidarbavus kirpėjo 
skustuvams. 

„Kaip būtų gaila, jei toks puikus kraštas pakliūtų į blogas 
rankas“, — pamanė jis. 

Nedidelė kavalkada išnėrė iš miško, peršuoliavo Pontjeri ir 
auštant stabtelėjo Esono lomoje, kad kiek atsipūstų arkliai, o ir 
patys raiteliai norėjo pasistiprinti. Pilypas prarijo savo pusry- 
čius sėdėdamas ant ribostulpio. Jo veidas spindėjo laime. Jam 
tebuvo dvidešimt penkeri metai, nakties kelionė kiek priminė 
karo žygį, ir jis draugiškai juokavo su savo palydovais. Šis links- 
mumas, toks retas Pilypo prigimčiai, kėlė visiems nerimą. 

Ankstyvą rytą, kai šaižūs apylinkės vienuolynų varpų garsai 


kvietė tikinčiuosius į pirmąsias mišias, Pilypas sustojo prie Pa- 

ryžiaus vartų. Čia jo jau laukė Liudvikas d'Evrė ir Gošė de Ša- 
tijonas. Konetablio veidas buvo apsiniaukęs ir nežadėjo nieko 
gera. Jis be jokių įžangų pasiūlė Puatjė grafui vykti į Luvrą. 

— O kodėl ne tiesiai į Sitė rūmus? — nustebo Pilypas. 

— Nes mūsų senjorų de Valua ir de La Maršo įsakymu rū- 
mus užėmė jų ginkluoti žmonės. O į Luvrą surinkta karaliaus 
kariuomenė, pavaldi man, tai yra jums, taip pat mesiro de Ga- 
laro kilpininkai... Bet reikia veikti nedelsiant ir ryžtingai, — pri- 
dūrė konetablis, — kad aplenktume abudu Karolius. Jei man 
duosite įsakymą, monsinjore, aš užimsiu rūmus. 

Pilypas suprato, kad dabar brangi kiekviena minutė. Sku- 
biai sumetė, kad, šiaip ar taip, jis aplenkė Valua septyniomis ar 
aštuoniomis valandomis. 

— Aš nenoriu nieko imtis anksčiau, nei sužinosiu, ar palankiai 
tai priims miestelėnai ir visa kita Paryžiaus liaudis, — atsakė jis. 

Ir, vos spėjęs įkelti koją į Luvrą, jis pirmiausia liepė iškviesti 
iš miesto parlamento metrus Kokatri, Žantjeną ir dar keletą 
notablių, kaip antai prevo Gijomą de La Madleną, kuris kovo 
mėnesį perėmė prevo Pluabušo pareigas. 

Keliais sakiniais Pilypas pažymėjo susirinkusiesiems, kokią 
svarbą jis skiria Paryžiaus buržuazijai ir tiems žmonėms, kurie 
užsiima amatais ir prekyba. Pagerbti jo žodžių miestelėnai nu- 
siramino. Šitokiais žodžiais į juos nuo Pilypo Gražiojo mirties 
nebuvo kreipęsis nė vienas valdovas. Beje, kaip dabar visi gailė- 
josi to karaliaus, kurį jam gyvam esant ir pakeiksnodavo! 

Į klausimus atsakinėjo Žofrua Kokatri — monetų pati- 
kimumo kontrolierius, subvencijų ir subsidijų rinkėjas, karo 
iždo skirstytojas, kariuomenės tiekėjas, karalystės uostų ir kelių 
prižiūrėtojas, Atskaitomybės rūmų metras. Visas šitas pareigas 


jam buvo skyręs Pilypas Gražusis; jis jam, kaip ir visiems aukš- 

tiems pareigūnams, net buvo suteikęs teisę į paveldimas paja- 
mas, ir niekuomet Kokatri nereikėjo už savo administravimą 
atsiskaityti. Jis baiminosi, jog Karolis de Valua, jau seniai ne- 
galintis pakęsti, kad į aukštus postus būtų skiriami miestiečiai, 
galėjo jį dabar pašalinti iš pareigų ir atimti milžiniškus turtus, 
kuriuos Kokatri buvo sukaupęs per paskutinius metus. Ir jis 
suskato įtikinėti grafą de Puatjė, dešimtis kartų — tinka ar ne — 
pavadindamas jį „mesiru regentu“, kad Paryžiaus gyventojai 
jam visiškai atsidavę. O metro Kokatri žodžiai buvo svarūs, nes 
Paryžiaus parlamente jis turėjo neribotą valdžią ir buvo gana 
turtingas, kad prireikus galėtų papirkti miesto valkatas ir sukel- 
ti Paryžiuje maištą. 

Žinia apie Pilypo de Puarjė grįžimą bemat pasklido po mies- 
tą. Jam prijaučiantys baronai ir riteriai pradėjo rinktis į Luvrą. 
Asmeniškai įspėta, pirmoji prisistatė grafienė Mao d Artua. 

— Kaip jaučiasi mano širdelė Žana? — paklausė Pilypas, ap- 
glėbdamas uošvę. 

— Diena po dienos laukiame gimdymo. 

— Baigiu darbus ir iškart skubu pas ją. 

Paskui jis dar pasitarė su savo dėde d'Evrė ir konetabliu. 

— O dabar, Gošė, jūs galite eiti imti rūmų. Pasistenkite, jei 
pavyks, baigti šturmą iki vidurdienio. Tik darykite viską, kad 
būtų išvengta kraujo praliejimo. Veikite daugiau grasinimais 
negu prievarta. Man būtų labai skaudu, jei įžengti į rūmus tek- 
tų per lavonus. 

Gošė ėmėsi vadovauti ginkluotam vyrų būriui, surinktam 
Luvre, ir patraukė į Sitė. Tuo pat metu jis pasiuntė prevo į Tam- 
plio kvartalą sukviesti geriausių dailidžių ir šaltkalvių. 

Rūmų vartai pasirodė esą uždaryti. Gošė, nuo kurio nesi- 


traukė kilpininkų vadas, pareikalavo įleisti. Sargybinis, iškišęs 

galvą pro langelį virš pagrindinių vartų, atsakė, kad be grafų de 
Valua ar de La Maršo leidimo vartų atverti negalįs. 

— Jums vis tiek teks man atidaryti, — tarė konetablis, — nes 
aš privalau įeiti ir paruošti rūmus regentui, kuris čia pasirodys 
netrukus po manęs. 

— Mes negalime. 

Gošė de Šarijonas kiek palinko prie balno gugos. 

— Tuomet patys juos atidarysime, — pareiškė jis. 

Ir davė ženklą prieiti metrui Pjerui, karališkajam dailidei, 
kuris atvyko lydimas darbininkų su pjūklais, replėmis ir di- 
džiuliais geležiniais svertais. Tuo tarpu kilpininkai gavo įsaky- 
mą pasirengti puolimui. Kiekvienas jų, laikydamas arbaletą, 
įkišo koją į metalinę kilpą, panašią į balnakilpę, kuri leido 
lanką laikyti atremtą į žemę tuo metu, kai tempiama templė. 
Paskui į įpjovas įstatė strėles ir nusitaikė į ambrazūras ir tar- 
pus tarp bokšto kuorų. Lankininkai ir ietininkai, suglaudę 
skydus, it didžiuliu šarvu pridengė dailides iš šonų ir viršaus. 
Gretimose gatvelėse gana pagarbiu nuo rūmų atstumu grūdo- 
si valkatos ir berniūkščiai, nenustygdami pamatyti apsiaustį. 
Tai buvo nelaukta puiki pramoga, kuriai aptarti vienos dienos 
tikrai neužteks. „Sakau jums, aš juk pats ten buvau... Pats ma- 
čiau, kaip konetablis išsitraukė špagą, va, kokio ilgumo... Ten 
jų buvo daugiau kaip du tūkstančiai, ne mažiau, kaip mane 
gyvą matot, daugiau!“ 

Pagaliau Gošė, kilstelėjęs šalmo antveidį, griausmingu bal- 
su, kokiu paprastai komanduodavo kovos lauke, sušuko: 

— Mesirai, kurie esate viduje, pažvelkite, štai meistrai — daili- 
dės ir šaltkalviai, — jie netruks išlaužti vartus. O štai ir mesiro de 
Galaro kilpininkai, jie apsupo rūmus iš visų pusių. Nė vienam iš 


jūsų pabėgti nepavyks. Aš jums paskutinį kartą siūlau atidaryti 

vartus, kitaip, jei nepasiduosite geruoju, jūsų galvos nulakstys ša- 
lin, nors ir kokie kilmingi būtumėte. Regentas jūsų nepasigailės. 

Ir nuleido antveidį, tuo parodydamas, kad ilgiau kalbėti 
nelinkęs. 

O rūmų viduje turėjo vyrauti klaiki panika, nes užteko dai- 
lidėms pakišti po vartais savo svertus, jie atsidarė patys. Grafo 
de Valua įgula pasidavė. 

— Pačiu laiku įgavote proto, — metė konetablis, įjodamas į 
rūmų kiemą. — Skirstykitės po namus ar į savo šeimininkų būs- 
tus; nesibūriuokite čia, ir jums niekas nepadarys nieko bloga. 

Po valandos Pilypas de Puarjė jau kūrėsi karaliaus aparta- 
mentuose, bet tuojau pat ėmėsi saugumo priemonių. Karaliaus 
rūmai, paprastai atviri miniai, buvo uždaryti, apsupti ginkluo- 
tos sargybos, ir kiekvieną norintį patekti vidun kruopščiai 
apieškodavo. Pirklius, turinčius privilegiją prekiauti didžiojoje 
rūmų galerijoje, paprašė laikinai uždaryti krautuvėles. 

Kai grafai de Valua ir de La Maršas pasiekė Paryžių, jie iš- 
kart suprato pralaimėję. 

— Pilypas mus bjauriai apgavo, — abudu sutartinai nutarė. 

Nieko nelaukdami, nuskubėjo į rūmus, kad, nematydami 
kitos išeities, savo atsidavimą regentui pelningiau parduotų. 
Aplink Pilypą jau gaušiais būreliais stoviniavo kilmingi senjo- 
rai, notabliai ir dvasininkai, tarp jų ir vyskupas Marinji, visuo- 
met pasiryžęs stoti galingojo pusėn. 

Šalia Pilypo pamatęs Kokatri, Žantjeną ir keletą miestelėnų, 
Valua su apmaudu šnipštelėjo Karoliui de La Maršui: 

— Jūsų brolis ilgai neišsilaikys. Jis, matyt, nepasitiki savimi, 
jeigu priverstas remtis prasčiokais. 

Tai taręs, nutaisė nerūpestingą miną, prasibrovė prie Puatjė 


ir ėmė melsti atleisti jam už rytinį incidentą prie vartų. 

— Mano ginklanešiai su sargyba nieko nežinojo. O toks 
griežtas įsakymas jiems buvo duotas dėl... karalienės Kle- 
mencijos. 

Jis tikėjosi rūstaus atkirčio ir beveik jo jau laukė, kad galėtų 
stoti su Pilypu į atvirą kovą. Tačiau šisai nė nemanė suteikti 
dėdei progą kivirčui ir tuo pačiu tonu atsakė: 

— Aš buvau priverstas taip elgtis ir labai apgailestauju, mano 
dėde, nes privalėjau užkirsti kelią mūsų kuzeno Burgundo in- 
trigoms. Juk jūsų išvykimas jam palaisvino rankas. Tai sužino- 
jau šiąnakt Fonteneblo ir išskubėjau, nebenorėjau jūsų žadinti. 

Valua, norėdamas sušvelninti savo pralaimėjimą, pavaizdavo 
patikėjęs aiškinimu ir net prisivertė maloniai nusišypsoti kone- 
tabliui, kurį ne be pagrindo laikė svarbiausiu visos šitos machi- 
nacijos autorium. 

Karolis de La Maršas, ne toks meistras apsimetinėti, stovėjo 
sučiaupęs lūpas. 

Tada grafas d'Evrė pateikė pasiūlymą, kurį jie su Pilypu 
buvo iš anksto aptarę. Ir kai Pilypas pasitraukė į menės kampą 
neva aptarti su konetabliu ir Miliu de Nuajė neatidėliotinų rei- 
kalų, Liudvikas d'Evrė pradėjo: 

— Kilmingieji senjorai ir visi kiti mesirai, paklausykite mano 
patarimo: norint, kad mūsų karalystė suklestėtų ir išvengtų 
pragaištingos sumaišties, tegul valstybės vairą, mums visiems 
sutikus, į rankas ima mūsų mylimas sūnėnas Pilypas ir tegul 
jis atlieka karaliaus priedermę savo ateinančio į šį pasaulį sūnė- 
no vardu, jei, žinoma, Viešpaties malone karalienė Klemenci- 
ja pagimdys sūnų; aš taip pat patarčiau kuo greičiau sukviesti 
asamblėją, į kurią atvyktų patys kilmingiausi karalystės žmonės; 
tegul asamblėjoje dalyvauja ir perai, ir baronai, idant ir jie pri- 


tartų mūsų sprendimui ir prisiektų regentui savo ištikimybę. 

Tai buvo tikslus atsakomasis smūgis į Karolio de la Maršo 
deklaraciją, pareikštą išvakarėse Fonteneblo Valua naudai. Tik 
šįkart sceną suvaidino kur kas geresni artistai. Visi esantieji, 
tarp kurių buvo daug Puatjė grafui atsidavusių žmonių, prita- 
riamai suūžė. Ir čia Liudvikas d'Evrė priėjo prie Pilypo ir įdėjo 
savo rankas į jojo delnus. 

— Prisiekiu jums savo ištikimybę, mano sūnėne, — tarė jis, 
priklaupdamas ant vieno kelio. 

Pilypas dėdę pakėlė, apkabino ir tarstelėjo į ausį: 

— Viskas sekasi kuo puikiausiai; ačiū jums, dėde. 

Karolis de Valua, nebegalėdamas nuslėpti įtūžio, sušnypštė: 

— Karalius... Ne kitaip, jis jau laiko save karalium. 

Tačiau Liudvikas d'Evrė jau ėjo prie Karolio de Valua 
tardamas: 

— Atleiskite, brolau, kad sulaužiau pirmagimystės teisę. 

Valua neliko nieko kita, tik paklusti. Tiesdamas rankas, jis 
priėjo prie Pilypo, tik rankos taip ir liko ore. 

— Tikiuosi, dėde, jūs man suteiksite garbę, — tarė Puatjė, - ir 
dalyvausite Taryboje. 

Valua išblyško. Juk dar vakar pasirašinėjo ordonansus ir 
tvirtino juos savo antspaudu, o šiandien jam jau kaip didžiausią 
garbę siūlo vietą Taryboje, į kurią jis ir taip turi teisę. 

— Jūs man grąžinsite ir iždo raktus, — tyliau pridūrė Pily- 
pas. — Aš puikiai žinau, kad ten tik dulkės. Tegul ir tiek, nuo 
šiol esu ir už tiek atsakingas. 

Valua instinktyviai atsitraukė; iš jo jau reikalavo atsistaty- 
dinti iš visų pareigų. 

— Bet aš dabar negaliu, sūnėne, - sumurmėjo jis. — Privalau 


tiksliai suvesti sąskaitas. 

— Aš nedrįsčiau, dėde, suabejoti jų tikslumu! — su vos paste- 
bima ironija tarė Pilypas. — Tačiau būsiu priverstas jus įžeisti ir 
pats užsiimti iždo patikra. Taigi grąžinkite raktus, ir laikysime, 
kad esame atsiskaitę. 

Valua suprato, kad tai grasinimas. 

— Tegul bus taip, kaip jūs norite, mano sūnėne, raktai jums 
bus atnešti tuojau pat. 

Tik tuomet Pilypas ištiesė dėdei rankas ir priėmė garbės 
priesaiką iš savo paties galingiausio varžovo. 

Savo ruožtu prie regento priėjo ir Prancūzijos konetablis. 

— O dabar, Gošė, - šnipštelėjo jam Pilypas, — užsiimsime 


Burgundu. 


VIII 
Grafo de Puatjė vizitai 


Puatjė grafas neliūliavo savęs iliuzijomis. Jis laimėjo pirmąją 
pergalę, žaibišką ir įkvepiančią; jis suprato, kad jo priešininkai 
taip paprastai ginklų nesudės. 

Priėmęs iš monsinjoro de Valua ištikimybės priesaiką, ištar- 
tą tik lūpomis, o ne širdimi, Pilypas per rūmus patraukė tiesiai 
pas savo brolienę Klemenciją. Jį lydėjo Anso de Žuenvilis ir 
grafienė Mao. Hiugas de Buvilis, pamatęs Pilypą, iš džiaugsmo 
net pravirko ir, parklupęs ant kelių, išbučiavo jam rankas. Se- 
nasis šambelionas atsisakė dalyvauti popiečio Tarybos posėdyje; 
paskutiniu metu jis nė valandėlę nepaliko savo posto, neišleido 
iš rankų špagos. Nuo to laiko, kai konetablis su savo žmonėmis 


apsupo rūmus, Hiugas de Buvilis patyrė sunkų transą. 

— Dovanokite, monsinjore, dovanokite man šitą silpnybę; 
verkiu iš džiaugsmo, kad grįžote, - murmėjo jis, drėkindamas 
ašaromis regento pirštus. 

— Gana jau, mano brangusis Buvili, gana jau, — ramino 
Pilypas. 

Senasis siras de Žuenvilis grafo de Puarjė nepažino. Jis, beje, 
jau neatpažino ir savo sūnaus: net trejetą kartų pakartojus, kas 
stovi priešais jį, jis bemat vėl susipainiojo ir pagarbiai nusilenkė 
savo vardo paveldėtojui. 

Buvilis atidarė karalienės kambario duris. Bet kai Mao tai- 
kėsi prasmukti paskui Pilypą, globėjui grįžo pirmykštė energija 
ir jis valdingai šūktelėjo: 

— Tik jūs vienas, monsinjore, tik jūs vienas! 

Karalienė Klemencija sėdėjo išblyškusi, pavargusiu veidu, ir 
atrodė, kad nerimastingi įvykiai, sukėlę tokią audrą rūmuose ir 
visame Paryžiuje, jos visiškai nepalietė. Bet, pamačiusi Pilypą, 
kuris ėjo prie jos plačiai išskėstomis rankomis, ji nesusilaikė ne- 
pagalvojusi: „Jei mane būtų ištekinę už jo, šiandien aš nebūčiau 
našlė. Kodėl Liudvikas? Kodėl ne Pilypas?“ Ji pabandė nuvy- 
ti tokią mintį šalin, ją laikydama šventvagyste, lyg priekaištu 
Visagaliam Dievui. Bet jokia jėga pasaulyje, netgi dievobaimin- 
gumas negalėjo sutrukdyti dvidešimt trejų metų našlei kanki- 
namai galvoti, kodėl, kodėl kiti jauni vyrai, kodėl kitų moterų 
vyrai liko gyvi! 

Pilypas pranešė apie savo regentystę ir garantavo jai visišką 
atsidavimą. 

— Ak! .Broli mano! Taip, padėkite man! - sumurmėjo ji. 

Ji norėjo pasakyti, tik nežinojo, kaip tai geriau suformu- 


luoti: „Padėkite man gyventi, padėkite išsigelbėti iš nevilties, 

padėkite, kad gimtų kūdikis, kurį nešioju ir kuris yra viskas, kas 
dar sieja mane su pasauliu“. 

O garsiai tepaklausė: 

— Kodėl mūsų dėdė Valua mane beveik jėga išgabeno iš Ven- 
seno rūmų? Juk Liudvikas man juos padovanojo jau gulėdamas 
mirties patale. 

— Gal jūs norite tenai grįžti? - paklausė Puatjė. 

— Tai vienintelis mano troškimas, broli mano! Ten aš pasi- 
jusiu stipresnė. Ir mano kūdikis išvys pasaulį arčiau tos vietos, 
kur jo tėvo siela paliko šią žemę. 

Tačiau Pilypas neskubėdavo imtis jokių sprendimų, nors, 
atrodytų, pačių nereikšmingiausių. Jis pažvelgė pro langą į Sent 
Šapel smailę, ir jos linijos trumparegėse akyse iškilo išskydusios 
ir miglotos. 

„Jei aš patenkinsiu jos prašymą, — mąstė jis, — Klemenci- 
ja bus man dėkinga kaip savo užtarėjui ir globėjui ir sutiks su 
visais mano sprendimais. Be to, mano priešininkams Vensene 
bus ją sunkiau pasiekti negu čia ir sudėtingiau naudotis ja kaip 
įrankiu prieš mane. Kita vertus, koks ji gali būti įrankis, kai 
šitaip apimta sielvarto “. 

— Seserie mano, aš noriu patenkinti visus jūsų įgeidžius, — at- 
sakė jis, — ir kai aukščiausioji asamblėja patvirtins mane regen- 
tu, pirmasis mano rūpestis ir bus pargabenti jus atgal į Vense- 
ną. Šiandien pirmadienis; asamblėja, kurią aš raginsiu greičiau 
rinktis, veikiausiai posėdžiaus penktadienį. Taigi kitą sekmadie- 
nį jūs, manau, galėsite klausyti mišių jau savo rūmuose. 

— Aš žinojau, Pilypai, kad jūs man kaip tikras brolis. Jūsų 
grįžimas — pirmoji paguoda, kurią man taip maloningai sutei- 


kė Dievas. 


93 


Maurice Druon 


Išeidamas iš karalienės apartamentų, Pilypas pamatė jo be- 
laukiančius uošvę ir Anso de Žuenvilį. Ji parankiui su Buviliu 
dabar plačiais vyriškais žingsniais matavo galerijos plyteles ste- 
bint įtariems dvariškiams. 

— Na, kaip ji? —- paklausė Mao Pilypo. 

— Pamaldi, atsidavusi likimui ir tikrai verta Prancūzijai do- 
vanoti dar vieną karalių, - grafas de Puatjė atsakė garsiai, kad jo 
žodžiai pasiektų visų kitų ausis, paskui pusbalsiu pridūrė: — Ne- 
manau, kad būdama tokios silpnos sveikatos ji išnešiotų kūdikį 
iki reikiamo laiko. 

— Tai būtų pati geriausia dovana, kurią ji mums gali pado- 
vanoti, tuomet viskas savaime susitvarkytų, — irgi pašnibždomis 
atsakė Mao. — Baigtųsi pagaliau visi nepasitikėjimai ir visa šita 
kvaila apsuptis, nelyginant per karą. Nuo kada karalystės perams 
draudžiama įeiti pas karalienę? Ir aš buvau našlė, bet, velniai rau- 
tų, žmogus su reikalu visada galėdavo laisvai pas mane užeiti. 

Pilypas, dar nematęs žmonos, palydėjo Mao į Artua rūmus. 

— Jūsų nesatį mano duktė sunkiai išgyveno, — tarė Mao. — 
Ber, tikiuosi, rasite ją skaisčią ir žavingą. Niekas negalėtų pasa- 
kyti, kad ji netrukus gimdys. O ir aš pati, laukdamosi kūdikio, 
būdavau guvi iki paskutinės dienos. 

Grafo de Puatjė susitikimas su žmona buvo jausmingas, nors 
ir be ašarų. Žana apsunko ir vaikščiojo ne taip grakščiai, kaip pir- 
ma, tačiau visa švietė sveikata ir laime. Temo, ir žvakių šviesa, taip 
palanki moterims, besirūpinančioms savo išvaizda, nutrynė nuo 
Žanos veido visas nėštumo žymes. Kaklą puošė raudonų koralų 
vėrinys, nes koralai, kaip žinoma, palankiai veikia gimdyves. 

Tik Žanos akivaizdoje Pilypas pirmąkart gerai suvokė, kokią 
didžiulę pergalę jis laimėjo, ir pirmąkart pajuto pasitenkinimą 


pačiu savimi. Apglėbęs žmoną per pečius, jis tarė: 

— Tikiuosi, mano širdele, nuo šiol aš galėsiu jus vadinti jos 
Malonybe regente. 

— Kad tik Dievas būtų maloningas ir duotų jums sūnų, 
mano mielasis sire, — atsakė ji, glausdamasi prie lieso ir tvirto 
savo vyro krūtinės. 

— Ir didžiausia Jo malonė būtų, - sušnibždėjo Pilypas į ausį 
žmonai, — kad Jis jį duotų po penktadienio. 

Netrukus tarp Mao ir Pilypo įsiliepsnojo ginčas. Grafienė 
d'Artua reikalavo, kad Žaną tuojau pat perkeltų: į karaliaus 
rūmus, į vyro apartamentus. Šis laikėsi priešingos nuomonės 
ir norėjo, kad Žana liktų Artua rūmuose. Jis iškėlė daugybę 
argumentų, kurie patys savaime buvo protingi, bet neatvėrė jo 
minčių esmės, todėl nė kiek Mao neįtikino. Rūmuose, girdi, 
artimiausiomis dienomis rinksis asamblėja, galimas daiktas, 
ji būsianti triukšminga ir nerami, o gimdyvei tokia erzelynė 
galinti ir pakenkti; kita vertus, Pilypas manąs, kad įkurdinti 
Žaną rūmuose, kol karalienė Klemencija dar ne Vensene, būtų 
paprasčiausiai nepadoru. 

— Betgi gali atsitikti taip, kad rytoj Žana nebegalės pajudėti 
iš vietos, — pasakė Mao. — Nejau jūs nė kiek nenorite, kad jūsų 
kūdikis išvystų pasaulį rūmuose? 

— Kaip tik šito aš ir norėčiau išvengti. 

— Visai jūsų nebesuprantu, mano sūnau, - tarė Mao, gūžte- 
lėdama galingais pečiais. 

Šitas ginčas nuvargino Pilypą. Pusantros paros jis nebuvo 
sudėjęs bluosto, dar naktį nušuoliavęs penkiolika Ijė, o išaušusi 
diena pasitaikė pati sunkiausia, pati neramiausia jo gyvenime. 
Brūkštelėjęs ranka per skruostus, susierzinęs aptiko, kad spėjo 
ataugti barzda, jautė, kad vokai retkarčiais ima ir patys savai- 


me užsimerkia. Tačiau Pilypas tvirtai nusprendė nepasiduoti. 

„Greičiau į lovą, — galvojo jis. — Kad tik greičiau Mao man 
paklustų ir aš pagaliau atsidurčiau lovoje!“ 

— Paklauskime geriau pačios Žanos. Ko jūs pati norėtumėte, 
mano drauguže? — paklausė jis. 

Mao pasižymėjo grynai vyrišku protu, grynai vyriška valia 
ir nepaliovė rūpintis savo garsiosios giminės prestižu. O Žana 
buvo į ją absoliučiai nepanaši ir jau seniai susitaikė su likimu 
vaidinti antraeilius vaidmenis visada — ir šlovės dienomis, ir 
dramatiškų įvykių sūkuryje. Iš pradžių sužieduota su Liudviku 
Vaidinguoju, vėliau atiduota antrajam Pilypo Gražiojo sūnui, ji 
jau galėjo save matyti Navaros ir Prancūzijos karaliene, tačiau 
jai, nustumtai savosios kuzinos Margaritos, teko atsisveikinti su 
karūna dar jos neužsidėjus. Įpainiota į Nelio bokšto skandalą, 
ji, nors ir prisidėjo prie kitų meilės intrigų, pati santuokinės iš- 
tikimybės nesulaužė, o kai nusikaltėlėms buvo skirta bausmė — 
kalėti iki gyvos galvos, jos buvo pasigailėta. Ir kai Margarita, 
nužudyta kalėjime, virto dulkėmis, kai Blanša vis dar kankinasi 
savo vienutėje, ji vėl turi vyrą, šeimą, garbingą vietą karaliaus 
rūmuose. Metai, praleisti Durdano tvirtovėje, ją išmokė būti at- 
sargią ir niekur nepakenkti. Jai nebuvo ypač svarbu, kad kūdikis 
gimtų karaliaus rūmuose; norėdama įtikti sutuoktiniui, kuris 
savo užsispyrimui, matyt, turėjo rimtų priežasčių, ji ištarė: 

— Mama, aš norėčiau gimdyti čia. Man čia bus geriau. 

Pilypas jai padėkojo šypsena. Sėdėdamas didžiuliame krėsle 
su tiesia atkalte, patogiai ištiesęs ir sukryžiavęs kojas, jis klau- 
sinėjo apie pribuvėjas ir akušeres, kurios turėjo padėti Žanai 
gimdyti; teiravosi, iš kur kiekviena kilusi ir ar galima jomis vi- 
siškai pasikliauti. Jis patarė, kad jas priverstų duoti priesaiką, 
nors tokia priemonė paprastai būdavo naudojama tik gimdant 


karališkosios šeimos moterims. 

„Koks jis geras vyras, kaip jis rūpinasi manimi“, — mąstė 
Žana, klausydama jo kalbų. 

Pilypas dar pareikalavo, kad, kai grafienei de Puatjė prasidės 
sąrėmiai, Artua rūmų vartai būtų aklinai uždaryti. Iš čia nė vie- 
nas neturi išeiti, išskyrus tą asmenį, kuriam bus pavesta pranešti 
jam naujieną apie gimimą... 

—..„Kadirjūs, - pridūrė grafas, rodydamas į Beatrisę d Irson, 
kuri dalyvavo pokalbyje. - Mano šambelionui bus duotas nuro- 
dymas, kad jus įleistų pas mane bet kuriuo paros metu, net jei 
aš būsiu Taryboje. Ir jeigu šalia manęs bus pašalinių, kalbėkite 
tyliai ir nė žodžio apie tai kitam, jei... gimtų sūnus. Aš jumis 
pasitikiu, kadangi nepamiršau, kaip jūs man maloningai pasi- 
tarnavote. 

— Ir dargi daugiau, nei jūs manote, monsinjore... — atsakė 
Beatrisė, lengvai palenkdama galvą. 

Mao metė įsiutusį žvilgsnį į Beatrisę, lyg norėdama ją su- 
tramdyti. Šitoji mergina, iš pažiūros tokia liguistai naivi ir kar- 
tu tokia beprotiškai drąsi, grafienei d'Artua varė siaubą. Beatri- 
sė vis šypsojosi. Šita dviejų veidų mimika nepraslydo pro Žanos 
akis. Tarp savo motinos ir rūmų damos ji jautė tokį klodą pa- 
slapčių, kad nutarė geriau į jas nesigilinti. 

Ji susirūpinusi atsisuko į vyrą. Ne, šis nieko nebuvo paste- 
bėjęs. Įrėmęs pakaušį į krėslo atlošą, jis kietai miegojo pakirstas 
nugalėtojo miego. Ant jo lieso, paprastai rūstaus veido sustingo 
švelni, rami išraiška, tarytum jis dar būtų klausęs, kas kalbama, 
ir dabar buvo panašus į berniuką, koks kadaise jis buvo. Žana 
susigraudino. Atsargiai priėjo prie savo vyro ir švelniai pabučia- 


vo į kaktą. 

IX 
Penktadienio vaikas 


Kitą dieną grafas de Puatjė ėmė rengtis penktadienio asamblė- 
jai. Jeigu jis nugalės, niekas nebedrįs ginčyti jo teisės į valdžią 
nei dabar, nei kada nors vėliau. 

Jis įsakė heroldams ir žygūnams skubiai sušaukti, kaip buvo 
įprasta, visus karalystės didikus, visus, tiesą sakant, pas kuriuos 
kelionė arkliu netruktų ilgiau kaip dvi dienas; tokio kvietimo 
pranašumas buvo akivaizdus; pirma, reikėjo skubėti, kol dar 
padėtis valdoma, antra, būtina buvo nušalinti kai kuriuos di- 
džiuosius vasalus, kurių priešiškumo ne be pagrindo galėjo ti- 
kėtis Pilypas; čia jis turėjo galvoje Flandrijos grafą ir Anglijos 
karalių. 

Tuo pat metu jis pavedė Gošė de Šatijonui, Miliui de Nuajė 
ir Rauliui de Preliui parengti regentystės įstatymą ir pateikti jį 
asamblėjai. Remdamiesi jau priimtais sprendimais, legistai nu- 
statė tokius punktus: grafas de Puatjė valdys Prancūziją ir Nava- 
rą, laikinai vadinant jį regentu, valdytoju ir saugotojų, ir rinks 
visus karalystės mokesčius. Jei karalienė Klemencija pagimdys 
sūnų, šis, be abejonių, bus karalius, o Pilypas iki savo sūnėno 
pilnametystės liks regentu. Bet jeigu Klemencija pagimdytų 
dukterį... Šira mintis ir kėlė daugiausia keblumų. 

Kadangi tokiu atveju teisingumo dėlei karūną reikėtų grą- 
žinti mažajai Žanai Navarietei, Margaritos ir Liudviko X duk- 
teriai. Tik ar tikrai ji buvo Liudviko duktė? Šis klausimas tomis 
dienomis visiems nedavė ramybės. 

Jei ne ta skandalinga Margaritos meilės intriga, taip negai- 


lestingai iškelta į dienos šviesą Izabelės Prancūzės ir Robero 

d'Artua, jei ne teismas ir bausmės, Žanos Navarietės teisės į 
Prancūzijos karūną nebūtų ginčijamos: nesant vyriškosios ly- 
ties sosto paveldėtojo, ji taptų karaliene. Tačiau mažosios Žanos 
asmenį sunkia našta slėgė įtarimas, neva ji esanti nesantuokinis 
kūdikis; ypač tai karštai teigė Karolis de Valua, kai rengė Liu- 
dviką X antrai santuokai, o ir patys Pilypo šalininkai nepraleis- 
davo progos tą aplinkybę priminti. 

Baigėsi tuo, kad imta atvirai kalbėti: „Ji — Filypo d'Onė 
duktė.“ 

Taigi Nelio bokšto istorijai, padailintai liaudies fantazijos, 
buvo lemta virsti baisių orgijų ir nusikalstamos meilės legenda, 
ir tas iš teisybės banalus svetimavimo nutikimas, atskleistas po 
dvejų metų, dabar Prancūzijos karalių dinastijai kėlė išskirtinės 
svarbos rūpestį. 

Vienas iš didikų pasiūlė nutarti, kad karūna bet kuriuo atve- 
ju atiteks Klemencijos vaikui, nesvarbu, kas gimtų, - berniukas 
ar mergaitė. 

Pilypas de Puatjė, išgirdęs tokią prielaidą, nutaisė rūgščią 
miną. Tikrai, abejonės, kurios tvyrojo aplink Žanos Navarietės 
kilmę, ganėtinai pagrįstos, tačiau tiesioginių įrodymų nebuvo. 
Nepaisydama spaudimo ir siūlomų sandėrių, Margarita nie- 
kuomet nebuvo pasirašiusi jokio prisipažinimo, kuris paliudytų 
Žanos gimimo neteisėtumą. Laiškas, kurį ji parašė savo mir- 
ties išvakarėse ir kuris vėliau buvo panaudotas Marinji teismo 
procese, bylojo kaip tik priešingai. Buvo visiškai akivaizdu, jog 
nei senoji Anjesė Burgundė, nei jos sūnus Edas IV, dabartinis 
Burgundijos kunigaikštis, niekuomet nesutiks su tuo, kad iš jų 
vaikaitės ir dukterėčios būtų atimta teisė į sostą. Tuo netruks 
pasinaudoti Flandrijos grafas, o su juo ir Šampanės grafas. At- 


rodė, Prancūzijai gresia pilietinis karas. 

— Tuomet, - pasiūlė Gošė de Šatijonas, - susitarkime geruo- 
ju, kad moterys visai neturi teisės pretenduoti į sostą. Pagaliau 
juk privalo būti koks nors paprotys, kuriuo ir galėtume remtis. 

— Deja! - atsiliepė Milis de Nuajė. - Tokia mintis buvo atė- 
jusi į galvą ir man. Bet kad ir kiek kruopščiai liepiau peržiūrėti 
visus įstatymus, nieko nepavyko rasti. 

— Tegul dar ieško! Pasitelkite šitam darbui savo draugus, 
universiteto ir parlamento metrus. Tie žmonės atkas, ką tik 
nori, ir bet kokiam atvejui suras paprotį, išaiškins taip, kaip 
mums naudinga. Jiems tereikia panorėti. Jie prisiknis iki paties 
Chlodvigo ir įrodys, kad jums reikia perskelti galvą, pačirškinti 
padus arba nurėžti tai, ką jūs labiausiai branginate. 

— Teisybė, taip toli aš jiems neliepiau ieškoti, — sutiko Mi- 
lis. — Maniau, kad užteks pradėti nuo papročių, nustatytų Hiu- 
go laikais. Reikės liepti raustis dar giliau. Tik mums iki penkta- 
dienio liko labai jau nedaug laiko. 

Konetablis, rūsčiai judindamas savo kvadratinį žandikaulį ir 
raukdamas raukšlėtus tarsi vėžlio vokus, užsispyręs teigė: 

— Iš tiesų, būtų gryna beprotystė leisti moteris lipti į 
sostą! Na, sakykite, kur tai matyta, kad dama ar net pane- 
lė komanduotų kariuomenei, o ką jau kalbėti apie tai, kad 
kas mėnesį būna nešvari ir kas metai vaikšto nėščia? Ir kaip 
ji galėtų suvaldyti savo vasalus, jei nesugeba suvaldyti savo 
prigimties pageidų? Ne, aš ir galvoti apie tai nenoriu, ir jei 
taip atsitiktų, tučtuojau grąžinčiau savo špagą. Monsinjorai, 
paklausykite manęs: Prancūzija pernelyg kilminga karalystė, 
kad pakliūtų po moters padu ir būtų atiduota patelei. Leli- 
joms nedera verpti! 


Šis paskutinis posakis giliai įsirėžė į atmintį. 

Pilypas de Puarjė pagaliau davė sutikimą gana painiai redak- 
cijai sudaryto dokumento, kuriuo leidžiama atidėti sprendimus 
neribotam laikui. 

— Veikime taip, kad klausimai iškelti būtų, bet atsakymų į 
juos patiems duoti nereikėtų, - kalbėjo Pilypas. —- Kuo daugiau 
viltingų neaiškumų, tuo geriau. Tegul kiekvienas mano, kad čia 
slypi tai, kas dar nežinoma, bet ateityje jam pravers. 

Šitaip buvo nutarta, kad tuo atveju, jei Klemencija pagim- 
dytų mergaitę, Pilypas liktų regentu iki vyresniosios dukterė- 
čios Žanos pilnametystės. Tik tuomet bus sprendžiama, kam 
atiteks karūna: ar abiem princesėms, kurioms bus padalyta 
Prancūzija ir Navara, ar vienai iš jų, kuri, kaip ir dabar, valdys 
abi sujungtas karalystes, ar nė vienai iš jų, jeigu atsisakys savo 
teisėtų sosto paveldėjimo teisių, arba jeigu Perų asamblėja, 
sušaukta pasitarti, nuspręs, kad Prancūzijos valdyti moteris 
negali; pastaruoju atveju sostas pereitų artimiausiam pasku- 
tinio karaliaus vyriškosios lyties giminaičiui... kitaip sakant, 
Pilypui. Taip pirmąkart oficialiai buvo iškelta jo kandidatūra į 
sosto paveldėtojus, tačiau su tokia gausybe išlygų, jog susida- 
rė įspūdis, kad tas sprendimas laikinas, kompromisinis ir dar 
gana ginčytinas. 

Toks nutarimas, pateiktas asmeniškai susipažinti visiems žy- 
miausiems Pilypo šalininkams, buvo vienu balsu priimtas. 

Tik Mao rodė keistą užsispyrimą ir nesutiko priimti to akto, 
kuris iš esmės nutiesė kelią į Prancūzijos sostą jos žentui ir tikrai 
dukteriai. Kažkas šiame dokumente ją skaudino. 

— O ar negalima būtų parašyti paprastai: „Jeigu abi karaliaus 
dukterys atsisakys savo teisių...“ — aiškino ji, — ir nereikia net 


leisti perams spręsti, ar gali moteriškosios lyties asmuo valdyti. 

— Ką jūs, motin, — paprieštaravo Pilypas, — jos tuomet jokiu 
būdu neatsisakys. Perai, — o juk ir jūs prie jų priklausote, — yra 
vienintelė visateisė asamblėja. Seniau perai rinkdavo karalių, 
kaip kad dabar renka popiežių, arba pfalcgrafai —- imperatorių; 
jie taip išrinko mūsų protėvį Hiugą, kai jis tapo Prancūzijos 
kunigaikščiu. Jeigu dabar jiems nebetenka rinkti, tai tik todėl, 
kad ištisus tris šimtus metų mūsų karaliai gimdė sūnus ir sostą 
iš tėvo paveldėdavo jo atžala'. 

— Geras paprotys, tik jis priklauso nuo laimingo atsitiktinu- 
mo! - prieštaravo Mao. - Juk jūsų nutartis, numatanti atitolin- 
ti nuo valdymo moteris, labai palanki mano sūnėnui Roberui. 
Štai pamatysite, jis tuo pasinaudos ir vėl pamėgins atimti iš ma- 
nęs grafystę. 

Jai terūpėjo nesibaigiantys ginčai dėl Artua paveldėjimo, 
bet nė trupučio jos nejaudino Prancūzijos reikalai. 

— Valstybės papročiai, motin, skiriasi nuo feodo papročių. Ir 
jums bus lengviau išsaugoti grafystę remiantis ne legistų argu- 
mentais, o tik jūsų žento regento, o gal ir būsimo karaliaus galia. 

Mao, taip iki galo ir neįtikinta, buvo priversta paklusti. 

— Sulauksi tu iš žentų dėkingumo, - guodėsi ji vėliau Beatri- 
sei d Irson. — Rūpiniesi, nuodiji karalių, kad palaisvintum jiems 
vietą, o jie... štai tau kad nori, iškart ima veikti savo nuožiūra ir 
nieko nenori paisyti! 

— Tai todėl, maloningoji ponia, kad jis tikrai nežino, kiek 
jums yra skolingas, jis netgi nežino, kaip mūsų valdovas Liu- 
dvikas paliko šį pasaulį. 

— Viešpatie maloningasai! Jis ir neprivalo šito žinoti! — šūk- 
telėjo Mao. — Šiaip ar taip, tai jo brolis, o mūsų Pilypas tei- 
singumą supranta savaip. Dėl Dievo meilės, prilaikyk liežuvį, 


prašau tavęs — prilaikyk liežuvį! 

Tuo pačiu laiku Karolis de Valua, padedamas Karolio de 
La Maršo ir Robero d Artua, išplėtė audringą veiklą; jie visur 
kalbėjo, kad skirti regentu grafą de Puatjė yra grynas pamiši- 
mas ir tik pamišėliai gali jį matyti sosto paveldėtoju. Pilypas 
ir jo uošvė buvo prisiveisę pernelyg daug priešų, ir Liudviko 
X mirtis puikiai pasitarnavo jų užmačioms; dabar jie šito net 
neslėpė tikindami, kad tokia įrartina karaliaus žūtis — veikiau- 
siai anų abiejų darbas. Jisai, Valua, ak, tai visai kitas dalykas. Jis 
dailiausiai sutaria su Neapolio karalium ir, savaime aišku, suge- 
bės išnarplioti visus nemalonumus, galinčius iškilti Klemencijai 
ir Anžu rūmams. Nemažai pasitarnavęs Romos popiežiui, jis 
naudojosi beribiu italų kardinolų pasitikėjimu, o be jų, kaip 
žinoma, popiežiaus neišrinksi, kad ir kokios būtų visos tos ne- 
švarios procedūros su konklava, užmūryta bažnyčioje. Senieji 
tamplieriai dar nepamiršo, kad Valua niekuomet nepritarė jų 
ordino persekiojimams; o ir Aamandai neslėpė savo noro pre- 
kiauti su juo. 

Kai Pilypas sužinojo apie visą tą gudrią kampaniją, jis pave- 
dė savo sąjungininkams į visas kalbas atsakyti tik tiek, kad, gir- 
di, keista girdėti, kaip tikras karaliaus dėdė giriasi savo artimais 
santykiais su aršiausiais karalystės priešais ir ieško jų paramos, ir 
jeigu norima, kad popiežius būtų Romoje, o Prancūzija — anžu- 
jiečių rankose, jeigu norima matyti atgijusį Tamplierių ordiną 
ir atkutusius flamandus, tuomet nieko nelaukiant reikia skubė- 
ti perduoti regentystę grafui de Valua. 

Pagaliau atėjo lemiamas penktadienis, kai turėjo rinktis 
asamblėja. Auštant Beatrisė d'Irson atvyko į rūmus ir buvo tuč- 
tuojau įvesta į grafo de Puarjė miegamąjį. Rūmų dama, bėgusi 
nuo pat Mokonsėjo gatvės, padususi gaudė kvapą. Pilypas pa- 
sikėlė nuo pagalvių. 

— Berniukas? — paklausė jis. 

— Berniukas, monsinjore, ir, kaip reta, stiprus, — atsakė Be- 
atrisė, dailiai plastelėjusi blakstienomis. 

Pilypas skubiai apsirengė ir puolė į Artua buveinę. 

— Vartus! Vartus! Tegul palieka vartus uždarus! — įsakė įeida- 
mas. — Ar išpildėte visus mano įsakymus? Niekas, išskyrus Bea- 
trisę, iš čia neišėjo? Žiūrėkite man, kad taip būtų iki vakaro. 

Paskui pasileido laiptais į viršų. Bematant neliko nė ženklo 
taip jam įprasto sukaustymo ir rimtumo, kurį jis, nelyginant 
kokį šydą, kiek dirbtinai užleisdavo ant veido. 

„Gimdyvės kambarys“, kurį buvo įprasta turėti kiekvienoje 
karališkojoje šeimoje, atrodė ypač prabangiai įrengtas. Visas sie- 
nas — nuo lubų iki pat žemės —- dengė linksmų spalvų Araso ki- 
limai, o grindys buvo nuklotos gėlėmis — vilkdalgiais, rožėmis, 
ramunėmis, kurias be gailesčio mindė įeinantieji. Žibančiomis 
akimis, bet blyškiu veidu, dar išlaikiusi išgyventų kančių žymes, 
gimdyvė gulėjo plačioje lovoje su šilko užuolaidomis, ant snie- 
go baltumo paklodžių, per uolektį nuslydusių nuo patalo ant 
grindų. Kambario kampe stovėjo dvi kušetės, taip pat su šilko 
užlaidinėmis: viena — pribuvėjai, davusiai priesaiką, kita — au- 
klei, budinčiai prie lopšio. 

Pilypas pasuko tiesiai prie išpuošto lopšio ir žemai prie 
jo pasilenkė norėdamas geriau įsižiūrėti į ką tik gimusį sūnų. 
Be galo negražus ir kartu jaudinantis, kaip visi naujagimiai, 
raudonu raukšlėtu veiduku, sulipusiais vokais ir seilėta bur- 
nyte, skysta sruogele šviesių plaukučių, styrančių ant pliko 
pakaušio, kūdikis miegojo; suvystytas iki kaklo, jis panėšėjo į 
mažytę mumiją. 

— "Tai štai koks jis, mano mažylis Liudvikas Pilypas, kurio aš 


taip laukiau ir kuris į šį pasaulį atėjo taip laiku“. 

Ir tik tada jis priėjo prie žmonos, išbučiavo ją į abu skruos- 
tus ir didžiai dėkingas prabilo: 

— Širdingai ačiū, mano širdele, širdingai ačiū. Jūs suteikėte 
man didžiulį džiaugsmą. Ir tegul nuo šios dienos užsimiršta visi 
seni nesusipratimai. 

Žana suėmė ilgą, siaurą Pilypo plaštaką, priglaudė ją sau 
prie lūpų, švelniai perbraukė ja per veidą. 

— Dievas mus palaimino, Pilypai. Dievas palaimino mūsų 
rudeninį susitikimą, - sušnibždėjo ji. 

Ant jos kaklo teberaudonavo koralų vėrinys. 

Grafienė Mao, pasiraičiusi rankoves ir apnuoginusi tankiu 
pūkeliu apžėlusias rankas, dalyvavo toje scenoje tokia povyza, 
tarytum būtent ji būtų buvusi šito triumfo kaltininkė. Ji ener- 
gingai pliaukštelėjo sau per pilvą. 

— Na ką, mano sūnau! - sugriaudė ji. - Ar aš jums nesakiau? 
Artua ir Burgundijos įsčios niekada neapgauna. 

Pilypas grįžo prie lopšio. 

— O ar negalima jo išvystyti? Norėčiau geriau apžiūrėti, — 
paprašė jis. 

— Monsinjore, - atsakė pribuvėja, — nepatartina šito daryti. 
Kūdikio galūnės labai silpnos, todėl geriau laikyti vaikutį su- 
vystytą, kad jos sustiprėtų ir neiškryptų. Bet nereikia baimin- 
tis, monsinjore, mes jį kruopščiai ištrynėme druska su medumi 
ir pabarstėme grūstais rožių lapeliais, kad nusivalytų gleivės, o 
paskui burnytę pirštu ištepėme medumi, kad jam būtų saldu 
ir užsinorėtų valgyti. Būkite tikras, mes jį kuo geriausiai pri- 
žiūrėsime. 

— Ir jūsų Žaną taip pat, mano sūnau, - pridūrė Mao. — Pagal 
metro Amo receptą liepiau ištrinti ją balzamu, sumaišytu su 


kiškio išmatomis, mat jis padeda susitraukti pilvui. 

— Bet, motin, — paprieštaravo gimdyvė, — kiek žinau, tokį 
balzamą vartoja bevaisės moterys. 

— Na ką tu! - atsispyrė grafhenė. — Kiškio išmatos tinka visur. 

Pilypas vis negalėjo atitraukti akių nuo savo įpėdinio. 

— Ar jums neatrodo, kad jis labai panašus į mano tėvą? — pa- 
klausė jis. — Žiūrėkite, tokia pat aukšta kakta. 

— Gal kiek ir panašus, — sutiko Mao. — Teisybę sakant, kai 
tik jį pamačiau, man pasirodė, kad priešais save matau velionį 
Otoną... Kad taip jis iš abiejų savo senelių paveldėtų jų dvasinę 
ir ūizinę jėgą, štai ko aš jam linkėčiau. 

— O man regis, jis panašiausias į jus, Pilypai, - nedrąsiai tarė 
Žana. 

Grafas de Puarjė išdidžiai išpūtė krūtinę. 

— Dabar, - kalbėjo jis, - manau, jau geriau supratote mano įsa- 
kymų prasmę, motin, ir supratote, kodėl aš liepiau laikyti namų 
vartus uždarytus. Nė viena gyva dvasia kol kas neturi žinoti, kad 
aš turiu sūnų. Priešingu atveju ims kalbėti, kad tyčia pasiūliau to- 
kią paveldėjimo tvarką, jog po savęs palikčiau sostą savo sūnui, 
jei, žinoma, Klemencija pagimdys dukterį; aš puikiai žinau, kad 
pirmasis užsispirs brolis Karolis, nes visos viltys gauti karūną galu- 
tinai suduš. Todėl, jei norite, kad širam kūdikiui būtų lemta tapti 
karalium, nė žodžiu neprasitarkite asamblėjoje apie jo gimimą. 

— O juk iš tiesų šiandien asamblėja! Šitas šaunuolis viską 
išmušė iš galvos! — klyktelėjo Mao, rodydama į lopšį. — Pats 
laikas rengtis ir pasistiprinti prieš būsimą ataką. Tiesiog žarna 
žarną ryja, juk šiandien taip anksti pakirdau. Jūs visiškai teisus, 
Pilypai, ir man atvėrėte akis. Beatrise! Beatrise! 

Ji pliaukštelėjo delnais ir liepė paduoti lydekos pašteto, vir- 
tų kiaušinių, varškės su prieskoniais, riešutų, uogienės, persikų 


ir balto Šato Šalono vyno. 

— Šiandien penktadienis, reikia pasninkauti, — pasakė ji. 

Saulė, pakilusi virš Paryžiaus stogų, savo šviesa užtvindė šitą 
laimingą šeimą. 

— Nors kiek užkąsk. Lydekos paštetas tikrai neturėtų pa- 
kenkti, — patarė Mao dukteriai. 

Pilypas skubiai pakilo ir prieš prasidedant asamblėjai nuėjo 
duoti paskutinių nurodymų. 

— Šiandien, mano širdele, jums neteks priimti nė vieno 
sveikinimo, — kreipėsi jis į savo žmoną, rodydamas į pagalves, 
sudėtas pusračiu prie lovos. — Tačiau rytoj lankytojų neatsi- 
ginsite. 

Jis jau ruošėsi išeiti, kai Mao jį sučiupo už rankovės. 

— Pagalvokite, sūnau, apie Blanšą, kuri vis dar kankinasi 
Gajaro pilyje. Juk ji tikra jūsų žmonos sesuo. 

— Pagalvosiu, pagalvosiu. Pažiūrėsiu, kaip galėčiau palen- 
gvinti jos likimą. 

Ir jis išėjo nepastebėjęs, kad ant puspadžio išsinešė sutraiš- 
kytą vilkdalgio žiedą. 

Mao pati uždarė duris. 

— O dabar, - šūktelėjo ji auklėms, — padainuokite kokią 
lopšinę. 


X 
Trijų dinastijų asamblėja 
Iki karalienės Klemencijos apartamentų atsklido „kilmingų 
senjorų“, besirenkančių į asamblėją, balsai; jie aidėjo kiemuose 
ir po akmeniniais rūmų skliautais. 

Kaip tik išvakarėse baigėsi keturiasdešimties dienų gedu- 
las, kuris karalienei neleido rodytis žmonėse. Klemencija per 
savo naivumą pamanė, jog asamblėja surinkta būtent tą die- 
ną, kad ji irgi galėtų ten dalyvauti. Karalienė tam iškilmingam 
pasirodymui iš anksto rengėsi su susidomėjimu, smalsumu ir 
net savotišku nekantrumu; galėjo atrodyti, kad jai vėl grįžta 
noras gyventi. Tačiau paskutinę minutę medikų konsiliumas, 
kuriame dalyvavo ir grafo de Puatjė, ir grafienės Mao gydytojai, 
uždraudė bet kaip nors vargintis ar jaudintis, nes, esant tokios 
padėties, tai gali pragaištingai atsiliepti sveikatai. 

Toks sprendimas iš esmės patenkino visus, nes nė vieni ne- 
ketino ginti karalienės Klemencijos teisių į regentystę. Tačiau 
vis dėlto atsirado nemaža suinteresuotų žmonių, kurie ieškojo 
Prancūzijos Karalystėje tinkamų pavyzdžių, galinčių įkvėpti, ir 
tada kaskart iš amžių glūdumos į dienos šviesą iškildavo Kije- 
vo Rusios Ana, Henriko I našlė, valdžiusi Prancūziją po vyro 
mirties drauge su savo svainiu Boduenu Flandriečiu remdamasi 
„neužginama teise, suteikta karūnuojant“; arba rėmėsi kitu pa- 
vyzdžiu, artimesniu, prisimindami karalienę Blanšą Kastilietę, 
dar tokią gyvą jų atmintyje". 

Bet Vjenua dofinas, Klemencijos svainis, kuris turėjo teisę 
ją ginti, visiškai perėjo grafo de Puatjė pusėn. 

O Karolis de Valua, dėdamasis karštu savo dukterėčios gy- 
nėju, tesirūpino savo interesais. 

Tuo tarpu Burgundijos kunigaikštis Edas, atvykęs čia, jo žo- 
džiais, ginti savo sesers Margaritos teisių, buvo pats aršiausias 
Klemeneijos nedraugas. 

O pati Klemencija taip trumpai buvo karalienė, kad baro- 


nai jos beveik nepažino, ir gražioji anžujietė taip ir liko svetima: 

ji buvo laikoma nereikalinga kliūtimi, likusia po trumpo, nera- 
maus ir daugeliu atžvilgių pražūtingo Liudviko X valdymo. 

— Ne, karalystei laimės ji tikrai neatnešė, —- buvo kalbama 
apie ją. 

O jeigu ją ir gerbė kaip būsimo karaliaus motiną, jai visiškai 
aiškiai davė suprasti, kad ji, kaip karalienė, jau paliovė egzis- 
tuoti. 

Uždaryta viename rūmų sparne, Klemencija klausėsi tils- 
tančių balsų; asamblėjos nariai jau suėjo į Didžiosios Tarybos 
salę, ir paskui juos uždarė duris. 

„Viešpatie Dieve, — tarė ji sau, — kodėl aš nepasilikau 
Neapoly!“ 

Ir, prisiminusi vaikystę, jūros žydrynę, judrius, triukšmingus 
ir dosnius žmones, tokius jautrius kito nelaimei, „savo“ liaudį, 
kuri taip karštai sugeba mylėti, graudžiai pravirko... 

O tuo metu Milis de Nuajė baronams skaitė sosto paveldė- 
jimo teisės įstatymą. 

Grafas de Puatjė pasirūpino, kad jis nebūtų pagerbtas jo- 
kiais karaliaus valdžios atributais. Jo krėslas buvo užneštas į patį 
pakylos vidurį, bet nuo baldakimo atsisakyta. Buvo apsirengęs 
tamsiais drabužiais ir be jokio papuošalo. Atrodė, visa savo po- 
vyza sakė: „Monsinjorai, mes susirinkome čia dirbti“. Už jo 
krėslo testovėjo trys vėzdais ginkluoti sargybiniai. Taigi jis jau 
vykdė aukščiausiosios valdžios pareigas, nors ir niekas jam to- 
kių įgaliojimų nebuvo suteikęs. Bet jis buvo rūpestingai apgal- 
vojęs, kaip susodinti salėje susirinkusius žmones; šambelionai 
buvo iš anksto sužymėję visų dalyvių vietas, ir šitas gana griežtas 
ir kartu savavališkas ceremonialas visiems nemaloniai priminė 


Pilypo Gražiojo laikus ir papročius. 

Pilypo dešinėje atsisėdo Karolis de Valua, šalia jo - koneta- 
blis Gošė de Šarijonas, kad stebėtų Konstantinopolio eksimpe- 
ratorių ir drauge laikytų jį izoliuotą nuo viso jo klano. Pilypas 
de Valua atsidūrė per šešias eiles nuo tėvo. Kairėje savęs Puatjė 
grafas paliko vietą savo dėdei Liudvikui d'Evrė, šalia jo įsitaisė 
brolis de La Maršas; taigi pastarasis per posėdį negalėjo susisiek- 
ti su Valua ir atsižadėti savo priesaikos, kurią jie buvo davę prieš 
keturias dienas. 

Bet didžiausią nerimą grafui de Puarjė kėlė jo kuzenas, Bur- 
gundijos kunigaikštis, ir jis nenuleido nuo pastarojo akių. Ku- 
nigaikštis buvo pasodintas estrados įlinkyje tarp grafienės Mao, 
Vjenua dofino, Savojos grafo ir Anso de Žuenvilio. 

Pilypas žinojo, kad jaunasis kunigaikštis kalbės savo moti- 
nos, kunigaikštienės Anjesės vardu; paskutinė likusi Liudviko 
Šventojo duktė, nors ir nesanti čia, buvo didžiai senjorų gerbia- 
ma. Viskas, kas buvo susieta su Liudviko IX atminimu, virto 
garbinimo objektu; taigi visi tie, kurie matė jį gyvą arba jam 
tarnavo, kurie klausėsi jo kalbų arba naudojosi jo palankumu, 
buvo apgaubti savotiška šventumo skraiste. 

Užtektų Burgundijos kunigaikščiui Edui atsistoti ir pa- 
sakyti: „Mano motina, karaliaus Liudviko Šventojo duktė, ku- 
rią jis palaimino prieš išvykdamas į netikėlių žemę žūti...“ — ir 
visi iki sielos gelmių būtų sujaudinti. 

Kad iš anksto užkirstų kelią šitam gudriam ėjimui, Pilypas 
į žaidimą įtraukė dar vieną, absoliučiai netikėtą kozirį: Robe- 
rą Klermoną, šeštąjį ir paskutinį Liudviko Šventojo sūnų, dar 
vieną išlikusį gyvą iš vienuolikos vaikų. Jeigu taip geidžiama 
Liudviko Šventojo garantija, prašom, jis yra Roberas! 

Beje, Robero Klermono dalyvavimas atrodė tuo labiau neti- 


kėtas ir įspūdingas, nes rūmuose jis jau seniai nesirodė; pasku- 

tinį kartą jis čia buvo daugiau kaip prieš penkerius metus; jo 
egzistavimas buvo jau beveik pamirštas, ir kai tik kas prisimin- 
davo, kalbėdavo apie jį vos ne pašnibždomis. 

Mat garsusis dėdulė Roberas buvo beprotis ir toks pasidarė 
turėdamas dvidešimt ketverius metus, kai gavo per galvą vėzdu. 
Agresyvios beprotystės savaites keisdavo ilgas ramybės metas, 
tuo retkarčiais ir pasinaudodavo Pilypas Gražusis, kai kokiomis 
iškilmingomis progomis kaip puošmenos prireikdavo Liudviko 
Šventojo atžalos. Šito žmogaus buvo galima nebijoti, kad ką 
netinkama pasakys: jis beveik nekalbėjo. Užtat reikėjo bijoti jo 
veiksmų, nes beprotystės priepuoliai jį ištikdavo staiga, be jo- 
kių išankstinių požymių, ir tada jis, apnuoginęs kardą, puldavo 
savo artimuosius. Būdavo kankinamai klaiku žiūrėti, kaip toks 
aukštos kilmės ir didingos povyzos šešiasdešimt dvejų metų 
senjoras skaldo baldus, raižo gobelenus ir persekioja tarnaites, 
virtusias turnyro varžovais!“, 

Grafas de Puatjė liepė jį pasodinti priešingame estrados spar- 
ne priešais Burgundijos kunigaikštį ir arčiau durų. Du galingo 
sudėjimo ginklanešiai stovėjo visiškai šalia jo, pasirengę, jeigu 
prireiktų, jeigu jis imtų rodyti agresyvumą, jį surišti. O pats 
Klermonas apžiūrinėjo susirinkusius niekinamu, nuobodžiau- 
jamu ir išsiblaškiusiu žvilgsniu, kuris retkarčiais užsilaikydavo 
ties kuriuo nors veidu, ir tada jo akyse užsidegdavo skausminga 
nerimastis, tarytum jis būtų norėjęs kažką veltui prisiminti, ir 
vėl užgesdavo. Į jį buvo nukreipti visų žvilgsniai, ir jo buvimas 
čia kiekvienam kėlė nepaaiškinamą nepatogumo jausmą. 

Šalia bepročio sėdėjo jo tikras sūnus Liudvikas Burbonas; 
jis buvo raišas, ir šitai jam trukdė eiti kovoje į ataką, bet, regis, 
nė kiek netrukdė bėgti iš kovos lauko: tai jis puikiausiai įrodė 


Kurtrė mūšyje. Keverza, luošys ir dar bailys Burbonas vis dėlto 

turėjo aiškų protą ir ne veltui perėjo, kaip jam įprasta, stipres- 
niųjų pusėn. 

Nuo šių dviejų princų, — vieno — nesveika galva, kito — 
koja, — ir prasidėjo ilga Burbonų dinastijos linija. 

Taigi 1316 metų liepos 16 dieną įvykusioje asamblėjoje da- 
lyvavo trys Kapetingų šakos, kurioms bus lemta valdyti Prancū- 
ziją dar penkis šimtmečius. Tą dieną trys dinastijos galėjo stebėti 
save iš šalies, akivaizdžiai matyti savo šaknis, savo kamieną: čia 
buvo tiesioginiai Kapetingų palikuonys, kurių linijai netrukus 
bus lemta nutrūkti su Pilypu de Puatjė ir Karoliu de La Maršu; 
čia buvo Valua, kurie, pradedant sūnumi Karoliu, trylika kartų 
lips į Prancūzijos sostą, pagaliau Burbonai, kurie taps karaliais 
tik po to, kai nulūš Valua šaka ir vėl reikės ieškoti sostui ko 
nors iš Liudviko Šventojo palikuonių. Kiekviena dinastijų kaita 
buvo lydima kruvinų, griaunamų karų. Ir kiekviena karališkoji 
padermė buvo užbaigiama trimis broliais... 

Iki pat šios dienos nepaliaus stebinti toks žmonių veiksmų 
ir likimų nenumatytų vingių derinys. Visa Prancūzijos monar- 
chijos istorija per penkis savo amžius su. visa savo spindinčia 
didybe ir savo dramomis turėjo priklausyti nuo sosto paveldėji- 
mo teisės įstatymo, kurį tą liepos 17-ąją „kilmingiausiems kara- 
lystės senjorams“ baigė skaityti buvęs kariuomenės maršalas ir 
parlamento patarėjas Milis de Nuajė. " 

Susėdę ant sustatytų eilėmis suolų ar atsirėmę į sienas ba- 
ronai, prelatai, maršalai, konetabliai, daktarai, teisininkai ir 
Paryžiaus miestelėnų atstovai atidžiai klausėsi. Pilypas de Pu- 
atjė atidžiai juos stebėjo, ir jo trumparegėse primerktose akyse 
žmonių veidai ir net jų figūros liejosi į vieną neaiškią dėmę. 

„Aš turiu sūnų, turiu sūnų, —- laimingas galvojo sau Pily- 


pas, — ir jie šitai sužinos tik rytoj. Jis buvo pasirengęs kiekvieną 


112 


VYRŲ TEISĖ 


akimirką atremti Burgundijos kunigaikščio ataką. O puolimas 
prasidėjo visai iš kitos pusės. 

Šioje asamblėjoje dalyvavo žmogus, kurio niekas negalėjo at- 
vesti į protą, kuriam nieko nereiškė aukšta kilmė, nes jo paties gys- 
lomis tekėjo karališkas kraujas, ir kuris nesilankstė prieš kitų jėgą, 
nes pats galėjo patiesti jautį, kuris niekino bet kurią kombinaciją, 
išskyrus tą, kurią pats ir sukurpdavo. Šis žmogus buvo Roberas 
d Artua. Kaip tik jis, kai tik Milis de Nuajė baigė skaityti, pakilo 
iš vietos stoti į kovą su Pilypu, prieš tai su niekuo nepasitaręs. 

Kaip ir kiekvienas, tądien į karališkosios giminės suėjimą at- 
sivedęs šeimos narių, Roberas d Artua pasirodė su savo motina 
Blanša Bretone, miniatiūrinė, žilagalve smulkaus veido senute, 
ir visa jos povyza bylojo nesibaigiančią nuostabą, kad davė pa- 
sauliui tokį stebuklą, tokį milžiną sūnų. 

Atstatęs alkūnes ir nykščius užkišęs už sidabrinio diržo, Ro- 
beras d Artua pradėjo: 

— Aš esu didžiai sukrėstas, monsinjorai, kad mums pasiūlė 
naują regentystės įvedimo įstatymą, kur kiekvienas straipsnis 
sudarytas taikant vienam konkrečiam atvejui, o juk mes įstaty- 
mą jau turime: jį padiktavo paskutinis mūsų karalius. 

Visų žvilgsniai nukrypo į grafą de Puatjė, ir kai kurie iš da- 
lyvių neramiai pagalvojo, ar tik jų nebus apgavę ir nuslėpę Liud- 
viko X testamento. 

— Nesuprantu, apie kokį įstatymą jūs čia kalbate, kuzene, — 
tarė Pilypas de Puatjė. - Juk pats buvote tą valandėlę, kai mano 
brolis gulėjo mirties patale, ir ne tik jūs — štai daugelis iš čia 
esančių senjorų, bet niekas niekuomet neužsiminė, kad velionis 
būtų šiuo klausimu pareiškęs kokią nors savo valią. 

— Bet, mielasis kuzene, — atšovė pašaipiai Roberas, — kai 


sakau „paskutinis karalius“, aš visai neturiu galvoj jūsų brolio 

Liudviko X, tesaugo jį Viešpats, bet jūsų tėvą, mūsų visų myli- 
miausią valdovą Pilypą Gražųjį... tesaugo Viešpats ir jo sielą... 
O juk karalius Pilypas buvo nutaręs, užrašęs ir prisaikdinęs savo 
perus: jei jis mirtų, tai, kol jo sūnus bus gana suaugęs, kad galė- 
tų užimti sostą, visas karalystės valdymas ir regentystė atitenka 
jo broliui, monsinjorui Karoliui, Valua grafui. Taigi, mielasis 
kuzene, kadangi nuo to laiko nebuvo priimta jokio kito įstaty- 
mo, Man regis, reikia ir taikyti tuos priesakus. 

Blanša Bretonė pritariamai linktelėjo galvą, nusišypsojo 
bedante burna ir apvedė visus iš eilės savo kaimynus žvitrio- 
mis, žibančiomis akutėmis, tarsi žvilgsniu kviesdama pritarti 
savo sūnaus pasiūlymui. Kad ir ką jos rėksnys sūnelis kalbėda- 
vo, su viskuo ji sutikdavo, viskuo žavėdavosi; kad ir kokią abe- 
jotiną bylą užvesdavo tas jos ginčininkas, ji viskam pritarda- 
vo, džiaugdavosi viskuo, ką jis bedarydavo — keldavo riaušes, 
švaistydavo pinigus ar gadindavo nekaltas mergaites, — viskas 
ją žavėdavo, kaip gyvo stebuklo apsireiškimas. Ji pastebė- 
jo, kad grafas de Valua jai padėkojo, be žodžių nuleisdamas 
blakstienas. 

Pilypas de Puatjė, lengvai atsirėmęs į krėslo porankį, lėtai 
mostelėjo ranka. 

— Žaviuosi, Robetai, tiesiog žaviuosi, Roberai, kaip karštai 
ginate mano tėvo valią, nors jam gyvam esant*nebuvote per 
daug linkęs paklusti jo teisingumui. Ką gi, ilgainiui, brangu- 
sis kuzene, atėjote į protą! Būkite ramus, kaip tik mano tėvo 
Pilypo valios čia ir susirinkome vykdyti. Argi ne tiesą sakau, 
dėde? — tarė jis, pasisukdamas į Liudviką d'Evrė. 

Per paskutinius pusantro mėnesio Valua ir Robero d'Artua 
intrigos Liudvikui d'Evrė taip buvo įgrisusios, kad jis su malo- 


numu atsiliepė: 

— Tas įstatymas, kuriuo jūs remiatės, Roberai, vertingas 
mums kaip principas, bet jo nebūtina taikyti kuriam konkre- 
čiam asmeniui. Juk jei panašus atvejis atsitiktų po penkias- 
dešimties ar šimto metų, nejau karališkoji giminė ims ieškoti 
mano brolio Karolio, kad jis užimtų regento vietą... nors aš jam 
iš visos širdies linkiu ilgo gyvenimo. Juk mūsų Viešpats nesukū- 
rė Karolio nemirtingo, kad tuojau pat užimtų ištuštėjusį sostą. 
Jeigu regentu pagal įstatymą reikėtų skirti vyriausiąjį iš likusių 
brolių, tuomet aišku, jis turi būti Pilypas, todėl jam šią garbę 
ir skyrėm. 

Visi pamanė, kad Roberas sutriuškintas. Bet, matyt, jį visi 
blogai pažinojo. Jis kiek palenkė galvą, atstatęs saulės spindu- 
liams, besiveržiantiems pro vitražus, savo varinių plaukų še- 
veliūrą, sruogomis sudėtą ant plataus jo pakaušio. Jo didžiulis 
šešėlis, nelyginant kokia grėsmė, išsitiesė ant grindų plytelių, 
paliesdamas grafo de Puatjė kojas. 

— Velionio karaliaus priesakuose, — paprieštaravo jis, — ne- 
buvo net užsiminta apie karaliaus dukteris; nei apie tai, kad 
joms reikėtų atsisakyti savo teisių į sostą, nei apie tai, kad Perų 
asamblėja turi nuspręsti, ar jos turi teisę valdyti. 

Burgundijos ir Šampanės senjorų eilės pritariamai suūžė, o 
kunigaikštis Edas nesusilaikęs šūktelėjo: 

— Gerai pasakyta, kuzene! Kaip tik tai, ką pats norėjau pa- 
sakyti. 

Blanša Bretonė vėl apžvelgė susirinkusius skvarbiu savo 
gyvų, kibirkščiuojančių akių žvilgsniu. Konetablis sukruto 
krėsle. Kaimynai išgirdo jį niurzgiant, ir visi iškart suprato, kad 
dabar įvyks sprogimas. 

— Nuo kada, - paklausė jaunasis kunigaikštis, pakildamas iš 


savo vietos, — nuo kada panaši naujovė įvesta į mūsų papročius? 

Nuo vakar, ne kitaip! Nuo kada karaliaus dukterims, nesant 
sūnų, uždrausta paveldėti tėvo valdas ir karūną? 

Ir konetablis pašoko iš vietos. 

— Ogi nuo to laiko, mesire kunigaikšti, — ištarė jis lėtai, ir 
tas lėtumas, matyt, įėjo į jo planus, — nuo to laiko, kai mes 
nebegalime būti visiškai įsitikinę, kad viena ar kita princesė yra 
gimusi iš savo tėvo, į kurio paveldėtojas ją taiko. Tai ir žinoki- 
te, ką apie tai kalba žmonės ir ką dešimtis kartų mums teigė 
Mažojoje taryboje Karolis Valua. Prancūzija pernelyg didelė ir 
pernelyg graži šalis, mesire kunigaikšti, kad be perų sutikimo 
būtų galima karūnuoti princesę, kai nesi tikras, ar ji karaliaus, 
ar kokio ginklanešio duktė. 

Stojo tyla. Burgundijos kunigaikštis Edas išblyško. Visiems 
pasirodė, kad kunigaikštis tuoj užpuls Gošė de Šatijoną, kuris 
ramiausiai laukė atakos, sukaupęs visas patyrusio kario jėgas. 
Tik kunigaikščio tūžmastis atsisuko į Karolį de Valua. 

— Tai kam jums, Karoli, - užmaurojo jis, - kam jums tada 
reikėjo siekti antrosios mano sesers rankos savo vyresniajam sū- 
nui, o dabar kaip įmanydamas norite užtraukti gėdą tai, kurios 
šiame pasaulyje jau nebėra? 

— Ką jūs, Edai! - papriekaištavo Valua. — Tam, kad jūsų se- 
suo Margarita užsitrauktų gėdą, teatleidžia Viešpats jai nuodė- 
mes... mano pagalbos nereikėjo! 

Ir, atsisukęs į Gošė de Šatijoną, pusbalsiu pridūrė: 

— Kam jums reikėjo įvelti mano vardą? 

— O jūs, žente, — tęsė Edas, dabar jau kreipdamasis į Pilypą 
de Valua, — negi ir jūs pritariate visoms šioms bjaurastims, ku- 
rias čia girdžiu? 

Sukaustytų judesių dilba Pilypas de Valua bergždžiai bandė 


iš savo vietos sugauti tėvo žvilgsnį ir perskaityti iš jo patarimą; 

tuomet pakėlė abi rankas kaip bejėgiškumo ženklą ir pasiten- 
kino ištarti: 

— Reikia pripažinti, brolau, skandalas buvo tikrai galingas! 

Asamblėja suūžė. Iš salės gilumos atsklido tūžmingi balsai; 
vieni senjorai net apsiputoję tikino, kad Žana nesantuokinis 
kūdikis, o kiti įrodinėjo, kad jos tėvas niekas kitas, o tik Liu- 
dvikas. Karolis de La Maršas sėdėjo išblyškęs, panarinęs galvą, 
jausdamas nejaukumą kaskart, kai tik prasidėdavo kalba apie tą 
nelaimingą istoriją. „Margarita mirė, Liudvikas mirė, — manė 
jis, - tik mano žmona Blanša vis gyva, ir aš priverstas nešioti ant 
kaktos negarbės dėmę“. 

Tą akimirką Klermono grafas, kurio esatį visi buvo spėję 
pamiršti, staiga neramiai sukrutėjo. 

— Aš jus kviečiu į kovą, mesirai, kviečiu visus! — staiga su- 
riko jis. 

— Vėliau, tėve, vėliau, kiek palaukite, ir mes vyksime į tur- 
nyrą, — įkalbinėjo jį Liudvikas Burbonas kuo ramesniu ir natū- 
ralesniu balsu. 

Tuo pat metu rankos mostu jis įsakė prieiti abiem galiū- 
nams ginklanešiams ir būti pasirengusiems tam atvejui, jei tek- 
tų pamišėlį rišti. 

Roberas d'Artua apžvelgė salę džiūgaudamas, kad jam pavy- 
ko sukelti sumaištį. 

Burgundijos kunigaikštis metė Karoliui de Valua: 

— Ir aš tikiuosi, Karoli, tikiuosi, kad Viešpats atleis Marga- 
ritai jos nuodėmes, jei ji buvo nusidėjusi; tik taip pat viliuosi, 
kad jis nepagailės jos žudikų! 

— Be reikalo klausotės šmeižto kalbų, Edai, — pasakė Va- 
lua, - juk puikiai žinote, kad jūsų sesuo mirė kalėjime ne nuo 


ko kito, tik pagraužta gėdos ir sąžinės priekaištų. 

Dabar, kai Valua grafas ir Burgundijos kunigaikštis mirti- 
nai susipyko ir sunku pasidarė tikėtis, kad tarp jų greitu laiku 
vėl įsivyraus taika, Pilypas de Puarjė ištiesė į priekį abi rankas, 
kviesdamas susirinkusiuosius apsiraminti. 

Bet Edas nė neketino nurimti, atvirkščiai, jis troško kovos. 

— Gana šiandien prisiklausiau, kuzene, įžeidinėjant Burgun- 
diją, — pasakė jis. — Visų akivaizdoje pareiškiu savo atsisakymą 
pripažinti jūsų regentystę ir patvirtinu visas savo dukterėčios 
Žanos teises. 

Paskui, davęs ženklą Burgundijos senjorams sekti iš paskos, 
kunigaikštis paliko salę. 

— Monsinjorai, mesirai, — ištarė grafas de Puatjė, — kaip 
tik šito ir norėjo išvengti mūsų legistai, atidėliodami klausimo 
dėl princesių teisių sprendimą vėlesniam laikui, pavedant šitai 
spręsti Perų tarybai, jei apskritai to prireiks. Juk jeigu karalienė 
Klemencija pagimdys karalystei sosto įpėdinį, visi kivirčai ne- 
teks jokio pagrindo. 

Roberas d Artua tebestovėjo priešais pakylą, įrėmęs į klubus 
kumščius. 

— Iš jūsų įstatymo, mano kuzene, supratau, - šūktelėjo jis, — 
kad iki šiol vyravęs paprotys moterims turėti teisę paveldėti sos- 
tą yra atšaukiamas. Todėl aš reikalauju grąžinti man grafystę, 
kuri neteisėtai buvo atitekusi mano tetulei Mao. O kadangi jūs 
nesiteiksite taip greitai atkurti teisingumo, aš jūsų Taryboje ne- 
bepasirodysiu. 

Ir, taręs šiuos žodžius, jis pasuko durų link, o paskui jį tipe- 
no jo motina, didžiuodamasi sūnumi ir ne mažiau gėrėdamasi 
pati savimi. 

Grafienė Mao skėstelėjo rankas, norėdama Pilypui pasakyti: 


„Matote! Ar aš jums nesakiau!“ 

Prieš išeidamas pro duris, Roberas kiek užsilaikė už Klermo- 
no grafo nugaros ir piktai šnipštelėjo į ausį: 

— Į mūšį, kuzene, į mūšį! 

— Pjaukite virves! Šaukite žmones! — suriko Klermonas, pa- 
šokdamas iš vietos. 

— Niekingas parše, tegul velnias tave griebia! — sumaurojo 
Liudvikas Burbonas. Paskui kreipėsi į savo tėvą: - Pabūkite dar 
kiek su mumis. Trimitai juk nešaukia. 

— Kaip? Dar ne? Kodėl nešaukia? Tegul trimituoja! O tai dar 
pavėluosim, — susirūpinęs vebleno Klermonas. 

Jis laukė trimito, nieko nesakančios jo akys klajojo po salę, 
rankos bejėgiškai stirksojo ištiestos į šalis. 

Šlubčiodamas Burbonas pasuko prie Pilypo de Puatjė ir 
pusbalsiu patarė jam paskambinti ceremonialą. Pilypas prita- 
riamai linktelėjo. 

Burbonas grįžo prie pamišėlio, paėmė jo ranką ir rimtai tarė: 

— O dabar laikas pareikšti ištikimybę, tėve. 

— A-a! Ištikimybę? Būtinai! 

Šlubis prilaikydamas užvedė beprotį ant pakylos. 

— Monsinjorai, — ištarė Liudvikas Burbonas, — štai mano tėvas, 
pats seniausias iš likusių gyvųjų Liudviko Šventojo palikuonių, 
visiškai pritaria sosto paveldėjimo teisės įstatymui ir pripažįsta 
grafo Pilypo, kaip regento, teises ir jam prisiekia ištikimybę. 

— Taip, mesirai, taip... - suvapeno Roberas Klermonas. 

O Pilypas su siaubu laukė, kad tik dėdė ko daugiau nepri- 
durtų. „Dabar jis pavadins mane maloningąja ponia ir paprašys 
iš manęs šalio“. 

Tačiau Klermonas tvirtu balsu prabilo: 

— Pripažįstu jus, Pilypai, ir kaip teisėtai paskirtą, ir kaip 


išmintingiausią. Tegul laimina jus iš aukštybių šventoji mano 

tėvo dvasia, tegul padeda jums išsaugoti karalystėje taiką ir ap- 
ginti mūsų šventąjį tikėjimą. 

Baronų suolų eilėmis perbėgo džiaugsmo ir nuostabos 
šnabždesys. Kas dedasi šito seno žmogaus galvoje, kurioje be- 
protystė taip lengvai užleidžia vietą protui, kur taip arti juokin- 
gumas ir didybė? 

Senukas lėtai, su didžiu kilnumu priklaupė prieš savo vai- 
kaitį, ištiesė jam abi rankas; paskui atsikėlė, o kai regentas jį 
apkabino, jis nusisuko, ir jo didžiulės žydros akys paplūdo aša- 
romis. 

Visi dalyviai kaip vienas atsistojo ir ilgai kėlė triukšmingas 
ovacijas abiem princams. 

Pilypą pripažino regentu visa Prancūzijos Karalystė, išsky- 
rus vieną — Burgundijos — provinciją ir išskyrus vienintelį žmo- 


gų — Roberą d Artua. 


XI 
Sužadėtiniai žaidžia katę ir pelę 


Tokiam protestuotojui, kuris su triukšmu ir durų trankymu pa- 
lieka politinę asamblėją, kad parodytų savo nesutikimą, nieko 
nereiškia papietauti prie vieno stalo su savo priešininkais. 
Nepaisydamas rytinio pasikarščiavimo, Burgundijos kuni- 
gaikštis, maloniai paprašytas, sutiko dalyvauti šeimos pokylyje, 
kurį tą pačią dieną Pilypas de Puatjė rengė Venseno pilyje. 
Taigi Prancūzijos karališkoji šeima, giminės ir dignitoriai, 
taip pat daugiau kaip šimtas asmenų patraukė į Venseną ir tarp 


ankstyvųjų ir vėlyvųjų pamaldų, kitaip tariant, apie penktą va- 


120 


VYRŲ TEISĖ 


landą po pietų, jau sėdėjo prie stalų, sukaltų iš lentų, uždėtų ant 
kryžiokų ir dengtų baltutėlėmis staltiesėmis. 

Burgundijos kunigaikščio dalyvavimas dar labiau pabrėžė 
Robero d' Artua nedalyvavimą. 

— Mano sūnus, vos išėjęs iš rūmų, griuvo be sąmonės - taip 
ji paveikė visi tie dalykai, kuriuos jis ten išgirdo, — pranešė po- 
nia Blanša Bretonė. 

— Griuvo be sąmonės, tikrai? — perklausė Pilypas de Pua- 
tjė. - Tikiuosi, jis nelabai susitrenkė taip iš aukštai krisdamas! 

Užtat niekas nenustebo tarp svečių nepastebėdamas Kler- 
mono grafo, po priesaikos tuojau pat nugabento namo; visi 
vienas per kitą ėjo prie Liudviko Burbono ir reiškė susižavėjimą 
jo tėvu apgailestaudami, kad negalia, kilni negalia, nes įgyta 
mūšio lauke, taip retai leidžia jam dalyvauti karalystės valdymo 
reikaluose. 

Pietūs prasidėjo palyginti ramiai ir taikingai. Konetablį ir 
Burgundijos kunigaikštį pataikė pasodinti vieną nuo kito kuo 
toliau ir pavojaus vėl įsiplieksti skandalui nebeliko. Valua gar- 
siai giedojo liaupses pačiam sau. 

Tačiau nuostabiausia buvo tai, kad pokylyje dalyvavo ir 
vaikai, ir dar gana daug. Edas, duodamas sutikimą būti iš- 
kilmėse, pareiškė, kad ateis tik su sąlyga, jei galės dalyvauti ir 
mažoji Žana Navarietė, kuriai tai bus kaip atmoka už įžeidi- 
mą, patirtą asamblėjoje; tuomet grafas de Puatjė atsivedė tris 
savo dukteris, grafas de Valua — pačias mažiausias savo atžalas, 
grafas d'Evrė — dukterį ir sūnų, tokio amžiaus, kad dar žaidė 
su lėlėmis, ir Vjenua dofinas — savo dofinuką Gigą, regento 
trečiosios dukters sužadėtinį, o Liudvikas Burbonas -— tris jau 
vaikštančius kūdikius... Sunku buvo susigaudyti prisimenant 


jų vardus; knibždėte knibždėjo Blanšų ir Izabelių, Karolių ir 

Pilypų; kam nors pašaukus „Žana!“ vienu metu atsisukdavo 
kokios šešios galvutės. 

Visiems šitiems kuzenams ir kuzinoms bus lemta tuoktis 
vieniems su kitais ir taip pildyti politines tėvų užmačias; savo 
ruožtu jų tėvai kadaise taip pat tuokėsi su kraujo ryšio gimi- 
naičiais. Kiek teks lankstytis popiežiui, kol išmelsi lengvatų ir 
nuolaidų, kad apeirum Dievo įstatymus ir sutvarkytum terito- 
rijos reikalus. O paskui kiek karališkose šeimose gims raišų ir 
bepročių! Vienintelis skirtumas tarp Adomo ir Kapeto ainių ir 
teliko, kad Kapetingai kol kas laikosi nesituokę tik su tikrais 
broliais ir seserimis. 

Dofinukas ir jo sužadėtinė, mažylė Izabelė de Puatjė, kurią 
netrukus ims vadinti Izabele Prancūze, rodė jaudinamą sutari- 
mo pavyzdį. Jie valgė iš vienos lėkštės; dofinukas rinko savo bū- 
simai žmonai gražiausius ungurio gabalėlius, gaudydamas juos 
iš ragu, paskui mirkė padaže ir jėga kimšo mergaitei į burną, 
išterliodamas jai visą veiduką. Kiti vaikiūkščiai ne juokais pa- 
vydėjo tiems laimingiesiems, jau sėdintiems kaip sutuoktinių 
pora; regento namuose šitiems mažyliams buvo įrengti atskiri 
apartamentai, paskirti jiems tarnas, ginklanešys, kambarinės. 

Žana Navarietė prie valgio net neprisilietė. Kadangi jos bu- 
vimas šioje puotoje buvo priverstinis, vaikai tėvų nuotaikas žai- 
biškai perprato; jie bemat sutrigubino savo antipatijas, ir visa 
armija kuzenų ir kuzinų į vargšę našlaitę Žaną nekreipė nė kiek 
dėmesio. Žana buvo viena mažiausių: jai tesukako penkeri me- 
tukai. Mažylė darėsi vis panašesnė į savo motiną Margaritą Na- 
varietę — ta pati iškili kakta, tie patys atsikišę skruostikauliai, 
tik mergaitės plaukai buvo šviesiai geltoni. Augdama niūriuose, 
tuščiuose Nelio rūmuose viena, tik tarp tarnų, nepažinodama 


vaikiškų žaidimų, ji niekada nebuvo mačiusi tiek daug suėjusių 

žmonių, niekada nebuvo girdėjusi tokio balsų lalesio; dabar susi- 
žavėjusi ir išsigandusi mergytė žvilgčiojo į krūvas pridėtų valgių, 
kuriuos vis nešė ir nešė tarnai ir statė prieš puotautojus, o iš jų nė 
vienas apetitu nesiskundė. Žana jautė, kad jos niekas nemyli; jei- 
gu ji ko nors paklausdavo kaimyno, tasai dėdavosi jos negirdįs; 
nors ir vaikiško amžiaus, mergaitės protas jau daug ką suvokė, 
ir ji suprato: „Mano tėvas buvo karalius, mano motina buvo ka- 
ralienė, bet jie mirė, ir niekas nenori su manimi kalbėti. Šita 
Venseno puota jai ilgam pasiliks atmintyje. Ir kuo balsai garsėjo, 
kuo skambiau aidėjo juokas, tuo labiau liūdo Žana, su širdgėla 
žvelgdama į tuos ėdrūnus milžinus. Liudvikas d Evrė, iš savo vie- 
tos pamatęs, kad mergaitė tuoj tuoj pravirks, šūktelėjo sūnui: 

— Filipai! Paglobok kiek savo kuziną Žaną! 

Mažylis Filipas tuojau pat nutarė pamėgdžioti dofinuką ir 
savo kaimynei įkišo tarp dantų gabalėlį eršketo su apelsinų pada- 
žu, O ji su pasidygėjimu tučtuojau jį išspjovė tiesiai ant staltiesės. 

Kadangi taurininkai buvo pristatyti visiems pilstyti vyną, 
suaugusieji netruko pastebėti, kad išpuoštiems brokatu bam- 
bliams gali pasidaryti bloga, todėl prieš šeštą valgių pakaitą juos 
išsiuntė pažaisti į kiemą. Karalių padermės vaikams atsitiko tai, 
kas pasitaiko visų mirtingųjų vaikams per šventinius pietus: jie 
liko be pačių mėgstamiausių patiekalų — saldumynų, pyragai- 
čių ir deserto. 

Kai puota jau ėjo į pabaigą ir svečiai ketino skirstytis, Pi- 
lypas de Puatjė paėmė Burgundijos kunigaikštį už parankės ir, 
pasivedėjęs kiek į šalį, pareiškė pageidavimą pasikalbėti su juo 
be liudytojų. 

— Prisėskime kiek atokiau, kuzene. Mums atneš desertą ir 
čia. Ir jūs ateikite, dėde, - pridūrė Pilypas, atsisukdamas į Liu- 


dviką d Evrė. 

Jis pasikvietė dar ir Gijomą de Melą, kunigaikščio patarėją, 
kad būtų lygios abi pusės. Visus tris vyrus jis įsivedė į nedidelę 
svetainę greta pokylių menės. Ten jiems atnešė pasaldinto vyno 
ir prieskonių; nieko nelaukdamas Pilypas de Puarjė puolė aiš- 
kintis, kaip jis trokšta santarvės ir ramybės ir kokius pranašu- 
mus teikia regentystės įstatymas. 

— Aš juk žinau, kokia sumaištis dabar vyrauja galvose, - kal- 
bėjo jis, — todėl ir noriu galutinį sprendimą atidėti iki Žanos 
pilnametystės. Iki tos dienos dar visi dešimt metų, ir jūs, kaip 
ir aš, puikiai žinote, kad per tokį ilgą laiką viskas gali pasikeisti 
ir tie, kurie labiausiai karščiavosi, gali būti iškeliavę į kitą pa- 
saulį. Mielasis kuzene, aš buvau įsitikinęs, kad, taip veikdamas, 
veikiu jūsų naudai, o jūs, man regis, ne visai supratote mano 
ketinimus. Jeigu jūs su Valua kol kas negalite susikalbėti, kiek- 
vienas tarkitės su manimi. 

Burgundijos kunigaikštis niauriai klausėsi. Jis nebuvo tokio 
jau aštraus proto ir amžinai bijojo būti apmulkintas, o taip, 
beje, dažnai ir atsitikdavo. Kunigaikštienė Anjesė, kurios mo- 
tiniška meilė toli gražu nebuvo akla, įvertino padėtį blaiviai ir 
išleisdama sūnų prisakė: 

— Saugokis, kad tavęs nepaliktų kvailio vietoj. Kalbėk tik 
tada, kai būsi gerai apgalvojęs, ką sakysi, o jei į galvą neateis 
nieko protinga, geriau patylėk, leisk kalbėti mesirui de Melui, 
jis išmaningesnis už tave. 

Burgundijos kunigaikštis Edas, turėdamas dvidešimt dvejus 
metus ir garbų titulą bei valdžią, vis dar gyveno bijodamas savo 
motinos ir drebėjo vien nuo minties, kaip reikės jos akyse teisin- 

tis, todėl į Pilypo pasiūlymus ir nedrįso nieko tiesiai atsakyti. 
“ — Mano motina liepė įduoti jums laišką, kuriame ji rašo... 


Kas parašyta tame laiške, mesire de Melai? 

— Jos malonybė Anjesė prašo, kad maloningoji ponia Žana 
Navarietė būtų patikėta jos rūpesčiams, ir ji be galo nustebinta, 
monsinjore, kad iki šiolei taip ir nesulaukė iš jūsų atsakymo. 

— Ber kaipgi aš, mano mielasis kuzene, galėjau atsakyti? — 
nustebo Pilypas, ir toliau kreipdamasis tik į Edą, tarytum po- 
kalbyje Melas tebūtų atlikęs vertėjo vaidmenį. — Tokį spren- 
dimą tegali priimti regentas. Tik dabar aš jau galiu atsiliepti į 
jos prašymą. Kaip jums galėjo pasirodyti, kad aš atsisakysiu? 
Manyčiau, išvykdamas jūs išsivesite ir dukterėčią? 

Kunigaikštis gerokai nustebo nesulaukęs nė menkiausio pa- 
sipriešinimo ir pažvelgė į Melą, lyg norėdamas pasakyti: „Pasi- 
rodo, su šituo žmogumi galima susitarti . 

— Tik su sąlyga, mano kuzene, - tęsė grafas de Puatjė, - tik 
su sąlyga, be abejo, kad jūsų dukterėčia be mano žinios ne- 
ištekės. Tai suprantamas dalykas; jos vedybomis suinteresuota 
visa karališkoji giminė; jūs juk nesiryšite ištekinti merginos be 
mano žinios gerai žinodamas, kad ji vieną gražią dieną gali tapti 
Prancūzijos karaliene. 

Antroji frazės dalis visai užgožė pirmąją. Edas iš tiesų tikėjo, 
kad Pilypas rimtai ketino karūnuoti Žaną, jei tik karalienė Kle- 
mencija nepagimdytų sūnaus. 

— Žinoma, žinoma, kuzene, — suskubo pritarti Edas, — šiuo 
klausimu mūsų nuomonės puikiausiai sutampa. 

— Tai štai: daugiau mūsų niekas nebeskiria, ir pats laikas 
surašyti deramą sutartį, — pasiūlė Pilypas. 

Nelaukdamas atsakymo, jis liepė pašaukti Milį de Nuajė, 
kuris visoje Prancūzijoje neturėjo sau lygių surašant tokios rū- 
šies sutartis. 

— Malonėkite, mesire, — tarė jis, - ant pergamento suguldyti 


štai ką: „Mes, Pilypas, Prancūzijos peras ir Puatjė grafas, Dievo 

valia tapęs dviejų karalysčių regentu, ir mūsų mylimas kuze- 
nas, didysis ir galingasis senjoras Edas IV, Prancūzijos peras ir 
Burgundijos kunigaikštis, prisiekiame šventąja Evangelija teik- 
ti vienas kitam visokeriopas paslaugas ir palaikyti draugingus 
ryšius.“ Tai tik apmatai, mesire Nuajė, tik bendrais žodžiais 
pasakyta... „Ir draugystės, kuria mes prisiekėme, labui kartu nu- 
tarėme, kad Jos malonybė Žana Navarietė...“ 

Gijomas de Melas patraukė kunigaikštį už rankovės ir kaž- 
ką pašnibždėjo į ausį, iš to šisai suprato, kad jį rengiasi ap- 
mulkinti. 

— Ė-ė! Ne, mano kuzene! — klyktelėjo jis. — Motina nieku 
gyvu neleido pripažinti jūsų regentu. 

Pokalbis pakliuvo į aklavietę. Pilypas sutiko atiduoti mer- 
gaitę tik tada, kai kunigaikštis pripažins regentystės įstatymą. 
Pilypas net žadėjo įvairiausių garantijų. O kunigaikštis užsispy- 
rė. Tegul pirmiausia būna nustatytos teisės į karūną ir tik tada 
bus galima formaliai tartis dėl regentystės. 

„Jei čia nebūtų šito gudragalvio Melo, Edas jau seniai būtų 
pasidavęs“, — sumetė grafas de Puarjė. Dėdamasis pavargęs, jis 
ištiesė savo ilgas kojas, paskui jas sukryžiavo ir susimąstęs pasi- 
trynė smakrą. 

Liudvikas d'Evrė, stebėjęs šitą nebylią sceną, svarstė, kaip 
jo sūnėnui pavyks išsisukti. „Bijau, kad netrukus Dižono pu- 
sėje sužvangės ginklai, — pamanė šitas išmintingas žmogus. Jis 
vos laikėsi neįsiterpęs į pokalbį ir nedavęs patarimo: — Tiek to, 
nusileiskime burgundams dėl sosto paveldėjimo teisių“, bet ne- 
spėjo, nes Pilypas netikėtai paklausė Burgundo: 

— O jūs pats, mano kuzene, ar neketinate vesti? 

Edas išpūtė akis. Būdamas sunkios galvos žmogus, iš pra- 


džių pamanė, kad Pilypas jam į žmonas taiko Žaną Navarietę. 

— Jeigu mes jau prisiekėme vienas kitam amžiną draugystę, — 
dėstė Pilypas, tarytum visi dar nesurašytos sutarties punktai jau 
būtų buvę priimti, — jūs, mano brangusis kuzene, tapote patiki- 
ma atspara, tad aš savo ruožtu nutariau padaryti jums gerą pa- 
slaugą ir, dideliam savo džiaugsmui, sustiprinti mūsų giminystės 
ryšius. O jeigu jūs vestumėte mano vyresniąją dukterį Žaną? 

Edas IV pažvelgė į Melą, paskui į Liudviką d'Evrė, pagaliau 
į Milį de Nuajė, kuris laukė pakėlęs kalamą?. 

— Bet kiekgi jai metų? — pasiteiravo jis. 

— Aštuoneri, — atsakė Pilypas. Kiek parylėjęs pridūrė: — La- 
bai galimas daiktas, kad jai atiteks Burgundijos Grafystė, pavel- 
dėta iš motinos. 

Edas pakėlė galvą nelyginant arklys, užuodęs avižas. Abiejų 
Burgundijų — grafystės ir kunigaikštystės —- sujungimas buvo 
karšta kunigaikščių paveldėtojų svajonė nuo pat Robero I, 
Hiugo Kapeto vaikaičio, laikų. Sujungti Dolio ir Dižono dva- 
rus, sujungti žemes nuo Oksero iki Pontarljė ir nuo Mako- 
no iki Bezansono, turėti įtaką Prancūzijoje ir lygiai taip pat 
Šventojoje Imperijoje, kadangi Burgundija buvo pfalcgrafys- 
tė... Argi galima tikėtis, kad šis miražas virstų tikrove? Kelias 
atkurti imperiją vėrėsi ir jo, senos Karolingų padermės atstovo, 
ambicijos atgijo... 

Liudvikas d'Evrė negalėjo nesižavėti savo sūnėno drąsa; 
partija, rodėsi, beviltiškai pralaimėta, bet še tau, koks narsus 
ėjimas. Tačiau atidžiau pasigilinus Pilypo užmačias buvo gali- 
ma be vargo įžvelgti: juk iš esmės dukters kraičiui jis skyrė ne 
savo, o uošvės Mao žemes. O šiai davė Artua Grafystę tiesiogi- 


nių Robero interesų nenaudai, ir davė tik tam, kad ji atsisakytų 


* Kalamas - nedidelė nendrinė lazdelė (vert. past. ). 

Burgundijos Grafystės, kuri buvo pakišta Pilypui kaip žmonos 
kraitis ir kuri turėjo padėti būti išrinktam imperatorium. Dabar 
Pilypas siekia Prancūzijos karūnos, nebent regentystė dešimčiai 
metų tikrai garantuota; taigi Burgundijos Grafystė negalėjo jo 
labai jau dominti. Svarbu, kad ji atitektų kuriam nors vasalui, 
o tai ir žada įvykti. 

— Ar aš galėčiau pamatyti jos Malonybę jūsų dukterį? — pa- 
klausė Edas, pamiršęs pasvarstyti, ką apie tai pasakytų motina. 

— Jūs ją ką tik matėte, kuzene, per pietus. 

— Žinoma, mačiau, tik gerai neįsižiūrėjau. Tai yra noriu pa- 
sakyti, kad į ją nežiūrėjau kaip į savo išrinktąją. 

Pasiuntė ieškoti vyresniosios grafo de Puatjė dukters, kuri 
kieme su kitais vaikais žaidė katę ir pelę!!. 

— Ko jiems iš manęs reikia? Tegul palieka mane ramybėje, aš 
noriu žaisti! - šūktelėjo mergaitė ir nusivijo dofinuką, lekiantį 
arklidžių link. 

— Jus kviečia tėvas. 

Žana spėjo pagauti mažąjį Gigą ir, pliaukštelėjusi jam per 
nugarą, sušukti: „Katė!“ Paskui, papūtusi lūpas, nepatenkinta 
nusekė paskui šambelioną, kuris laikė ją už rankos. 

Dar uždususi, apsipylusi prakaitu, išdrikusiais plaukais, 
auksu siuvinėta suknelė buvo gerokai apdulkėjusi; ji taip ir at- 
sistojo priešais kuzeną Edą, kuris buvo už ją keturiolika metų 
vyresnis. Ši liesutė, nei graži, nei bjauri mergaitė nė nenujautė, 
kad dabar kartu su jos likimu sprendžiamas ir Prancūzijos liki- 
mas... Yra vaikų, į kuriuos pažvelgęs iškart gali pasakyti, kokie 
jie bus suaugę; iš šios nieko negalėjai suprasti. O Edas kaip ko- 
kią švytinčią aureolę tematė Burgundiją. 

Ką ir kalbėti, provincija įstabus dalykas; kita vertus, ne- 


sinorėtų į žmonas gauti kokią pamėklę. „Jei jos kojos tiesios, 

tada sutinku“, — nusprendė kunigaikštis. Jis turėjo pagrin- 
do tokios klastos būgštauti, nes pats sugebėjo pakišti Pilypui 
Valua jaunesniąją jo ir Margaritos Navarietės seserį, kurios 
viena koja trumpesnė už kitą!*. Tas raišumas, be abejo, į su- 
tartį įrašytas nebuvo, todėl sukėlė nemažą triukšmą, gerokai 
apgadindamas Valua ir Burgundijos reikalus. Todėl nė vienas 
nenustebo, kai Edas paprašė mergaitę pasikelti sijoną, kad jis 
galėtų įsitikinti, ar tiesios jos kojos. Mažylės kojos pasirodė 
esančios liesos kaip ir jos tėvo — nei šlaunų, nei blauzdų. Už- 
tat tiesios. 

— Jūs teisus, mano mielasis kuzene, — pareiškė kunigaikš- 
tis. — Tai iš tiesų bus geras būdas sutvirtinti draugystę. 

— Štai matote! — tarė Pilypas. — Argi mums verta pyktis? 
Nuo šiol aš jus vadinsiu žentu. 

Jis apkabino žentą, kuris buvo trejetu metų jaunesnis už 
savo uošvį. 

— Prieikite, dukra mano, prieikite ir jūs pabučiuoti savo su- 
žadėtinio, — tarė Pilypas Žanai. 

— Ak! Tai jis dabar mano sužadėtinis? — paklausė mažylė 
ir išdidžiai papūtė lūpas. — Tai bent! — pridūrė ji. - Jis kur kas 
aukštesnis už dofinuką! 

„Kaip gerai aš padariau, — tuo tarpu svarstė Pilypas, - kad 
praėjusį mėnesį dofinui pažadėjau savo trečiąją dukterį, išsau- 
godamas Žanai grafystę!“ 

Burgundijos kunigaikščiui teko savo būsimą žmoną pakel- 
ti nuo žemės; ji pakštelėjo savo drėgnomis putniomis lūpomis 
jam į skruostą, apseilėdama veidą; paleista ant žemės, Žana kaip 
strėlė nėrė į kiemą, kur žaidė vaikai, ir išdidžiai pareiškė: 

— Aš dabar — sužadėtinė! 


Žaidimas iškart nutrūko. 

— Ir mano jaunikis ne toks mažas kaip tavo, — rimtai pasakė 
ji, rodydama į mažąjį dofiną. - Manasis toks pat aukštas kaip 
mūsų tėtė. 

Pastebėjusi mažylę Žaną Navarietę, kuri paniurusi stovėjo 
kiek atokiau, jai metė: 

— Dabar aš būsiu tavo teta. 

— Kodėl teta? — nustebo našlaitė. 

— Todėl, kad aš būsiu tavo dėdės Edo žmona. 

Viena iš jaunėlių grafo de Valua dukterų, išdresuota pakar- 
toti viską, ką tik išgirsta, tučtuojau puolė į pilį ir, suradusi ten 
savo tėvą, kuris tarėsi su Blanša Bretone ir keliais jam atsida- 
vusiais senjorais, persakė jam viską, ką girdėjusi kieme. Karolis 
pašoko apversdamas krėslą ir atkišęs galvą pasileido į tą menę, 
kur sėdėjo regentas. 

— O-o! Mano brangusis dėde, jūsų čia kaip tik ir trūko! — 
šūktelėjo Pilypas de Puarjė. — Aš kaip tik ketinau pasiųsti jūsų, 
norėjau paprašyti būti mūsų sutarties liudytoju. 

Ir jis jam ištiesė dokumentą, kurį buvo ką tik surašęs Milis 


de Nuajė: 


„idant drauge su savo gimine patvirtintume savo parašais 54- 
lygas, kuriomis kartu su mūsų geruoju Burgundijos kuzenu priėjo- 


me bendrą susitarimą. 


Karti savaitė kliuvo buvusiam Konstantinopolio impe- 
ratoriui; jam teliko nuolankiausiai paklusti. Paskui jį po sutar- 
timi pasirašyti atėjo Liudvikas d'Evrė, Mao d Artua, Vjenua 
dofinas, Savojos Amėdėjus, Blanša Bretonė, Gi de Sen Polis, 
Anri de Siuli, Gijomas d'Arkūras, Anso de Žuanvilis ir pagaliau 


konetablis Gošė de Šatijonas. 

Vėlyvos liepos prietemos lėtai leidosi ant Venseno. Žolė ir 
medžiai dar buvo prisodrinti dienos šilumos. Dauguma svečių 
išsivažinėjo. 

Regentas neskubėdamas vaikštinėjo po galingais ąžuolais 
artimiausių, labiausiai jam atsidavusių žmonių draugijoje, - tų 
žmonių, kurie ėjo su juo nuo pat Liono ir padėjo pasiekti jam 
pergalę. Jie kiek pajuokavo, užsimindami apie Liudviko Šven- 
tojo ąžuolą, kurio taip ir nepavyko rasti. Staiga regentas tarė: 

— Monsinjorai, mano širdis kupina tyriausio džiaugsmo; ge- 
roji žmona šiandien man pagimdė sūnų. 

Jis giliai atsiduso įkvėpdamas oro ir su didžiausia palaima 
mėgaudamasis, sakytum Prancūzijos Karalystės oras iš tiesų 
būtų priklausęs jam. 

Prisėdo ant samanų. Atrėmęs nugarą į medžio kamieną, jis 
tylėdamas stebėjo karpytinį lapijos ornamentą saulėlydžio pa- 
rausvintame danguje, kai prie jo dideliais žingsniais atskubėjo 
konetablis de Šatijonas. 

— Atnešu jums blogą žinią, — tarė jis. 

— Jau? 


— Jūsų kuzenas Roberas ką tik ištraukė į Artua. 


Antra dalis 


ARTUA IR KONKLAVA 


(Grafo Robero atsiradimas 


Dvylikos raitelių kavalkada, jojanti nuo Duleno ir vedama mil- 
žino, apsivilkusio kraujo raudonumo kovos drabužiu, šuoliais 
perlėkė Bukmezono kaimą ir per šimtą sieksnių nuo jo sustojo. 
Iš tos vietos vėrėsi platūs javų laukai, vietomis paįvairinti kal- 
velių ir buksmedžių guotų, terasomis kilo mišku apkraštuoto 
horizonto link. 

— Čia prasideda Artua žemės, monsinjore, — pasakė vienas 
iš raitelių, siras Žanas de Varenas, kreipdamasis į kavalkados 
vadą. 

— Mano grafystė! Pagaliau mano! — ištarė milžinas. — Štai 
mano gimtoji žemė, kuria nebuvau vaikščiojęs jau keturiolika 
metų. 

Virš saulės nualsintų laukų tvyrojo sunki vidurdienio tyla. 
Tesigirdėjo uždususių ir vis dar neatsigavusių nuo ilgo šuo- 
liavimo arklių šnopavimas ir apgirtusių nuo šutros kamanių 
dūzgimas. 

Roberas d Artua staigiai nušoko nuo žirgo, metė pavadį 
savo tarnui Lormė, užlėkė šlaitu, mindžiodamas žolę ir gėles, ir 


įžengė į javų lauką. Jo palydovai nepajudėjo iš vietos, leisdami 

grafui pasidžiaugti vienam. Tuo tarpu Roberas milžino žingsniu 
matavo lauką ir sunkios, jau geltonos varpos jam siekė klubus. 
Jis glostė jas ranka, kaip glostomi paklusnaus žirgo karčiai arba 
šviesūs mylimosios plaukai. 

— Mano žemė, mano kviečiai! - kartojo jis. 

Staiga Roberas žnektelėjo ant žemės, išsitiesė kiek ilgas tarp 
varpų, patrakęs iš laimės ėmė raičiotis po lauką, glaustis prie 
žemės, tarytum geisdamas su ja susilieti. Jis godžiai gaudė dan- 
timis varpas, kramtė jas, gomuriu jausdamas nuostabų skonį 
grūdų, jau pasiekusių pieninę brandą — tokia būna mėnuo prieš 
pjūtį; jis net nejuto, kaip aštrūs akuotai drasko jam lūpas. Jis 
svaigo nuo dangaus mėlynės, sausos žemės ir varpų kvapo ir 
pats vienas įsigudrino išvolioti daugiau javų nei visa šernų ban- 
da. Pagaliau atsikėlė, — toks nuostabus, nors ir visas susilam- 
dęs, — ir pasuko prie savo bendrakeleivių, saujoje laikydamas 
kuokštą išrautų varpų. 

— Lormė, - paliepė jis savo tarnui, — atsek palaidinį ir atpa- 
laiduok pograndžius. 

Kai tarnas įsakymą išpildė, jis užkišo tą varpų kuokštą po 
marškiniais, priglausdamas prie nuogo kūno. 

— Prisiekiu Dievu, monsinjorai, — sugriaudėjo jis, — kol ne- 
atkovosiu savo grafystės žemių iki paskutinės pėdos, su šitomis 
varpomis nesiskirsiu! O dabar į žygį! 

Ir, įšokęs į balną, paleido arklį šuoliais. 

— Ei, Lormė, — šūktelėjo Roberas, stengdamasis perrėkti 
vėjo švilpimą, — argi čia žemė po arklių kanopomis ne geriau 
skamba? 

— Jūsų teisybė, monsinjore, — atsiliepė šitas švelnios sielos 
žmogžudys, aklai paklūstantis savo šeimininkui. — Bet jūsų 


mantija nuslydo nuo peties, pristabdykite arklį: pataisysiu. 

Taip jie prašuoliavo dar keletą minučių. Paskui ten, kur 
plokščiakalnė staigiai nutrūksta, prieš Roberą atsivėrė nuosta- 
bus vaizdas: apačioje, plačioje lygumoje, nuo saulės spindulių 
žėrėjo šarvai tūkstančio aštuonių šimtų kariūnų pulko, atjoju- 
sio pasitikti savo siuzereno. Jis nebūtų net drįsęs pamanyti, kad 
turi tiek daug šalininkų. 

— Ką tu pasakysi, Varenai! Tai tu, mielasis mano kūme, taip 
šauniai būsi pasidarbavęs! — šūktelėjo sužavėtas Roberas. 

Vos tik Artua riteriai atpažino Roberą, jų eiles sudrebino 
galingas šauksmas: 

— Sveiki atvykę, grafe Roberai! Ilgiausių metų mūsų malo- 
ningajam senjorui! 

Patys nekantriausi paleido arklius šuoliais jo linkui; susidur- 
dami žvangėjo antkeliai, o iečių smaigaliai virpėjo saulėje nely- 
ginant pjūčiai pribrendusios varpos. 

— O! Štai ir Komonas! Ir Suastras! Aš jus atpažinau iš jūsų 
herbų, mano bičiuliai! - sakė Roberas. 

Po pakeltais jų šalmų antveidžiais matėsi prakaitu apsipylę 
veidai, bet visi švietė džiaugsmingu kautynių lūkesčiu. 

Daugelis smulkių dvarininkaičių vilkėjo senus, iš mados 
išėjusius grandelių marškinius, atitekusius jiems iš tėvo ar net 
senelio ir skubotai savo jėgomis pritaikytus savo figūrai. Ga- 
lima tik įsivaizduoti, kaip į vakarą per sudūrimus jiems nusi- 
trins oda ir kaip jų kūnai pasidengs kruvina pluta; ne veltui 
kiekvienas į kelionės bagažą, kurį gabeno ginklanešys, buvo 
įsidėjęs indelių su balzamu ir suplėšyto į juostas žaizdoms per- 
rišti audeklo. 

Prieš Robero akis atsivėrė visi šimtmečio karinės mados 
modeliai; čia galėjai pamatyti visų formų kiverius ir šalmus, 


grandelių marškinius ir milžiniškus kardus, padėjusius rite- 

riams dar kryžiaus žygiuose. Provincijos puošeivos savo šal- 
mus buvo apkaišę gaidžio, fazano ar net povo plunksnomis; 
atsirado ir tokių, ant kurių šalmų buvo pritaisyti auksiniai 
drakonai, o vienas jaunas senjoras savo galvos dangą buvo pa- 
puošęs apnuogintos moters biustu ir, savaime aišku, traukė 
visų dėmesį. 

Visi buvo atnaujinę savo skydus ir ant jų visomis vaivorykš- 
tės spalvomis tviskėjo herbai, vienų paprastesni, kitų sudėtin- 
gesni — nelygu giminės senumas, — ir, beje, patys paprasčiausi 
priklausė patiems kilmingiausiems senjorams. 

— Štai Sen Venanas, o štai Longviljė, čia Nedonšelis, — prista- 
tinėjo Žanas de Varenas riterius Roberui. 

— Jūsų ištikimas valdinys, monsinjore, jūsų ištikimas valdi- 
nys, — atsiliepdavo kiekvienas pašauktasis. 

— Fealis Nedonšelis... Fealis Bajenkūras... Pikinji... - kartojo 
Roberas, praeidamas priešais rikiuotę. 

O keliems jaunikaičiams, pirmąkart išsirengusiems į kovos 
žygį ir todėl be galo išdidiems, Roberas pažadėjo visą riterio 
aprangą ir ginkluotę, jei tik jie tinkamai pasirodys būsimame 
mūšyje. 

Paskui jis nutarė nedelsdamas paskirti du maršalus, kaip 
tikroje karaliaus kariuomenėje. Pirmiausia Roberas išrinko sirą 
d'Oponljė, kuris daug pasidarbavo surinkdamas šitą kilmingų 
ir triukšmingų jaunuolių pulką. 

— O antruoju paskirsiu... žinote, imsiu ir paskirsiu tave, Bo- 
vali! — pareiškė Roberas. - Regento maršalas Bomonas, o mano 


bus Bovalis*. 


* Žodžių žaismas: (pranc.) - Beau mont (Bomonas) - gražus kalnas. Beau 
val (Bovalis) - gražus slėnis. 

Smulkių dvarų senjorai, mėgstantys pokštus ir kalambūrus, 
smagiu juoku pasveikino Žaną de Bovalį, kuris už tokią sėkmę 
turėjo būti dėkingas savo pavardei. 

— O dabar, monsinjore Roberai, leiskite paklausti, — ištarė 
Žanas de Varenas, — kurį kelią jūs pasirinksite? Iš pradžių josi- 
me į Sen Polį ar tiesiai į Arasą? Visa Artua Grafystė jūsų paslau- 
goms, telieka pasirinkti. 

— Kuris kelias veda į Edeną? 

— Tas, ant kurio jūs stovite, monsinjore, eina per Frevaną. 

— Tada taip, bičiuliai, pirmiausia aš noriu užsukti į savo 
tėvų pilį. 

Riteriai neramiai sujudėjo. Tikra nelaimė, kad Roberas 
d' Artua tik atvykęs iškart įsigeidė į Edeną. 

Siras Suastras, tas pats, kuris ant šalmo nešiojo nuogos da- 
mos biustą ir kuris buvo ypač pasižymėjęs per rudens bruzdė- 
jimus, pasakė: 

— Bijau, monsinjore, kad pilis nėra tinkamai paruošta jums 
priimti. 

— Tai ką? Ten vis dar sėdi siras Brosas, kurį ten buvo pasky- 
ręs dar mano kuzenas Vaidingasis? 

— Ne, ne, Žaną de Brosą mes seniai išvijome, bet teko kiek 
apniokoti pilį. 

— Apniokoti? — pakartojo Roberas. — Tikiuosi, jūs jos nesu- 
deginote? 

— Ne, monsinjore, ne, sienos liko sveikos. 

— Tai jūs ją kiek apiplėšėte, tiesa, mano meilučiai? Ką gi, jei 
tik tiek, esate tikri šaunuoliai. Viskas, kas priklauso šitai niekšei 
Mao, šitai kiaulei, šitai kekšei Mao, — viskas jūsų, monsinjorai, 


ir aš noriai pasidalysiu su jumis jos geru! 

Kaip nemylėti tokio dosnaus siuzereno! Sąjungininkai vėl 
sustaugė linkėdami maloningajam grafui Roberui ilgiausių 
metų, ir sukilėlių kariuomenė patraukė keliu Edeno linkui. 

Tik pavakare raiteliai pasiekė grafų d'Artua tvirtovę su ke- 
turiolika bokštų ir su pilimi, kuri viena užėmė didžiulį dvylikos 
„matų“ plotą, arba, kitaip sakant, apie penkis hektarus. 

Kiek vargų patyrė, kiek kruvino prakaito teko išlieti varg- 
šams apylinkių žmogeliams, kad savo mokesčiais išlaikytų šitą 
pasakišką statinį, skirtą, kaip buvo sakoma, jiems patiems ap- 
sisaugoti nuo karo negandų. Vienas karas keitė kitą, tačiau ta 
apsauga rodėsi menkai veiksminga, o kadangi dažniausias mū- 
šių tikslas būdavo užimti pilį, vietos gyventojai linkdavo lindėti 
savo lūšnose, melsdami Dievą, kad šita neganda jų nepaliestų. 

Gatvėse nesimatė nė vieno žmogaus, ir nė vienas neišėjo pa- 
sveikinti senjoro Robero. Gyventojai, nukentėję dar nuo vaka- 
rykščio plėšimo, išsislapstė kas kur. 

Pilies prieigos taip pat nežadėjo nieko linksma; karaliaus 
įgula, sukabinėta ant pilies kuorų, jau gerokai atsidavė dvėse- 
liena. Prie didžiųjų vartų, dar vadinamų Viščiukų vartais, pake- 
liamasis tiltas buvo nuleistas. Viduje atsivėrė klaikūs grobimo 
pėdsakai; iš sandėlių sroveno vynas, nes nebebuvo likę nė vieno 
sveiko kubilo; visur mėtėsi nudvėsę paukščiai, tvartuose pratisai 
ir liūdnai baubė nemelžtos karvės, o ant plytų, kuriomis buvo 
grįstas vidinis kiemas, — reta tais laikais prabanga! - plačiais, jau 
spėjusiais apdžiūti kraujo klanais buvo surašyta visa vakarykš- 
čių skerdynių istorija. 

Artua šeima gyveno penkiose dešimtyse apartamentų; šau- 
nieji Robero sąjungininkai nė vieno jų nepagailėjo. Viskas, ko 
nebuvo galima išsinešti, viskas, kas netiko puošti savo pilims, 


buvo sudaužyta ir sulaužyta vietoje. 

Iš koplyčios dingo paauksuoto sidabro kryžius, prapuolė ir 
Liudviko IX biustas, kuriame buvo įtaisyta relikvinė su Šven- 
tojo karaliaus kaulo arplaiša ir keliais plaukais. Dingo ir didysis 
auksinis tabernakulis, kurį pasisavino Feris de Pekinji ir kuris 
kiek vėliau atsidurs Paryžiaus prekijo rankose. Išgrobstė tuzinus 
bibliotekos tomų; nudžiovė šachmatų lentą ir figūras, pagamin- 
tas iš jaspio ir chalcedono. O išsinešę grahenės Mao sukneles, 
peniuarus ir baltinius smulkūs dvarininkėliai aprūpino dovano- 
mis savo širdies damas. Iš virtuvių buvo ištemptos net pipirų, 
imbiero, šafrano ir cinamono žievelių atsargos...? 

Po kojomis traškėjo indų šukės, šiugždėjo brokato skiautės; 
visur mėtėsi lovų užuolaidos, suskaldyti baldai, nudrėksti go- 
belenai. Plėšimo vadai kiek sutrikę vilkosi paskui Roberą; bet 
sulig kiekvienu atradimu milžinas taip smagiai ir nuoširdžiai 
kvatojosi, kad jie netrukus atkuto. 

Herbinėje menėje Mao liepė prie sienų išstatyti akmenines 
statulas, vaizduojančias visus Artua grafus ir grafienes, prade- 
dant protėviais ir baigiant ja pačia. Jų veidai menkai skyrėsi 
vienas nuo kito, tačiau bendras vaizdas atrodė didingai. 

— Čia, monsinjore, — konstatavo Pikinji, — mes nutarėme 
nieko neliesti. 

— Ir visiškai be reikalo, mielasis kūmai, — atsakė Roberas. — 
Mat tarp šių akmeninių stabų matau vieną, kuris man nelabai 
patinka. Lormė, kuoką! 

Ir, sugriebęs grėsmingą ginklą, kurį jam suskubo paduoti 
Lormė, Roberas triskart apsuko virš galvos ir kiek leidžia jė- 
gos trenkė akmeniniam Mao atvaizdui. Statula susvirduliavo 
ant cokolio, o galva, nulėkusi nuo pečių, nubildėjo ant grindų 


plytelių ir išlakstė į mažiausius gabalėlius. 

— Kad toks likimas ištiktų ir gyvą galvą, ir kad ją apvarytų 
visi mano vyrai. 

Tiems, kurie turi potraukį griauti, užtenka tik pradėti. Aš- 
trūs metalinės kuokos čiuptuvai grasinamai siūbavo milžino 
rankose. 

— O-o! Mano išrvirkėle tetule, jūs iš manęs atėmėte Artua 
tik todėl, kad tas, kuris mane sukurpė... 

Ir jis vienu mostu nušveitė nuo pečių savo tėvo grafo Pi- 
lypo galvą. 

— ... buvo toks kvailas, kad pasimirė anksčiau nei, va, 
šitas... 

Tokiu pat būdu neteko galvos ir jo senelis — grafas Ro- 
beras II. 

— Ir man teks gyventi tarp šitų akmeninių baidyklių, kurias 
jūs įsakėte padaryti, kad dar aukščiau iškeltumėte save, o šitam 
jūs neturite jokios teisės! Šalin! Šalin, mano protėviai! Šalin! 
Pradėsime viską iš naujo. 

Drebėjo sienos, grindis nuklojo akmens atskalos. Artua ba- 
ronai tylėjo, jie net kvapą sulaikė užburti tokio dar neregėto 
įsiūčio priepuolio, toli pralenkiančio jų pačių daromą smurtą. 
Iš tiesų — kaip saldu paklusti tokiam vadui! 

Susidorojęs su visomis savo giminės galvomis, grafas Robe- 
ras sviedė kuoką į langą, iš šiojo žvangėdami išlakstė stiklai, ir 
palaimingai pasirąžė. 

— Dabar galime ir pasikalbėti... Mesirai, mano valdiniai, 
mano bendražygiai, pirmiausia aš reikalauju, kad visuose mies- 
tuose, prevotijose ir senjorijose, kurias mes išvaduosime iš Mao 
jungo, būtų surašyti visi nusiskundimai jos valdymu, kad būtų 
išvardytos visos piktadarystės. Tuomet mes perduosime tuos 


skundus tiesiai į jos žento, mesiro Uždaravarčio, rankas... nes, 

kad ir kur jis pasirodytų, pirmiausia uždaro viską — miestą, 
konklavą, iždą... į mesiro Žlibio, kitaip sakant, mūsų senjoro 
Pilypo Vienaakio, pasiskelbusio regentu, rankas; dėl jo iš mūsų 
prieš keturiolika metų atėmė mūsų grafystę, kad pats nuo Bur- 
gundijos gėrybių tuktų! Tai tegul šitas gyvulys nustimpa pasi- 
smaugęs nuosavais žarnokais! 

Mažasis Žanas Kjerė - sumanus ir apsukrus bylininkas, — tas 
pats, kuris drįso eiti prieš karaliaus teisingumą ir liudyti Artua 
baronų naudai, paprašė žodžio: 

— Yra vienas dalykas, monsinjore, kuris sudomintų ne tik 
Artua, bet ir visą karalystę; aš galiu prisiekti, kad pačiam regen- 
tui būtų smalsu sužinoti, kaip mirė jo brolis Liudvikas X. 

— Kas per velniava, Žerarai, tu manai tą patį, ką ir aš? Nejau 
turi įrodymų, kad prie šio reikalo nagus yra prikišusi ir mano 
tetulė? 

— Įrodymų, monsinjore? Lengva pasakyti — įrodymų! Įtari- 
mų tai tikrai yra, ir gana pagrįstų, o ir liudytojų atsirastų. Arase 
pažįstu vieną damą, ji vadinasi Izabelė de Ferjen, ir jos sūnų 
Žaną; abudu užsiiminėja visokių apdavų ir nuodų prekyba. Tai 
va, jie aptarnavo tokią panelę Irson, vardu Beatrisė... 

— Ak, toji! Aš ją jums vieną gražią dieną atiduosiu pasisma- 
ginti, mano draugužiai! — tarė Roberas. — Esu ją keletą kartų 
matęs; akivaizdu, kad tai tikrai skanus kąsnelis! 

— Taigi, Ferjenai jai pardavė nuodų, kurių ponia Mao pra- 
šiusi elniams nuodyti; o tai buvo prieš dvi savaites iki karaliaus 
mirties! Tai, kas tinka elniams, gali tikti ir karaliams. 

Baronai linksmu kvaksėjimu parodė, kad šį negudrų sąmojį 
suprato ir įvertino. 

— Šiaip ar taip, nuodai raguotiesiems, - patikslino Roberas. — 


Teapsaugo Viešpats mano raguoto kuzeno Liudviko sielą! 

Linksmas lalesys dar pagarsėjo. 

— Ir visa tai atrodo tuo įtikėtiniau, — tęsė Kjerė, — kad toji 
dama de Ferjen pernai gyrėsi pagaminusi tokį gėrimą, kuris su- 
taikė mesirą Pilypą, jūsų vadinamą Vienaakiu, ir jos Prakilnybę 
Žaną, Mao dukterį... 

— ...tokią pat kekšę kaip ir jos motina! Ir jūs, mielieji baronai, 
didžiai klydote, kad nenusmaugėte šitos gyvatės, kai ji aną rudenį 
buvo pakliuvusi jums į rankas, - pertraukė jį Roberas. — Aš turiu 
pamatyti tą moteriškę Ferjen, turiu pamatyti ir jos sūnų. Kai at- 
sidursime Arase, pasistenkite tuojau pat juos sučiupti. O dabar 
užkąskime, po tokios dienos jaučiuosi žvėriškai išalkęs. Liepkite 
nudobti patį stambiausią jautį, kokį ras tvarte; tegul iškepa jį 
visą; tegul iš tvenkinio išgaudo visus Mao karpius ir tegul atne- 
ša vyno, kurio jūs dar nespėjote išgerti. 

O po poros valandų, dienai jau krypstant vakarop, visa ta 
garbioji kompanija buvo mirtinai nusikaušusi. Roberas pasiun- 
tė Lormė, kurio nė kiek neėmė girtumas, su patikimu eskortu 
į miestą; jie ten turėjo surengti merginų gaudynes ir atgabenti 
jas čia įkaušusių baronų vyriškiems įgeidžiams patenkinti. Ši- 
taip Lormė su savo ne itin išrankia palyda tempė iš lovų vi- 
sas moteris iš eilės — nesvarbu, ar tai buvo nekalta mergelė, ar 
jau kelių vaikų motina. Netrukus Lormė atvijo į pilį iš siaubo 
staugiančią vienmarškinių moterų bandą. Nusiaubtuose Mao 
apartamentuose prasidėjo žvėriškos orgijos. Moterų staugsmas 
dar labiau kaitino riterių kraują, ir jie puolė atakuoti savo aukų, 
tarytum priešais juos būtų buvusi kokia netikėlių kuopa, lenk- 
tyniavo, kuris pirmas nučiups grobį, todėl kartais vieną vargšelę 
tampė net trys vyrai. Roberas sau išsirinko pačius skaniausius 
kąsnelius ir ištempė mergaites už plaukų, net nesivargindamas 


nusivilkti. O kadangi svėrė daugiau kaip du šimtus svarų, varg- 

šės pagrobtosios net nepajėgė išrėkti, tik švokštė. Tuo tarpu siras 
Suastras, kažkur pametęs savo įstabųjį šalmą, stovėjo dvilinkas 
kampe, prispaudęs prie krūtinės rankas ir nelyginant laštakas 
liūties metu pylė iš savęs skrandžio turinį. 

Netrukus tie šaunuoliai vienas po kito ėmė knarkti; tąnakt 
be jokio vargo vienas žmogus būtų išsmaugęs visą Artua aukš- 
tuomenę. 

Kitą rytą kariuomenė — vos ant kojų besilaikanti, sunkio- 
mis galvomis ir mediniais liežuviais — patraukė keliu į Arasą. 
Vienintelis Roberas atrodė šviežias, nelyginant ką tik iš upės iš- 
traukta lydeka, ir tai galutinai pavergė visus kariūnus. Kelyje jie 
vis sustodavo poilsio, kadangi apylinkėse Mao valdė dar kelias 
pilis, ir vien jų vaizdas žadino baronų drąsą. 

Tačiau kai Šventosios Magdalenos dieną Roberas pasiekė 


Arasą, ponios de Ferjen surasti nepavyko: ji buvo dingusi. 


II 
Popiežiaus lombardas 


Tuo tarpu Lione kardinolai vis dar buvo uždaryti. Jie tikėjosi, 
kad regentui pabos ir jis nusileis; jų įkalinimas truko jau mė- 
nesį. Septyni šimtai grafo Forė ginkluotų vyrų su vienoda atida 
sekė bažnyčią ir Dominikonų vienuolyną; ir nors grafui Save- 
liui, konklavos maršalui, ir paliko bažnyčios raktus, tie raktai 
pasirodė beverčiai —- užmūrytos sienos juk neatrakinsi. 
Kardinolai vis dažniau laužė popiežiaus Grigaliaus priesakus 
ir nė kiek nesigraužė, nes buvo suvaryti jėga, prievarta. Ir jie ne- 


pamiršdavo kasdien priminti to grafui Forė, kai tik šis iškišdavo 

savo šalmu apmautą galvą maistui paduoti. Į tai grafas kasdien 
atsakydavo, kad jis šventai laikąsis konklavos įstatų. Toks dialo- 
gas, kai viena šalis neklauso kitos, galėjo trukti iki begalybės. 

Kardinolai kartu nebegyveno, nors konstitucija šitai ir pri- 
sakė; bažnyčia buvo erdvi, gyventi vos ne šimtui žmonių ant 
grindų, kur buvo pakreikta paprasčiausių šiaudų, netrukus 
tapo nepakeliama. Ir pirmiausia dėl smarvės, kuri vasaros kai- 
troje pradėjo sklisti beveik nuo pirmos dienos. 

— Nejau vien todėl, kad mūsų Išganytojas gimė tvarte, Jo 
vietininkas žemėje privalo būti renkamas kiaulidėje? — suniurz- 
gėjo vienas italų kardinolas. 

Ir prelatai užplūdo vienuolyną, kuris susisiekė su bažnyčia 
ir buvo toje pačioje klauzūroje. Išstūmę vienuolius, jie šiaip ne 
taip įsitaisė po tris vienoje celėje, o kiti jėga užėmė užvažiuoja- 
mųjų namų kambarį, kuris keliautojų dabar vis tiek nepriėmė. 
Kapelionai ir pažai įsikūrė refektoriuose. 

Beje, maisto davinys, kaip buvo grasinta, sumažintas nebu- 
vo, kitaip konklava būtų virtusi skeletų susiėjimu. Kardinolai 
prisakė siųsti jiems iš laisvės truputį gardėsių, skirtų, jų žodžiais 
tariant, abatui ir vienuoliams. Pasitarimų paslaptis buvo nuo- 
lat pažeidinėjama nepaprastai apsukriai ir ištvermingai; kasdien 
konklava siuntė ir gavo laiškus, įkištus į duonos minkštimą 
arba tarp tuščių indų. Valanda, skirta pietums, tapo valanda, 
per kurią būdavo rašomi ir skaitomi laiškai, ir korespondencija, 
turėjusi sutvarkyti krikščionybės likimą, pasitaikydavo smarkiai 
išterliota riebalais. 

Apie visus tuos prasižengimus grafas de Forė pranešdavo re- 
gentui, kuris, regis, to tik ir norėdavo. „Juo daugiau jie pridarys 
klaidų, — pareiškė Pilypas de Puatjė, — tuo greičiau mes juos 


priversime paklusti, kai priimsime tokį sprendimą. O susiraši- 


144 


VYRŲ TEISĖ 


nėjimo netrukdykite, tik stenkitės laiškų pagal galimybes per- 
skaityti kuo daugiau, kad aš žinočiau jų turinį. 

Šitokiu būdu išaiškėjo, kad buvo iškeltos keturios kandi- 
datūros, kurios beveik tuojau pat konklavos buvo ir atmestos; 
pirmiausia Arno Nuvelio, buvusio Fonfrua abato, apie kurį Ža- 
nas de Forė pranešė Pilypui de Puarjė, kad jis „nelaikąs jo itin 
atsidavusiu Prancūzijos Karalystei ; netrukus atkrito ir Gijomo 
de Mandagu, Arno de Pelagriu ir Beranžė Fredolio vyresniojo 
kandidatūros. Gaskonai ir provansiečiai atmetinėjo vieni kitus. 
Tuojau išaiškėjo, kad nuo rūsčiojo Kaetanio atsiskyrė dalis italų 
partijos, net jo paties tikras kuzenas Stefaneskis — taip jis vi- 
siems įgriso savo žemomis intrigomis ir šmeižtais, kurie aiškiai 
buvo nepagrįsti. 

Ar nejis įteigė mintį, tiesa, juokais, — o visiems suprantama, 
ką reiškia jo lūpomis ištarti tokie žodžiai! — iškviesti šėtoną ir 
tegul, girdi, jis paskiria popiežių, jeigu Dievas, regis, atsisakė 
pareikšti savo valią? 

Į tai Diuezas savo šveplenančiu balseliu atsakė: 

— Jau ne pirmą kartą, monsinjore Frančeskai, ak, ne pirmą 
kartą šėtonas atsidurs tarp mūsų. | 

Kai Kaetanis paprašydavo žvakės, tuojau pat aplink imdavo 
šnibždėtis, kad žvakės jam reikia toli gražu ne savo celei apšvies- 
ti, iš jos jis lydysiąs vašką savo būriniams. 

Kardinolai, kurie iki priverstinio įkalinimo gyveno sky- 
rium, būdavo, ginčydavosi gindami savo doktrinas, prestižą 
ir interesus, o dabar, mėnesį išbuvę kartu ankštai ir nepato- 
giai, ėmė neapkęsti vienas kito beveik fiziškai. Daugumas ap- 
sileido, nebesiskuto ir nebesiprausė, leidosi nešami savo kūno 
įgeidžių srovės. Ir dabar kandidatas į popiežių, ieškodamas 


šalininkų, nesigriebė jokių pažadų, nesiūlė nei pinigų, nei be- 

neficijų; jis paprasčiausiai dalijosi savo skurdžia valgio porcija 
su ėdrūnais, nors tai ir buvo griežtai uždrausta. Taip iš ausies 
į ausį ir sklido žinia: 

— Kamerlingas vėl suvalgė tris porcijas — vėl šeria preten- 
dentai... 

Jeigu per tokius papirkinėjimus kardinolų skrandžiai lyg ir 
jautėsi pasitenkinę, ne taip, pasirodė, lengva gyventi visiško- 
je skaistybėje, prie kurios kai kurie kardinolai visiškai nebuvo 
pratę, todėl dėl šios aplinkybės jų būdas darėsi dar piktesnis. 
Provansiečiai mėgo juokauti: 

— D'Ošas kenčia dėl paukštienos trūkumo, o Kolona - dėl 
mergienos. 

Kadangi abu Kolonos, dėdė ir sūnėnas, atletiško sukirpimo 
senjorai, kur kas tinkamesni nešioti šarvus nei sutaną, ėmė vai- 
kytis vienuolyno koridoriuose pažus, žadėdami jiems nuodė- 
mių atleidimą. 

Nenustota svaidytis senomis nuoskaudomis. 

— Jei jūs nebūtumėte kanonizavę Celestino... jei jūs nebūtu- 
mėte atsižadėję Bonifaco... jei jūs nebūtumėte sutikę išvykti iš 
Romos... jei jūs nebūtumėte pasmerkę tamplierių... 

Tie šventi žmonės kaltino vieni kitus nepakankamu Bažny- 
čios gynimu, tuščiomis ambicijomis ir paperkamumu. Paklausęs, 
ką jie kalba vieni apie kitus, galėtum pamanyti, kad nė vienas iš 
jų nevertas ne tik popiežiaus sosto, bet ir kaimo vikaro vietos.. 

Vienintelis monsinjoras Diuezas, atrodė, nepastebėjo nei 
nepatogumų, nei intrigų, nei piktų kalbų. Per dvejus metus jis 
buvo tarp savo kolegų pridaręs tiek painiavos, kad dabar jam 
nebebuyo jokio reikalo kur nors dar įsiterpti — jo paleista pra- 
gaištinga mašina jau sukosi pati savaime. Iš prigimties jis ne- 


buvo valgus, ir skurdus maisto davinys jį visiškai patenkino. 

Savo celės draugais jis pasirinko du Normandijos kardinolus, 
linkstančius prie provansiečių, — Nikolą de Freovilį, buvusį Pi- 
lypo Gražiojo nuodėmklausį, ir Mišelį diu Beką, - jie buvo per 
silpni sudaryti savo partiją ir nefigūravo netgi tarp „rinktinųjų“ 
popiežiaus pareigoms. Jie nekėlė jokio pavojaus, ir į jų apsigy- 
venimą su Diuezu nebuvo galima žiūrėti kaip į sąmokslą. Beje, 
Diuezas savo celės draugus retai ir matė. 

Kasdien tam tikru laiku jis, paprastai atsirėmęs į Gučo ran- 
ką, vaikštinėdavo po vienuolyno klauzūrą; jaunuolis negailėda- 
vo patarimų: 

— Nebūkite toks greitas, monsinjore! Matote, aš vos su ju- 
mis spėju; mano koja nesilanksto po to griuvimo Marselyje. 
Kiek galiu spręsti iš kalbų, kuo jus laikys silpnesniu, tuo jūsų 
galimybės būti išrinktam didės. 

— Tikrai, tikrai, - atsakydavo Diuezas, stengdamasis susikū- 
printi, įsigūžti ir sulenkti kelius, kaip ir dera septyniasdešimt 
dvejų metų seniui. 

Kitą laiką jis skaitė arba rašė. Jam pavyko įsigyti tai, ką jis 
laikė pasaulyje svarbiausia: knygų, žvakę ir pergamento. Kai jį 
kviesdavo ant bažnyčios choro pasitarti, apsimesdavo nenorįs pa- 
likti savo klaupto ir klausydamas, kaip jo kolegos plūstasi ir kalti- 
na vieni kitus klastomis, romiu, vos girdimu balsu švaplendavo: 

— Meldžiu, mano broliai, meldžiu Dievą, kad Jis padėtų iš- 
rinkti vertingiausiąjį. 

Kardinolų, pažinojusių jį dar anksčiau, nuomone, jis buvo 
be galo pasikeitęs. Diuezas visiems regėjosi pasiaukojęs kūno 
marinimui, rodė geranoriškumo ir gailestingumo pavyzdį. Kai 
jam apie tai primindavo, jis mostelėdavo susitaikiusio su likimu 
žmogaus ranka ir savo įprastu tyliu balseliu paprastai ištardavo: 


— Mirtis čia pat... Laikas jai rengtis... 

Jis vos prisiliesdavo prie dubenėlio su maistu ir liepdavo jį 
nunešti kuriam nors iš savo varžovų. Gučas, žiūrėk, ir tempia 
beveik pilną dubenėlį Kamerlingui, kuris ėjo riebyn kaip peni- 
mas jautis. Jaunuolis taip kreipdavosi į jį: 

— Monsinjoras Diuezas prašė jums perduoti va šitai. Jis matė 
jus šįryt, ir jam pasirodė, kad jūs suliesėjote. 

Gučui buvo kur kas paprasčiau nei kitiems devyniasdešimt 
šešiems įkalintiesiems susisiekti su išoriniu pasauliu; ir tikrai 
jis netruko užmegzti ryšį su Tolomėjaus banko agentu Lione. 
Būtent per jį iškeliaudavo ne tik laiškai, kuriuos Gučas siųsdavo 
dėdei, bet ir kur kas slaptesnė korespondencija, kurią Diuezas 
adresuodavo regentui. Šie laiškai išvengdavo liūdnos draugystės 
su riebiais dubenėliais; juos persiųsdavo knygose, būtinose reli- 
ginėms kardinolo studijoms. 

Diuezas iš tikrųjų neturėjo kito patikėtinio, išskyrus jauną- 
jį lombardą, kurio sumanumą vis karščiau vertino. Jų likimai 
buvo glaudžiai susiję; juk jeigu Diuezas svajojo išeiti iš vasaros 
saulės įkaitintos bažnyčios popiežium, Gučas netvėrė noru iš 
čia išsprukti kuo greičiau, ir ne šiaip, o globojamas ypač aukšto 
asmens, pagaliau padėti savo mylimajai. Beje, paskutiniu metu 
Gučo nerimas dėl Mari atlėgo po to, kai Tolomėjus jam pranešė 
rūpinąsis mergina kaip tikras dėdė. 

Paskutinės liepos savaitės pradžioje, kai Diuezas įsitikino, 
kad jo kolegų jėgos visiškai išsekusios, visi jie galutinai nuka- 
muoti karščių ir nesutaikinamai vieni su kitais susirieję, jis nu- 
tarė suvaidinti komediją, kurią gerai apgalvojo ir, Gučo pade- 
damas, rūpestingai surežisavo. 

— Ną,kaip,arašišmokauvilkti koją? Ar maryti,kadbadavau? Ar 
aš ganėtinai blogai atrodau? - klausinėjo jis atsitiktinai jam į pažus 


pakliuvusio Gučo. - Ar mano broliai iki valios pasišlykštėjo vieni 

kitais ir ar jau galima, pasinaudojus jų nuovargiu, pradėti siekti 
reikiamo mums sprendimo? 

— Manyčiau, taip, monsinjore, regis, jie jau tam pribrendę. 

— Tuomet, mano jaunasis drauge, pats laikas leisti pasidar- 
buoti jūsų liežuviui; aš einu gulti ir jau niekada, matyt, nebe- 
atsikelsiu. 

Gučas nedelsdamas ėmėsi darbo ir visiems kardinolų patar- 
nautojams paleido gandą, kad monsinjoras Diuezas visiškai nu- 
silpęs, greičiausiai bus rimtai susirgęs ir, turint galvoje gerbtiną 
jo amžių, vargu ar besulauks konklavos pabaigos. 

Rytojaus dieną Diuezas susirinkime, kuris buvo kviečiamas 
kasdien, nepasirodė, ir kardinolai ėmė šnibždėtis perduodami 
vieni kitiems tą žinią, kurią Gučas ką tik buvo paskleidęs. 

O dar kitą dieną kardinolas Orsinis, žiauriai susivaidijęs su 
broliais Kolonomis, sutiko koridoriuje Gučą ir jo paklausė, ar 
tiesa, kad monsinjoras Diuezas suvis nusilpęs. 

— Tikra tiesa! Matote, vaikštau suspausta širdimi, — atsakė 
(Gučas. — Ar žinote, kad mano gerasis ganytojas net skaityti ne- 
begali? Taip sakant, jo kelias šioje žemėje nebeilgas. 

Paskui su naiviu įsitikinimu, taip sumaniai paleistu į apy- 
vartą, pridūrė: 

— Jumis dėtas, monsinjore, aš žinočiau, ką daryti. Išrinkčiau 
popiežium Diuezą. Juk jus tuomet iš čia išleistų, o po jo mir- 
ties — laukti, kartoju, ilgai neteks, - galėsite išsirinkti kitą, kuris 
pasirodys tinkamesnis. Pasinaudokite šita proga, nes po savaitės 
bus jau vėlu. 

Tą pat vakarą Gučas pastebėjo Napoleoną Orsinį konfiden- 
cialiai šnekantis su Srefaneskiu, Albertu de Pratu ir Gijomu de 
Lonži — italais, prielankiais Diuezui. O kitą dieną ši grupė lai- 


kėsi vieningai, tik prie jų dar pritapo ispanas Lukas de Fliskas, 

Aragono karaliaus Jokūbo II netikras brolis, ir Arno de Pela- 
griu, gaskonų partijos vadas. 

(Gučas, praeidamas pro šalį, nugirdo pastarojo žodžius: 

— O jei jis nenumirs? 

— Vis tiek nebus taip blogai, — atsakė vienas italas, — vis 
geriau, nei čia sėdėti dar pusę metų. O šitai mums gresia, pa- 
tikėkite, jeigu mes atsisakysime galimybės išrinkti tą merdintį 
žmogelį. 

Nedelsdamas Gučas išsiuntė dėdei laišką ir patarė jam su- 
pirkti visus Žako Diuezo vekselius, išduotus Bardžio kompani- 
jos ir saugomus Liono banko skyriuje. „Jums, be abejo, pavyks 
juos įsigyti už pusę vertės, nes skolininkas prie mirties, ir kredi- 
torius jus palaikys tikru bepročiu. Mokėkite nors ir 80 livrų už 
šimtą; reikalas, kartoju, tikras, arba aš — nebe jūsų sūnėnas.“ Jis 
net patarė Tolomėjui kuo greičiau atvykti į Lioną. 

Liepos 29 dieną grafas de Forė oficialiai įteikė kardinolui 
Kamerlingui regento raštą. Net Žakas Diuezas sutiko pasikelti 
iš patalo ir dalyvauti jį skaitant; tiesa, į bažnyčią jį beveik nešė 
ant rankų. 

Grafo de Puarjė laiškas buvo rūstus. Jame regentas išvardijo 
visus Grigaliaus nuostatų pažeidimus. Priminė savo pasižadėjimą 
nugriauti bažnyčios stogą. Gėdijo kardinolus už jų rietenas, siūlė 
jiems, jeigu jau jie nepajėgia susitarti, įteikti tiarą pačiam vyriau- 
siajam. O amžiumi pats vyriausias ir buvo, beje, Žakas Diuezas. 

Išgirdęs tuos žodžius, jis, sakytum mirštantis, krustelėjo ran- 
kas ir vos girdimai sušvapėjo: 

— Labiausiai to vertą, broliai, labiausiai to vertą. Ką jūs veik- 
site su tokiu ganytoju, kuris nebeturi jėgų ne tik rūpintis savo 
parapijiečių išganymu, bet ir pačiu savimi, taigi jo vieta greičiau 


jau ne čia, o danguje, jeigu Viešpats pašauks jį pas save. 

Jis paprašė jį nunešti atgal į celę, atsigulė į patalą ir nusisuko 
į sieną. 

Po dienos Diuezui lyg ir palengvėjo; pernelyg užsitęsęs sil- 
pnumas galėjo sukelti įtarimą. Tačiau kai atėjo Neapolio kara- 
liaus raštas, palaikantis regento pasiūlymą, senį užpuolė toks 
kosulys, kad net buvo gaila į jį žiūrėti; matyt, jis iš tiesų buvo 
silpnas, jeigu sugebėjo per tokį karštį persišaldyri. 

Viltys kardinolų širdyse vis teberuseno, ir derėtuvės tęsė- 
si — ryžtingos ir nesibaigiančios. 

Tačiau grafas de Forė darėsi vis šiurkštesnis. Jis įsakė tikrinti 
maistą, kurį dabar teišduodavo kartą per dieną; laiškus, adresuo- 
tus kardinolams, konfiskuodavo arba įmesdavo pro langelį atgal. 

Rugpjūčio 5 dieną Napoleonui Orsiniui pavyko palenkti 
Diuezo pusėn net patį baisųjį Kaetanį, taip pat keletą gaskonų 
partijos narių. Provansiečiai iš anksto mėgavosi pergale. 

O rugpjūčio šeštąją buvo apskaičiuota, kad monsinjoras 
Diuezas gali tikėtis gauti 18 balsų, tai yra dviem balsais daugiau, 
nei reikėjo tai garsiajai balsų daugumai, kurios per dvejus metus 
ir du mėnesius nepavyko surinkti nė vienam iš pretendentų. Pa- 
skutiniai priešininkai, matydami, kad rinkimai įvyks nepaisant 
jų valios, ir baimindamiesi, kad nebūtų dėl savo užsispyrimo 
nubausti, suskubo pripažinti aukštas krikščioniškąšias monsin- 
joro Diuezo vertybes ir pareiškė sutikimą balsuoti už jį. 

Balsavimą paskyrė kitą dieną, 1316 metų rugpjūčio 7-ąją. 
Balsams skaičiuoti buvo parinkti keturi kardinolai. Pasirodė ir 
Diuezas, nešamas Gučo ir antrojo kardinolo pažo. 

— Jis jau visai nieko nesveria, - pašnibždėjo Gučas kardino- 
lams, susirinkusiems pažiūrėti eisenos ir pagarbiai duodantiems 
kelią Diuezui; iš to nesunku buvo nuspręsti, kad pasirinkimas 


jau aiškus. 

O po kelių minučių Diuezas buvo vienu balsu išrinktas po- 
piežium, ir dvidešimt trys buvę varžovai jam surengė triukš- 
mingas ovacijas. 

— Viskam, Viešpatie, Tavo valia, Tavo valia... — šepšėjo 
Diuezas. 

— Kokį vardą sau pasirinksi? — kažkas jo paklausė. 

— Joną... Aš būsiu Jonas... Jonas XXII. 

Gučas puolė padėti pasikelti tam paliegusiam seniui, tapu- 
siam aukščiausiąja pasaulio valdžia. 

— Ne, ne, sūnau, nereikia. Pabandysiu eiti vienas. Gal Die- 
vas suteiks man jėgų. 

Kvailesni taip ir patikėjo, kad įvyko stebuklas, o visi kiti 
suprato, kad juos apmulkino. Jie buvo įsitikinę, kad balsavo už 
lavoną, o šit jų išrinktasis kuo vikriausiai nardo tarp jų, guvus ir 
žvitrus nelyginant upėtakis. Bet tuomet nė vienas negalėjo nu- 
matyti, kad jų išrinktasis neduos jiems gyventi ištisus 18 metų! 

Tuo tarpu Kamerlingas sumetė į židinio ugnį visus balsavi- 
mo popierius, ir balti jų dūmai pasauliui pranešė, jog išrinktas 
naujasis popiežius. Tuojau pat sustukseno kirtikliai, ardydami 
mūrinį, tveriantį pagrindines duris. Tačiau grafas de Forė buvo 
atsargus: pralaužus pakankamą žmogui pralįsti angą, jis netru- 
ko pro ją prasibrauti. 

— Taip, taip, mano sūnau, išrinko mane, — tarstelėjo Diue- 
zas, skubiai pritapenęs prie durų. 

Mūrininkai baigė ardyti sieną; pro palaisvintus langus pliūp- 
telėjo saulė, pirmą kartą per keturiasdešimt konklavos dienų 
patekusi į Jakobinų bažnyčią. 

Ant priebažnyčio laukė didžiulė minia; paprasti miestelėnai, 
konsulai, senjorai, užsienio rūmų stebėtojai atskubėjo į švento- 


rių ir suklupo ant kelių, kai tik pro duris pasirodė kardinolų 


152 


VYRŲ TEISĖ 


ir konklavos narių procesija. Vienas stambus vyriškis alyvinės 
spalvos veidu, prasibrovęs į pirmąją eilę tuojau po grafo Forė, 
sugriebė naujojo popiežiaus apdaro kraštą ir pagarbiai priglau- 
dė jį prie lūpų. 

— Dėde Spinelai! - šūktelėjo Gučas Baljonis, einantis paskui 
popiežių. 

— O! Tai jūsų dėdė! Aš labai pamilau jūsų sūnėną, mano sū- 
nau, — tarė Diuezas suklupusiam storuliui ir duodamas ženklą 
stotis. — Jis man ištikimai tarnavo, ir aš norėčiau jį pasilikti šalia 
savęs. Nagi, apkabinkite jį, apkabinkite! 

Generalinis lombardų kapitonas atsistojo, ir Gučas puolė 
jam ant kaklo. 

— Aš viską išpirkau, kaip tu man buvai sakęs; mokėjau po še- 
šis už dešimtį, — šnipštelėjo jis į ausį sūnėnui, kai Diuezas laimi- 
no minią. — Šitas popiežius mums skolingas keletą tūkstančių 
livrų. Gražus darbas, mano berniuk. Tu tikras mano sūnėnas, 
tavo gyslose teka mūsų giminės kraujas! 

Už jų stovėjo vienas senjoras, kurio veidas buvo ištįsęs iš 
apmaudo ne mažiau kaip pačių kardinolų, — tai Bokačas, pa- 
grindinis Bardžių banko tarnautojas. 

— Ak, tai tu riogsojai viduje, nevidone, — metė jis Gučui. — 
Jei būčiau žinojęs, nieku gyvu nebūčiau pardavęs vekselių. 

— O Mari? Kur Mari? — nerimastingai klausinėjo Gučas. 

— Tavo Mari laikosi puikiai. Ji tiek pat graži, kiek tu esi suk- 
tas; ir jei mažylis lombardas, kuris kolei kas auga jos įsčiose, bus 
panašus į judu, jis prasiskins kelią į gyvenimą. Eik, eik greičiau, 


mano berniuk! Matai, tave kviečia Sventasis Iėvas. 

III 
Skola už nusikaltimą 


Regentas Pilypas nusprendė būtinai dalyvauti popiežiaus įšven- 
tinimo apeigose ir taip visam pasauliui pasirodyti karštu krikš- 
čionybės gynėju. 

— Diuezo išrinkimas man kainavo nemaža vargo ir rūpes- 
čių, — kalbėjo jis. — Taigi bus visiškai teisinga, jei dabar jis man 
padės įsitvirtinti valdžioje. Aš būtinai dalyvausiu Lione tose iš- 
kilmėse. 

O iš Artua Grafystės nepaliovė eiti neramios žinios. Robe- 
ras, be jokių sunkumų paėmęs Arasą, Aveną, Teruaną, toliau 
ėmėsi žygių kraštui užkariauti. Iš Paryžiaus jį slapta rėmė Karo- 
lis de Valua. 

Ištikimas savo įprastai apsupties taktikai, regentas tuojau 
pat ėmėsi apdoroti gretimas Artua sritis, šitaip atkirsdamas ga- 
limybę sukilimui persimesti ton pusėn. Pikardijos baronams jis 
nusiuntė raštą, primindamas ištikimybės saitus, glaudžiai sie- 
jančius su Prancūzijos karūna, ir nors galantiškai, tačiau gana 
tiesmukai davė suprasti, kad regentas nepakęs nė menkiausio jų 
nusižengimo pareigai; netrukus po visas Pikardijos prevotijas iš- 
siskirstė ginkluoti kariuomenės būriai palaikyti krašte tvarkos. 
Flamandams, kurie ir praėjus visiems metams vis dar nepaliovė 
šaipytis iš vargano Vaidingojo žygio, per kurį visa kariuomenė 
buvo pamesta purve, taigi tiems patiems Hamandams Pilypas 
pasiūlė naują taikos sutartį gana palankiomis sąlygomis. 

— Tokioje painiavoje, kurią vis tiek mums teks patiems iš- 
narplioti, geriau kiek prarasti, bet išgelbėti visa kita, — aiškino 


savo patarėjams Pilypas. 

Nors Flandrijos grafo žentas Žanas de Fjenas ir buvo vienas 
iš pirmųjų Robero leitenantų, pats grafas, pajutęs, kad vargu ar 
pasitaikys tinkamesnė proga susitarti, sutiko derėtis ir gretimos 
grafystės atžvilgiu laikėsi neutraliteto. 

Taip Pilypas praktiškai uždarė Artua vartus. Tada pasiuntė 
Gošė de Šatijoną pas sukilėlių vadus pasiderėti ir patikinti juos, 
kad grafhenės Mao ketinimai kuo geranoriškiausi. 

— Įsidėmėkite, Gošė: tik nebandykite tartis su Roberu, - pa- 
tarinėjo jis savo konetabliui, — o tai dar pamanys, kad pripažįs- 
tame jo teises. Mes ir dabar tebemanome, kad jis yra netekęs 
Artua žemių, nes tokia buvo mano tėvo valia. Jūs vykstate ten 
tik sureguliuoti konflikto, iškilusio tarp grafienės ir jos vasalų, 
konflikto, su kuriuo Roberas, mūsų akimis žiūrint, neturi nie- 
ko bendra. 

— Kitaip sakant, monsinjore, — ištarė konetablis, — jūs norite 
visiško savo uošvės triumfo? 

— Nieku gyvu, Gošė, nieku gyvu, jei ji piktnaudžiavo savo 
teisėmis, o aš manau, kad taip ir buvo. Tas ir yra, kad ji be galo 
valdinga, ta garbioji ponia Mao; jos nuomone, kiekvienas žmo- 
gus gimsta turėdamas vienintelį tikslą — tarnauti jai, atiduoti jai 
viską, iki paskutinio liardo ir iki paskutinio prakaito lašo! Aš 
noriu taikos, — tęsė regentas, — ir kiekvienas tegul gauna tiek, 
kiek užsitarnavo. Mes žinome, kad turtingi miestelėnai yra pa- 
lankūs grafienei, nes jie amžinai vaidijasi su kilmingaisiais, o 
pastarieji eina išvien su Roberu, idant paremtų savo pretenzijas. 
Pažiūrėkite, kiek jų reikalavimai yra pagrįsti, ir pasistenkite juos 
patenkinti nepažeisdamas, be abejo, karūnos interesų; svarbiau- 
sia, sukaupkite visas pastangas ir atskirkite baronus nuo mūsų 
viesulingojo kuzeno, įrodykite jiems, kad jie daugiau gaus iš 


mūsų teisingumu, nei iš jo — prievarta. 

— Monsinjore, jūs be galo nuovokus žmogus, be galo, - pra- 
bilo konetablis. - Nemaniau, kad senatvėje man teks tarnauti 
tokiam išmintingam princui, ir tarnauti su džiaugsmu, o juk 
jūs triskart jaunesnis už mane. 

Tuo pat metu regentas per grafą de Forė kreipėsi į popiežių 
su prašymu kiek atidėti jo įšventinimą. Kad ir kaip Jonas XXII 
būtų visiškai teisėtai geidęs kuo greičiau savo išrinkimą įšven- 
tinti, jis maloniai sutiko dvi savaites palaukti. 

Tos dvi savaitės netruko prabėgti; Artua reikalai toli gražu 
nebuvo išsisprendę, o ir sutartis su Hamandais anksčiau kaip 
rugsėjo 1-ąją negalėjo būti pasirašyta. Todėl Pilypas ir vėl, šįsyk 
per vieną dofiną, paprašė Diuezo dar kartą atidėti iškilmes. 
"Tačiau naujasis popiežius, didelei regento nuostabai, netikėtai 
pareiškė tvirtą apsisprendimą ir beveik šiurkščiai atsakė, kad 
ceremonija numatyta rugsėjo 5-ąją, ir šios datos atšaukti ne- 
begalima. 

Toks jo atkaklumas turėjo rimtų priežasčių, kurias jis laikė 
paslaptyje ir kurias buvo nelengva nuspėti. O iš tikrųjų 1300 
metais, ir kaip tik rugsėjo 5-ąją, jis buvo įšventintas į Frežiuso 
vyskupus; būtent pirmąją 1309 metų savaitę buvo karūnuo- 
tas jo globėjas — Neapolio karalius Robertas; ir būtent 1310 
metų rugsėjo 4-ąją Diuezo manevrai baigėsi pergale, kai jis, 
suklastojęs karaliaus parašą, išsikovojo teisę atsisėsti į Avinjono 
vyskupo krėslą. 

Naujasis popiežius puikiai sutarė su dangaus šviesuliais ir 
žinojo, kurie saulės konjunkcijos taškai palankiausi jam pačiam 
iškilti, 

— Jeigu monsinjorui Prancūzijos ir Navaros regentui, kurį 
mes didžiai gerbiame ir mylime, — liepė jis atsakyti Pilypui, — 
karalystės valdymo reikalai trukdo būti mūsų draugėje tokią 

iškilmingą dieną, mes iš visos širdies liūdime; tačiau, nebeturė- 
dami ko baimintis, kad jo laukia per ilgas kelias, mes užsidėsi- 
me tiarą Avinjone. 

Pilypas de Puatjė pasirašė sutartį su Hamandais rugsėjo pir- 
mosios rytą. O penktąją, auštant, jis atvyko į Lioną, lydimas 
grafo de Valua, grafo de La Maršo, kurių jis nenorėjo palikti be 
priežiūros Paryžiuje. Kartu atvyko taip pat Liudvikas d'Evrė. 

— Jūs mirtinai mus nuvarėte, mano sūnėne, — tarė Valua, 
lipdamas nuo arklio. 

Jie vos spėjo persirengti iškilmėms paruoštais drabužiais, 
kuriuos iš anksto buvo užsakęs iždininkas Žofrua de Fleri. Re- 
gentą aprengė persiko žiedo spalvos mantija, pamušta 226 vo- 
verių papilvėmis. Karolis de Valua, Liudvikas d'Evrė, Karolis de 
La Maršas ir Pilypas de Valua, kuris buvo taip pat pakviestas į 
šventę, — kiekvienas gavo dovanų po mantiją, pagražintą bemaž 
panašios prabangos kailiais. 

Šventiškai pasipuošusiame Lione knibždėjo žmonių, atvy- 
kusių pažiopsoti į iškilmingą eiseną. 

Žakas Diuezas prie Šv. Jono bažnyčios atvyko raitas, o jo 
priekyje jojo pats Prancūzijos regentas. Miestas aidėjo nuo var- 
pų gausmo. Popiežiaus žirgo pavadį iš vienos pusės laikė grafas 
d'Evrė, iš kitos — grafas de La Maršas. Prancūzijos monarchija 
glaudžių žiedu supo pontifikatą. Iš paskos ėjo kardinolai, tie- 
siog ant juodų kepuraičių užsidėję raudonas kepures ir pasirišę 
jas po smakrais raišteliais. Saulėje tviskėjo vyskupų mitros. 

Pats kardinolas Orsinis, kilęs iš romėnų patricijų, uždėjo tia- 
rą ant Žako Diuezo, paprasto Kaoro miestelėno sūnaus, galvos. 

Gučas, patogiai įsitaisęs katedroje, žavėjosi savo šeimininku. 
Išdžiūvęs, smailu smakru, siaurais pečiais senukas, kuris prieš 


keturias savaites ketino mirti, dabar be menkiausio vargo nešė 

ant savęs sunkius popiežiaus valdžios atributus. Toks iškilmin- 
gas nepabaigiamos ceremonijos, iškėlusios paprastą kardinolą 
virš visų kitų, į save panašių Bažnyčios tarnų ir pavertusios jį 
dievybės simboliu, ritualas keitė Diuezą beveik be jo paties va- 
lios, ir jo veido bruožai, eigastis įgijo jam iki šiol svetimą įtaigą 
ir didingumą; liturgijai einant į pabaigą, toji įspūdinga išraiška 
dar labiau krito į akis. 

„Scarpinelli! Jie mane praminė Scarpinelli... Kardinolas-kur- 
paitės... Paskleidė gandą, esą aš kurpiaus sūnus... — galvojo jis. — 
O štai dabar aš pats nešioju kurpaites... Viešpatie! Tu mane taip 
aukštai iškėlei, kad aš jau nieko daugiau nebegaliu norėti. Man 
telieka sumaniai valdyti Tavo Bažnyčią“. 

Šis garbėtroška, kurio norai visi su kaupu išsipildė, šis klas- 
tingas žmogus, kuriam pavyko visos klastos, dabar buvo laisvas 
tvarkyti aukščiausiosios valdžios reikalus. 

Tą pačią dieną popiežiaus prašymu regentas įteikė kilmingo- 
jo luomo dokumentus jo broliui Pjerui Diuezui. Pagal taisykles 
visa popiežiaus giminė tapo kilminga. Tačiau tasai kilmingumo 
suteikimo aktas, kurį padiktavo pars Pilypas de Puatjė, tegu ir 
skirtas per popiežiaus brolį pagerbti šventojo Petro vietininką 
žemėje, kartu apibūdino neįprastą jaunojo princo nuostatą dėl 


teisės pasidaryti kilmingam. 


Nei paveldėti ar sukaupti šeimos turtai, nei kitos fortūnos do- 
vanos, — rašė jis, - dvasinių savybių ir girtinų veiksmų visete netu- 
ri jokio vaidmens; visa tai yra dalykai, kurie per tam tikrą atsitik- 
tinumą tenka to vertiems ir to nevertiems, pelnytai ir nepelnytai... 
Užtat kiekvienas yra savų kūrinių ir savų nuopelnų kūdikis, ir 
neturi jokios reikšmės, iš kur mes galime ateiti, ir net jeigu žinome, 


iš ko mes atėjome... 

Valua stačiai drebėjo iš pasipiktinimo, girdėdamas tokius, jo 
nuomone, pragaištingus ir gėdingus tvirtinimus. 

Tačiau regentas tokį ilgą kelią sukorė ir tiek daug dėme- 
sio ženklų parodė naujajam popiežiui ne tam, kad grįžtų atgal 
tuščias. Tarp šių dviejų žmonių, kuriuos skyrė pusė amžiaus 
(„Jūs esate aušra, monsinjore, o aš, deja, saulėlydis“, - sakyda- 
vo Diuezas Pilypui), buvo įsigalėjęs tam tikras artumas ir sub- 
tilus sutarimas. Jonas XXII nepamiršo Žako Diuezo pažadų, 
o regentas — tų, kuriuos buvo davęs grafas de Puatjė. Užteko 
regentui užsiminti apie Bažnyčios benefcijas, kurių anatai, tai 
yra pirmasis anuitetas, turėjo eiti į karaliaus iždą, ir naujasis 
popiežius liepė atnešti jau parengtus dokumentus, kuriuos liko 
tik pasirašyti. Tačiau prieš uždėdamas antspaudus Pilypas spėjo 
akis į akį pasikalbėti su Karoliu de Valua. 

— Dėde, gal turite kokių nusiskundimų manimi? — pa- 
klausė jis. 

— Ne, mano sūnėne, - atsakė buvęs Konstantinopolio im- 
peratorius. 

Vienintelis būdas atsakyti žmogui, kad tu nepatenkintas 
vienu — kam jis šiame pasaulyje gyvena!.. 

— Jeigu neturite pagrindo manim skųstis, dėde, tuomet ko- 
dėl man kenkiate? Aš jus užtikrinau, kai man atidavėte iždo 
raktus, kad iš jūsų neprašysiu ataskaitos, ir savo pažadą tesėjau. 
O jūs prisiekėte man, žadėdami savo atsidavimą ir ištikimybę, 
bet savo žodžio nesilaikote, nes padedate Roberui d'Artua. 

Valua užsigindamas mostelėjo ranka. 

— Jūs apsigavote, — rėžė Pilypas toliau, — nes Roberas jums 
brangiai kainuos. Jis skurdžius, vienintelis jo pajamų šalti- 
nis — pinigai, gaunami iš iždo, o aš įsakiau daugiau jam nieko 


nemokėti. Ir dabar jis ims prašinėti jūsų. O kur rasite lėšų jam 

padėti, jeigu karalystės finansai jau nebe jūsų rankose? Nesi- 
šiauškite, dėde, neraudonuokite, o, svarbiausia, susilaikykite 
nuo šiurkščių žodžių, dėl kurių pats pasigailėsite, nes aš jums 
noriu tik gero. Duokite pažadą, kad per daug nepalaikysite 
Robero, ir aš iš savo pusės paprašysiu Šventojo Tėvo patvarky- 
ti, kad Valua ir Meno vyskupysčių anatai būtų iš karto perduo- 
ti jums, o ne iždui. 

Grafo de Valua širdį tuo pat metu draskė neapykanta ir 
godumas. 

— O kokia tų anatų vertė? 

— Nuo 10 iki 12 tūkstančių livrų, dėde; reikia turėti galvoje, 
kad paskutiniais mano tėvo valdymo metais ir per visą Liudvi- 
ko valdymo laiką beneficijos apskritai nebuvo renkamos. 

Skolose lindinčiam Valua tie 10 ar 12 tūkstančių kasmet 
galimų gauti livrų pasirodė tiesiog stebuklas. 

— Kaip matau, sūnėne, esate geras žmogus ir suprantate 
mano poreikius, — atsakė jis. — Aš liepsiu Roberui prisiderinti 
prie jūsų, o jei nesutiks, nustosiu rėmęs. 

Pilypas neskubėdamas grįžo į Paryžių, pakeliui tvarkydamas 
visus galimus reikalus; paskutinįkart sustojo Vensene, kur už- 
suko pas karalienę Klemenciją perduoti jai naujojo popiežiaus 
palaiminimo. 

— Kokia esu laiminga, - sušuko karalienė, — kad mūsų bran- 
gusis Diuezas pasirinko Jono vardą: juk aš šį vardą išrinkau savo 
kūdikiui. Prisiekiau tai dar laive, pakeliui į Prancūziją, kai siau- 
tė audra. 

Jai, kaip ir anksčiau, buvo svetimos valdžios problemos, 
visas jos mintis laikė užvaldęs velionis vyras ir būsimosios mo- 
tinystės rūpesčiai. Gyvenimas Vensene jai išėjo į gera: ji pagra- 


žėjo, jai grįžo šviežumas ir dabar, septintame mėnesyje pasto- 

rėjusi, ji puikiausiai jautėsi, kaip kartais būna einant į pabaigą 
sunkiam nėštumui. 

— Netinkamas vardas Prancūzijos karaliams, - pasakė regen- 
tas. — Mūsų giminėje Jono nėra niekuomet buvę. 

— Broli mano, bet aš daviau priesaiką. 

— Na, tuomet mes jos laikysimės... Jei pagimdysit berniuką, 
jis vadinsis Jonu Pirmuoju... 

Sitė rūmuose Pilypas rado savo žmoną švytinčią iš laimės. 
Ji vystė mažylį Luji Pilypą, kuris visa gerkle klykė, kaip ir dera 
aštuonių savaičių kūdikiui. 

Grahenė Mao, vos tik išgirdusi, jog grįžo žentas, atlėkė 
į rūmus raitodamasi rankoves; jos skruostai liepsnojo, akys 
svaidė žaibus. 

— Ak, sūnau, kol jūsų čia nebuvo, mane išdavė! Žinote, ką 
iškrėtė Artua tas jūsų sukčius Gošė? 

— Gošė visai ne sukčius, jis — Prancūzijos konetablis, motin. 
Tai ką jis iškrėtė? 

— Jis atsimetė nuo manęs! — klykė Mao. — Jis mane visur 
kur pasmerkė. Jūsų pasiuntiniai kaip kokios turgaus kūmutės 
susiuostė su mūsų vasalais; jie išdrįso pareikalauti, kad aš nebe- 
grįžčiau į Artua... Girdite, jie man, Mao, draudžia grįžti į nuo- 
savą grafystę!.. Kol nepasirašysiu šitos nelaimingos taikos sutar- 
ties, kurią aną gruodį atsisakiau pasirašyti, nors ir kaip velionis 
Liudvikas tai vertė padaryti; be to, jie nori, kad aš grąžinčiau 
kažkokią duoklę, kurią, girdi, neteisėtai buvau surinkusi! 

— Visa tai, man regis, visiškai teisinga. Mano pasiuntiniai 
tik ištikimai išpildė visus mano paliepimus, — ramiai atsiliepė 
Pilypas. 

Iš nuostabos Mao net žado neteko — taip ir sustingo pražiota 


burna, išpūtusi akis. Bet netrukus atitoko ir dar garsiau užriko: 

— Teisinga! Teisinga plėšti mano pilis, karti mano sargybas, 
trypti mano javų laukus! Ir tai jūsų paliepimai, tai jūs palaikote 
mano priešus? Jūsų paliepimai! Tai štai kaip atsilyginote už tą 
visą gera, ką aš jums esu padariusi! 

Ant jos kaktos išsipūtė stora violetinė gysla. 

— Nežinau, motin, ką jūs tokio man padarėte, išskyrus tai, 
kad atidavėte savo dukterį, — paprieštaravo jis, - kodėl turėčiau 
kenkti savo valdiniams ir jūsų naudai statyti į pavojų visos ka- 
ralystės taiką. 

Mao atsargumas kovojo su tūžmu, ir ji iškart nesumetė, ką 
atsakyti. Tačiau iš žento lūpų išgirdusi žodžius „mano valdi- 
niai“, grynai karališkus žodžius, kaip adata duriančius į širdį, 
ji viską pamiršo ir, pagauta įsiūčio, išdavė paslaptį, kurią taip 
išmintingai slėpė ištisas dešimt savaičių. 

— O išsiųst į aną pasaulį tavo brolį, —- sušvokštė ji, artinda- 
masi prie jo, — tai irgi nieko nereiškia? 

Pilypas iš siaubo nepašoko, nesušuko, jis tik puolė užda- 
ryti durų. Paskui užrakino visas spynas, ištraukė raktus ir už- 
sikišo juos už diržo. Jis kaudavosi tik uždarose arenose. Mao 
krūptelėjo, o kai pamatė lėtai artėjantį Pilypo veidą, ne juo- 
kais išsigando. 

— Tai, vadinasi, jūs, — pusbalsiu ištarė jis. — Ir tai, apie ką 
šnibždamasi visoje karalystėje, yra tiesa? 

Tačiau Mao prigimtis liepė be atakos nepasiduoti. 

— O kaip jums atrodo, mano žente? Kaip jums atrodo, kam 
turite būti dėkingas, kad esate regentas, o vėliau, galimas daik- 
tas, ir karalius? Na, ką jūs! Nesidėkite tokiu naivuoliu... Jūsų 
brolis iš manęs atėmė Artua; Karolis de Valua nustatė jį prieš 
mane, o jūs, jūs sėdėjote Lione užsiėmęs popiežiaus rinkimais... 


pamanykite, reikalingas man tas popiežius kaip pernykštis snie- 

gas! Nevaizduokite tokio nekalto ir nemanykite, jog išties tikiu, 
kad gailitės Liudviko! Jūs nė kiek jo nemylėjote, o dabar pui- 
kiausiai jaučiatės patekęs į jo dar šiltą vietą! Ir nieko jums ne- 
kainavo, jūsų nė kiek negraužia sąžinė; užteko kiek pagardinti 
jo cukruotus migdolus, ir viskas. Bet aš nesitikėjau, kad būsite 
man dar blogesnis už Liudviką. 

Pilypas susmuko į krėslą, sukryžiavo ant krūtinės savo ilgas 
rankas ir susimąstė. 

„Anksčiau ar vėliau visa tai turėjo įvykti, — svarstė Mao. — 
Gal taip ir geriau; dabar jis — mano rankose“. 

— Žana žino? — staiga paklausė Pilypas. 

— Nieko ji nežino. 

— O kas daugiau, be jūsų, žino? 

— Beatrisė, mano rūmų dama. 

— Ir šito jau daug, - atsiliepė Pilypas. 

— Ak! Tik nelieskite jos! — šūktelėjo Mao. — Ji iš galingos 
giminės. 

— O taip, iš tokios, kurios dėka jus taip myli Artua! O be 
tos Beatrisės? Kas jums davė tą... pagardą, kaip jūs leidote sau 
pasakyti? 

— Ji — būrėja iš Araso, aš jos ir akyse nesu mačiusi, ją tik Be- 
atrisė pažįsta. Liepiau tyčia pasakyti, kad noriu atsikratyti elnių, 
kurie niokoja mano parką; beje, jų aš nemažai ir nunuodijau. 

— Reikėtų surasti tą moterį, — tarė Pilypas. 

— Ar dabar supratote, — tęsė Mao, — kad negalite manęs 
apleisti? Kai tik žmonės pamatys, jog palikote mane be jokios 
globos, mano priešai suįžūlės ir ims dar labiau šmeižti... 

— Apkalbinėti, motin, apkalbinėti... — patikslino Pilypas. 

— O jeigu mane apkaltins tuo, ką jūs jau žinote, visos kaltės 


našta guls jums ant pečių, nes žmonės netruks pasakyti, kad aš 

tai padariau jūsų naudai, ir jie neklys; o dauguma manys, kad 
aš veikiau jūsų įsakoma. 

— Žinau, motin, žinau; kaip tik apie tai ir galvojau. 

— Atminkite, Pilypai, dėl jūsų rizikavau pasmerkti kančioms 
savo sielą. Tad nebūkite toks nedėkingas. 

Pilypas piktai išsiviepė ir net sudrebėjo. 

— O! Šito jau per daug! Gal dabar pareikalausite, kad aš 
jums kojas bučiuočiau už mano brolio nunuodijimą! Jei būčiau 
žinojęs, kad regentystė man teks tokia kaina, niekada, girdite, 
niekada nebūčiau sutikęs! Aš smerkiu žmogžudystę; niekada 
nevalia žudyti siekiant savo tikslų; tai blogos politikos priemo- 
nė, tad įsakau jums daugiau šituo nebesinaudoti, kol aš būsiu 
siuzerenas. 

Pirmąją akimirką jis vos nepasidavė garbingumo protrūkiui. 
Surinkti Perų tarybą, pranešti apie nusikaltimą, reikalauti baus- 
mės... Mao, nuspėjusi tokias Pilypo mintis, išgyveno neramias 
minutes. Tik jis niekada nepasiduodavo pirmajam impulsui, 
nors ir pačiam doriausiam. Taip pasielgti - vadinasi, mesti še- 
šėlį ne tik ant savo žmonos, bet ir ant savęs paties. Ir sunku įsi- 
vaizduoti, kokių Mao gali sugalvoti kaltinimų gindamasi, kad 
tik jį pražudytų, jei jis nestos jos pusėn? O Pilypas jau nemažai 
spėjo padaryti karalystės labui ir svajojo dar daugiau padaryti; 
jis negalėjo rizikuoti netekti valdžios. Juk, pagalvojus, jo brolis 
Liudvikas buvo blogas karalius, be to, dar ir žudikas... Gal tokia 
buvo Apvaizdos valia, kad žudikas pats nužudomas, o Prancūzi- 
ja perduodama į geresnes rankas. 

— Tegul Dievas jus teisia, motin, tegul Dievas, — tarė jis. — 
Tik nesinorėtų, kad pragaro liepsnos, jūsų malone, imtų mus 
laižyti dar gyvus. Ir man tenka mokėti skolas už jūsų nusikal- 


timą; negalėdamas tamstos pasodinti į kalėjimą, iš tiesų esu 

priverstas jus palaikyti... Jūsų machinacijos puikiai sugalvotos. 
Poryt mesiras Gošė gaus kitus nurodymus. Neslėpsiu, kad jie 
man be galo slegia širdį. 

Mao norėjo jį pabučiuoti. Pilypas ją atstūmė. 

— Atminkite, — metė jis, — nuo šiol mano valgiai bus tris 
kartus ragaujami; užteks vienąkart suskausti skrandžiui, — o jis 
ne iš stipriųjų, — ir jūsų gyvenimo valandos suskaičiuotos. Taigi 
melskitės už mano sveikatą. 

Mao nuleido galvą. 

— Aš jums taip ištikimai tarnausiu, mano sūnau, - tarė ji, — 


kad jūs vėl imsite mane mylėti. 


IV 
„Kadangi mums teks ryžtis kariauti...“ 


Niekas, pirmiausia Gošė de Šatijonas, nesuprato, kodėl Pily- 
pas taip staigiai pasikeitė Artua Grafystės atžvilgiu. Regentas 
netikėtai paskelbė savo pasiuntinius neturinčius įgaliojimų, o 
jų parengtą susitarimą netinkantį ir reikalavo sudaryti naują, 
palankesnį grafhienei Mao. Rezultatų ilgai laukti neteko. Dery- 
bos buvo nutrauktos, o jų dalyviai, saikingoji Artua kilmingųjų 
dalis, tučtuojau prisijungė prie maištininkų. Jų pasipiktinimas 
buvo neapsakomas; konetablis juos kuo niekšiškiausiai išdavė; 
nuo šiol vienintelė jų atspara — jėga. 

Grafas Roberas triumfavo. 

— Argi aš jums nesakiau, kad su šitais išdavikais neįmanoma 
susitarti? — kartojo jis kiekvienam. 


Surinkęs sukilėlių armiją, jis vėl patraukė į Arasą. 


165 


Maurice Druon 


Gošė, atsidūręs mieste su saujele žmonių, vos spėjo paspruk- 
ti pro Perono vartus; tuo tarpu Roberas iškilmingai, gaudžiant 
trimitams ir plevėsuojant vėliavoms, įžengė į Arasą pro Sent 
Omero vartus. Tereikėjo jam pasirodyti ten pusvalandžiu anks- 
čiau, ir Prancūzijos konetablis būtų atsidūręs nelaisvėje. Visa 
tai įvyko rugsėjo 22-ąją. Tą pačią dieną Roberas išsiuntė savo 


tetulei Mao tokio turinio laišką: 


Didžiai gerbiamai ir didžiai kilmingai poniai Mao d Artua, 
Burgundijos grafienei, rašo riteris Roberas d Artua. Kadangi Jūs 
visokiais būdais trukdėte man valdyti teisėtai man priklausančią 
Artua Grafystę, o tai man kenkia ir sunkia našta slegia širdį, tokio 
dalyko toliau kęsti nebegaliu ir šiuo laišku Jums pranešu, kad nuo 
šiol pats tvarkysiu visus reikalus ir stengsiuosi atgauti visus savo 


turtus kiek galėdamas anksčiau. 


Roberas nebuvo tobulai įvaldęs epistolinio žanro, ir visokios 
diplomatinės plonybės jam buvo svetimos; savo rašiniu jis be 
galo didžiavosi, nes tarėsi išsakąs viską, ką norėjo pasakyti. 

Į Paryžių konetablis grįžo niūresnis už debesį ir, ilgai nelau- 
kęs, viską išklojo grafui de Puatjė. Regento akivaizdoje jis ne- 
jautė nė menkiausio drovumo, nes jį pažinojo nuo pat vystyklų 
ir, tiesiai išsakęs, ką manąs, pridūrė, kad netinka taip elgtis su 
ištikimu tarnu ir atsidavusiu giminaičiu, kuris ištisus dvidešimt 
metų vadovavo karalystės kariuomenei. Argi galima siųsti žmo- 
gų sudaryti sutarties vienomis sąlygomis, o paskui jas pakeisti 
kitomis? 

— Iki šiol, monsinjore, aš buvau laikomas garbingų žmogu- 
mi, kurio duotas žodis neatšaukiamas. O iš jūsų malonės atsi- 


dūriau išdaviko ir sukčiaus vaidmenyje. Kai padėjau atlaikyti 

jūsų teises į regentystę, tikėjausi jumyse rasti nors kokių mano 
velionio karaliaus, jūsų tėvo, bruožų: juk iki šiol jūs ne kartą 
įrodėte savo panašumą į jį. O dabar matau žiauriai klydęs. Ne- 
jaugi jūs taip beviltiškai pakliuvote į moters įtaką, jei keičiate 
savo nuomonę kaip kokias pirštines? 

Pilypas pabandė nuraminti konetablį, tikino jį, kad iš pra- 
džių menkai susigaudę ir darė neteisingus sprendimus. Vis vien, 
kol Roberas nesudės ginklų, nėra ko ir kalbėti apie susitaikymą 
su Artua kilmingaisiais. Roberas keliąs pavojų karalystei, jo 
veiksmai žemina visos karaliaus giminės garbę ir orumą. Ar ne 
jis pirmas ėmė kurstyti šitą šmeižtų kampaniją, ar ne jis apšaukė 
Mao Liudviko nuodytoja? 

Gošė patraukė pečiais. 

— Kas gi patikės tokiomis kvailystėmis? — pasipiktino jis. 

— Jūs ne, Gošė, jūs, žinoma, ne, — pasakė Pilypas, — bet kiti 
taip ir pastato ausis, netverdami džiaugsmu mums pakenkti: o 
rytoj dar ims teigti, kad aš, kad jūs prisidėjote prie šitos mirties, 
kurią visokiais būdais stengiamasi padaryti įtartiną. Tik Robe- 
ras padarė vieną klaidą, kurios aš ir laukiau. Pažiūrėkite, ką jis 
rašo grafienei. 

Jis ištiesė rugsėjo 22 dieną rašyto laiško kopiją ir kalbėjo 
toliau: 

— Roberas čia atmeta sprendimą, kurį paskelbė 1309 metais 
parlamentas, spaudžiamas mano tėvo. Iki šiol jis palaikė gra- 
fienės priešus, o dabar jau maištauja prieš karalystės įstatymus. 
Teks jums vėl grįžti į Artua. 

— O, ne! Monsinjore! — sušuko Gošė. — Aš ten per daug 
apsijuokiau. Išnešiau kudašių iš Araso nelyginant senas šernas, 
genamas skalikų, net nusišlapinti nespėjau. Būkite toks malo- 


nus, paskirkite kurį kitą šitų reikalų tvarkyti. 

Pilypas sunėrė pirštus prie lūpų. „Jei tik tu žinotum, — mąs- 
tė jis, - kaip man skaudu tave apgaudinėti! Tačiau jei tau pasa- 
kyčiau visą teisybę, tu mane imtum dar labiau niekinti!“ Ir jis 
užsispyręs kartojo: 

— Jūs grįšite į Artua, Gošė, grįšite iš meilės man, grįšite, nes 
aš jūsų to prašau. Paimkite su savimi savo žentą, mesirą Milį 
ir gerą būrį ginkluotų riterių, taip pat žmonių iš bendruome- 
nių, be to, pareikalaukite pastiprinimo iš Pikardijos; Roberui 
praneškite, kad stotų prieš parlamentą ir atsiskaitytų už savo 
poelgius. Tuo pat metu jūs padėsite pinigais ir ginkluotais žmo- 
nėmis tiems miestelėnams, kurie mums liko ištikimi. O jeigu 
Roberas nepaklus, aš pasirūpinsiu jį kitais būdais sutramdyti... 
Princas toks pat žmogus kaip ir visi kiti mirtingieji, — tęsė Pi- 
lypas, apkabindamas konetablį per pečius, — jis gali pradžioje 
padaryti klaidą, bet dar didesnė būtų klaida užsispyrus jos lai- 
kytis. Valdymo amato mokomasi kaip kiekvieno kito, ir man 
dar reikia mokytis. Atleiskite už tai, kad priverčiau jus atsidurti 
nepatogioje padėtyje. 

Niekas taip nejaudina pagyvenusio žmogaus, kaip atviras 
jaunuolio prisipažinimas dėl savo nepatyrimo, ypač kai tas 
jaunuolis stovi kur kas ant aukštesnės hierarchinės pakopos. 
Po primerktais it seno vėžlio vokais Gošė akis užtraukė ašarų 
migla. 

— Ak! Aš buvau visai ir pamiršęs! — šūktelėjo Pilypas. —- Nu- 
tariau, kad jūs būsite jos Malonybės karalienės Klemencijos kū- 
dikio globėjas... Taip sakant, mūsų karaliaus, jeigu Dievas duos 
berniuką, ir antrasis krikštatėvis po manęs'“. 

— Monsinjore, monsinjore Pilypai... — susijaudinęs vapėjo 
konetablis ir puolė į regento glėbį, tarytum pats būtų buvęs visa 
ko kaltininkas. 

— Dėl krikšto motinos, — tęsė Pilypas. — Mes su maloningąja 
ponia Klemencija nutarėme, kad ji bus grafienė Mao, ir tai pa- 
galiau padarys galą visoms paskaloms. 

Po aštuonių dienų konetablis vėl leidosi keliu į Artua. 

Kaip ir galima buvo numanyti, Roberas atsisakė paklusti 
regentui ir toliau siautė jo ginkluotos gaujos priešakyje. Tačiau 
spalio mėnuo jam pasirodė esąs palankus. Roberas buvo puikus 
karys, bet menkas strategas; rengė antpuolius be jokios sistemos, 
vieną dieną į šiaurę, kitą — į pietus, žodžiu, kaip tą valandėlę 
jam atrodydavo. Geriausias riteris iš riterių, geriausias kondo- 
tjeras iš visų kondorjerų, jis buvo veikiau sukurtas tarnauti kaip 
ginkluota jėga kitam, nei pats komanduoti. Artua Grafystėje, 
kurią Roberas laikė sava, jis elgėsi taip, tarytum būtų pakliu- 
vęs į priešo teritoriją, ir gyveno laukinį, pavojingą, karštligišką 
gyvenimą, kuris jį visiškai tenkino. Jis netverdavo džiaugsmu 
matydamas, kaip jam artėjant visi gūžiasi iš baimės, tačiau 
nepastebėdavo, kad paskui save palieka neapykantą. Per daug 
ant šakų kybančių pakaruoklių, per daug nukirstų galvų, per 
daug užkastų gyvų žiauriai kvatojant jo pakalikams, per daug 
išprievartautų merginų, ant kurių švelnios odos taip ir likdavo 
grandininių marškinių įbrėžimai, per daug gaisrų, žyminčių jo 
siautėjimo kelią. Motinos, norėdamos apraminti įsidūkusius 
savo vaikus, grasindavo pakviesiančios grafą Roberą; tačiau už- 
tekdavo jam kur nors netoliese pasirodyti, jos griebdavo į glėbį 
savo mažylius ir kiek įkabindamos lėkdavo į mišką slėptis. 

Miestai statėsi barikadas, amatininkai, pamokyti Aamandų 
komunų pavyzdžio, galando peilius, o pareigūnai palaikė ryšį 
su Gošė emisarais. Roberas mėgo kautis atvirame lauke ir nie- 
kino apgulties karą. Sent Omero ar Kalė gyventojai prieš pat jo 


nosį užtrenkė vartus? Jis, gūžtelėjęs pečiais grasino: 

— Palaukit! Dar aš čia grįšiu ir visus nugalabysiu! 

Ir jojo kariauti toliau. 

Tačiau dėl pinigų darėsi vis striukiau. Valua į Robero prašy- 
mus nebeatsiliepė, tik retkarčiais siųsdavo laiškus su giminiškų 
jausmų pareiškimais ir raginimais pagaliau ateiti į protą. Net 
Tolomėjus, brangusis bankininkas Tolomėjus, ir tasai neatsi- 
liepė. Jis pats buvo išvykęs, o savo valdiniams nepaliko jokių 
įgaliojimų... Į tuos vaidus įsikišo pats popiežius... Jis asmeniškai 
parašė Roberui ir kai kuriems Artua baronams, primindamas jų 
pareigas... 

Vieną rytą, baigiantis spaliui, regentas, kalbėdamas posėdy- 
je, su jam įprastu ramumu pareiškė savo sprendimą: 

— Mūsų kuzenas Roberas pernelyg ilgai nepaisė mūsų valios. 
Kadangi mums teks ryžtis kariauti, paskutinę spalio dieną pa- 
kelsime prieš jį ori lamą Sen Deni, o kadangi mesiro Gošė nėra, 
pulkui, kurį aš pats vesiu, vadovaus mūsų dėdė... 

Visų žvilgsniai nukrypo į Karolį de Valua, bet Pilypas tęsė: 

— ...mūsų dėdė, monsinjoras d'Evrė. Mes su mielu noru pa- 
tikėtume šitas pareigas monsinjorui de Valua, kuris jau ne sykį 
įrodė savo didžius sugebėjimus karo mene, tačiau jam teks vyk- 
ti į Meno valdas rinkti Bažnyčios anatų. 

— Dėkoju, sūnėne; — atsakė Valua, - jūs žinote, kaip aš my- 
lių Roberą, ir nors nepritariu jo maištui, kurį laikau kvailu už- 
sispyrimu, man būtų nemalonu pakelti prieš jį ginklą. 

Armija, kurią surinko regentas žygiui į Artua, niekuo ne- 
priminė tos be jokio saiko išpūstos kariuomenės, prieš-šešio- 
lika mėnesių jo brolio įklampintos Flandrijos purvynuose. 
Kariauna žygiui į Artua buvo sudaryta iš reguliarių dalių ir 
iš užverbuotųjų karaliaus valdose. Algas padidino: trisdešimt 


solių per dieną raitininkui ir trys soliai pėstininkui. Buvo pa- 

šaukti ne tik kilmingieji, bet ir prasčiokai. Du maršalai - Ža- 
nas de Korbėjus ir Žanas de Bomonas, Kliši Grafystės senjoras, 
pravardžiuojamas Iširkluojančiuoju, - surinko kariūnus. Pjero 
de Galaro kilpininkai jau susirikiavo. Žofrua Kokatri net prieš 
dvi savaites gavo slaptus nurodymus dėl priemonių gabenimo 
ir tiekimo. 

Spalio 30 dieną Pilypas de Puarjė iš Sen Deni paėmė ori- 
Hamą. Lapkričio 4-ąją jis jau stovėjo Amjene, iš kur nedels- 
damas pasiuntė savo antrąjį šambelioną Roberą de Gamašą, 
lydimą keleto ginklanešių, perduoti Artua grafui paskutinio 


reikalavimo. 


V 
Regento armija paima belaisvį 


Ištuštėjusiuose molinguose laukuose baigė pūti paliktos kau- 
gės pilkšvų šiaudų. Rudens dangumi lėtai plaukė sunkūs de- 
besys; iš čia, iš šitos lygumos, atrodė, kad ten, kur ji baigiasi, 
baigiasi ir pasaulis. Skvarbaus vėjo gūsiai atpūsdavo aitroko 
skonio dūmų kvapą. 

Neprijojus Bukmezono kaimo, toje pat vietoje, kur prieš tris 
mėnesius grafas Roberas įžengė į Artua valdas, stovėjo regento 
kariuomenė, išrikiuota kautynėms, ir per pusę Ijė ant iškeltų 
ietigalių nusidriekusios virpėjo vėliavėlės. 

Pilypas de Puatjė, apsuptas karo vadų, sėdėjo ant arklio per 
kelis žingsnius nuo kelio. Jis buvo vienplaukis, jo sukryžiuotos, 
geležinėmis pirštinėmis apmautos rankos ilsėjosi ant balno gu- 


gos; plaukus šiureno vėjas. Ginklanešys laikė jo šalmą. 

— "Tai jis tave tikino, kad kaip tik čia ateis pasiduoti? — krei- 
pėsi regentas į Roberą de Gamašą, tą rytą grįžusį po derybų su 
grafu Roberu. 

— Čia, monsinjore, — atsakė antrasis šambelionas. — Jis pats 
pasirinko šitą vietą... „Lauke, prie kelio stulpo su kryžium...“ — 
taip jis pasakė. Ir tikino, kad atjos per rytines mišias. 

— Ar tu įsitikinęs, kad apylinkėje nėra kito tokio stulpo su 
kryžium? Juk jis lengvai gali mus apgauti, laukti kitoje vietoje ir 
pareikšti, kad mūsų ten nebuvo... Tu iš tiesų tiki, kad jis teiksis 
atvykti? 

— Tikiu, monsinjore, nes atrodė smarkiai sutrikęs. Aš jam 
apsakiau, kokia jūsų kariaunos galybė, pranešiau, kad kone- 
tablis užėmė Flandrijos pakraščius ir šiaurės miestus ir kad jis 
atsidūrė suspaustas nelyginant replėse ir net negalės pabėgti. Ir 
dar aš jam įteikiau Karolio de Valua laišką, kur grafas pataria 
jam pasiduoti be kovos, nes jo vis tiek laukia pralaimėjimas, 
ir dar rašo, jog jūs taip ant jo esate įniršęs, kad jeigu imsitės 
ginklo, vargu ar pavyks jam išsaugoti ant pečių galvą. Ir šitai jį 
ypač prislėgė. 

Regentas kiek palenkė savo ilgą liemenį prie arklio kaklo. 
Ne, ką ir sakyti, jis nemėgo šitų karo apdarų, kurių dvidešimt 
svarų geležies taip slėgė pečius, taip trukdė atsitiesti. 

— Tada jis pasišalino su savo baronais, - tęsė Gamašas, — bet 
ką jie ten kalbėjo, negalėčiau pasakyti. Tik puikiai supratau, kad 
kai kurie jų buvo pasirengę jį išduoti, o kiti maldavo nepalikti 
jų likimo valiai. Pagaliau jis priėjo prie manęs ir pranešė tai, ką 
aš jums jau sakiau, ir patikino, jog monsinjorui regentui jaučiąs 
pernelyg didelę pagarbą, kad galėtų jam kuo nors nepaklusti. 

Pilypas de Puatjė nelabai tuo tikėjo. Beatodairiškas to žmo- 


gaus klusnumas jam kėlė nerimą ir vertė galvoti apie pasalą. 

Primerkęs trumpažiūres akis, jis pasidairė aplink, kur tvyrojo 
rudeniško peizažo liūdesys. 

— Vieta gana neblogai parinkta, dabar nieko nereiškia mus 
apsupti ir užpulti iš nugaros, kol mes čia stypsom it įkasti ir 
laukiam. Korbėji! Kliši! —- kreipėsi Pilypas į savo maršalus. — 
Pasiųskite keletą vyrų į žvalgybą, tegul patikrina abu Aangus, 
liepkite perjoti ir lygumas; tegul įsitikina, kad nei ten, ant 
kelio, nei mūsų užnugary nesislepia priešas. Kai tos varpinės 
varpas už mūsų paskambins tercijos pamaldoms, — pridūrė 
jis, kreipdamasis į d'Evrė, — o Robero taip ir nebus, trauksime 
toliau. 

Tačiau netrukus karių eilėse pasigirdo šauksmai: 

— Va jis! Štai ir jis! 

Regentas vėl primerkė akis, tačiau nieko nepamatė. 

— Tiesiai priešais jus, monsinjore! —- šaukė jam. — Žiūrėkite 
dešiniau nuo jūsų arklio sprando, ana, ant tos kalvos keteros! 

Roberas d'Artua jojo vienas, be savo bendražygių, be gin- 
klanešio, net be savo tarno. Jo stambus arklys ėjo žingine, ir 
sėdintis raitelis tokioje nykumoje rodėsi dar galingesnis. Jo silu- 
etas ryškėjo neramaus dangaus fone ir vaidenosi, kad šis rausvu 
besiplaikstančiu palaidiniu apsitaisęs milžinas savo ieties smai- 
galiu siekia debesis. 

— Jis stačiai tyčiojasi iš jūsų, monsinjore! Tik pažiūrėkite, 
kaip jis joja! 

— Tegul tyčiojasi, tegul sau tyčiojasi, - prabilo Pilypas de 
Puatjė. 

Raiteliai, pasiųsti į žvalgybą, atšuoliavę pranešė, kad apylin- 
kėse visiška ramybė. 

— O aš buvau įsitikinęs, kad jis įnirš supratęs savo beviltišką 


padėtį. 

Kiekvienas kitas, Pilypu dėtas, gal būtų norėjęs pasirodyti ir 
būtų jojęs pasitikti šito žmogaus irgi vienas, be jokios palydos. 
Tačiau Pilypas de Puatjė savo vertę jautė kitaip, jam nerūpėjo 
riteriški gestai, jis dabar valdo Prancūziją ir privalo elgtis kaip 
valdovas. Todėl nejudėdamas laukė, kol Roberas prijos prie jo — 
apsitaškęs purvais ir uždusęs. 

Kariuomenė sulaikė kvėpavimą, ir mirtinoje tyloje tesigir- 
dėjo, kaip tarp įžabotų arklių dantų grikši žąslai. 

Staiga milžinas metė savo ietį žemėn; regentas sekė tą ieties 
skrydį iki šiaudų, kur ji nukrito, tačiau nepratarė nė žodžio. 

Roberas atsegė nuo savo balno šalmą, ilgą špagą ir abiem 
rankomis juos pasiuntė paskui ietį. 

Regentas vis tylėjo; jis nė karto nepakėlė akių į Roberą; jo 
žvilgsnis buvo prikaustytas prie numestų ant žemės ginklų, ta- 
rytum jis būtų dar kažko laukęs. 

Roberas d'Artua pagaliau nušoko nuo arklio, žengė porą 
žingsnių į priekį ir, drebėdamas iš pykčio, atsiklaupė ant vieno 
kelio, stengdamasis sugauti regento žvilgsnį. 

— Mano gerasis kuzene... — šūktelėjo jis, išskėsdamas glėbiui 
abidvi rankas. 

Tačiau Pilypas jį nutraukė. 

— Kuzene, jūs ne alkanas? — paklausė jo. 

Kadangi Roberas tikėjosi pompastiškos scenos su kilniomis 
kalbomis, atsistojimu, riterišku rankų paspaudimu, iš netikėtu- 
mo neteko žado, o Pilypas tęsė: 

— Tada šokite į balną ir jokime į Amjeną; ten aš jums padik- 
tuosiu taikos sąlygas. Josite kartu su manimi, ir kelyje užkąsi- 
me... Eronai! Gamašai! Pakelkite mano kuzeno ginklus. 

Tačiau Roberas d Artua vis delsė lipti ant arklio ir dairėsi 


aplink. 

— Jūs ko nors ieškote? — paklausė neiškentęs regentas. 

— Nieko neieškau, Pilypai. Tiesiog žiūriu į tą lauką, kad vi- 
siems laikams įsiminčiau, — atsakė d Artua. 

Ir jis uždėjo sau ranką ant krūtinės, ant tos vietos, kur po 
odiniu pograndžiu aksomo maišelyje kaip šventą relikviją sau- 
gojo čia vieną vasaros dieną nuskintas varpas, jau spėjusias susi- 
trinti į dulkes. Jo lūpos nušvito pilna puikybės šypsena. 

Kai tik jie leidosi į kelią, Roberas atgavo savo įprastą pasi- 
tikėjimą. 

— Jūs surinkote neblogą kariuomenę, mielasis kuzene, ir tik 
tam, kad paimtumėte vienintelį belaisvį, —- pašaipiu tonu pra- 
bilo jis. 

— Ir dvidešimties pulkų paėmimas, — tokiu pat tonu atsakė 
Pilypas, — taip manęs nedžiugintų, kaip šiandien džiaugiuosi 
jūsų kompanija... Bet pasakykite man, kas jus privertė taip greit 
pasiduoti? Juk jei karių skaičiumi aš ir pranašesnis, narsumo 
jums tikrai netrūksta! 

— Pamaniau: jei imsime kariauti, nukentės daug vargšų 
žmonių. 

— Koks jūs staiga pasidarėte jautrus, Roberai, — pasakė Pi- 
lypas de Puatjė. — O žinios, kurias gaunu iš Artua, toli gražu 
nerodo jūsų gailestingumo. 

— Mūsų Šventasis Tėvas, naujasis popiežius, suteikė man 
malonę parašydamas ir apšviesdamas mano protą. 

— Dar ir pamaldus! - šūktelėjo regentas. 

— O kadangi tame savo laiške mano elgesį peikė lygiai to- 
kiais pat žodžiais kaip ir jūs, supratau, kad negalima vienu metu 
kovoti ir su dangumi, ir su žeme, todėl nutariau įrodyti, kad esu 


lojalus jūsų valdinys ir geras krikščionis. 

— Širdingumas, religija, lojalumas! Ne, jūs iš tiesų pasikeitęs, 
mano kuzene! 

Ir, šnairuodamas į platų Robero smakrą, Pilypas galvojo: 
„Šaipykis, šaipykis sau; netrukus nustosi drąsauti, kai sužinosi, 
kokiomis sąlygomis aš tau siūlau taiką“. 

Tačiau ir Taryboje, kuri buvo sušaukta tuojau pat, vos atvy- 
kus į Amjeną, Roberas savo nusistatymo nepakeitė. Jis nuolan- 
kiai sutiko su visais pasiūlymais, nebandydamas maištauti, ieš- 
koti kliaučių; ir iš šalies galėjai pamanyti, kad jis net ir neklauso 
skaitomos sutarties. 

Jis įsipareigojo grąžinti „visas pilis, tvirtoves, senjoriją ir visa 
kita, ką tik buvo atėmęs ar užėmęs. Jis pasižadėjo atiduoti vi- 
sus žemės plotus, užgrobtus jo sąjungininkų. Jis sutiko sudaryti 
su Mao paliaubas iki ateinančių Velykų; paskui grafienė pareikš 
savo valią, o Perų taryba priims sprendimą, nustatys abiejų šalių 
teises. O kol kas regentas ima Artua į savo rankas ir ten įkurdins 
tiek gvardijos, karininkų ir savo vasalų, kiek tik panorės. Paga- 
liau... iki perų sprendimo Artua Grafystės pajamas pasiskirstys 
grafai d Evrė ir... de Valua. 

Išgirdęs šį paskutinį punktą, Roberas suprato, kokia kaina 
buvo nupirktas pagrindinio jo sąjungininko atsimetimas. Ta- 
čiau net ir tuomet jis nesusvyravo ir po viskuo pasirašė. 

Toks kraštutinis paklusnumas sukėlė regentui nerimą. „Ko- 
kias pinkles jis čia rezga? — negalėjo suprasti Pilypas. 

Kadangi jis skubėjo į Paryžių, norėdamas spėti iki karalienės 
gimdymo dienos, visus rūpesčius užkrovė dviem savo maršalams 
ir būriųi samdomų karių, kurie turėjo pakeisti Artua konetablį 
ir vietoje stebėti, kaip vykdoma sutartis. Roberas šypsodamas 


žiūrėjo, kaip maršalai rengiasi į kelią. 

Jo apskaičiavimas buvo paprastas: atjodamas pasiduoti vie- 
nas, jis išgelbėjo savo armiją. Fjenas, Suastras, Pikinji ir kiti ka- 
riaus savo mažąjį karą, pilną sumaišties ir ilgai trunkantį, kad 
pagaliau išsekintų priešą. Regentas juk negalės kas dvi savaites 
rinkti žmonių ir vykti į panašų žygį — iždas neleis. Taip Roberas 
užsidirbo ne vieną mėnesį ramybės. O kol kas jis nutarė verčiau 
grįžti į Paryžių manydamas, kad tam dabar pati palankiausia 
proga. Labai galimas daiktas, kad netrukus nebebus nei regen- 
to, nei grafienės Mao. 

Ir iš tiesų Roberui pasisekė, — ir tai buvo tikroji jo šypsenos 
priežastis, — surasti ponią de Ferjen, Artua grafienės nuodų tie- 
kėją. Jam pavyko ją surasti einant įkandin dviejų regento šnipų, 
kurie jos taip pat ieškojo.-Izabelė de Ferjen ir jos sūnus buvo 
sučiupti nusikaltimo vietoje, parduodant apžavų antpilą. Ro- 
bero žmonės regento šnipus nužudė, o burtininkė, padiktavusi 
smulkią ir kuo nuodugniausią savo piktadarysčių išpažintį, da- 
bar buvo uždaryta vienoje iš Artua pilių. 

„Tu dar man paviduriuosi, kuzene, - samprotavo Roberas, 
žvilgčiodamas į Pilypą, - kai Žanui de Varenui liepsiu pas mane 
atvesti tą moterį ir kai ją pristatysiu Perų tarybai, ji papasakos, 
kaip taviškė uošvė tavo labui nužudė tavo brolį! Net tavo bran- 
giausias popiežius negalės nieko tau padėti“. 

Visą kelią Pilypas laikė Roberą šalia savęs; poilsio vietose 
valgė prie vieno stalo; apsistoję nakvynės vienuolyne ar kara- 
liaus pily, miegojo gretimuose kambariuose, ir gausūs regen- 
to tarnai glaudžiu žiedu nuolat supo Roberą. Tačiau su priešu 
kartu geriant, valgant ir net miegant vienam šalia kito, negali 
nepabusti broliški jausmai; abudu pusbroliai dar niekuomet 


nebuvo patyrę tokio artumo. Regentas lyg ir nebejautė Roberui 

pagiežos už visą nuovargį, patirtą per tą bereikalingą žygį, ir 
didelius kaštus; jį net linksmino riebūs milžino juokeliai ir jo 
tariamas nuoširdumas. 

„Dar kiek, ir šitas sukčius mane iš visos širdies pamils! - manė 
Robertas. — Kaip aš jį apmulkinau, ak, kaip aš jį apmulkinau!“ 

Lapkričio 11-osios rytą, kai jie jau atsidūrė prie Paryžiaus 
vartų, Pilypas staiga sustabdė arklį. 

— Mano kuzene, - prabilo jis, - tą dieną Amjene jūs pasiža- 
dėjote mano maršalams perduoti visas pilis. O aš, dideliam savo 
nusivylimui, sužinau, kad dauguma jūsų draugų nepripažįsta 
sutarties ir atsisako grąžinti užgrobtas vietoves. 

Roberas šypsodamasis išskėtė rankas, lyg norėdamas pasa- 
kyti, kad čia jis bejėgis. 

— Bet jūs juk pasižadėjote, - pakartojo Pilypas. 

— Tikrai, mano kuzene, aš pasirašiau viską, ko jūs tik norė- 
jote... Tačiau iš manęs atėmėte bet kokią valdžią, ir dabar tegul 
jūsų maršalai priverčia mano žmones paklusti. 

Regentas mąsliai paglostė arkliui kaklą. 

— Ar tiesa, Roberai, — vėl prabilo jis, - kad jūs mane prami- 
nėte Uždaravarčiu? 

— Tiesa, mano kuzene, tikra tiesa, — tasai juokdamasis pa- 
tvirtino. — Kadangi, kaip atrodo, be vartų jūs stačiai negalėtu- 
mėte valdyti. 

— Na ką gi, kuzene, — tęsė regentas, — dabar jums teks apsi- 
gyventi Šatlė kalėjime ir ten pasėdėti, kol aš išvaduosiu pasku- 
tinę Artua pilį! 

Pirmąsyk po savo pasidavimo į nelaisvę Roberas kiek pa- 
blyško. Visas jo planas žlugo, ir toji ponia de Ferjen pasitarnau- 


ti dabar jau nebegalėjo. 


Trečia dalis 


GEDULAS IR KARUNAVIMAS 


Karaliaus žindyvė 


Jonas I, Prancūzijos karalius, pomirtinis Liudviko X Vaidingojo 
sūnus, gimė Venseno pilyje 1316 metų lapkričio naktį — iš 13 
dienos į 14-ąją. 

Naujiena bematant pasklido, ir senjorai pasipuošė šilkais. 
Tavernose valkatos ir girtuokliai, kuriems visoks įvykis — proga 
išgerti, jau nuo pusiaudienio gėrė ir šūkaliojo. O juvelyrai, šilko 
pirkliai, brangių audinių bei pozumentų fabrikantai, prekiau- 
tojai prieskoniais, retomis žuvimis ir kitomis užjūrio prekėmis 
džiugiai trynė rankas sumesdami, kiek jiems linksmybės duos 
pelno. 

Gatvės švietė šypsenomis. Žmonės stabdė vieni kitus ir 
linksmai šūkčiojo: 

— Na, tik pamanyk, kūmai, pagaliau turime karalių! 

Džiugi žinia pasiekė ir vienuolynus, čia abatai ir kapelionai 
gyvai komentavo tą įvykį. 

O prieš keturias dienas Klarisių vienuolyno užvažiuojamuo- 
se namuose Mari de Kresė pagimdė berniuką, sveriantį daugiau 
nei aštuonis svarus, šviesiais, kaip ir jo motinos, plaukais; jis 


žindo krūtį godžiai, nelyginant šuniukas. 

Nugriebusios kiek laiko, jaunosios vienuolės baltais kykais 
mėgdavo užbėgti į Mari celę ir žiūrėti, kaip ji vysto kūdikį, gėrė- 
tis jos švytinčiu veidu, kai ji maitina kūdikį, jos rausva, stangria 
ir žydinčia krūtine, savo akimis pamatyti motinystės stebuklą, 
kurį jos, pasmerktos amžinai skaistybei, galėjo stebėti tik baž- 
nyčios vitražų figūrose. 

Jeigu ir pasitaikydavo kokiai vienuolei nusidėti, — tai atsi- 
tikdavo visai ne taip dažnai, kaip savo dainelėse tikino pigių 
posmų rimuotojai, — naujagimis Klarisių vienuolyne nebuvo 
jau toks dažnas įvykis. 

— Karaliaus vardas Jonas, kaip ir mano kūdikio, — kalbėjo 
Mari. — Mano giminėje visais laikais buvo įprasta pirmagimį 
krikštyti Jonu. 

Šitame sutapime ji matė laimingą ženklą. Nuo šiol naująją 
berniukų kartą krikštys karaliaus vardu, o įstabiausia, kad Jono 
vardas pirmąkart pasirodė tarp Prancūzijos monarchų. Šalia 
daugybės mažylių Pilypų, šalia mažylių Liudvikų nuo šiol ka- 
ralystę turtins ir mažyčiai Jonai... „Bet maniškis — pirmasis“, — 
pamanė Mari. 

Kai į celę ėmė smelktis ankstyvos rudens sutemos, pas Mari 
užbėgo jaunutė vienuolė. 

— Maloningoji ponia Mari, — pašaukė ji, — motinėlė abatė 
jus kviečia į priimamąjį. Ten jūsų kažkas laukia. 

— Kas? 

— Nežinau. Nemačiau. Bet man atrodo, kad jūsų atvažiavo 
paimti. 

Tirštas raudonis išmušė Mari veidus. 

— Tai Gučas. Gučas! Tai tėvas... — paaiškino ji vienuoliu- 


kėms. — Ten tikriausiai atvažiavo mano vyras. 

Ji užsisagstė liemenėlę, prieš apmusijusį langą, atstojantį vei- 
drodį, skubiai pasitaisė plaukus, užsimetė ant pečių apsiaustą ir, 
minutėlę padvejojusi, stabtelėjo prie lopšio, pastatyto tiesiai ant 
grindų. Ar nepaėmus kartu ir berniuko, kad nieko nelaukus 
įteiktų Gučui tokią nuostabią staigmeną? 

— Matote, kaip jis saldžiai miega, šitas angelėlis, — kalbėjo 
seserys. — Nebudinkite jo ir neneškite žemyn, dar peršaldysite. 
Bėkite, mes jį prižiūrėsim. 

— Tik neimkite jo iš lopšelio ir net nelieskite! — prisakė Mari. 

Jau ant laiptų ją ėmė kankinti motinos nerimas. „Kad tik jos 
nepradėtų su juo žaisti ir neišmestų!“ Tačiau kojos pačios nešė į 
priimamąjį, ir ji net nusistebėjo savo eigasties lengvumu. 

Baltojoje salėje, kurią tepuošė didžiulis Nukryžiuotasis ir 
apšvietė dvi žvakės, — jų šviesa nuo kiekvieno daikto metė di- 
džiulį šešėlį ir dėl to viskas atrodė milžiniška ir paslaptinga, — 
paslėpusi rankovėse sunertas rankas, motina abatė šnekučiavo 
su ponia de Buvil. 

Pamačiusi kuratoriaus žmoną, Mari pajuto daugiau nei nusi- 
vylimą; staiga ją pervėrė nepaaiškinamas tikrumas, kad ši išdžiū- 
vusi, išilgų raukšlių išvagotu veidu ypata jai atneša nelaimę. 

Kiekviena kita būtų pasitenkinusi prisipažinimu, kad ne- 
myli ponios de Buvil, ir tiek; bet visi Mari de Kresė jausmai 
labiau panėšėjo į aistras, todėl, jausdama kam nors simpatijas 
ar pasišlykštėjimą, ji matydavo čia likimo ženklus... „Aš neabe- 
joju, kad ji atėjo man suteikti skausmo! — toptelėjo jai. 

Ponia de Buvil permetė jaunąją moterį nuo galvos iki kojų 
savo skvarbiu, nedraugišku žvilgsniu. 

— Vos keturios dienos praėjo nuo gimdymo, — šūktelėjo 


ji, — o jūs jau gaivi ir rausva kaip erškėčio žiedas! Sveikinu jus, 

mano gražuole; taip ir norisi manyti, kad jūs pasirengusi vėl 
viską pradėti iš naujo. Dievas iš tiesų be galo palankus tiems, 
kurie niekina Jo valią, ir skiria visus išbandymus vertesniųjų 
daliai. Žinote, motinėle, — tęsė ponia de Buvil, pasisukdama į 
abatę, — o mūsų vargšė karalienė kankinosi daugiau kaip trisde- 
šimt valandų! Dar iki šiolei ausyse skamba jos riksmas. Karalius 
blogai ėjo, todėl teko griebtis replių. Dar truputį, ir galėjome 
netekti ne tik jo, bet ir motinos. O viskas dėl to, kad karalienė 
Klemencija po vyro mirties taip ir neatsigavo; mano galva, tie- 
siog stebuklas, kad kūdikis liko gyvas. Bet kai įsimaišo likimas, 
viskas stoja skersai kelio! Štai kad ir Edelina, patalininkė... beje, 
jūs ją gerai pažįstate... 

Abatė kukliai nuleido galvą. Vienuolyne tarp kitų jaunų 
vienuoliukių gyveno vienuolikos metų mergaitė, tikra nesan- 
tuokinė Vaidingojo ir Edelinos duktė. 

— Ji daug padėjo karalienei, ir karalienė reikalavo, kad Ede- 
lina nesitrauktų nuo jos lovos, — varė ponia de Buvil. — Na, tai 
va! Edelina, nugriuvusi nuo suolelio, susilaužė ranką, ją teko iš- 
vežti į ligoninę. O visko viršūnė - žindyvė, kurią mes suradome 
dar prieš savaitę iki karalienės gimdymo, staiga pareiškė, kad 
jai dingo pienas. Tik pamanykite, tokiu laiku! Juk karalienė, 
kaip suprantate, pati maitinti negali, jai karštligė. Mano varg- 
šas Hiugas laksto, blaškosi nerasdamas išeities; ir suprantama, 
juk tai ne vyrų reikalas; o siras de Žuenvilis nė kiek nebemato 
ir nieko nebeatsimena, dar reikia džiaugtis, kad nemiršta ant 
mūsų rankų. Kitaip tariant, motinėle, ant mano vienos galvos 
sukrauti visi reikalai. 

Mari de Kresė stengėsi suprasti, kodėl jai patikėjo rūmų 
paslaptis, bet ponia de Buvil, nenustodama kudakuoti, priėjo 


prie jos. 

— Laimei, aš nepamečiau galvos ir laiku atsiminiau, kad šita 
mergelė, kurią čia atgabenau, jau turėjo būti pagimdžiusi... 
Tikiuosi, jūs maitinate savo pienu ir jūsų kūdikis puikiausiai 
jaučiasi? 

Ji tai kalbėjo tokiu tonu, tarytum jaunajai motinai būtų 
priekaištavusi dėl geros sveikatos. 

— Pažiūrėsim iš arčiau, — pridūrė ji. 

Ir įgudusia ranka, lyg turguje rinkdamasi vaisius, ji apčiu- 
pinėjo pritvinkusią Mari krūtinę. Jaunoji moteris negalėjo nu- 
slėpti pasišlykštėjimo ir instinktyviai atšoko atgal. 

— Jūs tikrai galite maitinti du, — padarė išvadą ponia de 
Buvil. — O dabar eisite paskui mane, mano gražuole, ir pažin- 
dysite karalių. 

— Aš negaliu, maloningoji ponia! - sušuko Mari, net nesu- 
sivokdama, kaip pateisinti savo atsisakymą. 

— O kodėl negalite? Nes nusidėjote? Nesvarbu, vis tiek esate 
kilmingos giminės mergina, o jūsų nuodėmė netrukdo jums 
turėti pieno. Be to, nors iš dalies atpirksite savo nuopuolį. 

— Aš nenusidėjau, ponia, aš ištekėjusi! 

— Jūs tik viena šitai ir teigiate, vargšele. Pirma, jei ištekėju- 
si, čia nebūtumėte atsidūrusi. Antra, klausimas ne tas. Mums, 
kartoju, reikia žindyvės... 

— Aš negaliu, laukiu savo vyro, jis turi atvykti manęs paimti. 
Jis man liepė perduoti, kad netrukus atvyks, o popiežius jam 
pažadėjo... 

— Popiežius!.. Popiežius!.. — šūktelėjo kuratoriaus žmona. — 
Dievaži, ji tiesiog protą prarado! Įsivaizduoja, kad ištekėjusi, 
įsivaizduoja, kad ja rūpinasi popiežius... Baikite mums pliurp- 
ti visokias kvailystes ir geriau neminėkite mūsų Šventojo Tėvo 


vardo, jūs vyksite į Venseną tuojau pat. 

— Ne, ponia, aš niekur nevažiuosiu, - spyrėsi Mari. 

Pyktis aptemdė poniai de Buvil akis, ir ji, nebesuvokdama, 
ką daranti, sugriebė Mari už apykaklės ir ėmė ją purtyti. 

— Jūs tik pažiūrėkite į šitą nedėkingąją! Ištvirkauja, pasidaro 
nėščia, ja rūpinasi, išplėšia iš teisingumo rankų, apgyvendina 
geriausiame vienuolyne, o kai Prancūzijos karaliui prireikia žin- 
dyvės, mūsų paikšė pradeda aikšrytis! Nėra ką kalbėti, paklusni 
valdinė! Ar žinote, kad tokios didelės garbės pavydėtų pačios 
kilmingiausios rūmų damos? 

— Tai kodėl, ponia, jums nesikreipti į tas kilmingas damas, 
jei jos vertesnės už mane? — tiesiai į veidą metė Mari. 

— Visa nelaimė, kad jos tinkamu momentu nenusidėjo, 
kvaišelės! Ak, bet ką aš čia kalbu! Gana, sekite paskui mane. 

Jei su tuo pačiu prašymu būtų atvykęs dėdė Tolomėjus ar 
grafas de Buvilis, Mari de Kresė, be jokių abejonių, būtų suti- 
kusi. Ji buvo geraširdė, dosni ir būtų pasiruošusi pamaitinti bet 
kurį nelaimingą kūdikį, tuo labiau karalienės. Ją ten būtų stū- 
męs ne tik gerumas, bet ir garbės troškimas, ir net asmeniški in- 
teresai. Nedrąsu net pagalvoti — karaliaus žindyvė, o Gučas jau 
buvo popiežiaus pažas, vadinasi, visi sunkumai išsispręs, ir jų 
laukia laimingas gyvenimas. Bet kuratoriaus žmona pasirinko 
blogą veikimo būdą. Ji su Mari elgėsi ne kaip su laiminga mo- 
tina, o kaip su nusidėjėle, ne kaip su garbinga moterimi, o kaip 
su verge, o kadangi ponia de Buvil ir toliau Mari akyse rodėsi 
nelaimių nešėja, ji net nebandė susivokti padėtyje, tik užsispy- 
rusi atsisakinėjo. Jos tamsiai mėlynos akys blizgėjo iš baimės ir 
pasipiktinimo. 

— Savo pienu aš maitinsiu tik savo kūdikį, — pareiškė ji. 

— Dar pažiūrėsim, pikčiurna! Jei nenorite paklusti geruoju, 


aš iškviesiu sargybinius, ir jie nugabens jus jėga. 

Čia įsikišo abatė. Vienuolynas — rami priebėga, ir ji nelei- 
sianti, kad kas įsiveržtų tos ramybės drumsti. 

— Aš nepritariu savo giminaitės poelgiui, — pasakė ji, — bet 
ji, šiaip ar taip, patikėta mano globai... 

— Aš ją ir patikėjau! — šūktelėjo ponia de Buvil. 

— Tegul ir taip, bet tai dar nereiškia, kad turite teisę tarp 
vienuolyno sienų vartoti jėgą. Mari išeis iš čia tik gera valia arba 
Bažnyčios įsakymu! 

— Arba karaliaus! Nepamirškite, motinėle, kad jūsų vienuo- 
lynas priklauso karaliui. Aš veikiu savo vyro vardu; jei norite 
konetablio įsakymo, o konetablis paskirtas karaliaus krikšto 
tėvu ir yra ką tik grįžęs į Paryžių, arba regento nurodymo, me- 
siras Hiugas jį netruks gauti; tiesa, tai užtruks kokias tris valan- 
das, bet viršus bus mano. 

Abatė pavedėjo ponią de Buvil į šalį ir šnipštelėjo jai, kad 
tai, ką Mari pasakė apie popiežių, nėra visiška neteisybė. 

— Na.ir kas! — nutraukė ją ponia de Buvil. - Man tesvarbu, 
kad karalius liktų gyvas, o kitos žindyvės po ranka neturiu. 

Ji priėjo prie durų, pašaukė atlydėjusius ją žmones ir paliepė 
sučiupti nepaklusniąją. 

— Prašau paliudyti, ponia, — tarė abatė, — kad aš jums neda- 
viau leidimo ją taip pagrobti. 

Mari, tempiama dviejų sargybinių per kiemą, plėšėsi iš jų 
šiurkščių letenų ir klykė: 

— Mano sūnus! Atiduokite mano sūnų! 

— Ji teisi, — tarė ponia de Buvil. — Reikia jai leisti pasiimti 
kūdikį. Ji čia taip maištavo, kad mes jį net pamiršom. 

Po kelių minučių, skubotai sumetusi savo daiktelius ir spaus- 
dama prie krūtinės kūdikį, Mari raudodama paliko vienuolyną. 

Prie vartų laukė du pakinkyti palankinai. 

— Matote, - šūktelėjo ponia de Buvil. — Jai, kaip kokiai prin- 
cesei, net neštuvai paduodami, o ji dar čia šaukia ir spyriojasi! 

Globiama nakties miglos, liūliuojama ramios mulų žingi- 
nės, medinėje, gobelenais muštoje dėžėje Mari jautė pro judan- 
čias užuolaidėles besismelkiantį lapkričio šaltuką, ir pirmąkart 
su dėkingumu pagalvojo apie savo brolius, ją privertusius tada, 
vykstant iš Kresė, užsivilkti šiltą apsiaustą. O kaip ji tuomet, 
atvykusi į Paryžių, kentėjo po šituo sunkiu audiniu nuo karš- 
čio! „Kad ir kur aš išvykčiau, visur mane lydi skausmas ir aša- 
ros, — liūdnai mąstė ji. — Nejau taip esu nusikaltusi, kad visi 
taip mane užpuola?“ 

Jos vaikutis, įvyniotas į to storo apsiausto klostes, miegojo. 
Jausdama prie krūtinės šitą mažytę būtybę, dar nieko nesuvo- 
kiančią ir ramiausiai miegančią, Mari palengva apsiramino. Ji 
pamatys karalienę Klemenciją, pakalbės su ja apie Gučą; paro- 
dys jai savo medalioną - relikvinę. Karalienė jauna, graži ir gai- 
lestinga nelaimingiesiems... „Karalienė... Aš maitinsiu karalie- 
nės kūdikį!..“ — mąstė Mari, pagaliau suvokusi, kad ją ištiko 
keista ir neįprasta istorija, kuri iš pradžių dėl ponios de Buvil 
agresyvumo atrodė tokia niūri ir nepakenčiama... 

Sugirgždėjo nuleidžiamas tiltas, arklių kanopos dusliai su- 
kaukšėjo medinėmis 'sijomis, paskui pasagos garsiai sucaksėjo 
kiemo grindiniu... Mari pakvietė išlipti iš palankino; paskui ji 
praėjo tarp dviejų ginkluotos sargybos eilių, pateko į silpnai ap- 
šviestą akmeninį koridorių ir štai priešais save pamatė stambų, 
grandelių marškiniais vilkintį vyriškį, kuris, kaip ji atpažino, 
buvo grafas de Buvilis. Aplinkui Mari girdėjo šnabždesius; iki 
jos atsklido žodis „karštligė“, pakartotas daugelį kartų. Jai davė 
ženklą eiti ant pirštų galiukų; ir pagaliau kažkieno ranka ati- 


traukė drapiruotes. 

Nepaisant sunkios karalienės ligos, jos miegamasis pagal se- 
nus papročius buvo išpuoštas, kaip ir dera gimdyvės kambariui. 
Gėlių laikas baigėsi, ir ant grindų buvo pribarstyta pageltusių 
lapų, kurie nuo dažno trempimo batais jau atrodė pradėję pūti. 
Šalia lovos gulėjo išdėliotos pagalvės lankytojams, kurie čia ne- 
pasirodys. Pribuvėja vis dar neišėjo, stovėjo trindama savo pirš- 
tais kvapniąsias žoles. Židinyje ant geležinių trikojų kunkuliavo 
pilkšvos kažkokių vaistinių žolynų nuoviros. 

Iš kampe stovinčio lopšio nesigirdėjo jokio garso. 

Karalienė Klemencija gulėjo bejėgė ant nugaros, iš skausmo 
sulenkti keliai sujaukė antklodes. Skruostai išmušti nesveiko 
raudonio, akys karštligiškai blizgėjo. Mari žvilgsnį prikaustė 
vešlūs gelsvi plaukai, kurių sruogų auksas draikėsi ant pagalvių, 
ir jos karščiuojančios akys, kurios neatrodė ką nors matančios. 

— Gerti, labai noriu gerti... — vaitojo gimdyvė. 

Pribuvėja kuštelėjo poniai de Buvil į ausį: 

— Gerą valandą ją purtė šaltis; dantys tarškėjo, lūpos pa- 
sidarė violetinės kaip numirėlės. Jau manėme, kad pasimirs. 
Puolėme ją trinti, ir dabar, kaip matote, visa dega! Ji taip labai 
prakaitavo, kad teks keisti baltinius, tik niekas nežino, kur rak- 
tai nuo baltinių, kur juos Edelina nukišo. 

— Tuojau surasiu, — atsakė ponia de Buvil. 

Ji nuvedė Mari į gretimą kambarį, kur židinyje taip pat 
degė ugnis. 

— Kurkitės čia, — prisakė ji. 

Atnešė karalaičio lopšį. Tarp gausybės vystyklų karalius 
buvo vos matomas. Maža nosytė, pabrinkę, kietai užmerkti 
vokai; silpnas, suglebęs, besveikatis karalaitis gulėjo nejudė- 
damas. Tik visai arti pasilenkus galima buvo įsitikinti, kad 


jis dar kvėpuoja. Retkarčiais vos pastebima grimasa, kažkoks 

skausmingas mėšlungis perkreipdavo jo veiduką, ir tatai jam 
suteikdavo tam tikros gyvybės. 

Žvelgdama į šitą mažytę būtybę, kurios tėvas mirė, kurios 
motina veikiausiai gyvena irgi paskutines valandas ir kurio- 
je gyvybė vos berusena, Mari de Kresė staiga pajuto begalinį 
gailestį. „Aš jį išgelbėsiu, išauginsiu jį didelį ir stiprų!“ — pa- 
sižadėjo ji. 

Kadangi antro lopšio nebuvo, ji paguldė savo sūnų šalia ka- 


raliaus. 


II 
Tebūnie Dievo valia 


Praėjo ištisa para, o grahenės Mao pyktis vis dar negalėjo užgesti. 

Beatrisės d'Irson padedama apsirengti karaliaus krikšty- 
noms, Mao davė valią įsiūčiui ir paniekai. 

— Kas galėjo pamanyti, kad tokia geibi ypata kaip Klemen- 
cija išnešios kūdikį iki pat gimdymo dienos? Atsitinka, kad kur 
kas stipresnės už ją persileidžia. Ir še tau! Ji išlaikė visus devynis 
mėnesius. Ar negalėjo pagimdyti negyvo kūdikio? Galėjo, bet 
ne! Jos varliukas gyvas. Nors jau galėjo pagimdyti dukterį. Kur 
ten! Gimė berniukas. Ar vertėjo, mano vargše Beatrise, padėti 
tiek vargo ir iškentėti tiek pavojų, kurie dar ir dabar neatlėgo, 
kad likimas taip iš mūsų pasityčiotų? 

Mao dabar buvo įsimušusi į galvą, jog Vaidingąjį nunuodijo 
tik tam, kad palaisvintų savo žentui karūną. Dabar ji beveik 
gailėjosi, kad kartu su vyru nenužudė ir žmonos, ir visa jos nea- 


pykanta atsigręžė į naujagimį, kurio ji dar nebuvo mačiusi, į tą 

kūdikį, savo būsimąjį krikštrasūnį, kurio vos išsiskleidusi gyvybė 
tapo jai kliūtimi, supainiojo visus jos planus. 

Ši moteris, galingiausia iš galingiausių, turtuolė, despotė, 
savo prigimtimi buvo užkietėjusi nusikaltėlė. Žudymas buvo 
jos mėgstamiausia priemonė pakreipti likimą savo naudai; ji 
mėgo puoselėti nusikaltimo planus, gyventi prisiminimais apie 
juos; ji iš ten sėmė sau džiaugsmą, pagyvėdavo vien pagalvo- 
jusi apie savo aukų kančias, mėgaudavosi savo gudrybėmis ir 
džiaugdavosi slaptomis pergalėmis. Ir jeigu viena žmogžudys- 
tė nepateisindavo jos numatytų vilčių, ji imdavo kaltinti tokį 
neteisingą likimą, gailėdavosi savęs ir iškart imdavo ieškoti 
naujos galvos — tos, kuri trukdė jai gyventi ir turėjo nulėkti 
nuo pečių. 

Beatrisė d Irson, jau seniai sugebanti įspėti grafienės mintis, 
kukliai nuleido savo ilgas blakstienas ir lėtai ištarė: 

— Aš išsaugojau, maloningoji ponia... truputį šitų miltelių, 
kuriais jūs taip sėkmingai pasinaudojote gamindama karaliui 
cukruotus migdolus... šį pavasarį. 

— Ir gerai padarei, tikrai gerai! — pagyvėjo Mao. — Visuomet 
reikia būti pasirengusiai. Juk mes turime tiek priešų! 

Nors Beatrisė ir buvo laikoma aukštaūge, jai vis vien teko 
pakelti rankas, kad apgaubtų Mao pečius mantija ir pataisytų 
po smakru raištelius. 

— Jūs laikysite vaiką, maloningoji ponia. Kitos tokios geros 
progos gali greit ir nepasitaikyti... — tęsė Beatrisė. — Juk tai mil- 
teliai, žinote... Ir kas gi juos ant piršto galiuko pastebės... 

Ji kalbėjo saldžiu, gundančiu balsu, tarytum būtų kalbama 
apie skanėstus. 

— O ne! - šūktelėjo Mao. - Tik ne per krikštynas, tai mums 


gali blogai baigtis. 

— Jums taip atrodo? Juk tai švari, be nuodėmės siela, kurią 
jūs tik grąžinsite dangui. 

— Be to, dievai žino, kaip į tokius reikalus pažiūrės mano 
žentas! Aš dar nepamiršau, koks atrodė jo veidas, kai aš jam 
išsakiau visą tiesą apie jo brolio mirtį! Nuo to laiko jis su 
manimi elgiasi labai jau šaltai. Ir taip mane patyliukais kal- 
tina. Metams gana vieno karaliaus, o dėl šito naujagimio... 
palauksime. 

Skurdi, vos ne slapta susirinkusi kavalkada patraukė į Ven- 
seną, kur Jonui I buvo lemta tapti krikščioniu; baronai, iš anks- 
to pakratę savo pinigines pašvitams, veltui laukė pakvietimo į 
krikštynas. 

Karalienės liga, žiemos dargana, tai, kad karalius gimė ne 
Paryžiuje, ir pagaliau tai, kad jo gimimu ne itin džiaugėsi re- 
gentas, — viskas taip sutapo, kad krikštynų ceremonija buvo 
paversta grynu formalumu. 

Pilypas į Venseną atvyko su savo žmona Žana, grafiene Mao, 
su Gošė de Šarijonu ir keliais ginklanešiais. Kitai giminei jis net 
nesiteikė pranešti. Beje, Valua apvažinėjo savo valdas rinkda- 
mas mokesčius; Evrė buvo likęs Amjene baigti painioti Artua 
bylos. O su Karoliu de La Maršu Pilypas išvakarėse turėjo rimtą 
susidūrimą. La Maršas karaliaus gimimo garbei paprašė brolio 
pakelti jį į perus, padidinti turtus ir kartu pelną. 

— Bet, brolau mano, aš juk tik regentas, - paprieštaravo Pi- 
lypas. — Tik karalius galės jums suteikti pero titulą... kai sulauks 
pilnametystės. 

Buvilis sutiko regentą pirmutiniame pilies kieme ir iškart 
paklausė: 

— Nė vienas neturi ginklo, monsinjore? Nė vienas nenešioja 


nei durklo, nei stileto, nei kokio mieto? 

Ir sunku buvo pasakyti, kas labiau jam kėlė nerimą — regen- 
to eskortas ar patys krikšto tėvai. 

— Aš neįpratęs, Buvili, keliauti su beginkle palyda, — sausai 
atsakė Pilypas. 

Buvilis droviai, bet kartu įsakmiai pareikalavo, kad ginkla- 
nešiai pasiliktų pirmajame kieme. Toks uolumas ir perdėtas at- 
sargumas regentą ėmė erzinti. 

— Aš vertinu, Buvili, — tarė jis, — jūsų rūpinimąsi karaliene, 
bet nuo šiol jūs — jau nebe karalienės vaisiaus kuratorius; rūpin- 
tis karalium pavesta man ir konetabliui. Mes jums paliekame 
jūsų pareigas, tik nepiktnaudžiaukite jomis. 

— Monsinjore! Monsinjore! — suvapėjo Buvilis. — Aš ir min- 
ties neturėjau jūsų įžeisti. Bet tiek visokių kalbų girdėti kara- 
lystėje... Tenoriu, kad jūs savo akimis įsitikintumėte, jog esu 
ištikimas savo pareigai ir tuo didžiuojuosi. 

Jis sunkiai slėpė savo jausmus. Nesusilaikęs iš padilbų pa- 
žvelgė į Mao ir tuojau pat nuleido akis. 

„Tikrai visi, kas netingi, mane įtarinėja ir nepasitiki mani- 
mi“, — pamanė grafienė. 

Žana de Puatjė apsimetė nieko nepastebėjusi. Gošė de Šati- 
jonas, nesupratęs, apie ką čia kalbama, nutraukė stojusią nejau- 
kią tylą sakydamas: 

— Ką jūs čia, Buvili? Sušaldysite mus visus į ledą! Leiskite 
greičiau į vidų. 

Nė vienas iš jų pas karalienę neužėjo. Ponia de Buvil pranešė 
gana nerimastingas žinias apie jos sveikatą: karštis ligonę tebe- 
kankinąs, ji skundžiasi klaikiais galvos skausmais, kas minutę ją 
tampąs vėmulys. 

— Jos pilvas vėl ima pūstis, tarytum ji nebūtų pagimdžiu- 


si, - aiškino ponia de Buvil. — Ji niekaip negali užsnūsti, vis 

maldauja mūsų, kad nustotų skambinti varpais, nuo kurių 
gausmo jai ūžia ausyse, ir visą laiką kalba, bet ne su mumis, o 
vis kreipiasi į savo senelę Mariją Vengrę arba į savo velionį vyrą, 
karalių Liudviką. Gaila klausyti, kaip ji tiesiog akyse netenka 
proto, o nutildyti mes jos negalime. 

Dvidešimt metų atitarnavęs Pilypo Gražiojo šambelionu, 
grafas de Buvilis įgijo nemažą karališkų apeigų patirtį. Sunku 
būtų suskaičiuoti krikštynas, kurias jam teko rikiuoti. 

Dalyviams buvo išdalyti ritualiniai daiktai. Buvilis ir du di- 
džiūnai užkišo už apykaklių ilgus baltus rankšluosčius ir, prilai- 
kydami jų kraštus, ištempė juos visu ilgiu priešais save; vienu 
rankšluosčiu derėjo pridengti taurę su šventintu vandeniu, o 
kitu — tuščią taurę, trečias buvo skirtas uždengti indui su druska. 

Pribuvėja laikė kepurėlę, kuri turės būti uždėta ant karaliaus 
galvutės po patepimo. 

Paskui pasirodė žindyvė su naujagimiu karalium ant rankų. 

„Ak! Kokia gražuolė!“ — nusistebėjo konetablis. 

Ponia de Buvil liepė aprengti Mari de Kresė rausvo aksomo 
suknele, kukliai aplink kaklą ir rankogalius apvedžiota kailiu, ir 
nepagailėjo laiko pamokyti jaunąją moterį gestų, būtinų šiame 
ceremoniale. Kūdikis gulėjo apklostytas dukart už jį patį ilges- 
ne mantija, ant kurios buvo užtiestas alyvinės spalvos šilkinis 
šydas, siekiantis grindis ir atrodantis nelyginant šleifas. 

Procesija pasuko į pilies koplyčią. Priekyje su degančiomis 
žvakėmis rankose žengė du ginklanešiai, o paskutinis vilkosi 
senešalas de Žuenvilis; nors prilaikomas iš abiejų pusių; jis svy- 
rinėjo, tačiau, sužinojęs, kad naujagimis, kaip ir jis pats, bus 
krikštijamas Jonu, kiek išsijudino iš savo įprasto sąstingio. 

Koplyčia buvo išmušta gobelenais, grindys aplink krikšty- 


klą išklotos violetiniu aksomu. Prie jos stovėjo stalas, ant kurio 

patiestas voveraičių kailiukų paklotas, virš jo — plono audeklo 
paklodė, o ant jos pridėta šilko pagalvėlių. Keleto gorių su žari- 
jomis toli gražu neužteko apšildyti drėgnai ir šaltai patalpai. 

Mari paguldė kūdikį ant stalo ir padėjo jį išvystyti. Steng- 
damasi viską daryti pagal ritualą, ji taip jaudinosi, jos širdis taip 
plakė, kad vos galėjo išskirti dalyvių veidus. Ar galėjo ji kada 
pamanyti, kad jai, taip gėdingai išvytai iš namų, teks karaliaus 
krikštynose vaidinti šit kokį svarbų vaidmenį, stovėti šalia Pran- 
cūzijos regento ir grafienės d' Artua? Apakinta tokio netikėto 
likimo posūkio, Mari pajuto karštą dėkingumą poniai de Buvil 
ir paprašė už vakarykštį šiurkštumą jai atleisti. 

Vyniodama vystyklus, ji išgirdo, kaip konetablis teiraujasi 
ponios de Buvil jos vardo ir iš kur ji čia atsiradusi; Mari pajuto 
raustanti. 

Karalienės kapelionas keturiskart papūtė į naujagimio kū- 
nelį, tarytum tuo simbolizuodamas keturias kryžiaus dalis ir 
norėdamas nuo kūdikio, padedamas Šventosios Dvasios, nu- 
vyti šėtoną; paskui užspjovė sau ant smiliaus, patepė seilėmis 
kūdikio šnerves ir ausis, idant šis neklausytų velnio balso, nej- 
kvėptų nuodėmingo pasaulio ir kūniškųjų pagundų. 

Pilypas ir Mao pakėlė mažylį už kojyčių ir pečių. Regen- 
tas įbedė savo trumpažiūres akis į mažulytį vaiko lyties ženklą, 
spygsodamas į tą rausvą kirmėlaitę, kuri pavertė niekais visą tą 
išmintingą jo paveldėjimo teisės kombinaciją, į šitą juokingą 
vyrų privilegijos simbolį, į šitą varganą, tačiau nenugalimą kliū- 
tį, nusitiesusią tarp jo ir Prancūzijos karūnos. 

„Bet kokiu atveju, — bandė save raminti Pilypas, - penkio- 
lika metų aš būsiu regentas. O per penkiolika metų visko gali 
atsitikti; ir aš pats ar bebūsiu gyvas po penkiolikos metų? Ir ar 


iki tol išgyvens šitas kūdikis?“ 

Tačiau regentas — ne karalius. 

Per iškilmingas pamaldas kūdikis gulėjo ramus ir net snau- 
dė. Ir tik panardintas į šaltą krikštyklos vandenį jis suklykė ir 
jau nepaliovė klykęs — visa gerkle, dusdamas, smaugiamas aša- 
rų. Jį nardino į krikštyklą trejetą kartų — galva į rytus, paskui į 
šiaurę ir galiausiai į pietus, simbolizuodami kryžiaus ženklą, ir 
triskart virš jo nuogo kūnelio tiesė rankas vis kiti krikšto tėvai ir 
motinos — Gošė, Žana de Puarjė, Buviliai ir senešalas"?. 

Vos tik Joną I ištraukė iš ledinio vandens, jis tuojau pat 
nutilo ir ramiai priėmė kaktos patepimą šventuoju aliejumi. 
Paskui kūdikį paguldė ant pagalvių, ir Mari de Kresė ėmė jį 
atsargiai šluostyti, o visi kiti susigrūdo pasišildyti prie karščiu 
tvoskiančių gorių. 

Staiga skambus Mari de Kresė riksmas sutrikdė koplyčios tylą: 

— Viešpatie! Viešpatie! Jis miršta! 

Visi puolė prie stalo. Kūdikis pamėlynavo, paskui pajuodavo; 
jo kūnelis įsitempė, kumšreliai mėšlungiškai susigniaužė, galvu- 
tė nusviro į šoną, akutės persivertė — tesimatė baltymai. 

Kažkieno nematoma ranka gesino šitą mažytę neprotingą 
būtybę, apsuptą mirgančių žvakių ir neramių palinkusių galvų. 

Mao išgirdo šnibždant: 

Tai ji... 

Pakėlė akis ir sutiko įtarius sutuoktinių Buvilių žvilgsnius. 

„Kas šitai padarė, kad paskui kaltę suverstų man?“ — svars- 
tė jinai. 

Tuo tarpu pribuvėja perėmė kūdikį iš drebančių Mari rankų 
ir mėgino jį atgaivinti. 

— Jis dar gyvas, dar gyvas, - kartojo jinai. 

Ištisas dvi minutes, kurios virto amžinybe, kūdikis nerodė 


jokių gyvybės žymių; paskui sustirusį kūnelį ėmė tampyti mėš- 

lungis, o galvutė bejėgiškai blaškėsi į visas puses. Jo rankos ir 
kojos trūkčiojo; sunku buvo patikėti, kad tokiame gležname 
kūnelyje gali glūdėti šitiek jėgos; pribuvėjai net teko stipriai 
prispausti kūdikį prie krūtinės, kad jisai neišsprūstų. Kapelio- 
nas persižegnojo, lyg vydamas nuo savęs velnią, ir prie mirštan- 
čiojo pradėjo kalbėti maldą. Kūdikio veiduką tampė grimasos, 
iš burnos tįso seilės; juosvumas praėjo, užleisdamas vietą mir- 
tinam blyškumui, kuris buvo ne mažiau kraupus. Staiga vaikas 
aprimo, nusišlapino ant pribuvėjos suknios, ir visi pamanė, kad 
jis jau išgelbėtas. Paskui galvutė vėl nusviro, kūnelis suglebo, ir 
šįkart kiekvienam pasirodė, kad kūdikis jau mirė. 

— Garbė Dievui, nors suspėjome jį pakrikštyti, — sušnibždėjo 
konetablis. 

Pilypas de Puatjė nusikrapštė nuo pirštų vaško lašus, užtiš- 
kusius nuo žvakių. 

Staiga lavonėlis pajudino kojas, keletą kartų suklykė, iš pra- 
džių negarsiai, paskui jau linksmiau, ir sučepsėjo lūpytėmis, 
ieškodamas krūties. Karalius buvo gyvas ir norėjo žįsti. 

— Velnias be kovos nenorėjo palikti jo kūno, — ištarė kape- 
lionas. 

— Nedažnai taip atsitinka, — paaiškino pribuvėja, — kad to- 
kius kūdikius tampytų konvulsijos. Matyt, tai dėl to, kad per 
gimdymą teko panaudoti reples; tokių atvejų pasitaiko. Be to, 
jo ilgai nemaitino... 

Mari de Kresė pasijuto kalta. „Užuot ginčijusis su ponia de 
Buvil, turėjau iškart sutikti atvykti...“ — toptelėjo Mari. 

Ir niekam, matyt, nė į galvą neatėjo, kad čia kaltos buvo 
maudynės lediniame vandenyje ir protėvių paveldėtos ydos, 
visų šitų raišų, silpnapročių, epileptikų, kurių taip dažnai pasi- 


taikydavo giminėje. 

— O kaip jums atrodo, ar tokie priepuoliai dar gali pasikar- 
toti? — pasiteiravo Mao. 

— Bijau, kad taip, garbioji ponia, — atsakė pribuvėja. — Nie- 
kas nežino, iš kur ši bėda atsiranda ir kaip ji baigiasi. 

— Vargšas mažylis! — garsiai ištarė Mao. 

Karalių nunešė į pilį, ir visi nelinksmai išsiskirstė. Pakeliui į 
namus Pilypas de Puarjė nepravėrė burnos. 

Grįžęs į rūmus, jis nusivedė uošvę į savo kambarį ir užsidarė 
su ja. 

— Nedaug trūko, ir jūs būtumėte tapęs karalium, mano sū- 
nau, — pratarė ji. 

Pilypas tylėjo. 

— Iš tiesų po to, ką mes ten pamatėme, niekas nenustebs, jei 
tas kūdikis po kelių dienų mirs, — tęsė Mao. 

Regentas vis dar tylėjo. 

— Jeigu jis paliks šią žemę, jums vis tiek teks laukti Žanos 
Navarietės pilnametystės. 

— Tai jau ne, motin, tikrai ne! — gyvai atsiliepė Pilypas. — Lie- 
pos mėnesį priimtas nutarimas mūsų nebesaisto. Liudviko įpėdi- 
nio klausimas išspręstas; jo vietą užims Jonas. Tarp velionio brolio 
ir manęs bus karalius, ir sūnėno paveldėtoju tapsiu kaip tik aš. 

Mao susižavėjusi pažvelgė į žentą. „Greičiausiai visa tai su- 
metė koplyčioje, per krikštynas!“ — nusprendė ji. 

— Prisipažinkite, jūs visuomet svajojote būti karalium, Pily- 
pai, — ištarė ji. — Kai dar buvote vaikas, laužydavote šakutes ir 
darydavote iš jų skeptrus. 

Pilypas pakėlė galvą ir nusišypsojo nenutraukdamas tylos. 
Paskui rimtu tonu ištarė: 

— Žinote, motin, ponia de Ferjen dingo iš Araso, kartu din- 


go ir tie žmonės, kuriuos buvau pasiuntęs jos pagrobti, kad be 

reikalo daug neplepėtų. Kalbama, kad ji laikoma vienoje Artua 
pilyje, ir dar girdėjau, kad jūsų baronai tuo ginasi. 

Mao pagalvojo, ką šitas perspėjimas galėtų reikšti. Negi Pi- 
lypas tik norėjo ją perspėti apie jai gresiantį pavojų? Arba pa- 
rodyti, kaip jis ja rūpinasi? O gal tai buvo būdas patvirtinti 
savo draudimą griebtis nuodų? O gal priešingai — darydamas 
užuominas apie tą nuodų tiekėją, duoda suprasti, kad jai, Mao, 
atsilaisvino rankos? 

— Tačiau dar vienas traukulių priepuolis, ir jam gali būti 
galas, - primygtinai varė savo Mao. 

— Tebūnie Dievo valia, motin, tebūnie Dievo valia, — tarė 
Pilypas, leisdamas suprasti, kad pokalbis baigtas. 

„Tebūnie Dievo valia... O gal mano? — galvojo Mao. — Pi- 
lypas atsargus, jis bijos ir stengsis išsaugoti švarią sąžinę; bet 
mane jis gerai suprato... Daugiausia bėdos man pridarys tas vėp- 
la Buvilis“. 

Jos vaizduotė pradėjo karštligiškai veikti. Pagaliau Mao atei- 
tyje laukia nusikaltimas! Ir tai, kad būsimoji auka — nekaltas 
kūdikis, kaitino jai kraują stipriau nei tada, jeigu būtų tekę nu- 
galabyti žiauriausią priešininką. 

Nuo tos dienos ji pradėjo savo rūpestingai parengtą, klas- 
tingą kampaniją. „Vargšelis karalius, girdi, jau ne šios žemės 
gyventojas“, — kalbėjo ji kiekvienam sutiktam ir su ašaromis 
akyse pasakojo apie tą šiurpią krikštynų sceną. 

— Jau manėme, kad jis mūsų akyse užges, dar kiek, taip būtų 
ir atsitikę. Geriau paklauskite konetablio, kuris irgi ten buvo; 
pirmąkart teko matyti tokį išblyškusį mesirą Gošė... Beje, kai 
mažąjį karalių pristatys visiems baronams, kaip įprasta, patys 
pamatysite, koks jis silpnas. O gal jis jau nebegyvas, tiktai nuo 


mūsų slepia. Kažkodėl delsiama su pristatymo ceremonija, bet 

nesakoma kodėl. Atrodo, kad tam priešinasi mesiras de Buvilis, 
nes vargšė karalienė... Tesaugo ją Dievas!.. Jai vis blogiau. Kita 
vertus, karalienė — tai ne karalius! 

Mao artimieji šitas kalbas entuziastingai platino. 

Baronai pradėjo nerimauti. Iš tiesų: kodėl taip delsiamos 
prezentacijos iškilmės? Slapta vykusios krikštynos, begalinis 
Buvilio atsargumas, mirtina tyla, gaubianti viską, kas dedasi 
Vensene, — nejau tai nerodo, kad čia glūdi kažkokia paslaptis? 

Sklido prieštaringiausios kalbos. Karalius gimė nesveikas, 
todėl jo ir nenorima niekam rodyti... Ne, grafas de Valua liepė 
jį slapta pagrobti, ir dabar jis saugioje vietoje. Karalienė serga? 
Nieko panašaus. Karalienė ir jos kūdikis šiuo metu jau keliauja 
Neapolio link. 

— Jeigu jis mirė, tegul taip ir pasako, - murmėjo vieni. 

— Tai regentas prisakė jį nugalabyti! — tikino kiti. 

— Negiedokite niekų! Regentas ne toks žmogus. Tiesiog jis 
nepasitiki Valua. 

— Ir visai ne regentas, o grafienė Mao. Ji rengiasi susidoroti 
su kūdikiu, jei dar nesusidorojo. Jau pernelyg garsiai ji šaukia, 
kad karaliui nelemta gyventi. 

Tuo metu, kai pikti vėjai smelkė karaliaus rūmus, o žmonės 
kankinosi slegiami niūriausių spėlionių, nelaimės nuojautų, pa- 
lietusių kiekvieną ir kiekvieną savotiškai sutepusių, regentas iš- 
saugojo neįžvelgiamą ramybę. Jis visa galva įsitraukė į karalystės 
valdymą, o jei kas ir užeidavo pas jį mėgindamas pakalbėti apie 
sūnėną, šis užvesdavo kalbą apie Flandriją, Artua arba mokes- 
čių grąžinimą. 

Lapkričio 19 dienos rytą, kai žmonės atrodė labiausiai susi- 
erzinę, gausi baronų ir parlamento metrų delegacija atvyko pas 


Pilypą ir jo priprašė, tiksliau, jėga privertė duoti sutikimą kara- 

liaus pristatymui. Ir akyse tų, kurie tikėjosi neigiamo atsakymo 
arba migloto pažado, jau blykčiojo piktos kibirkštys. 

— Bet šitos prezentacijos, monsinjorai, aš noriu ne mažiau 
už jus pačius, — tarė regentas. - Man pačiam daromos kliūtys; 
labiausiai tam priešinasi grafas de Buvilis. 

Ir, pasisukęs į Karolį de Valua, užvakar grįžusį iš Meno, pa- 
klausė: 

— Tai jūs, dėde, uždraudėte Buviliui parodyti mums karalių, 
gindamas savo dukterėčios Klemencijos interesus? 

Buvęs Konstantinopolio imperatorius, nesuprasdamas, iš 
kur toks nepaaiškinamas išpuolis, tirštai paraudo ir suriko: 

— Ber, Dieve teisingasai, sūnėne, iš kur jūs tai ištraukėte? Aš 
nieko nereikalavau ir net nemaniau reikalauti! Net nemačiau 
Buvilio ir kelias savaites neturėjau iš jo jokios žinios. Grįžau 
tam, kad galėčiau dalyvauti pristatymo iškilmėse. Atvirkščiai, aš 
iš visos širdies noriu, kad jos įvyktų ir viskas būtų daroma pagal 
mūsų tėvų ir protėvių papročius. Jau seniai buvo laikas. 

— Tokiu atveju, monsinjorai, — ištarė regentas, — mes visi 
čia laikomės vienos nuomonės ir norim to paties... Gošė! Jūs 
dalyvavote gimstant mano broliui... Ar tikrai krikšto motina 
pirmoji pristato karaliaus kūdikį baronams? 

— Žinoma, žinoma, krikšto motina, — susierzinęs atsiliepė 
Valua; jis negalėjo ramiai klausyti, kad tokiu klausimu kreipia- 
masi ne į jį, žinovą, o į kitą. — Aš dalyvauju visose prezentacijo- 
se, Pilypai: ir jūsų, kuri buvo kukli, nes jūs — antrasis kūdikis, 
buvau ir Liudviko prezentacijoje, o paskui ir Karolio. Ir visada 
krikšto motina. 

— Tuomet, — pareiškė regentas, — aš tuojau pranešiu grafie- 
nei Mao, kad ji rengtųsi ceremonijai, duosiu įsakymą Buviliui 


atidaryti Venseno pilies vartus. Mes įjosime vidurdienį. 

Lauktoji Mao valanda pagaliau išmušė. Ji norėjo, kad ją bū- 
simai ceremonijai rengtų ne kas nors kitas, o Beatrisė; ji panoro 
užsidėti karūną; karalius nužudytas turi būti visoje didybėje. 

— O po kiek laiko, tavo nuomone, ims veikti milteliai pen- 
kių dienų kūdikį? 

— Šito tai jau tikrai nežinau, maloningoji ponia... — atsakė 
grafienės rūmų dama. - Jūsų girių elnius paveikė per vieną nak- 
tį. O karalius Liudvikas kovojo su mirtimi ištisas tris dienas.... 

— Šįkart aš galėsiu prisidengti ta žindyve, — tęsė Mao. - Ži- 
nai, ta pačia, kurią mačiau per krikštynas. Dievaži, tikra gra- 
žuolė! Tik nežinia, iš kur atsiradusi ir kas ją atgabeno į rūmus. 
Greičiausiai Buviliai... 

— A-a! Aš jus suprantu, maloningoji ponia, — nusišypsojo 
Beatrisė. — Jei mirtis pasirodys kam nors nenatūrali... galima 
bus apkaltinti tą merginą, ir ją ketvirčiuos... 

— Kur mano relikvijos, kur? - sunerimo Mao, graibydamasi 
apie krūtinę. — Ak, jos čia, viskas gerai. 

Kai ji ėjo iš kambario, Beatrisė tyliai pasakė: 

— Tik žiūrėkite, maloningoji ponia, per neapsižiūrėjimą ne- 


nusišnypškite. 


III 
Buvilio gudrybės 
— Užkurkite ugnį, — įsakė Buvilis. - Užkurkite visus židinius, kad 
plytos įkaistų iki raudonumo - tegul koridoriuose būna šilta. 


Jis šmirinėjo po visus kambarius ir, niukindamas kiekvieną 


dirbti, tik visiems trukdė. Jis bėgiojo prie pakeliamojo tilto ti- 

krinti sargybos, liepė išbarstyti kiemus smėliu ir vėl jį nušluoti, 
nes pasidarė dar daugiau purvo, apžiūrinėjo spynas, kurių jau 
seniai nebereikėjo. Visu šituo savo bruzdesiu jis norėjo apgauti 
viena — savo nerimą. „Ji nužudys jį, ji tikrai jį nužudys“, - min- 
tyse kartojo jis. 

Koridoriuje jis susidūrė su žmona. 

— Kaip karalienė? — paklausė jos. 

Tą rytą karalienei Klemencijai buvo suteiktas paskutinis sa- 
kramentas. 

Šią moterį, garsėjusią savo pasakišku grožiu abiejose kara- 
lystėse, negailestinga liga neatpažįstamai subjaurojo: pasmailėjo 
nosis, oda pagelto, veidą išmušė dviejų livrų monetos dydžio 
dėmės; nuo jos patalo klaikiai dvokė; ji šlapinosi krauju, kvėpa- 
vo vis sunkiau, be perstojo dejuodama nuo nepakeliamo skaus- 
mo pakaušyje ir pilve. Ji kliedėjo. 

— Tai jau ketvirtas karštinės priepuolis, — ištarė ponia de Bu- 
vil. — Pribuvėja tikina, kad jei karalienė pragyvens dieną, gali 
pagyti. Mao pasiūlė man atsiųsti savo asmeninį daktarą, metrą 
de Paviji. 

— Nė už ką! Nė už ką! - sušuko Buvilis. — Ir nebandyk įleisti 
ko nors iš Mao žmonių. 

Merdi motina, virš jos kūdikio kybo mirtina grėsmė, o čia 
dar į pilį netrukus sugužės daugiau kaip du šimtai baronų su 
savo eskortais! Prasidės toks sąmyšis ir tokia patogi proga nusi- 
kaltimui! 

— Kūdikio negalima palikti kambaryje, kuris šalia karalie- 
nės miegamojo, — tęsė Buvilis. — Negaliu juk aš čia pastatyti 
ginkluotos sargybos jam saugoti, o prasmukti pro užuolaidas — 
nieko nereiškia. 


— Pars laikas apie tai pagalvoti; tai kur tu manai padėti kūdikį? 

— Karaliaus miegamajame, ten galima užtverti visus įėjimus. 

Jie susižvalgė, ir abiem atėjo į galvą ta pati mintis: tame 
kambaryje mirė Vaidingasis. 

— Liepk paruošti kambarį ir gerai prikūrenti, — spyrėsi 
Buvilis. 

— Na ką, mano drauge, tegul bus taip, kaip tu nori. Gali 
išstatyti aplink pusę šimto sargybinių, bet vis vien negalėsi su- 
trukdyti Mao nešti ant rankų kūdikio. 

— Aš nuo jos nesitrauksiu. 

— Ber jeigu Mao jau apsisprendė, ji ir po pat tavo nosimi jį 
nužudys, vargše mano Hiugai. O tu net nepastebėsi. Negi atsigins 
penkių dienų kūdikis. Sumaištyje įbes jam adatą į pakaušį arba 
duos pauostyti nuodų, arba paprasčiausiai pasmaugs raišteliu. 

— Tai ką gi man daryti?! - sušuko Buvilis. — Juk negaliu atei- 
ti pas regentą ir pareikšti: „Mes nenorim, kad jūsų uošvė neštų 
karalių, bijom, girdi, kad ji jo nenužudytų!“ 

— Žinoma, negali! Belieka melsti Dievą, — metė ponia de 
Buvil nueidama. 

O Buvilis, visai sutrikęs, pasuko į žindyvės kambarį. 

Mari de Kresė maitino abu kūdikius vienu kartu. Godžios 
burnytės garsiai čepsėjo, mažos rankytės su dar nespėjusiais su- 
kietėti nagučiais kabinosi už juos maitinančios krūties. Mari 
kilniadvasiškai davė karaliui žįsti kairę krūtį, laikomą turtin- 
gesne pieno. 

— Kas jums, mesire? Atrodote toks nuliūdęs! - kreipėsi Mari 
į Buvilį. 

Jis stovėjo priešais ją, atsirėmęs į savo ilgą špagą, juodai 
balkšvos plaukų sruogos krito jam ant skruostų, o pilvas buvo 
aptemptas šarviniais marškiniais; taip šis ir stovėjo — persenęs 


arkangelas, sergintis nekaltą kūdikį. 

— Koks jis vis dėlto silpnutis, mūsų mažytis siras, koks sil- 
pnutis! — liūdnai atsiduso jis. 

— Visai ne, mesire, priešingai, jis stiprėja, pažiūrėkite, jau 
beveik pavijo maniškį. Nuo visų šitų antpilų, kuriais mane gir- 
do, kartais verčia vemti, tačiau jam, atrodo, jie padeda!“. 

Buvilis ištiesė ranką, atsargiai paglostė mažytę galvelę, jau 
besidengiančią šviesiu pūkeliu. 

— Šitas ne toks karalius kaip kiti, pamatysite... — sušnibž- 
dėjo jis. 

Senasis Pilypo Gražiojo tarnas nesugebėjo kitaip pareikšti 
savo jausmų. Nuo to laiko, kiek jis save prisimena, ir net nuo to 
laiko, kiek prisiminė jo tėvas, monarchija, karalystė, Prancūzi- 
ja, tai yra viskas, kas sudarė jo pareigų ir rūpesčių prasmę, buvo 
susilieję į ilgą ir tvirtą karalių grandinę — suaugusių, galingų, 
reikalavusių besąlygiško atsidavimo, dalijusių malones. 

Ir ištisus dvidešimt metų jis stovėjo prie sosto, kur sėdėjo 
monarchas, prieš kurį drebėjo visas krikščionių pasaulis. Jam net 
į galvą negalėjo ateiti, kad ši galinga grandinė taip greit apsilps ir 
įsikūnys štai šitame gležname kūdikyje pienuotu smakreliu, baig- 
sis tokia rausva grandele, kurią gali nutraukti dviem pirštais. 

— Teisybė, — ištarė jis, — mažylis taisosi; jei nebūtų likę žy- 
mių nuo replių, — o jos, beje, po truputį nyksta, — beveik neat- 
skirtum nuo jūsiškio. 

— O ne, mesire, — prieštaravo Mari, - manasis sunkesnis. Ar 
ne, Jonai Antrasis, tu kur kas sunkesnis? 

Ji staiga užsiplieskė raudoniu, todėl skubėjo paaiškinti: 

— Jie abu Jonai, tik manasis vadinamas Antruoju. Sakykite, 
gal šitaip nedera daryti? 

Buvilis iš mandagumo paglostė ir antrojo vaikelio galvutę. Ir 


netyčia palietė Mari krūtis. Sio didelio pono gestas ir atidus jo 

žvilgsnis Mari visai suglumino, ir ji dar tirščiau nuraudo. „Kada 
pagaliau, - galvojo ji, - nustosiu dėl kiekvieno nieko rausti? Juk 
maitinti krūtimi nėra nieko negarbinga ar nepadoru!“ 

O iš tiesų Buvilis lygino abudu kūdikius. 

Tą akimirką įėjo ponia de Buvil, laikydama ant rankos cere- 
monijai parengtus karaliaus drabužėlius. Buvilis pasivedėjo ją į 
kampą ir sušnibždėjo: 

— Atrodo, radau išeitį. 

Jie pradėjo kuždėtis. Ponia de Buvil abejodama palingavo 
galvą; porą kartų žvilgrelėjo Mari pusėn. 

— Pakalbėk su ja tu pats, - pagaliau tarė ji. - Manęs ji negali 
pakęsti. 

Buvilis vėl priėjo prie jaunosios moters. 

— Mari, vaikeli mano, jūs galite padaryti didžiulę paslaugą 
mūsų mažajam karaliui, prie kurio, kaip matau, taip prisirišote. 
Netrukus į jo pristatymo ceremoniją susirinks baronai. Tačiau 
mes bijome, kad jis nepersišaldytų; pamenate, kaip prasidėjo 
per krikštynas traukuliai. Įsivaizduokite, kas bus, jei jį vėl ims 
tampyti kaip anąkart! Jau ir taip mūsų priešai skleidžia paskalas, 
kad jis neišgyvens. Juk mes, baronai, karo žmonės, mums reikia 
karaliaus, kuris nuo mažumės būtų tvirtas. O jūsų vaikutis, jūs 
ir pati tą sakėte, stamibesnis ir gražiau atrodo. Mes ir norėtume 
jį parodyti baronams vietoj tikrojo karaliaus. 

Kiek sunerimusi Mari pažvelgė į ponią de Buvil, kuri susku- 
bo pasiaiškinti: 

— Aš čia niekuo dėta. Tai sumanė mano vyras. 

— O ar nebus nuodėmės, mesire, taip elgtis? 

— Kokia nuodėmė, mano vaikeli? Saugoti savo karalių — ne 
nuodėmė; priešingai, tai dorybė. Ir jau ne pirmą kartą liaudžiai 


pristatomas tvirtas kūdikis vietoj glebaus sosto įpėdinio, — drą- 

siai patikino Buvilis nusprendęs, kad dėl tokio reikalo ne nuo- 
dėmė ir pameluoti. 

— O jeigu pastebės? 

— Kaipgi galima pastebėti? — šūktelėjo ponia de Buvil. — Jie 
abu baltučiai; tokio amžiaus vaikai visi panašūs ir kasdien kei- 
čiasi. Kas gi žino, kaip atrodo karalius? Mesiras de Žuenvilis, 
kuris nieko nebemato, regentas, kuris beveik nemato, o gal 
konetablis, kuris kur kas geriau išmano apie arklius nei apie 
naujagimius? 

— Ar grafienė d Artua nenustebs, kad neliko jokios replių 
žymės? 

— O kaip ji pamatys, jei kūdikis bus su kepuraite ir karūna? 

— Be to, šiandien apniukę, gali tekti uždegti žvakes, — pri- 
dūrė Buvilis, linktelėdamas lango pusėn, už kurio vos švyksojo 
liūdna lapkričio šviesa. 

Mari jau nesispyriojo. Širdies gilumoje mintis apie tokį 
sukeitimą glostė jos savimeilę, o ir Buvilio gerais ketinimais ji 
besąlygiškai tikėjo. Ji džiugiai ėmė rengti savo vaikutį karaliaus 
drabužiais — suvystė į šilkinius vystyklus, suvyniojo į mažytę 
žydrą mantiją, ataustą auksinėmis lelijomis, uždėjo kepurėlę, o 
ant jos — mažytę karūnėlę, — visą tą kraitelį, paruoštą dar prieš 
kūdikio gimimą. 

— Koks jis gražus, mano mažylis! - kalbėjo Mari. — Viešpa- 
tie, karūna! Karūna! Teks tau ją grąžinti savo karaliui. Girdi? 
Teks tau ją grąžinti. 

Ji vartė prieš karaliaus lopšį savo vaikelį nelyginant lėlę ir 
čiauškėjo: 

— Pažiūrėkite, valdove, pažiūrėkite į savo pieno brolį, į savo 
mažą ištikimą tarną, kurį vietoj jūsų parodys baronams, kad jūs 


nepersišaldytumėte. 

Mari įsisvajojo: „Kad taip kuo greičiau galėčiau viską pa- 
pasakoti Gučui... Įsivaizduoju, kas bus, kai pasakysiu, kad jo 
sūnus buvo parodytas baronams... Keistas tas mūsų gyvenimas, 
bet jo nemainyčiau į jokį kitą! Kaip gerai, kad aš jį pamilau, 
savo mieląjį lombardą!“ 

Jos džiaugsmą nutraukė ilga, gaili dejonė, sklindanti iš gre- 
timo kambario. 

„Karalienė, Dieve mano... — tarė sau Mari. — Aš visai pa- 
miršau karalienę“. 

Įėjo ginklanešys ir pranešė, kad regentas su baronais jau ar- 
tėja prie pilies. Ponia de Buvil išplėšė kūdikį iš Mari rankų. 

— Aš pati nunešiu jį į karaliaus menę, — tarė ji, — ir grąžin- 
siu po ceremonijos, kai išsiskirstys svečiai. O jūs, Mari, iš čia 
nepajudėkite, laukite manęs. Jeigu kas įeis, nors ir pastatysime 
sargybą, sakykite, kad šitas kūdikis, kuris su jumis, yra jūsų pa- 


čios kūdikis. 


IV 
„Prieš jus karalius, mesirai!“ 


Didžiojoje salėje baronams buvo ankšta; jie šnekučiavosi, kos- 
čiojo ir pavargę nuo ilgoko stovėjimo ėmė nekantriai mindži- 
kuoti. Jų palydovai užtvindė visus koridorius, norėdami stebėti 
būsimą spektaklį, ir pro visas duris kyšojo smalsios galvos. 
Senešalas de Žuenvilis, kurį pakėlė pačią paskutinę valandė- 
lę, nes tausojo jo jėgas, kartu su Buviliu stovėjo prie karaliaus 


miegamojo durų. 

— Paskelbti teks jums, mesire senešale, — nutarė Buvilis. — 
Juk jūs vyresnis už visus Liudviko Šventojo bendražygius; jums 
ir tenka tokia garbė. 

Buvilis stovėjo vos gyvas iš baimės, jo veidu žliaugė prakaitas. 

„Aš negalėčiau... negalėčiau paskelbti, - pamanė jis, - mane 
išduotų balsas...“ 

Tamsaus koridoriaus gale jis pamatė didingą grafienės Mao 
figūrą; dėl užsidėtos ant galvos karūnos ir sunkios iškilmių 
mantijos ji atrodė tikra milžinė. Niekuomet dar Mao d'Artua 
neatrodė tokia aukšta ir tokia šiurpinanti. 

Jis įpuolė į kambarį ir šnipštelėjo žmonai: 

— Laikas. 

Ponia de Buvil žengė koridoriumi priešais grafienę, po ku- 
rios sunkiais žingsniais girgždėjo grindys, ir įteikė jai savo len- 
gvutę naštą. 

Koridoriuje buvo tamsu, ir Mao net nemėgino geriau įsi- 
žiūrėti į mažylį. Tik nustebo, kad nuo krikštynų jis gerokai 
pasunkėjo. 

— Mūsų mažasis karalius taisosi, — pasakė ji. — Sveikinu, 
širdele. 

— Tai todėl, kad mes jį gerai prižiūrim, maloningoji ponia; 
nenorime susilaukti iš kūdikio motinos priekaištų, — atsakė po- 
nia de Buvil pačiu natūraliausiu tonu. 

„Dabar pats laikas“, — toptelėjo grafienei, — jis jau per daug 
sustiprėjo . 

Šviesoje, krintančioje pro sienos ambrazūrą, ji pamatė seno- 
jo šambeliono veidą. 

— Kas jums, mesire Hiugai? — paklausė ji. - Jūs taip prakai- 


tuojate, o juk negali sakyti, kad labai karšta. 

— Liepiau užkurti visus židinius... Matyt, dėl to ir išmušė 
prakaitas. Mesiras regentas mums nedavė laiko viską sutvarkyti. 

Jie pasikeitė skvarbiais žvilgsniais, kiekvienas patirdamas 
nemalonią akimirką. 

— Jau laikas, — tarė Mao, - taigi rodykite man kelią. 

Buvilis paėmė už parankės senąjį senešalą, ir abu kuratoriai 
lėtai pasuko į didžiąją menę. Mao ėjo iš paskos, per kelis žings- 
nius nuo jų. Stojo pats patogiausias momentas, daugiau tokio 
galėjo ir nepasitaikyti. Senešalas vos rėpliojo, ir ji turėjo ganė- 
tinai laiko. Tiesa, palei sienas stovėjo išsirikiavę dvariškiai ir 
rūmų damos, ir visų akys buvo įbestos į vaikutį, bet kas čia 
labai atkreips dėmesį į visai natūralų jos gestą? 

— Na, na, pasirodykime, kokie mes šaunūs, - kalbėjo Mao 
karūnuotam kūdikiui, kurį laikė ant sulenktos rankos. —- Neda- 
rykim gėdos karalystei ir nesiseilėkim. 

Ji ištraukė iš savo krepšelio nosinę ir skubiai nuvalė mažytę 
drėgną burnytę. Buvilis atsigręžė, bet jau viskas buvo baigta, ir 
Mao, suspaudusi nosinę saujoje, dėjosi taisanti vaiko mantiją. 

— Na, mes pasiruošę, — tarė ji. 

Menės durys atsidarė, ir įsivyravo tyla. Bet senešalas tos 
daugybės žmonių nepamatė. 

— Skelbkite, mesire, skelbkite, — sušnibždėjo jam Buvilis. 

— Ką aš turiu skelbti? — paklausė Žuenvilis. 

— Kad karalius čia, karalius! 

— Karalius... — suniurnėjo Žuenvilis. — Žinote, aš tarnausiu 
jau penktam karaliui! 

— Žinoma, žinoma, bet pagaliau skelbkite, — skubino susi- 
nervinęs Buvilis. 

Mao, stovėdama už jų, kad būtų tikriau, dar kartą nuvalė 


kūdikio lūputes. 

Siras de Žuenvilis kelerą kartų atsikrenkštė ir, pagaliau apsi- 
sprendęs, ištarė rimtai ir gana aiškiai: 

— Tai čia karalius, mesirai! Štai jums karalius! 

— Tegyvuoja karalius! — sugriaudėjo baronai, pirmąkart tar- 
dami šiuos žodžius po Vaidingojo mirties. 

Mao pasuko tiesiai prie regento, kur stovėjo susigrūdę visi 
karališkosios šeimos nariai. 

— Ber koks jis stipruolis... koks rausvutis... ir rubuilis, - kal- 
bėjo praeidami baronai. 

— Kas mums prikalbėjo, kad kūdikis geibus ir neišgyvens? — 
Karolis de Valua šnibždėjo savo sūnui Pilypui. 

— Gana kalbų! Prancūzijos rasė gaji, — tarė Karolis de La 
Maršas, aklai mėgdžiodamas savo dėdę. 

Lombardo sūnus jautėsi gerai; net per daug gerai, Mao nuo- 
mone. „Ar negalėtų bent kartą suklykti, nors kiek susiriesti?“ — 
pamanė ji. Ir nemačiom stengėsi per mantiją jam įgnybti. Bet 
storo šilko vystyklai glaudžiai aprempė kūnelį, ir kūdikis tejuto 
malonų kutenimą. Išpūtęs savo žydras akutes, jis dairėsi aplin- 
kui ir, regis, viskas, ką jis matė, jam patiko. „Mažas niekšelis! 
Nieko, tu man dar padainuosi, ir gana greit. Jei ne dabar, tai 
naktį tikrai... Kad tik nebūtų išsivadėję Beatrisės milteliai...“ 

Iš salės gilumos pasigirdo balsai: 

— Iš čia mes jo nematome! Mes irgi norime juo pasigėrėti! 

— Imkite, Pilypai, — tarė Mao savo žentui ir perdavė kūdi- 
kį. - Jūsų ranka ilgesnė, parodykite karalių savo vasalams. 

Regentas suėmė mažylį Joną už liemens ir pakėlė virš galvos, 
kad visi galėtų iki valiai į jį pasižiūrėti. Staiga Pilypas pajuto, 
kad jo ranka bėga kažkoks lipnus ir šiltas skystis. Kūdikis su- 
žagsėjo ir išvėmė pieną, kurį prieš pusvalandį buvo išgėręs; tik 


tas pienas įgijo žalsvą atspalvį ir buvo sumišęs su tulžimi; jo 

veidukas irgi pažaliavo, paskui pasidarė tamsiai raudonas, o tai 
nežadėjo nieko gera; galvutė bejėgiškai nusviro. 

Iš baronų krūtinių išsiveržė baimės ir nusivylimo šauksmai. 

— Viešpatie, Viešpatie! - sušuko Mao. — Vėl prasidėjo trau- 
kuliai! 

— Paimkite jį, — garsiai ištarė Pilypas, atiduodamas jai vaiką 
lyg kokį pavojingą jo gyvybei nešulį. 

— Aš taip ir žinojau! — pasigirdo kažkieno balsas. Tai buvo 
Buvilis. Jis išraudo ir tūžmingu žvilgsniu tai gręžė grafienę, tai 
vėl dirsčiojo į regentą. 

— Taip, jūs pasirodėte esąs visiškai teisus, Buvili, — atsiliepė Pi- 
lypas. — Tikrai per anksti buvo rodyti baronams sergantį vaiką. 

— Aš taip ir žinojau... — kartojo Buvilis. 

Bet jo žmona skubiai timptelėjo jį už rankovės bijodama, 
kad tasai neiškrėstų kokios nepataisomos kvailystės. Jų akys su- 
sitiko, ir Buvilis iškart nurimo. „Ką aš čia? Tikras beprotis, — at- 
ėjo jam į galvą. - Juk tikrasis karalius gyvas ir sveikas“. 

Tačiau jeigu jis padarė viską, kad nusikaltimą nukreiptų 
nuo karaliaus ir pakliūtų kita auka, jis nenumatė nieko, kaip 
užkirsti kelią nusikaltimui, kuris vis tiek turės būti padarytas. 

Mao taip pat nustėro. Ji nesitikėjo, kad nuodai taip greit pa- 
veiks, todėl prakalbo mėgindama nuraminti susirinkusiuosius: 

— Nesijaudinkite, nesijaudinkite! Tada, per krikštynas, mes 
taip pat manėme, kad jis miršta, o va, žiūrėkite, kaip sustiprėjo. 
Traukulius baisu stebėti, bet vaikams jie greit praeina. Pribu- 
vėja! Tegul pašaukia pribuvėją! — pridūrė ji, pasiryžusi tokiam 
rizikingam žingsniui, kad tik įrodytų savo geranoriškumą. 

Regentas stovėjo išskėtęs gleizotas rankas, bijodamas prisi- 
liesti prie drabužių; žiūrėjo į savo pirštus su baime ir pasišlykš- 


tėjimu ir nedrįso nieko liesti. 

Kūdikis pamėlynavo ir duso. 

Visoje šitoje sumaištyje ir apdujime niekas gerai nežinojo, 
nei ką daryti, nei kaip visa tai atsitiko. Ponia de Buvil pasi- 
leido į karalienės miegamąjį, bet prie durų staiga sustojo per- 
smelkta minties: „Jei aš pakviesiu pribuvėją, ji iškart pamatys, 
kad vaikas sukeistas ir kad ant jo galvutės nėra replių žymės. 
Viešpatie, kad tik jam nenuimtų kepuraitės!“ Ji bėgte grįžo 
atgal, tuo tarpu visi susirinkusieji jau pasileido karaliaus mie- 
gamojo linkui. 

Jokios pribuvėjos pagalbos kūdikiui jau nebereikėjo. Vis 
dar suvyniotas į lelijomis ataustą mantiją, su mažyte karū- 
nėle, nusmukusia į šalį, kūdikis gulėjo ant milžiniškos, šilku 
užtiestos lovos sustingęs, pajuodavusiomis lūpomis, šlapiuose 
vystykluose, nuodų sudegintais viduriais. Kūdikis, kuris vi- 
siems buvo pristatytas kaip Prancūzijos karalius, atsisveikino 


su gyvenimu. 


V 
Lombardas Sen Deni bazilikoje 


— Ką mums dabar daryti? — sutriko Buviliai. 

Jie įkliuvo į pačių paspęstus spąstus. 

Regentas nepanoro pasilikti Vensene. Surinkęs visus kara- 
liškosios šeimos narius, jis pasiūlė jiems sėsti ant arklių ir lydėti 
jį iki Paryžiaus, kur turėjo įvykti pasitarimas. Kai regentas jau 
jojo iš rūmų, Buvilis, pagautas drąsos, netikėtai metėsi prie jo. 

— Monsinjore! - šūktelėjo jis, sugriebdamas regento žirgą už 


pavadžio. 

Ber Pilypas jį tuojau pat nutraukė: 

— Žinau, žinau, Buvili, žinau, kad jūs liūdite kartu su mu- 
mis. Mes jums nepriekaištaujame, patikėkite. Tokia žmogaus 
prigimtis. Aš jums pranešiu savo nuosprendį dėl laidotuvių. 

Ir, sušėręs arkliui, prašuoliavo nuleistu tiltu. Iš paskos, lėk- 
dama tokiais pašėlusiais šuoliais, jo palyda vargu ar turėjo laiko 
kelyje apgalvoti tai, kas atsitiko. 

Dauguma baronų nušuoliavo regentui įkandin. Venseno pi- 
lyje tepasiliko žemesnio luomo, ne tokie svarbūs ir veltėdžiai, 
kurie niekur neskubėjo ir dabar, susibūrę į grupeles, karštai ko- 
mentavo įvykį. 

— Suprask, — kalbėjo Buvilis savo žmonai, — aš privalėjau 
jam tuojau pat viską pasakyti. Kodėl tu mane sulaikei? 

Jie, atsitraukę prie lango ambrazūros, tyliai šnibždėjosi ir 
net patys bijojo patikėti savo mintis vienas kitam. 

— O žindyvė? — paklausė Buvilis. 

— Aš pati ją prižiūriu. Užvedžiau į savo miegamąjį, užraki- 
nau ir prie durų pastačiau du sargybinius. 

— Ji nieko nenujaučia? 

— Ne. 

— Reikėtų jai pasakyti. 

— Palauksim, kol visi išsivažinės. 

— Ak, aš privalėjau jam pasakyti, - kartojo Buvilis. 

Jį kankino sąžinė: kodėl jis nepakluso pirmam postūmiui. 
„Jei būčiau visų baronų akivaizdoje išrėkęs teisybę, jeigu iškart 
būčiau pateikęs įrodymų...“ Deja, tam reikėjo visai kitokios 
prigimties, reikėjo, kad jis būtų, sakykim, konetablis, o svar- 
biausia — reikėjo nepaklusti savo žmonai, kai ji ėmė timpčioti 


už rankovės. 

— Iš kur mes galėjom žinoti, kad Mao taip mikliai sutvarkys 
savo reikalą, — kalbėjo ponia de Buvil, — ir kad kūdikis mirs 
visų akyse? 

— Teisybę sakant, — sumurmėjo Buvilis, - mums vertėjo pri- 
statyti tikrąjį — ir tegul būtų įvykę tai, kas likimo duota. 

— Matai! Ar aš tau nesakiau? 

— Sakei, prisipažįstu... Juk man kilo šita mintis... Negera 
mintis. 

Kas jais dabar patikės? Kaip, kam jie galės paaiškinti, kad 
apgavo baronus, kad karaliaus karūną uždėjo ant žindyvės kū- 
dikio galvos? Juk visa tai — gryna šventvagystė. 

— Žinai, kuo mes rizikuojame, jeigu viskas iškiltų aikš- 
tėn?.. — sušnibždėjo ponia de Buvil. — Ogi tuo, kad Mao mus 
abudu nunuodys. 

— Regentas eina su ja išvien, aš tuo visiškai tikras. Kai jis 
šluostėsi rankas, suteptas mažylio, iškart įmetė nosinę į ugnį, 
pats mačiau... 

Nuo šiol jų didžiausias rūpestis bus išgelbėti savo pačių gy- 
vybes. 

— Ar vaiką aprengė? — paklausė Buvilis. 

— Aš tai pati padariau drauge su viena tarnaite, kai tu lydėjai 
regentą, — paaiškino žmona. — O dabar prie jo budi keturi dva- 
riškiai. Taigi šiuo atžvilgiu nėra ko bijoti. 

— O karalienė? 

— Uždraudžiau jai bet ką sakyti, nes dar gali sveikata pa- 
blogėti. Beje, vargu ar ji pajėgi ką nors suprasti. O pribuvėjoms 
liepiau nesitraukti nuo jos lovos. 

Netrukus iš Paryžiaus atvyko šambelionas Gijomas de Seri- 
zas ir Buviliui pranešė, kad regentą jo dėdės, brolis ir perai ką 


tik pripažino karalium. Pasitarimas truko neilgai. 

— Dėl sūnėno laidotuvių, — tęsė šambelionas, - mūsų val- 
dovas Pilypas nutarė, kad jos įvyks artimiausiu metu; nereikia, 
kad ši nauja netektis per ilgai gildytų liaudies širdis. Karsto sta- 
tyti nereikia. Šiandien penktadienis, o sekmadieniais nelaidoja- 
ma, tad rytoj kūnas ir bus pervežtas į Sen Deni. Balzamuotojas 
jau iškviestas. Tai aš ir grįšiu, mesire, nes karalius įsakė ilgai 
neužsibūti. 

Buvilis tylėdamas lydėjo akimis tolstantį šambelioną. „Ka- 
ralius... Karalius...“ — šnibždėjo jis. 

Puatjė grafas tapo karalium; mažylis lombardas bus nuga- 
bentas į Sen Deni... o Jonas I gyvas ir sveikas. 

Buvilis nuėjo pas žmoną. 

— Pilypas jau karalius, — pranešė jis, — o ką mes veiksime su 
šituo karalium ant rankų? 

— Reikia, kad jis dingtų. 

— O, ne! - sušuko pasipiktinęs Buvilis. 

— Tu ne taip supratai, Hiugai, jau visai išsikraustei iš pro- 
to! — paprieštaravo ponia de Buvil. — Tenorėjau pasakyti, kad 
reikia jį paslėpti. 

— Bet tuomet jis neteks sosto. 

— Tai nors gyvas liks. Galimas daiktas, vieną gražią dieną... 
Ką gali žinoti... 

Bet kaip jį paslėpti? Kam pactikėti kūdikį, kad nekiltų įtari- 
mų? O svarbiausia, reikia, kad jis būtų maitinamas... 

— Žindyvė... Klausyk, tik žindyvė mums gali padėti, — tarė 
ponia de Buvil. — Eime pas ją. 

Jie labai gerai padarė sumoję, kad reikia palaukti, kol išvyks 
baronai, ir tik tada pranešti Mari de Kresė apie jos sūnaus mir- 
tį. Vargšė jaunoji moteris rėkė ir staugė taip, kad jos klyksmas 


girdėjosi toli už pilies sienų. Tiems, kurie tai girdėjo ir šiurpo iš 

siaubo, buvo paaiškinta, kad tai šaukia karalienė. Pati karalienė, 
trumpam atgavusi sąmonę, pakėlė galvą ir neramiai paklausė: 

— Kas atsitiko? 

Sudrebėjo net senasis senešalas, valandėlę atitokęs iš savo 
sąstingio. 

— Kažką žudo, — tarė jis, — taip gali šaukti tik skerdžiamas 
Žmogus... 

Tuo metu Mari nenuilsdama kartojo: 

— Aš noriu jį pamatyti! Aš noriu jį pamatyti! Noriu jį pa- 
matyti! 

Buvilis su žmona buvo priversti ją laikyti jėga, o ji, iš siel- 
varto pametusi protą, veržėsi iš kambario ten, kur gulėjo jos 
sūnaus lavonas. 

Ištisas dvi valandas jie bandė ją nuraminti, paguosti ir, svar- 
biausia, pasiteisinti dešimtis kartų kartodami vis tą patį, tik 
Mari jų neklausė. 

Veltui Buvilis tikino, kad šito nenorėjo, kad tai grafienės 
Mao darbas, tai ji padarė savo sumanytą nusikaltimą... Šitie žo- 
džiai nesąmoningai įsirėžė Mari į atmintį, bet vargu ar ji juos 
suprato, tik gerokai vėliau jie išplauks į paviršių, o kol kas ne- 
turėjo jokios prasmės. 

Retkarčiais ji nustodavo verkti; žiūrėdavo nieko nematan- 
čiomis akimis priešais save, paskui vėl garsiai sustugdavo. Taip 
staugia šuo, kurį pervažiavo vežimas. 

Buviliai pamanė, kad ji iš tiesų išprotėjo. Jie jau išsėmė vi- 
sus galimus argumentus. Juk paaukojusi, nors ir nesąmoningai, 
savo kūdikį, ji išgelbėjo tikrąjį Prancūzijos karalių, garsiosios 
dinastijos palikuonį... 

— Jūs jauna, - kalbėjo ponia de Buvil, - dar turėsite vaikų. Juk 


nerasi motinos, kuri nebūtų netekusi bent vieno savo kūdikio! 

Ir ji ėmė vardyti Blanšos Kastilietės gimusius negyvus dvy- 
nukus, daugybę kitų karališkojo kraujo kūdikių, mirusių per 
visas tris kartas. Kiek kartų anžujiečių, Kurtenė, Burgundų, Ša- 
tijonų, net pačių Buvilių giminės motinos gedėjo savo vaikų, o 
paskui gyveno laimingos, apsuptos plačios palikuonių giminės! 
Kiekviena motina pagimdo dvylika ar penkiolika vaikų, o iš jų 
paprastai užauga ne daugiau kaip pusė. 

— Aš jus puikiai suprantu, — tęsė ponia de Buvil. - Skau- 
džiausia netekti pirmagimio. 

— Ne, ne, jūs nieko nesuprantate! — klykė plūsdama ašaro- 
mis Mari. — Šito... šito niekas niekada nepakeis! 

Nužudytas kūdikis buvo jos meilės vaisius, užgimęs iš to- 
kios galingos aistros ir iš tokio karšto tikėjimo, kurie buvo kur 
kas stipresni už visus pasaulio įstatymus ir visus pasaulio drau- 
dimus. Tai buvo toji svajonė, už kurią ji užmokėjo du mėnesius 
įžeidinėjimų ir keturis mėnesius vienuolyno, tai buvo jos įstabi 
dovana, kurią ji rengėsi įteikti savo išsirinktam vyrui; tai buvo 
stebuklingas augalas, kuriame ji taip tikėjosi išvysti žydintį savo 
gyvenimą, savo išbandytą ir tokią pasakišką meilę! 

— Ne, jūs negalite suprasti! — vaitojo ji. — Juk dėl vaiko jūsų 
nebuvo išvariusi šeima. Ne, aš kito nebeturėsiu! 

Kai sielvarto palaužtas žmogus ima apie savo nelaimę kal- 
bėti, apsakyti ją paprastais žodžiais, vadinasi, jis jau susitaikė. 
Neviltis, beveik fizinio sunaikinimo pojūtis pereina į dvasinį 
skausmą, žiaurius apmąstymus. 

— Aš žinojau, žinojau, kai taip nenorėjau čia eiti, žinojau, 
kad čia manęs laukia nelaimė! 

Ponia de Buvil nedrįso jai prieštarauti. 

— O ką tars Gučas, kai sužinos? - klausinėjo Mari. - Kaip aš 


jam pasakysiu, kas atsitiko? 

— Jis nieko ir neturi žinoti, mano vaike! — šūktelėjo ponia 
de Buvil. — Niekas neturi žinoti, kad karalius gyvas, juk tie, 
kurie patyrė nesėkmę, antrą kartą neapsiriks. Net ir jums gresia 
pavojus, nes jūs veikėte išvien su mumis. Ir jums teks saugoti 
paslaptį, kol bus leista ją atskleisti. 

O savo vyrui ji šnipštelėjo: 

— Greičiau nešk Bibliją. 

Kai Buvilis grįžo nešinas sunkia, stora knyga, kurios teko 
eiti net į koplyčią, jie prikalbino Mari padėti ant jos ranką ir 
prisiekti, kad tylės; tegul ji nieko nesako apie savo vaiko mirtį 
net jo tėvui, tegul tyli apie tragediją net per išpažintį. Nuo prie- 
saikos gali ją atleisti tik Buvilis ar jo žmona. 

Palaužta sielvarto, Mari sutiko prisiekti, kad darys viską, ko 
iš jos reikalaujama. Buvilis jai pažadėjo išlaikymą. Bet argi jai 
dabar rūpėjo pinigai! 

— O dabar jums teks auginti Prancūzijos karalių, bet visiems 
sakyti, kad tai jūsų kūdikis, - užbaigė ponia de Buvil. 

Mari pasipiktino. Ji nenorinti prisiliesti prie vaiko, dėl kurio 
nužudė jos sūnų. Ji nenori likti Vensene; ji nori iš čia pabėgti, 
kur akys veda, ir numirti. 

— Žinokite, jūs numirsite gana greitai, jei išduosite savo pa- 
slaptį. Mao netruks jus nunuodyti arba nusmeigti durklu. 

— Ne, ne, aš nieko nesakysiu, aš jums pažadu! Bet paleiskite 
mane, leiskite man išvykti! 

— Jūs išvyksite, išvyksite. Tačiau negalite leisti jam pražūti. 
Matote, koks jis alkanas. Pamaitinkite jį nors šiandien, - pridū- 
rė ponia de Buvil, įdėdama į Mari rankas tikrąjį karalių. 

Kai Mari pajuto prie krūtinės prigludusį kūdikį, dar garsiau 


įsileido raudoti. 

— Išsaugokite jį. Jis dabar tarytum jūsų, - įtikinėjo ponia de 
Buvil. — O kai ateis laikas jam sėsti į sostą, jūs būsite karaliaus 
rūmuose pagerbta taip pat, kaip ir jis; būsite antroji jo motina. 

Šią valandėlę Mari galėjo palenkti ne būsimos garbės paža- 
dai, kurių taip negailėjo kuratoriaus žmona, o tik šita mažytė 
gyvybė, kurią ji laikė ant rankų ir nesąmoningai perkėlė į ją 
savo motinišką meilę. 

Ji priglaudė lūpas prie šviesiu pūkeliu padengtos kūdikio 
galvutės ir nieko nebegalvodama automatiškai atsisagstė savo 
liemenėlę šnibždėdama: 

— Ne, aš neleisiu tau pražūti, mano mažyti Jonai... mano 
mažyti Jonai... 

Buviliai su palengvėjimu atsiduso. Jie laimėjo, nebent kurį 
laiką jie tikrai ramūs. 

— Kai rytoj jos vaiką išneš, ji turi būti jau toli nuo Vense- 
no, — šnibždėjo ponia de Buvil savo vyrui. 

Kitą rytą Mari, visai išsekinta sielvarto ir leisdama poniai de 
Buvil tvarkyti visus reikalus, buvo nusiųsta su kūdikiu atgal į 
Klarisių vienuolyną. 

Vienuolyno vyresniajai ponia de Buvil paaiškino, kad au- 
gintinio karaliaus mirtis Mari labai paveikė ir nereikią kreipti 
dėmesio, jei ji ką imtų kalbėti. 

— Ji ir mus labai išgąsdino; staugė kaip žvėris ir net savo 
vaiko nebeatpažino. 

Ponia de Buvil pareikalavo, kad pas Mari į celę nieko ne- 
leistų, net seserų vienuolių ir vienuolyno noviciačių, ir kad ji 
gyventų visiškoje ramybėje ir netrikdomoje tyloje. 

— Jei kas ją norėtų pamatyti iš šalies, neįleiskite ir tučtuojau 


perspėkite mane. 

Tą pačią dieną į Venseną buvo atgabentos dvi aukso gėlė- 
mis siuvinėtos drobulės, aštuonios uolektys juodo aksomo ir 
dvi drobulės su Prancūzijos herbais, išsiuvinėtais turkiu, — viso 
to reikėjo pirmojo Prancūzijos karaliaus, pavadinto Jonu, laido- 
tuvėms. Į karstelį iš tiesų buvo paguldytas kūdikis, vardu Jonas, 
paguldytas į tokį mažą karstelį, kad po neilgų svarstymų nutar- 
ta jį vežti uždėtą ne ant karafalko, o tiesiog pritaisytą ant mulo 
nešulinio balno. 

Metras Žofrua de Eleri, karaliaus rūmų iždininkas, į savo 
išlaidų knygą užrašė, kad šios laidotuvės, įvykusios 1316 metų 
lapkričio 20 dieną, kainavo 111 livrų, 17 solių ir 8 denjė. 

Paryžiaus Dievo Motinos katedroje nebuvo nei ilgos ge- 
dulo eisenos, nei iškilmingos ceremonijos. Lydintieji tuojau 
pat pasuko į Sen Deni, čia iškart po gedulingų mišių įvyko 
laidotuvės. Prie Liudviko X antkapio, kurio akmuo dar švietė 
baltumu, kojų buvo iškastas siauras griovelis ir ten, tarp Pran- 
cūzijos valdovų palaikų, paguldytas Mari de Kresė, didiko iš 
II de Franso provincijos dukters, ir Gučo Baljonio, Sienos pir- 
klio, sūnus. 

Adamas Eronas, pirmasis šambelionas ir mažordomas, priė- 
jo prie mažyčio kapelio krašto ir, žiūrėdamas į savo šeimininką 
Pilypą de Puatjė, ištarė: 

— Karalius mirė! Tegyvuoja karalius! 

Prasidėjo Pilypo V Ilgojo karaliavimas; Žana Burgundė tapo 


Prancūzijos karaliene. Mao d'Artua triumfavo. 

VI 
Prancūzija tvirtose rankose 


Kovoje dėl Prancūzijos sosto Pilypas V pasinaudojo monarchi- 
nėmis institucijomis ir atliko visais laikais žinomą manevrą, 
šiandien vadinamą valstybės perversmu. 

Savo asmens įtaka ir su atsidavusių šalininkų parama Pi- 
lypas, įgijęs aukščiausią karaliaus valdžią, liepos asamblėjoje 
sukurpė neabejotinai jam naudingą sosto paveldėjimo teisės 
įstatymą, bet pasiekė šitai ne iš karto, griebdamasis išankstinių 
išlygų. Dingus mažajam karaliui, atsirado palanki proga, ir Pi- 
lypas, atmetęs jo paties įvestus paveldėjimo įstatymus, pasisavi- 
no karūną nepaisydamas nei terminų, nei išlygų. 

Visa galva pasinėręs į savo pozicijų tvirtinimą, Pilypas ne- 
turėjo kada nei pasimėgauti savo pergale, nei pagaliau susivokti 
savo didžiausios svajonės išsipildymo viršūnėje. Tačiau toji pa- 
siekta viršūnė buvo pernelyg smaili ten išsilaikyti. 

Karalystėje sklido negeros kalbos, įtarinėjimai. Tvirta nau- 
jojo karaliaus ranka jau buvo visiems gana gerai pažįstama, ir 
visi tie, kurie turėjo pagrindo jos bijoti, susibūrė aplink Bur- 
gundijos kunigaikštį. 

Šis atskubėjo į Paryžių užginčyti savo būsimo svainio teisės į 
Prancūzijos sostą. Jis reikalavo, kad būtų sušaukta Perų taryba ir 
kad mažoji Žana Navarietė būtų pripažinta Prancūzijos karaliene. 

Pilypas už regentystę buvo paaukojęs Burgundijos Grafystę, 
o už karūną jis pasiūlė atskirti Prancūziją nuo Navaros, nors 
jos abi buvo taip neseniai sujungtos, ir palikti mažąją Pirėnų 
Karalystę savo brolio dukteriai; beje, niekas tikrai nežinojo, ar 


ji buvo tikra jo duktė. 


220 


VYRŲ TEISĖ 


Juk jeigu jau nuspręsta, kad Žana gali valdyti Navarą, kodėl 
ji negali valdyti ir Prancūzijos? Būtent taip nutarė Edas ir atsi- 
sakė nusileisti. Matyt, teks spręsti šitą ginčą jėga. 

Edas nušuoliavo į Dižoną ir savo dukterėčios vardu paskelbė 
kreipimąsi į visus Artua ir Pikardijos, Bri ir Šampanės senjorus, 
kviesdamas juos nepaklusti uzurpatoriui. 

Ta pačia dvasia jis kreipėsi ir į Eduardą II, Anglijos karalių, 
kuris, nepaisydamas savo žmonos Izabelės pastangų, paskubė- 
jo kliūstelėti į ugnį žibalo, stodamas burgundų pusėn. Visoks 
Prancūzijos skaldymas Anglijos karaliui buvo palankus, nes jis 
pats tikėjosi užvaldyti Gijenos provinciją. 

„Nejau dėl šito aš įskundžiau savo brolienes svetimavimu!“ — 
svarstė karalienė Izabelė. 

Kiekvienas kitas, dėtas Pilypu Ilguoju, grasinamas iš šiaurės, 
rytų ir pietvakarių pusės, būtų greičiausiai pasidavęs. Naujasis 
karalius žinojo, kad dar turi keletą mėnesių laiko; žiemą neka- 
riaujama, jo priešai turės laukti pavasario, tik tada kariuomenė 
bus pajėgi traukti į karo žygį. Todėl Pilypui dabar svarbiausia 
buvo kuo greičiau karūnuotis ir šitaip apsisaugoti nepažeidžia- 
mos aukščiausiosios valdžios šarvais. 

Iš pradžių jis norėjo tą iškilmingą ceremoniją paskirti Apsi- 
reiškimo dieną; karūnuotis Trijų karalių dieną jam rodėsi geras 
ženklas. Pilypui buvo pranešta, kad Reimso gyventojai nespės 
visko parengti ir iškilmes teks atidėti dar trims dienoms. Kara- 
liaus rūmai iš Paryžiaus išvyks sausio pirmąją, o karūnavimas 
vyks sekmadienį, devintąją dieną. 

Nuo Liudviko VII laikų, tai yra nuo pirmojo karaliaus, ku- 
ris nebuvo išrinktas esant gyvam savo pirmtakui, nė vienas iš 


sosto įpėdinių taip nesiveržė į Reimsą, kaip Pilypas. 

"Tačiau šitas senas religinis karūnavimo ritualas Pilypui atro- 
dė dar nepakankamas; jis norėjo sukrėsti liaudies sąmonę kuo 
nors neįprastu. 

Jis dažnai gilindavosi į Edžidijo Kolonos doktrinas; tas žmo- 
gus buvo Pilypo Gražiojo mokytojas, tai jis iš esmės suformavo 
Geležinio karaliaus mąstymą ir jo traktate apie valdymo princi- 


pus galima rasti tokių pastabų: 


geriau būtų, kad karalius būtų renkamas; tik nesveiki žmonių 
apetitai ir jų būdas veikti verčia teikti pirmenybę ne rinkimams, 


o paveldėjimui. 


— Aš noriu įžengti į sostą sutinkant mano valdiniams, — pa- 
reiškė Pilypas Ilgasis. — Tik tuomet jausiuosi vertas valdyti ka- 
ralystę. O kadangi kai kurie didieji man daro kliūtis, suteiksiu 
žodį mažiesiems. 

Jo tėvas savo pavyzdžiu nurodė Pilypui kelią: sunkiausiomis 
Prancūzijai dienomis jis sušaukdavo asamblėjas, kur būdavo 
atstovaujama visoms klasėms, visiems karalystės sluoksniams. Ir 
Pilypas nusprendė surinkti dvi tokias asamblėjas, dar gausesnes 
nei anksčiau: viena vyks Paryžiuje ir bus skirta tiems, kurie kal- 
ba langedoilio dialektu, o kita — Buržė, tiems, kurie kalba lan- 
gedoko dialektu; jos abi turės vykti praėjus kelioms savaitėms 
po karūnavimo. Ir jis ištarė žodžius: „Generaliniai luomai.“ 

Legistams buvo pavesta nugludinti tekstus, kurie paskui 
būtų pateikti aprobuoti Generaliniams luomams ir atrodytų, 
kad Pilypą išrinko ir patvirtino visa liaudis. Pirmiausia buvo 
paleisti į darbą konetablio argumentai, jog lelijoms netinka 
verpti vilnos ir jog karalystė pernelyg didi, kad ją būtų galima 


perduoti į moters rankas. Paskui imta remtis dar keistesniais 

argumentais ir konkrečiu faktu, kad tarp labai gerbiamo Liud- 
viko Šventojo ir Žanos Navarietės yra trys sosto paveldėtojai; 
tuo tarpu tarp Liudviko Šventojo ir Pilypo — tik du. Sužinojęs 
tai, grafas de Valua visiškai teisėtai pasakė: 

— Tada kodėl ne aš? Juk mane nuo Liudviko Šventojo teski- 
ria mano velionis tėvas! 

Pagaliau parlamento patarėjai, skubinami stropiojo Milio 
de Nuajė, iškapstė, tiesa, nelabai net tikėdamiesi, senąjį frankų 
salijų papročių teisyną, sudarytą dar prieš Chlodvigo krikštą. 

Šiame teisyne nebuvo nė užuominos apie karaliaus valdžios 
perimamumą. Tai buvo greičiau civilinės ir kriminalinės ju- 
risprudencijos rinkinys, gana primityvus ir sunkiai supranta- 
mas, nes rašytas anksčiau kaip prieš aštuonis amžius. Tiesa, ke- 
liais žodžiais buvo nurodyta, kad paveldimos žemės išdalijamos 
po lygiai vyriškosios lyties įpėdiniams. Ir viskas. 

To ir užteko, kad keletas teisės daktarų, remdamiesi tokiu 
pamatu, surentė savo įrodymų sistemą. Prancūzijos karūna per- 
eina tik vyriškosios lyties asmenims, nes karūnos sąvoka sieja- 
ma su žemių valdymu. Argi ne pats rimčiausias įrodymas to, 
kad Salijų teisynas buvo taikomas jau nuo seno, yra faktas, kad 
žemių paveldėtojai tik vyrai? Taigi Žana Navarietė galėjo būti 
atmesta nuo sosto net nebesivarginant laikyti ją nesantuokiniu 
vaiku, o tai, beje, taip ir nebuvo įrodyta. 

Teisininkai pasirodė esą tikri meistrai rašyti painiai ir neaiš- 
kiai. Niekas net neišdrįso jiems priminti, kad Merovingų di- 
nastija buvo kilusi ne iš salijų, o iš sikambrų ir briukterių; ir 
nė vienas, nebent kol kas, net neketino raustis Salijų teisyne, 
kuris buvo sukurtas manant juo remtis; šis garsusis teisynas įsi- 
tvirtino istorijoje po Šimtamečio karo, į kurį dėl jo kaltės buvo 


įpainiota ir nuniokota Prancūzija. 

Iš tikrųjų Margaritos Burgundės meilės nuotykiai brangiai 
kainuos Prancūzijai. 

Bet kol kas centrinė valdžia nesnaudė. Jau Pilypas reorga- 
nizavo valdymo sistemą, į savo Tarybą kvietė žymesnius mies- 
telėnus ir sudarė „leibriterių“ klaną, taip atsidėkodamas tiems, 
kurie jam ištikimai tarnavo nuo pat Liono'". 

Iš Karolio de Valua jis perpirko Manso monetų kalyklą, o 
paskui supirko dar dešimt dirbtuvių, išsimėčiusių po visą Pran- 
cūziją. Dabar visi pinigai, cirkuliuojantys karalystėje, bus kala- 
mi tik karaliaus rūmų monetų kalykloje. 

Prisiminęs Jono XXII idėjas, kurias jis iškėlė dar būdamas 
kardinolu Diuezu, Pilypas parengė pabaudų sistemos ir kan- 
celiarijos įstatymų reformą. Nuo šiol kiekvieną šeštadienį visi 
notarai įneš į iždą surinktus pinigus, o už aktų registravimą bus 
taikomi tarifai, kuriuos nustato Atskaitomybės rūmai. 

Kanceliarijų likimas ištiko ir muitines, ir prevotijas, ir mies- 
tų valdybas, ir finansines operacijas. Piktnaudžiavimas, kyši- 
ninkavimas, taip vešėję po Geležinio karaliaus mirties, buvo ne- 
gailestingai pažaboti. Visuose visuomenės sluoksniuose, visame 
karalystės gyvenime, teismuose, uostuose, turguose ir mugėse 
pagaliau buvo jaučiama, kad Prancūzija tvirtose rankose... dvi- 
dešimtpenkiamečio jaunuolio rankose! 

Ištikimybė neįgyjama veltui. Pilypas už savo įžengimą į sos- 
tą taip pat dosniai atsilygino. 

Sukriošėlis senešalas de Žuenvilis persikraustė į Vasi pilį, nes 
pareiškė norą baigti savo dienas būtent ten. Jis jautė, kad galas 
visai arti. Jo sūnus Anso, nuo Liono nė per žingsnį nesitraukęs 
nuo Pilypo, vieną dieną pastarajam pasakė: 

— Mano tėvas tikina, kad Vensene mažojo karaliaus žūties 


dieną dėjosi keisti dalykai ir kad jį pasiekė nerimastingos kalbos. 

— Žinau, žinau, — gyvai atsakė Pilypas. - Man pačiam daug 
kas ten pasirodė be galo keista. Norite žinoti mano nuomonę, 
Anso? Aš nenoriu blogai manyti apie Buvilį: juk tam neturiu 
jokių įrodymų. Ir vis dėlto man neišeina iš galvos mintis, kad 
jis nesusidorojo su jam pavesta užduotimi. Jis tiek tuščiai lakstė, 
klausė visokių tuščių kalbų! Jo besaikis atsargumas ir davė valią 
vaizduotei... Kad ir kaip ten buvo, jau per vėlu. 

Jis patylėjo ir pridūrė: 

— Anso, aš patvarkiau, kad jums iš iždo išduotų keturių 
tūkstančių livrų dovaną, ir tada jūs suprasite, kaip esu dėkingas 
už tą pagalbą, kurią jūs man teikėte. Jeigu karūnavimo dieną 
mano kuzenas Burgundijos kunigaikštis neatvyks į Reimsą, o 
aš manau, kad taip ir bus, paprašysiu jūsų prisegti man pen- 
tinus; noriu, kad jūs atliktumėte šį ritualą. Jūs ganėtinai tam 
kilmingas. 

Auksas, tik auksas geriausiai užkemša burnas; Pilypas pui- 
kiai žinojo, kad tam tikrais atvejais šį kilnų lydinį reika dar kiek 
apdoroti. 

Liko sutvarkyti reikalus su Roberu d Artua. Pilypas negalėjo 
atsidžiaugti, kad per paskutinius įvykius jo pavojingasis kuzenas 
sėdėjo kalėjime. Bet jis negalėjo jo iki begalybės laikyti Šarlė. 
Vainikavimą paprastai lydi gailestingumo ir bausmių dovano- 
jimo aktai. Todėl, kai Karolis de Valua ėmė spausti Pilypą, šis, 
kaip ir dera geram valdovui, dirbtinai geraširdžiu tonu atsakė: 

— Kad tik jums įtikčiau, mano dėde, Roberas bus laisvėje... 

Jis nebaigė ir, regis, kažką skaičiavo. 

— ...tik po trijų dienų, kai aš išvyksiu į Reimsą, — baigė jis, — 


ir be teisės pasitraukti iš Paryžiaus toliau nei dvidešimt ljė. 

VII 
Tiek sudužusių svajonių! 


Kopdamas į sostą, Pilypas Ilgasis ne tik perlipo du lavonus; jo 
karališki batai sutraiškė du likimus, suniokojo dviejų moterų 
gyvenimus: vieną — karalienės, kitą — nežinomosios. 

Rytojaus dieną po netikrojo Jono I laidotuvių Sen Deni 
Klemencija Vengrė, kurios mirties buvo laukiama kas valandė- 
lę, pamažu ėmė rodyti sąmonės ir gyvybės ženklus. Pagaliau iš- 
ganingai paveikė kai kurie antpilai; karštis ir negalia ėmė trauk- 
tis iš jos kūno, kad užleistų vietą naujoms kančioms. Pirmieji 
karalienės ištarti žodžiai buvo apie sūnų, kurio ji beveik nebuvo 
mačiusi. Jos atmintis išsaugojo mažą nuogą kūnelį, kurį trynė 
rožių vandeniu ir kurį dėjo į lopšį... 

Kai jai atsargiai, su daugybe išlygų buvo pranešta, jog pama- 
tyti kūdikio dabar negalima, ji sušnibždėjo: 

— Jis mirė, taip? Žinojau tai. Aš tai jaučiau karščiuodama... 
Šitai irgi turėjo atsitikti... 

Ji nepuolė į sielvartingą neviltį, o to buvo labai bijomasi. 
Liko gulėti leisgyvė, be ašarų, tik ant veido sustingusi tokia tra- 
giškos ironijos išraiška, su kokia žmonės žiūri į savo namus, ku- 
riuos gaisras pavertė rūkstančiais pelenais. Jos burną perkreipė 
kažkas panašaus į šypseną, ir visi išsigando, kad karalienė bus 
išėjusi iš proto. 

Nelaimės ir taip ją persekiojo; vargšė siela jau buvo pusiau 
mirusi, tad kad ir kaip likimas stengėsi sustiprinti smūgius, 
naujos kančios suteikti jau nebesugebėjo. 

Buviliui teko sunkiausia melaginga misija guodėjo, kuris 


buvo bejėgis tokios nelaimės akivaizdoje. Kiekvienas draugiš- 

kas jam tartas karalienės žodis kankino nepakeliamos sąžinės 
kančiomis. 

„Jos kūdikis gyvas, o aš negaliu jai to pasakyti. Kai pagalvo- 
ji, kiek ji turėtų džiaugsmo!..“ 

Kokius dvidešimt kartų akinamas gailesčio ir net papras- 
čiausio padorumo jis vos neišsidavė. Bet ponia de Buvil, gerai 
žinanti silpną savo vyro būdą, jo vieno šalia karalienės niekuo- 
met nepalikdavo. 

Užtat jis apmaldydavo savo širdies skausmą, prakeikdamas 
tikrąją kaltininkę — grafienę Mao. 

Karalienė traukė pečiais. Nejau svarbu, kieno ranka pasi- 
naudojo blogio jėgos, smogdamos jai tą paskutinį smūgį? 

— Aš buvau tokia pamaldi, buvau gera, nebent maniau to- 
kia esanti, — kalbėjo ji, — stengiausi šventai laikytis visų Dievo 
įsakymų ir atvesti į doros kelią visus, kurie man buvo brangūs. 
Aš niekuomet nė vienam nesu linkėjusi bloga. O Dievas mane 
nubaudė labiau nei kurį kitą savo kūrinį... Ir matau, kaip pik- 
tieji visur kur triumfuoja. 

Ji nemaištavo, net nepiktžodžiavo, paprasčiausiai viskas jai 
teatrodė didžiulė klaida. 

Klemencijos tėvą ir motiną nusinešė maras, kai jai nebuvo 
nė dvejų metukų. Visos arba beveik visos jos giminės princesės 
susitvarkė savo gyvenimą dar iki pilnametystės, o jai partijos 
teko laukti net iki dvidešimt dvejų metų. Tasai, kuris taip ne- 
lauktai pasirodė ir paprašė jos rankos, regėjosi pats galingiausias 
visame pasaulyje, toks, kokio niekada nebūtų drįsusi tikėtis. 
Ši santuoka su Prancūzija ją apakino: ji apkvaito nuo meilės, 
nors ir nerealios, ir buvo kupina geriausių ketinimų. Tačiau jau 
pakeliui į savo naująją tėvynę ji vos nežuvo jūroje, o po ke- 


lių savaičių sužinojo, kad ištekėjo už žudiko, kad pirmoji jo 

žmona buvo pasmaugta. Po dešimties mėnesių ji jau tapo našle 
ir nešiojo po širdimi kūdikį. Atseit jos saugumo sumetimais 
Klemencija tuojau pat buvo nušalinta nuo valdžios ir paversta 
atsiskyrėle. Ištisą ji Klemencija kovojo su mirtimi tik tam, kad, 
išsiveržusi iš to pragaro, sužinotų apie mirtį savo kūdikio, kurį, 
kaip ir jos vyrą, veikiausiai bus nunuodiję. 

— Mano krašto žmonės tiki piktu likimu. Ir jie teisūs. Man 
ir teko piktas likimas, — tarė ji. — Nuo šiol jau nebegaliu ko 
nors imtis ir ką nors tikėti, net Dievą. 

Meilė, gailestingumas, viltis - karalienė išsėmė visas prigim- 
ties jai duotas vertybes, nuo jos staiga pasitraukė net tikėjimas. 

Sirgdama ji iškentėjo tokias kančias, taip stipriai juto artė- 
jančios mirties agoniją, kad dabar, likusi gyva, galėdama laisvai 
kvėpuoti, valgyti, žiūrėti į sienas, daiktus, į veidus, ji negalėjo 
tuo atsistebėti ir tik iš to sėmė jausmus, kuriuos jos trimis ke- 
tvirčiais apmirusi siela dar gebėjo išgyventi. 

Lėtai grįžtant karalienės sveikatai ir legendiniam jos gro- 
žiui, joje drauge ėmė atbusti pagyvenusios ir kaprizingos mo- 
ters skoniai ir įpročiai. Galima buvo pamanyti, kad nuo ligos 
pradžios praėjo visi keturiasdešimt metų, nors karalienė atrodė 
nuostabiai: bangavo jos auksiniai plaukai, švietė veidas, panašus 
į madonos atvaizdą ikonoje, kasdien vis iškilesnė ir viliojan- 
ti darėsi krūtinė, lyg ištekintos rankos. Ir šitame prabangiame 
kūne gyveno senstanti našlė, kuri reikalavo paskutinių gyveni- 
mo džiaugsmų. Ir reikalaus jų dar vienuolika metų. 

Iki šiol neišranki maistui dėl religinių savo įsitikinimų ir 
šiaip būdama abejinga valgymui, karalienė netrukus prisa- 
kė pattekinėti jai pačių rečiausių ir brangiausių valgių ir gėri- 
mų. Apipilta savo velionio vyro Liudviko X brangenybėmis, 


kurias priimdavo visiškai abejingai, dabar, atsidūrusi prie pa- 


228 


VYRŲ TEISĖ 


puošalų skrynelės, ji pagyvėdavo ir kone su aistra rūšiuodavo 
brangakmenius, skaičiuodavo jų vertę, gėrėdamasi jų dydžiu ir 
skaidrumu. Nei iš šio, nei iš to ji sumanydavo keisti aptaisus 
ir iškviesdavo auksakalį, o tąsyk vesdavo su juo nepabaigiamas 
kalbas. Be to, ji ilgas valandas praleisdavo su baltinių siuvėjo- 
mis, liepdavo supirkinėti brangiausius Rytų audeklus, užsaki- 
nėdavo be galo daug kvepalų. 

Išeidama iš savo apartamentų, ji užsivilkdavo baltą našlės 
apdarą, užtat jos artimieji būdavo pritrenkti ir drovėdavosi net 
pažvelgti į karalienę, užtikę ją miegamajame susirangiusią prie 
židinio ir susisupusią į perregimą šydą. Ankstesnis jos dosnu- 
mas įgijo išsigimusią absurdišką dovanų teikimo formą. Pirkliai 
susitardavo ir žinodavo, kad galima be baimės užsiprašyti bet 
kokios kainos. Godumas užvaldė net tarnus. O, žinoma, kara- 
lienę Klemenciją aptarnaudavo puikiai. Virtuvėje ginčydavo- 
si, kam teks laimė nešti jai patiekalus, nes už dailiai papuoštą 
desertą, už migdolų pieną, už „auksinį vandenį“ — paskutinį 
kulinarijos atradimą, į kurio sudėtį įėjo rozmarinas ir gvazdikė- 
liai, iki vartojimo gerokai palaikyti granatų sultyse, karalienė 
galėdavo mostelėti tarnui saują aukso monetų. 

Netrukus ji panoro klausytis dainų ir kad pasakas, sakmes 
ir romanus jai pasakotų gražios lūpos! Jos atvėsęs žvilgsnis no- 
rėjo šildytis tik jaunų veidų šiluma. Vienas menestrelis, gamtos 
apdovanotas gražia figūra ir maloniu balsu, linksmino ją visą 
valandą ir sumišęs vis nuleisdavo akis, kad nematytų pro Kipro 
šydą persišviečiančio nuogo karalienės kūno, taigi štai šis jau- 
nuolis iš jos gavo tiek pinigų, kad turėjo iš ko puotauti taver- 
nose ištisą mėnesį. 

Toks išlaidumas Buviliui kėlė nerimą; tik ir jis pats jos dos- 


numo negalėjo išvengti. 

Sausio pirmąją, sveikinimų ir dovanų teikimo dieną, nors 
oficialiai Naujieji metai skaičiuojami nuo Velykų, karalienė 
Klemencija padovanojo Buviliui išsiuvinėtą piniginę, kur buvo 
įdėta trys šimtai aukso livrų. Buvęs šambelionas šūktelėjo: 

— O ne, maloningoji ponia, dėl Dievo meilės, aš to nevertas! 

Bet atsisakyti karalienės dovanų negalima, nors ir puikiai ži- 
noma, kad šitajai karalienei gresia nuskurdimas!*. Tą pačią sau- 
sio pirmąją Buvilis priėmė su vizitu atvykusį meserą Tolomėjų. 
Bankininkas nustebo radęs buvusį šambelioną tokį sulysusį ir 
pražilusį. Drabužiai kadaravo ant jo it ant mieto, žandai liūdnai 
karojo, žvilgsnis neramiai klaidžiojo, o ypač nusilpusios atrodė 
jo proto galios. 

„Šitą žmogų, — svarstė Tolomėjus, — turi graužti kokia nors 
slapta negalia, ir aš nė trupučio nenustebčiau, jei sužinočiau, kad 
jis serga mirtina liga. Reikia kuo greičiau tvarkyti Gučo reikalus“. 

Tolomėjus rūmų papročius puikiai žinojo. Jis atnešė poniai 
de Buvil Naujųjų metų proga dovanų - atraižą audeklo. 

— Norėčiau atsidėkoti, — tarė jis, — už visus rūpesčius, kurių 
pridarė toji panelė, pagimdžiusi mano sūnėnui sūnų... 

Buvilis jau norėjo šios dovanos atsisakyti. 

— Ne, ne, - primygtinai prašė Tolomėjus. — Beje, geidaučiau 
kiek pakalbėti apie šitą mūsų reikalą. Mano sūnėnas netrukus 
grįžta iš Avinjono, kur mūsų Šventasis Tėvas popiežius... 

Tolomėjus persižegnojo. 

— ...kur popiežius jį laikė, kad šis sutvarkytų jo iždą. Dabar 
jis grįžta pasiimti savo jaunosios žmonos ir sūnaus... 

Buvilis pajuto, kaip nuo širdies atslūgsta kraujas. 

— Valandžiukę, mesere, valandžiukę, - suvapėjo jis, — aš at- 
siminiau, kad manęs laukia pasiuntinys, kuriam nedelsdamas 


turiu duoti atsakymą. Būkite malonus, luktelėkite manęs čia. 

Ir jis dingo, paspraudęs po pažasčia audeklą, — nulėkė pasi- 
tarti su Žmona. 

— Grįžta vyras, — išpoškino jis. 

— Koks vyras? — nesuprato ponia de Buvil. 

— Žindyvės vyras! 

— Bet juk ji neištekėjusi! 

— Norėtum! Ten sėdi Tolomėjus. Žiūrėk, ką jis tau atnešė. 

— Ko jis nori? 

— Pasiimti iš vienuolyno jaunąją moterį. 

— Kada? 

— Dar nežinau. Manau, greitai. 

— Tada pasistenk sužinoti ir nieko nežadėk. 

Buvilis grįžo pas svečią. 

— Tai apie ką mes čia kalbėjome, mesere Tolomėjau? 

— Sakiau, kad grįžta mano sūnėnas Gučas ir nori pasiimti 
iš vienuolyno savo žmoną ir savo vaiką, kur jūs taip maloniai 
radote jiems prieglobstį. Dabar jiems nebėra ko bijoti. Gučas 
veža paties Šventojo Tėvo laišką ir, manau, jis įsikurs Avinjone, 
nebent kol kas... Gaila, labai norėčiau, kad jie apsigyventų pas 
mane... Žinote, ir aš dar nesu matęs savo naujagimio vaikaičio. 
Vis keliavau, tikrinau kontoras ir kelionėje tesu gavęs vieninte- 
lį, labai linksmą jaunosios motinos laiškelį. Grįžau užvakar ir 
norėjau tuojau pat juos pamatyti, bet Klarisių vienuolyne atsi- 
trenkiau į užrakintus vartus. 

— Ten, matote, labai griežtos taisyklės, - lemeno Buvilis. — 
O ir mes patys jūsų prašymu davėme griežtus nurodymus. 

— Tikiuosi, nieko bloga neatsitiko? 

— Ne... nieko, kiek žinau. Kitaip aš tuojau pat būčiau jus 
perspėjęs, — atsakė Buvilis, jausdamasis lyg būtų čirškinamas 


ant lėtos ugnies. - Kada jūsų sūnėnas atvyksta? 

— Laukiu po dviejų trijų dienų. 

Buvilis įbedė į jį savo padėrusias akis. 

— Dar kartą prašom atleisti; staiga prisiminiau, kad karalie- 
nė mane siuntė atnešti vieno daikto, aš visai buvau užmiršęs. 
Tučtuojau grįšiu, luktelėkite. 

Ir jis vėl dingo. 

„Regis, jo galvoje be juoko įsimetusi kokia liga, —- pamanė 
Tolomėjus. — Nieko sau malonumas bendrauti su žmogumi, 
kuris kas minutę nežinia kur išlekia! Kad tik apskritai nepa- 
mirštų, jog aš esu čia! 

Jis prisėdo ant skrynios ir kelis kartus perbraukė kailinį ran- 
kovių apvadą. 

— Štai ir aš, — tarė Buvilis, išlįsdamas iš už drapiruotės. — Jūs 
man kalbėjote apie savo sūnėną? Žinote, esu jam daug kuo 
skolingas. Koks jis buvo malonus bendrakeleivis mūsų kelio- 
nėje į Neapolį! Neapolis... — pakartojo didžiai susigraudenda- 
mas. — Jei būčiau galėjęs numatyti!.. Vargšė karalienė... Vargšė 
karalienė... 

Buvilis klestelėjo ant skrynios šalia Tolomėjaus ir savo storais 
pirštais ėmė šluostytis ašaras, prisiminimų ašaras. „To betrūko! 
Dabar jis ims man tiesiai į ausį žliumbti!“ — pamanė bankinin- 
kas, o garsiai ištarė: 

— Aš jums nieko nepasakojau apie visus tragiškus įvykius; 
įsivaizduoju, kaip jums buvo skaudu. Daug kartų galvojau 
apie jus... 

— O! Tolomėjau, jeigu jūs žinotumėte!.. Visa tai kur kas blo- 
giau, nei jūs galite įsivaizduoti; čia nebuvo apsieita be velnio 
įsikišino... 

Už drapiruotės pasigirdo duslus kosčiojimas, ir Buvilis iš- 


kart sustojo prie pat pavojingų prisipažinimų skardžio. 

„Žiūrėk tu man, mūsų slapčia klausosi“, — nusistebėjo Tolo- 
mėjus ir paskubėjo kalbą pakreipti kita linkme: 

— Kad ir kaip ten būtų, tokiame sielvarte mums suteikta ir 
paguoda; turime gerą karalių. 

— Taigi, taigi, turime gerą karalių, — be ypatingo įkvėpimo 
pakartojo Buvilis. 

— Iš teisybės, aš bijojau, —- pradėjo bankininkas, stengda- 
masis pavedėti savo pašnekovą kuo toliau nuo įtartinos dra- 
piruotės, — bijojau, kad naujasis karalius prispaus mus, turiu 
galvoje lombardus. Pasirodo, ne. Kiek žinau, jis net pavedė 
kai kuriose senešalystėse rinkti mokesčius būtent mūsų kom- 
panijų žmonėms... O grįžtant prie mano sūnėno, kuris, turiu 
jums pasakyti, gerai pasidarbavo, norėčiau, kad už visus jo 
patirtus vargus būtų atmokėta ir kad sugrįžęs į Paryžių jis jau 
rastų savo gražuolę ir savo įpėdinį, įsikūrusius mano namuose. 
Šiai žavingai sutuoktinių porai aš jau liepiau parengti kamba- 
rius. Apie jaunus mūsų laikų žmones kalbama daug negera. 
Nebetikima, kad jie gali būti nuoširdūs, kad jie gali ištikimai 
mylėti. O šie du, patikėkite manimi, karštai myli vienas kitą. 
Užtenka paskaityti jų laiškus. Tai kas, kad vestuvės įvyko ne 
pagal visas taisykles! Mes pakartosime ceremoniją, ir aš pra- 
šyčiau būti sutuoktuvėse liudytoju, jeigu, žinoma, tai nebus 
jums nemalonu. 

— Priešingai, didelė garbė, didelė garbė, — atsakė Buvilis, ste- 
beilydamas į drapiruotę, tarsi ten būtų pamatęs vorą. — Bet juk 
dar yra šeima. 

— Kokia šeima? 

— Na, taip. Žindyvės šeima. 

— Kokios žindyvės? — perklausė Tolomėjus, kuris jau visai 


nieko nebesuprato. 

Už drapiruotės vėl pasigirdo tylus kosčiojimas. Buvilio vei- 
das akimirksniu pasikeitė; jis ėmė kažką murmlenti, mikčioti. 

— Matote, mesere... Taip, aš norėjau pasakyti... Ką gi, aš 
tuojau pat jums norėjau pasakyti, kad... vis kas nors trukdė, 
ir man visai išėjo iš galvos... O! Taip, štai ką aš turiu jums pa- 
sakyti... Jūsų... jūsų sūnėno žmona, jeigu kaip jūs tikinate, jie 
vedę... tai štai, mes jos paprašėme... Matote, mums mirtinai 
reikėjo žindyvės, ir savo gera valia, patikėkite, gera valia ji nusi- 
leido mano žmonos prašymams ir žindė mažąjį karalių... Deja, 
labai trumpai. 

— Tai ką, ji buvo čia? Jūs buvote ją išgabenę iš vienuolyno? 

— Ir vėl ją ten grąžinome! Man buvo gėda tai jums praneš- 
ti anksčiau... Matote, mus spaudė laikas. Ir viskas taip greitai 
baigėsi. 

— Bet, mesire, ko gi jums gėdytis? Jūs teisingai pasielgėte. 
Ak, ta gražioji Mari! Tai ji maitino vargšą mažąjį karalių? Kokia 
stulbinama naujiena ir kokia garbinga misija! Tik gaila, kad ji 
negalėjo jo ilgiau maitinti, — ištarė Tolomėjus, jau apgailėdamas 
naudą, kurią galėjo išpešti iš tokios padėties. — Tai jums nebus 
vargo vėl ją paimti iš vienuolyno? 

— Gal ir ne. Norint ją paimti visam laikui, reikia šeimos 
sutikimo. Ar jūs matėtės su jos namiškiais? 

— Ne. Jos broliai, kurie pridarė tiek triukšmo, regis, dabar 
džiaugiasi nusikratę seserimi ir nė karto net nemėgino su ja pa- 
simatyti. 

— Kur jie gyvena? 

— Savo pilaitėje, Kresė. 

— Kresė... O kur tai yra? 

— Netoli Noflio, ten mano kontora. 


— Kresė... Noflis... Puiku. 

— Iš tiesų, monsinjore, drįstu teigti, kad jūs keistas žmo- 
gus! - šūktelėjo Tolomėjus. — Aš jums patikiu merginą, papasa- 
koju apie ją viską, jūs ją išvežate iš ten į rūmus žindyti karalie- 
nės kūdikio, ir ji čia gyvena aštuonias dienas, dešimt dienų... 

— Penkias, - patikslino Buvilis. 

— Tegul bus penkias, - tęsė Tolomėjus, — ir net nežinote, nei 
iš kur ji kilusi, nei koks jos vardas! 

— Ką jūs, žinau, gerai žinau, — paprieštaravo Buvilis, tirštai 
užrausdamas. — Tik tarpais man viskas iškrinta iš galvos. 

Jam jau nebepatogu buvo trečią kartą lėkti pas žmoną. Ir 
kodėl jai, užuot slėpusis už drapiruotės, neateiti jam į pagalbą? 
Bet jeigu neišlenda, gal tam turi priežasčių? 

„Šitas Tolomėjus - vienintelis žmogus, kurio aš prisibijau, — 
kartą prasitarė ji Buviliui. — Lombardo uoslė jautresnė nei 
trisdešimties šunų gaujos. Jeigu jis kalbės tik su tavimi, tokiu 
kvaileliu, jam kils mažiau įtarimų, ir vėliau man bus lengviau 
tvarkyti reikalus“. 

„Su tokiu kvaileliu... Ji teisi, aš tikrai sukvailėjau, — mąstė 
Buvilis. — O juk kadaise mokėjau kalbėti ir su karaliais, ir kartu 
aptardavome valstybės reikalus. Mane siuntė parengti jos Malo- 
nybės Klemencijos vedybų su karalium. Aš užsiėmiau konklava 
ir gudravau su Diuezu...“ Pastaroji mintis jį ir išgelbėjo. 

— Jūs minėjote, kad jūsų sūnėnas turi Šventojo Tėvo laiš- 
ką? — tarė jis. — Tai puiku, laiškas viską ir sutvarkys. Tegul pats 
Gučas vyksta į vienuolyną pasiimti žmonos, tegul parodo tą laiš- 
ką. Šitaip mes visi liksime nuošaly, ir niekas neišdrįs nei mums 
priekaištauti, nei pradėti bylinėtis. Šventasis Tėvas! Ar begalima 
daugiau norėti!.. Tai po dviejų trijų dienų, ar ne? Telieka mums 
palinkėti, kad viskas vyktų kuo geriau. Ir labai jums dėkojame 


už tokį nuostabų audeklą; esu tikras, kad mano geroji žmona 

tai tinkamai įvertins. O dabar iki pasimatymo, mesere, visada 
pasirengęs jums tarnauti. 

Ir jis pasijuto toks nusikamavęs, tarsi būtų ką tik grįžęs iš 
mūšio lauko. 

O Tolomėjus, atsidūręs už Venseno vartų, svarstė: „Arba jis 
dėl nežinomų man priežasčių meluoja, arba senis paprasčiausiai 
vaikėja. Na, palauksime Gučo“. 

Bet ponia de Buvil nelaukė. Ji liepė tučtuojau pakinkyti 
savo palankiną ir pasuko į Sen Marselio priemiestį. Čia ji užsi- 
darė su Mari; nužudžiusi jos kūdikį, dabar atėjo reikalauti, kad 
Mari atsisakytų savo meilės. 

— Jūs prisiekėte Biblija neišduoti paslapties, - kalbėjo ponia 
de Buvil. — Tik ar pajėgsite ją išsaugoti nuo to žmogaus? Ar jūs 
turėsite tiek įžūlumo gyventi su savo vyru... 

Dabar ji jau net buvo pasiryžusi Gučą padabinti tokiu 
titulu. 

— ..ir leisti manyti, kad jis tėvas to kūdikio, kuris jam iš 
tiesų nepriklauso. Sunki nuodėmė slėpti nuo vyro tokį rimtą 
dalyką! O kai pagaliau nugalės tiesa ir karalių pašauks į sostą, 
ką jūs tada pasakysite vyrui? Jūs garbinga moteris ir per daug 
kilminga, kad nusileistumėt iki tokios niekšybės. 

Visi šie klausimai pačiai Mari iškildavo šimtus, tūkstančius 
kartų, kiekvieną valandą, kiekvieną jos vienatvės valandėlę. Ji 
apie nieką daugiau ir negalėjo galvoti, tos mintys ją vedė iš pro- 
to. Ji puikiai žinojo, ką atsakyti! Žinojo, kad, atsidūrusi Gučo 
glėbyje, nebegalės nieko slėpti, ir visai ne todėl, kad tai bus 
„sunki nuodėmė“, kaip pasakė ponia de Buvil, o todėl, kad pati 
meilė nebūtų pakentusi tokios žiaurios apgaulės. 

— Gučas mane supras. Gučas man atleis. Jis supras, kad tai 


atsitiko be mano valios. Jis man padės nešti šitą naštą. Gučas 

niekam nieko nesakys, ponia, aš galiu už jį prisiekti lygiai taip 
pat, kaip prisiekiau už save. 

— Galima prisiekti tik už save, mano vaike; tuo labiau ne- 
galima prisiekti už lombardą; nejau tikite, kad jis tylės? Jis pir- 
miausia stengsis iš viso šito išpešti naudos. 

— Ponia, jūs jį užgauliojate! 

— Aš jo visai neužgaulioju, meilute, aš pažįstu žmones. Jūs 
prisiekėte neatverti savo paslapties net per išpažintį. Jūs globo- 
jate ne ką kitą, o patį Prancūzijos karalių, taigi būsite atleista 
nuo savo priesaikos tik tada, kai tam ateis laikas. 

— Maldauju, ponia, pasiimti karalių ir paleisti mane. 

— Neaaš jums jį patikėjau, tokia buvo Dievo valia. Tai pačios 
Apvaizdos jums patikėtas turtas! Nejau būtumėte galėjusi Ero- 
do pakalikams išduoti mūsų Viešpatį Kristų, jei jis būtų jums 
patikėtas saugoti per nekaltų mažulėlių žudynes?.. Šis kūdikis 
privalo išgyventi. O mano vyras privalo jus abu sergėti, kad bet 
kuriuo metu galėtų jus rasti; ką gi jam tektų daryti, jei išvyktu- 
mėte į Avinjoną: 

— Paprašysiu Gučo apsigyventi ten, kur jūs panorėsite, aš jus 
užtikrinu, kad jis neišduos. 

— Neišduos tik todėl, kad jūs jo niekuomet nepamatysite! 

Jų dvikova, pertraukiama tik mažojo karaliaus žindymo, 
truko visą popietę. Abi moterys kovojo tarsi dvi plėšrūnės, pa- 
kliuvusios į tuos pačius spąstus. Tik ponios de Buvil dantys ir 
nagai buvo kur kas aštresni. 

— Ir ką jūs su manimi darysite? Laikysite uždarytą iki pat 
mirties? — vaitojo Mari. 

„Nieko daugiau ir nenorėčiau, - manė ponia de Buvil. - Tik 


tavo patrakėlis atidums su popiežiaus laišku...“ 

— O jeigu jus sutiktų paimti jūsų šeima? - pasiūlė ji. - Mesi- 
rui Hiugui, manyčiau, pavyktų perkalbėti jūsų brolius. 

Grįžti į Kresė, į priešiškai nusiteikusius namus, o dar su kūdi- 
kiu ant rankų, su kūdikiu, į kurį visi žiūrės kaip į gimusį nuodė- 
mėje, o juk visoje Prancūzijoje nerasi kito tokio kūdikio, tiek verto 
aukščiausios pagarbos... Visko atsisakyti, tylėti, senti su vienintele 
mintimi apie siaubingą fatališkumą, apie beviltišką žūtį meilės, 
kuri niekuomet neturėjo užgesti. Tiek sudužusių svajonių! 

Mari užsispyrė; ji surado jėgų, kurios, kad ir kokiems esant 
įstatymams ir šeimos norams, pastūmė ją į glėbį vyro, kurį ji 
pati pasirinko. Mari kategoriškai atsisakė paklusti. 

— Aš pasimatysiu su Guču, aš jam priklausysiu, aš gyvensiu 
su juo! — šaukė ji. 

Ponia de Buvil kumšteliu pastukseno į krėslo ranktūrį. 

— Jūs niekada nepamatysite savojo Gučo, - atsakė ji, — už- 
teks jam priartėti prie vienuolyno ar prie kitos vietos, kur mes 
laikysime tinkama jus apgyvendinti, ir ta minutė, kai jūs jį už- 
kalbinsite, bus paskutinė jo gyvenime. Mano vyras — jūs pati 
turėjote laiko įsitikinti — pasidaro žiaurus ir ima negailestingai 
veikti, vos tik tenka rūpintis karaliaus saugumu. Jeigu jūs taip 
norite pasimatyti su savo vyru, prašom, galėsite juo žavėtis, tik 
su mizerikordija tarp menčių. 

Marija be jėgų sudribo krėsle. 

— Dar neužteko vaiko, — sušnabždėjo ji, — nejau jums dar 
reikia nužudyti ir tėvą. 

— Tai priklauso tik nuo jūsų, — tarė ponia de Buvil: 

— Aš nemaniau, kad Prancūzijos karaliaus rūmuose už men- 
kiausią nieką žudomi žmonės. Tai bent gražūs rūmai, kuriuos 
gerbia visa karalystė. Esu priversta jums, ponia, pareikšti, kad 


aš nekenčiu jūsų. 

— Jūs neteisi, Mari. Man kliuvo sunkios pareigos, aš jus ginu 
nuo jūsų pačios. O dabar sėskite ir parašykite tai, ką jums pa- 
diktuosiu. 

Mari sugniužo, pasidavė; jausdama deginantį skausmą smil- 
kiniuose, žiūrėdama ašarų aptemdytomis akimis, ji vargiai pa- 
keverzojo tuos keletą sakinių, kurių niekuomet nebūtų maniusi 
galinti parašyti. Laiškas turėjo būti nuneštas Tolomėjui, kad šis 
pats jį perduotų savo sūnėnui. 

Laiške Mari pranešė, kad jaučianti didelę gėdą ir siaubą dėl 
padarytos nuodėmės; ji norinti atsidėti vaikui, pradėtam nuo- 
dėmėje, ir daugiau nepasiduoti kūno gundymams; ir niekinanti 
tą, kuris ją į tą nuodėmę įstūmė. Ji draudžianti Gučui stengtis 
ją pamatyti, kad ir kur ji būtų. 

Ji norėjo bent jau baigti tokiais žodžiais: „Prisiekiu savo gy- 
venime niekuomet nepriklausyti kitam vyrui, tik jums, ir jokių 
įsipareigojimų kitam neduoti“. Tačiau ponia de Buvil nesutiko. 

— Jis neturi suvokti, kad jūs jį vis dar mylite. Na, užteks, 
pasirašykite ir atiduokite man. 

Mari net nepastebėjo, kaip ta moteris išėjo. 

„Jis ims manęs neapkęsti, niekinti ir niekada net nesužinos, 
kad aš tai padariau gelbėdama jo gyvybę“, — mąstė Mari, išgir- 


dusi vienuolyno vartų trinktelėjimą. 


VIII 
Išvykimai 


Rytojaus dieną į Kresė dvarą atšuoliavo pasiuntinys su išsiu- 


vinėtomis ant kairės rankovės lelijomis ir karaliaus herbu ant 

apykaklės; šis pasirodymas visus sukėlė ant kojų. Jis buvo pa- 
garbiai vadinamas monsinjoru, o broliai Kresė, trumpu laiške- 
liu skubiai pakviesti į Venseną, nusprendė, kad jų ten laukia 
komanduoti koks karaliaus gvardijos pulkas, o gal juos jau pa- 
skyrė senešalais. 

— Nieko čia nuostabaus, — pasipūtė ponia Eliabelė, — atėjo 
pagaliau eilė prisiminti ir mūsų nuopelnus ir paslaugas, kurias 
mes du šimtmečius teikėme Prancūzijos karaliams. Atrodo, šis 
karalius nutuokia, kur ieškoti narsių vyrų! Į kelią, mano sūnūs! 
Renkitės savo geriausiais apdarais ir šuoliuokite kiek įkabinda- 
mi. Vis dėlto yra dar danguje teisybė, ir tegul tai mus nors kiek 
paguodžia už tą mūsų gėdą, kurią užtraukė jūsų sesuo. 

Po vasaros ligos ji dar nebuvo visai atsigavusi. Ji apsunko, 
prarado savo buvusį veiklumą ir savo valdžią terodė plumpinda- 
ma tarnaitę. Savo nedidelio domeno valdymą ji perleido abiem 
sūnums, o nuo to reikalai geriau toli gražu nėjo. 

Broliai Kresė leidosi į kelią prisigrūdę galvas pačių tuščia- 
garbiškiausių vilčių. Artėjant prie Venseno Pjero arklėkas taip 
ėmė dusti, kad, rodėsi, ši kelionė jam jau bus paskutinė. 

— Noriu su jumis pakalbėti apie labai rimtus dalykus, mano 
jaunieji sirai, — tokiais žodžiais juos sutiko Buvilis. 

Ir liepė juos pavaišinti vynu su prieskoniais ir cukruotais 
migdolais. 

Abu jaunuoliai lyg kokie kaimo kvaišeliai droviai prisėdo ant 
pat krėslų kraštelio ir nedrąsiai artino prie lūpų sidabro taures. 

— O štai ir karalienė, — tarė Buvilis. — Jai šiek tiek geriau, ir 
ji išėjo pakvėpuoti grynu oru... 

Broliai virpančiomis širdimis ištiesė kaklus ir pro žalzganą 
langų stiklą pamatė baltą figūrą, įsisupusią į platų apsiaustą; 


ji lėtai vaikščiojo alėja, lydima keleto tarnų. Paskui jie reikš- 

mingai susižvalgė ir palingavo galvomis. Ne juokai, jie pamatė 
pačią karalienę! 

— O pakalbėti noriu apie jūsų jaunąją seserį, — tęsė Buvilis. — 
Ar esat linkę ją priimti atgal? Pirmiausia turiu jums pranešti, 
kad ji maitino karalienės kūdikį. 

Ir jis jiems kuo trumpiau papasakojo, kas buvo būtina 
žinoti. 

— Ak, tiesa, turiu dar vieną gerą naujieną, — varė Buvilis. — 
Tas italas, kuris ją apnėštino... Ji jau nebenorės jo matyti. Ji 
suprato savo klaidą ir, būdama aukštos kilmės mergina, neno- 
ri nusižeminti iki vedybų su lombardu, kad ir koks gražus jis 
būtų. Kadangi, neslėpsiu, jis gana mielas jaunuolis, be to, gu- 
vaus proto... 

— Ką ir kalbėti, jis lombardas, ir tuo viskas pasakyta! — nu- 
traukė jį ponia de Buvil, kuri šįkart dalyvavo pokalbyje. - Žmo- 
gus be garbės ir sąžinės, tai jis savo elgesiu ir parodė. 

Buvilis nuleido galvą. 

„Tai štai! Ir tave, mano drauguži Gučai, tenka išduoti, tave, 
mano mielas kelionės palydove! Ar tik nebus man lemta baigti 
savo dienas išsižadant visų tų, kurie man padovanojo savo drau- 
gystę?“ — mąstė jis. Ir nutilo, leisdamas kalbėti žmonai. 

Broliai, ypač vyresnysis, pasijuto kiek nusivylę. Jie laukė ste- 
buklų, o buvo kalbama tik apie seserį. Nejau bet koks įvykis jų 
gyvenime susietas tik su ja? Ir jie beveik pavydėjo seseriai. Ka- 
raliaus žindyvė! Ir jos likimu susirūpinę tokie aukšti asmenys, 
kaip didysis šambelionas! Kas galėjo tai numatyti? 

Ponios de Buvil kleketavimas jiems neleido atsikvošėti. 

— Krikščionio pareiga, — tarškė garbingoji ponia, — padė- 
ti nusidėjėliui išpirkti nuodėmę. Elkitės kaip ir dera tikriems 


didikams. Kas žino, gal tai buvo Dievo valia, kad jūsų sesuo 

gimdė tada, kai šito reikėjo, tik, deja, tai daug naudos neatnešė; 
juk kūdikėlis karalius mirė; kad ir kaip ten būtų, ji vis vien jam 
pagelbėjo. 

Karalienė Klemencija, įrodydama savo dėkingumą, liepė 
kasmet iš vyro palikimo skirti žindyvės kūdikiui po penkiasde- 
šimt livrų. Be to, jam jau dabar bus įteikta trijų šimtų aukso liv- 
rų dovana. Šitie pinigai čia, didžiulėje siuvinėtoje piniginėje. 

Broliai Kresė sunkiai slėpė susijaudinimą. Jiems kaip iš dan- 
gaus nukrito toks didžiulis turtas, todėl dabar bus galima patai- 
syti apšerpėjusį dvarą juosiančią sieną, bus galima apsiraminti 
ir žinoti, kad visus metus būsi sotus, bus galima įsigyti šarvus ir 
aprūpinti keletą dešimčių savo baudžiauninkų karine apranga, 
kad galėtum, kaip ir dera luomui, tinkamai pasirengus, laukti 
šaukimo kilti į karo žygį! Jų dar laukia šlovė. 

— Supraskite mane teisingai, — patikslino ponia de Buvil, — 
tie pinigai skirti kūdikiui. Jeigu su juo bus blogai elgiamasi arba 
atsitiks kokia nelaimė, šalpos mokėjimas jam, žinoma, bus nu- 
trauktas. Tai, kad jis karaliaus pieno brolis, stato jį į išskirtinę 
padėtį, todėl jūs ją turite didžiai gerbti. 

— Žinoma, žinoma, sutinku... Jeigu Mari gailisi, — tarė barz- 
dotasis brolis, įdėdamas į savo paslaugų atsakymą tiek nebū- 
dingo sau patoso, — ir kadangi tokie aukšti asmenys, kaip jūs, 
mesire, ir jūs, garbioji ponia... prašote mus jai atleisti... mes 
pasirengę ją sutikti išskėstomis rankomis. Karalienės globa 
nuplauna sesers nuodėmę. Ir nuo šiol tegu kas nors pamėgi- 
na - kilmingasis ar kokia padugnė, — nesvarbu, nusijuokti man 
į akis, aš tą sukaposiu į gabalus. 

— O ką sakys mūsų motina? — paklausė jaunesnysis brolis. 

— Nesirūpink, aš sugebėsiu ją įtikinti, — atsakė Žanas. — Ne- 


pamirškite, po tėvo mirties šeimos galva esu aš. 

— O dabar jums teks, —- pagyvėjo ponia de Buvil, — prisiek- 
ti Biblija, kad neklausysite, nekartosite to, ką, galimas daiktas, 
pasakos jūsų sesuo mačiusi per tą laiką, kai buvo čia, nes tai 
susiję su karūnos reikalais ir turi likti paslaptyje. Beje, ji nieko ir 
nematė, maitino kūdikį, ir viskas! Bet jūsų sesuo kiek patrakusi 
ir gali pripasakoti kokių nebūtų dalykų: ką čia kalbėti, jūs jau ir 
patys patyrėte... Hiugai! Arnešk Bibliją! 

Vienoje pusėje — Šventasis Raštas, kitoje — piniginė su auksu, 
o priešais — sode vaikščiojanti karalienė... Broliai Kresė prisiekė 
saugoti paslaptyje visus dalykus, susijusius su Jono I mirtimi, 
rūpintis, maitinti ir saugoti sesers kūdikį, taip pat net per duris 
neįsileisti jos suvedžiotojo. 

— Prisiekiame tai daryti su dideliu malonumu! Nesirūpinkite, 
jis daugiau ten kojos neįkels! - karštai šūktelėjo vyresnysis. 

Jaunesnysis nebuvo taip įsitikinęs — dar jautė dėkingumą. Ir 
jis vis dėlto pagalvojo: „Kaipgi taip, be Gučo!“ 

— Beje, mums bus pranešama, kaip jūs laikotės priesaikos, — 
paskubėjo įterpti ponia de Buvil. 

Ji patarė broliams tuojau pat vykti į Klarisių vienuolyną ir 
pasisiūlė juos ten palydėti. 

— Neverta vargintis, mieloji ponia, — tarė Žanas de Kresė. — 
Mes kelią ir patys rasime. 

— Ne, ne, aš būtinai privalau vykti kartu. Be mano įsakymo 
abatė neišleis Mari. 

Barzdylos veidas paniuro. Jis susimąstė. 

— Kas atsitiko? — paklausė ponia de Buvil. — Jūs regite kokių 
nors sunkumų? 

— Matote:.. aš pirmiau noriu nupirkti mulą, kad būtų kur 


pasodinti seserį. 

Kai Mari buvo nėščia, Žanas be sąžinės graužaties gabeno 
ją iš Noflio į Paryžių ant savo kumelės pasturgalio, o dabar, kai 
jie jos malone praturtėjo, jis norėjo, kad jos grįžimas būtų kuo 
iškilmingesnis. Be to, mulas, buvęs ponios Eliabelės žinioje, aną 
mėnesį nudvėsė. 

— Dėl to neverta rūpintis, — tarė ponia de Buvil. - Mes jums 
jį duosime. Hiugai! Liepk pabalnoti vieną mulą. 

Buvilis palydėjo iki pakeliamojo tilto savo žmoną ir abu 
brolius Kresė. 

„Kaip norėčiau greičiau numirti, kad nereikėtų daugiau 
meluoti ir bijoti“, — mąstė nelaimingas senis, drebėdamas visu 


savo sunykusiu kūnu ir žvelgdamas į apnuogintą mišką. 


„Paryžius!.. Pagaliau Paryžius! — džiaugsmingai kartojo 
mintyse Gučas Baljonis, prajodamas Sen Žako vartus. 

Paryžius atrodė šaltas ir nejaukus; paprastai po Naujųjų 
metų švenčių sostinės gyvenimas apmirdavo, o ypač buvo tylu 
tą šaltą sausį — karaliaus rūmai buvo išvykę. 

Bet jaunasis keliauninkas, kuris grįžo čia po pusės metų, ne- 
matė nei pakibusių ant stogų kraigų rūko tumulų, nepastebėjo 
nei ištuštėjusių gatvių; jo akyse miestas buvo užlietas saulės ir 
tryško vėltimi, nes tie du žodžiai „Pagaliau Paryžius!“, kuriuos 
jis kartojo kaip patį gražiausią pasaulyje priedainį, iš tikrųjų 
reiškė: „Pagaliau aš pamatysiu Mari!“ 

Gučas vilkėjo pamuštus kailinius, o ant jų dar buvo užsisiau- 
tęs kupranugario vilnos apsiaustą su gobtuvu; prie šono jautė 
malonų kapšo svorį; jis buvo pritvirtintas prie diržo ir pripiltas 
gražutėlaičių monetų su popiežiaus atvaizdu; jaunuolio galvą 
puošė madinga raudono fetro skrybėlė su pakeltomis atbrailo- 


mis užpakalyje, o priekyje atsikišusi ir atrodanti tarsi ilgas smai- 

lus luotas. Norinčiam patikti moterims sunku būtų apsirengti 
puošniau. Ir sunku būtų įsivaizduoti žmogų, kuris jaustų dar 
didesnį gyvenimo džiaugsmą nei šis žavus jaunikaitis. 

Lombardų gatvės kieme jis lengvai iššoko iš balno ir, kiek 
mėsčiodamas į priekį savo vieną koją, kuri po to nelaimingo at- 
sitikimo Marselyje blogiau lankstėsi, puolė į glėbį Tolomėjui. 

— Dėde, mano brangusis dėde! Jūs matėte mano sūnų? Kaip 
jis ten? O Mari, kaip ji pakėlė gimdymą? Ką ji jums sakė? Kada 
ji manęs laukia? 

Tolomėjus, nė žodžio netaręs, ištiesė Mari de Kresė laišką. 
Gučas jį perskaitė du kartus, perskaitė trečią kartą... Priėjęs iki 
žodžių: „Žinote, aš bjauriuosi savo nuodėme ir nebenoriu ma- 
tyti to, kuris visam gyvenimui man užtraukė gėdą. Aš tikiuosi 
šitą gėdą išpirkti“, jis suriko: 

— Tai netiesa, tai neįmanomas dalykas! Ji negalėjo taip pa- 
rašyti! 

— Argi čia ne jos rašysena? — paklausė Tolomėjus. 

— Jos. 

Bankininkas uždėjo sūnėnui ant peties ranką. 

— Aš tave būčiau perspėjęs laiku, bet negalėjau, — pratarė 
jis. — Šitą laišką gavau tik užvakar, po vizito pas Buvilį... 

Gučas, kietai sukandęs dantis, net neklausė, akys, įbestos į 
vieną tašką, degė. Paskui jis paklausė, kaip rasti vienuolyną. 

— Sen Marselio priemiestyje? Aš joju ten, — pareiškė jis. 

Jis liepė atvesti arklį, kurį buvo ką tik nubalnoję, nieko ne- 
matydamas perjojo miestą ir paskambino prie Klarisių vienuo- 
lyno vartų. Ten jam atsakė, kad vakar panelę de Kresė išsivežė 
du dvariškiai — vienas iš jų su barzda. Veltui Gučas švytavo laiš- 
ku su popiežiaus antspaudu, veltui siuto ir kėlė skandalą — dau- 


giau jis nieko nepešė. 

— Kur vyresnioji? Aš noriu pasikalbėti su motina abate! — 
šaukė jis. 

— Vyriškiams uždrausta patekti į vienuolyną. 

Baigėsi tuo, kad Gučui pagrasino pasiųsią atvesti ginkluotos 
sargybos. 

Dusdamas iš tūžmasties, papilkėjusiu ir neatpažįstamai pa- 
sikeitusiu veidu Gučas grįžo į Lombardų gatvę. 

— Tai jos broliai, tie niekšai, jie išsivežė Mari! — pranešė jis 
Tolomėjui. — Ak, manęs čia per ilgai nebuvo. Bet ir graži jos 
ištikimybė! Prisiekė laukti manęs, o neišlaikė nė pusės metų! O 
juk kilmingos damos, nebent taip rašo romanuose, laukia savo 
riterių grįžtant iš kryžiaus žygių visus dešimt metų. Žinoma, 
argi verta laukti kažkokio lombardo! Patikėkite, dėde, priežastis 
tik ta ir jokia kita. Įsiskaitykite geriau į kiekvieną jos laiško žodį! 
Vien įžeidimai ir panieka. Galėjo ją jėga priversti nesimatyti su 
manimi, bet suduoti tokį skaudų antausį... Na ir tegul, dėde! 
Mes, dėde, turtingi, turime dešimtis tūkstančių florinų; patys 
kilmingiausi baronai maldauja mūsų užmokėti jų skolas, net 
pats popiežius laikė mane per visą konklavą šalia savęs, kad jo 
išklausyčiau ir jam patarčiau, o čia atsirado kaimo apskretėliai, 
kurie man spjauna į veidą iš savo piliūkštės, kurią galėtum nu- 
griauti vienu peties stumtelėjimu. Užteko šitiems dviem niekše- 
liams pasirodyti, ir jų sesuo jau manęs tučtuojau atsižada. Kaip 
labai klysta tie, kurie mano, kad duktė nepanaši į savo tėvus! 

Gučo skausmas bemat virto įtūžiu, ir įžeistas išdidumas pa- 
dėjo jam gintis nuo nevilties. Jis liovėsi mylėti, bet nenustojo 
kentėti. 

— Nieko nesuprantu, — susikrimtęs kalbėjo Tolomėjus. - Ji 
juk taip tave mylėjo, taip atrodė laiminga, kad galės pagaliau 


būti su tavimi... Niekuomet nebūčiau pamanęs... Dabar aš su- 

prantu, kodėl tądien Buvilis atrodė toks sutrikęs. Be abejonių, 
jis jau kažką žinojo. Kai pagalvoji, kokius laiškus ji rašė... Nieko 
nesuprantu. Nori, aš pasimatysiu su Buviliu? 

— Nieko nenoriu, nieko daugiau nenoriu! — rėkė Gučas. — 
Aš ir taip šios žemės galingiesiems įgrisau su savo prašymais 
dėl šitos apgavikės, dėl šitos mergšės... Tu sakai — mylėjo? Ji 
tyčia tau meilikavo, juk manė, kad saviškiai ją atstūmė ir kad 
mes vieninteliai galį jai padėti. O mes buvome vedę! Žinoma, 
ji nekantravo man atsiduoti, tik ne be kunigo palaiminimo. Tu 
sakei, kad ji penkias dienas gyveno pas karalienę Klemenciją ir 
maitino jos kūdikį! Maryt, tokia tarnyba bus jai susukusi galvą. 
Tarsi nebuvo galima jos pakeisti bet kuria kambarine. Aš irgi 
buvau šalia karalienės, aš jai kitokiu būdu tarnavau! Išgelbėjau 
ją per audrą... 

Įniršio pagautas Gučas kalbėjo be jokio ryšio ir, mėsčioda- 
mas į priekį savo nelanksčią koją, nužingsniavo po dėdės kam- 
barį gerą ketvirtį Ijė. 

— O kad taip nuėjus pakalbėti su karaliene... 

— Nei su karaliene, nei su kuo kitu! Tegul Mari grįžta į tą 
savo purviną kaimą ir braidžioja ten iki kulkšnių po srutas. Jai 
greičiausiai jau bus radę vyrą, kokį šaunų vyrelį, kaip ir tie jos 
apskretėliai broliai, kokį plaukuotą ir prakaitu dvokiantį riterį, 
kuris jai pridarys daugybę vaikų... Net jei ji pultų man po kojų 
ir maldautų atleisti, aš nebenorėčiau jos nė akyse matyti, girdi, 
nė akyse matyti! 

— Manau, jei ji dabar įeitų, tu kitaip prašnektum, — tyliai 
ištarė Tolomėjus. 

Gučas išblyško ir užsidengė akis delnais. „Mano gražioji 
Mari...“ Jis ją vėl išvydo tokią kaip tada, jo kambaryje Noflyje; 


pamatė visai arti, spėjo įžvelgti auksinius taškelius jos tamsiai 

mėlynose akyse. Kaip patikėti, kad tokios akys galėjo slėpti 
išdavystę? 

— Išvažiuosiu, dėde! 

— Kur? Grįši į Avinjoną? 

— Kaip aš ten galiu pasirodyti! Juk kiekvienam sutiktajam 
pranešiau, kad grįšiu su žmona; priskyriau jai viso pasaulio do- 
rybes. Pagaliau pats Šventasis Tėvas pirmasis manęs paklaus, kas 
atsitiko... 

— Bokačas aną dieną kalbėjo, kad Peruciai veikiausiai perleis 
mokesčių rinkimą Karkasono senešalystėje... 

— Ne! Nei Karkasonas, nei Avinjonas. 

— Žinia, nei Paryžius... - liūdnai baigė Tolomėjus. 

Artėjant saulėlydžiui kiekvienam žmogui, net labiausiai už- 
kietėjusiam egoistui, ateina minutė, kai jis pasijunta pavargęs 
dirbti tik sau. Bankininkas, su džiaugsmu sulaukęs savo na- 
muose dailios dukterėčios ir jau godojęs apie šeimyninę laimę, 
staiga suprato, kad jo viltys žlugo ir ateityje jo telaukia ilga vie- 
niša senatvė. 

— Ne, aš noriu išvykti, — tęsė Gučas. — Man nieko nebereikia 
šitoje Prancūzijoje, kuri per mus pučiasi ir dar mus niekina vien 
todėl, kad mes italai. Ką aš gavau iš Prancūzijos, pats pagalvok! 
Sulaužytą koją, keturis mėnesius prikaustytas prie lovos ligoni- 
nėje, pusę metų uždarytas bažnyčioje, o pabaigai dar ir... šitą! 
Reikėjo man iš anksto suprasti, kad šitas kraštas nieko gera man 
neduos. Prisimink pats: kitą dieną po savo atvykimo į Paryžių 
gatvėje vos nepartrenkiau Pilypo Gražiojo. O tai, patikėk, buvo 
blogas ženklas! O ką jau kalbėti apie dvi jūros keliones, kai vos 
nežuvau, ir tą visą bergždžiai prarastą laiką, kai šitame bjauria- 
me Noflio priemiestyje skaičiavau varines monetas tik tam, kad 


įsivaizdavau įsimylėjęs. 

— Vis dėlto tau liks apie Prancūziją ir gerų prisiminimų, — 
pasakė Tolomėjus. 

— Ba! Mano amžiuje prisiminimų dar nereikia. Aš noriu 
grįžti į savo gimtąją Sieną, kur netrūksta gražių merginų, tokių 
gražuolių visame pasaulyje nerasi, nebent taip tikina visi, kam 
tik pasakau, kad esu kilęs iš Sienos. Bet kokiu atveju ne tokios 
kekšės kaip čia! Mano tėvas buvo pasiuntęs mane pas tave pasi- 
mokyti; manau, kad dabar esu gana mokytas. 

Tolomėjus atmerkė kairę akį; ją traukė liūdnasties migla. 

— Gal tu ir teisus, — tarė jis. — Greičiau praeis skausmas, kai 
išvažiuosi iš čia. Tik dėl nieko nesigailėk, Gučai. Tu iš tiesų daug 
ko išmokai. Tu gyvenai, keliavai, matei paprastų žmonių skurdą 
ir vargą, patyrei šio pasaulio galingųjų silpnybes. Tu suartėjai su 
keturių karalių rūmais - jie valdo Europą; turiu galvoje Paryžių, 
Londoną, Neapolį ir Avinjoną. Nedaugeliui pasitaiko atsidurti 
uždarytam konklavoje! Tu įgudai tvarkyti reikalus. Gausi iš ma- 
nęs savo dalį, suma gana solidi. Tu palikai savo kelyje nesantuo- 
kinį vaiką, kaip pasitaiko dažnam, kuris daug keliauja... O tau 
juk tik dvidešimt... Kada manai išvykti? 

— Rytoj, dėde Spinelai, rytoj, jei jūs neprieštaraujate... Bet 
aš grįšiu! — rūsčiai pridūrė Gučas. 

— Tikiuosi, mano berniuk! Tikiuosi, kad pargrįši, kad neleisi 
savo senam dėdei numirti vienatvėje! 

— Anksčiau ar vėliau vis vien grįšiu ir pagrobsiu savo vaiką. 
Pagaliau jis priklauso ir man, ne tik šitiems Kresė! Kodėl aš 
turėčiau jį jiems palikti? Kad jį ten augintų savo arklidėje, kaip 
kokį prastos veislės šuniūkštį! Aš jį pagrobsiu, girdi, ir šitaip 
nubausiu Mari. Žinai, ką tokiu atveju mūsų krašte sako: toska- 


niečio kerštas... 

Iš apatinio aukšto sklindantys balsai ir kojų bildesys su- 
trukdė Gučui baigti mintį. Visas sienojų namas iki pat pamatų 
sudrebėjo, tarsi į kiemą būtų įvažiavę kokia dešimtis sunkiai 
prikrautų vežimų. Trinktelėjo durys. 

Dėdė ir sūnėnas puolė prie sraigtinių laiptų, nes triukšmas 
dabar ėjo iš ten. Sugriaudėjo balsas: 

— Bankininke! Kur tu, bankininke! Man reikia pinigų. 

Ir ant paskutinės laiptų pakopos visu ūgiu pasirodė monsin- 
joras Roberas d Artua. 

— Gerai pasižiūrėkite į mane, bankininke, drauguži mano, 
aš ką tik išėjau iš kalėjimo! — suriaumojo jis. — Netiki? Mano 
mielasis, mano saldusis, mano žvairakėlis kuzenas... Noriu pasa- 
kyti, karalius, atrodo, jam bus pavykę juo pasidaryti... pagaliau 
leido sau prisiminti, kad aš pūnu kalėjime, kur jis mane ir buvo 
įmetęs, o dabar man grąžino laisvę, ak, koks mielas berniukas! 

— Sveiki atvykę, monsinjore, - be ypatingo entuziazmo išta- 
rė Tolomėjus. Jis persisvėrė per turėklus apačion, vis dar netikė- 
damas, kad tokį uraganą sukėlė vienintelis žmogus. 

Paknerpęs galvą, kad nestuktelėtų į durų staktą, grafas 
d'Artua įdramblojo į bankininko kabinetą ir pirmiausia pasuko 
prie veidrodžio. 

— Olia! Na, ir atrodau, tikras numirėlis! — tarė jis, abiem 
rankom griebdamasis už skruostų. — Dar kiek, ir būčiau visai 
užskurdęs. Tik įsivaizduok, septynias savaites dienos šviesą te- 
matyti pro langiūkštį, užtaisytą sulig asilo uodegos storumo ge- 
ležies virbais. Du kartus per dieną tokia buiza, nuo kurios suka 
vidurius vien tik pažiūrėjus. Laimei, mano Lormė man perduo- 
davo savo gamybos valgio. Jei ne jis, būčiau patiesęs kojas. O 
guolis ne geresnis už maistą. Pagerbdami mano karališką kraują, 


man skyrė lovą. Tai ką jūs manot — negalėjau ištiesti kojų, teko 

kirsti lovos galvūgalį! Kantrybės! Už viską brangiajam kuzenui 
bus atsimokėta. 

O iš teisybės jis nė per unciją nesublogo, ir kalėjimas jo ga- 
lingos prigimties nė kiek nepakando. Jo oda įgavo kiek blyš- 
kesnį atspalvį, užtat pilkos, silicio atspalvio akys žėrėjo kaip 
niekad piktai. 

— Gražią man laisvę dovanoja! „Jūs laisvas, monsinjore, — tra- 
tėjo milžinas, mėgdžiodamas Šatlė komendantą. - Tik... netu- 
rite teisės pasitraukti toliau nei už dvidešimt Ijė nuo Paryžiaus; 
karaliaus seržantai privalo žinoti jūsų buvimo vietą, o jei su- 
manysite pasileisti savo žemių link, turite pranešti Evrė kapito- 
nams.“ Kitaip tariant, sėdėk čia, Roberai, slampinėk po gatves 
prižiūrimas sargybos arba pelyk sau Konšuose. Tik nė žingsnio 
Artua link ir nė žingsnio Reimso link! Tu labai nepageidautinas 
būti karūnavime, tavo pasirodymas ten itin nepageidautinas! 
Dar gali ten sugiedoti kokią psalmę, kuri ne visiems patiks! O 
kokią dieną parinko man paleisti? Nei anksčiau, nei vėliau. Visi 
dvariškiai išvykę, nė gyvos dvasios karaliaus rūmuose, nė gyvos 
dvasios Valua pilyje... Šitas kuzenas paliko mane likimo valiai! Ir 
štai atsidūriau išmirusiame mieste, kišenėje nė varioko, nėra už 
ką net pavakarieniauti ir užsisakyti moterėlę savo aistros lieps- 
noms užgesinti! Matai, bankininke, jau septynios savaitės... ne, 
tu negali suprasti, tavęs tokie dalykai nebeturi jaudinti. Prašom 
įsidėmėti, aš gana šauniai palėbavau Artua, o paskui kurį lai- 
ką gyvenau ramiai; ten turėjau būti prisėjęs nemažai smulkių 
vasalų, kurie taip niekad ir nesužinos, kad yra Pilypo Augusto 
palikuonys. Bet aš pastebėjau keistą dalyką, ir tegul tie žiurkės 
daktarai ir filosofai dėl to gerai pasuka galvas. Tai va: kodėl tas 
vyro organas padarytas taip, kad kuo jį daugiau apkrauni dar- 


bu, tuo jis karščiau šito darbo geidžia? 

Jis griausmingai nusikvatojo ir atsidrėbė į ąžuolinį krėslą, 
tas po jo svoriu grasiai sugirgždėjo. Tik tuomet jis pastebėjo 
Gučą. 

— O kaip jūsų meilės reikalai, mielasis? — paklausė jis, ir šitas 
klausimas nieko daugiau nereiškė, tik paprasčiausią: „Sveikas!“ 

— Meilės reikalai! Neverta apie tai kalbėti, monsinjore! — 
niūriai atsiliepė Gučas nepatenkintas, kad jam teko nutraukti 
savo jausmų išliejimą įsiveržus dar audringesnėms aistroms. 

Tolomėjus nežymiai mirktelėjo grafui d'Artua, duodamas 
suprasti, kad šitos temos geriau neliesti. 

— Tai ką! — suriaumojo grafas su jam įprastu delikatumu. — 
Gražuolė jus pametė? Greičiau duokite jos adresą, nieko nelau- 
kęs lekiu tenai! Na ką jūs, kam tos pakaruokliškos nuotaikos; 
žinokite, visos moterys paleistuvės. 

— O! Iš tiesų, monsinjore, visos! 

— Tai pirmyn!.. Geriau jau linksmintis su tikromis pa- 
leistuvėmis! Bankininke, man reikia pinigų. Šimto livrų. Ir aš 
išsivedu tavo sūnėną vakarieniauti, reikia išvaikyti jo juodas 
mintis. Šimtą livrų!.. Taip, žinau, žinau, aš jums jau daug sko- 
lingas, ir jūs manote, kad niekad skolos neatiduosiu; tačiau 
klystate. Praeis nedaug laiko, ir jūs pamatysite Roberą d' Artua 
galingesnį nei kada nors. Tegul Pilypas maukšlina tą savo ka- 
rūną iki pat nosies, vis vien aš netruksiu ją nuplėšti nuo tos 
makaulės. Mat noriu tau pranešti tokį dalyką, kuris kainuoja 
daugiau nei tavo šimtas svarų ir kuris tau bus pavyzdžiu, kaip 
reikia gerai žiūrėti, kam skolini... Kaip baudžiami karaliaus 
žudikai? Kariami, kertamos galvos, ketvirčiuojami? Tai štai 
netrukus dalyvausite smagiame spektaklyje: mano storulę tetą 
Mao, išrengtą kaip kokią kekšę iki nuogumo, suplėšys į da- 


lis keturi arkliai, ir jos niekšiški viduriai voliosis dulkėse! O 

jos barsukas žentelis sudarys jai kompaniją! Gaila, kad nebus 
galima jų bausti du kartus. Mar tie niekšai nužudė bent du. 
Kai sėdėjau Šatlė, teko tylėti, mane galėjo ramiausiai paskersti 
kaip kokią kiaulę. Bet kalėjimas man netrukdė viską žinoti. 
Lormė... vis tas mano Lormė; ak, koks šaunus žmogus!.. Na, 
tai klausykite. 

Ir baisusis plepys pagaliau atsigriebė už septynias savaites 
priverstinio tylėjimo, o nutildavo tik tam, kad atgautų kvapą. 

— Klausykite manęs įdėmiai, — varė jis. —- Pirma, karalius 
Liudvikas atima iš Mao jos valdas Artua, kur įsikuria mano 
šalininkai; nieko nelaukdama Mao įsako jį nunuodyti. Antra, 
Mao ieško užtarėjo ir stumia į regentus Pilypą, nepaisydama 
Valua valios, o šis, be abejonių, pasiryžęs ginti mano teises. 
Trečia, Pilypui pavyksta pramušti savo įstatymą dėl paveldė- 
jimo teisės; jo nuomone, moterys į Prancūzijos sostą teisės 
neturi, bet joms paliekama teisė paveldėti feodus; jūs tik pa- 
galvokite, ką tai reiškia! Ketvirta, patvirtintas regentu, Pilypas 
renka kariuomenę ir išgena mane iš Artua, kurią aš buvau jau 
beveik visą atsiėmęs. Kvailių nėra, aš vykstu pasiduoti vienas. 
Karalienė Klemencija ruošiasi gimdyti, o jiems reikia turėti 
laisvas rankas; ir mane uždaro į kalėjimą. Penkta, karalienė 
pagimdo sūnų. Kokia nesėkmė! Uždaromi Venseno vartai, 
kūdikį slepia nuo baronų, visur paskleisti gandai, kad gimė 
silpnas, jam nelemta išgyventi, palenkia į savo pusę pribuvėją 
ar žindyvę: tarytum ją prigąsdina, o gal paperka ir nužudo 
antrą karalių. Tada vykstama karūnuotis į Reimsą. Štai, mano 
bičiuliai, kaip siekiama karūnos. Ir viskas tik tam, kad nerei- 
kėtų man grąžinti mano paties grafystės. 

Išgirdę žodį „žindyvė“, Tolomėjus ir Gučas neramiai su- 


sižvalgė. 

— Tai dalykai, apie kuriuos visi galvoja, — baigė Artua, — tik 
nė vienas nedrįsta šito garsiai pasakyti, nes neturi įrodymų. O 
aš įrodymų turiu! Aš turiu gyvą liudytoją, tokią vieną damą, 
kuri prekiauja nuodais. Norėtųsi išgirsti, ką uždainuos įsprausta 
į medinius batus tokia Beatrisė d Irson, o ji šitame velniškame 
žaidime ir buvo pagrindinė sąvadautoja. Laikas tam padaryti 
galą, o tai mus visus pasiųs į aną pasaulį. 

— Penkiasdešimt livrų, monsinjore; aš galiu jums paskolinti 
penkiasdešimt livrų. 

— Šykštuolis! 

— Tik tiek tegaliu. 

— Tiek to. Vadinasi, liksi skolingas dar penkiasdešimt. Mao 
tau užmokės už mane, ir dar su kaupu. 

— Gučai, — kreipėsi į sūnėną Tolomėjus, - padėk man atskai- 
čiuoti penkiasdešimt livrų monsinjorui. 

Ir jis išėjo su sūnėnu į gretimą kambarį. 

— Dėde, - sušnabždėjo Gučas, — ar jūs tikite, kad viskas, ką 
jis čia pasakojo, yra tiesa? 

— Nežinau, mano berniuk, nežinau, tik manau, kad tu teisin- 
gai pasielgei pasiryžęs išvykti. Nedera kištis į reikalus, kurie dvo- 
kia. Keistas Buvilio elgesys, netikėtas Mari pabėgimas... Be abe- 
jo, negalima rimtai žiūrėti į visus šito pasiutėlio postringavimus; 
tik aš ne kartą pastebėjau: kai tik jis kalbėdavo apie kokią nors 
piktadarystę, visuomet būdavo netoli tiesos; jis tikras meistras jas 
iš toliausiai užuosti. Prisimink princesių ištvirkavimą; juk tai jis jas 
susekė ir pranešė mums. O tavo Mari... - bankininkas abejoda- 
mas mostelėjo putnia ranka, — gal ji iš tikrųjų ne tokia nuoširdi, 
kaip mums atrodė. Čia vis dėlto esama kažkokios paslapties. 

— Po jos išdavikiško laiško gali viskuo patikėti, — tarė Gučas, 


kuris niekaip negalėjo susikaupti. 

— Niekuo netikėk, neieškok tiesos; išvažiuok. Štai koks 
mano vienintelis patarimas tau. 

Kai monsinjoras d' Artua tapo penkiasdešimties livrų savi- 
ninku, jis prikibo prie Gučo, kad šis prisidėtų prie puotos, ku- 
ria norėjo atšvęsti savo išėjimą į laisvę. Jam reikia sugėrovo, jis 
nieku gyvu neliks vienas; jeigu taip, tai jau geriau nusigersiąs su 
savo žirgu. 

Jis taip užsispyręs kvietė, kad Tolomėjus pagaliau šnipštelėjo 
sūnėnui: 

— Eik, nes dar įsižeis. Tik žiūrėk, laikyk liežuvį už dantų. 

Šitaip Gučas savo nelaimingą dieną baigė tavernoje, kurios 
šeimininkas už tam tikrą mokestį miesto apsaugos karininkams 
įgijo teisę prekiauti ne tik vynu, bet ir mergelių kūnais. Beje, 
kiekvienas čia ištartas žodis tuojau pat būdavo pakartojamas 
seržantams. 

Monsinjoras Roberas ten buvo nepralenkiamas; tuštino vie- 
ną ąsotėlį po kito, valgė su nepasotinamu apetitu, visa gerkle 
rėkavo, keikėsi, tryško švelnumu savo jaunajam kompanionui, 
plėšė mergšėms sijonus, kad Gučas, girdi, galėtų atpažinti tikrą- 
jį tetulės Mao veidą. 

Gučas nuo jo nė per plauką neatsiliko ir netruko kaip rei- 
kiant nusikaušti. Žibančiomis akimis, susitaršiusiais plaukais, 
jis mataškavo neklusniomis rankomis ir šaukė: 

— Ir aš šį bei tą žinau... Oho! Jei tik imčiau pasakoti... 

— Na, pasakok, nagi pasakok! 

Bet kad ir kokio girto, Gučo sąmonės gelmėse dar ruseno 
atsargumo ugnelė. 

— Popiežius... - vapeno jis. — O-o! Aš apie popiežių žinau 


nemaža dalykų. 

Staiga jis prapliupo raudoti įsikniaubęs į bordelio mergšės 
plaukus, paskui nei iš šio, nei iš to trenkė jai antausį, nes joje 
įžiūrėjo visos moteriškos išdavystės įvaizdį. 

— Ber aš dar grįšiu... Aš jį dar pagrobsiu! 

— Ką taip? Popiežių? 

— Ne, savo vaiką! 

Kai lėbautojai jau nebesuprato, ką kalbą, akyse dvigubinosi, 
o merginos, paslaugiai parūpintos vaišingo šeimininko, sėdinė- 
jo ant svečių kelių visiškai nuogos, prie Robero d Artua priėjo 
Lormė ir sušnibždėjo į ausį: 

— Ten už durų stovi žmogus ir mus seka. 

— Tai nužudyk jį! — atsainiai metė milžinas. 

— Klausau, monsinjore. 

Taip ponia de Buvil neteko vieno iš savo tarnų, kurį buvo 
pastačiusi sekti jaunąjį italą. 

O Gučas taip niekada ir nesužinos, kad Mari, paaukojusi 
savo laimę, jam išgelbėjo gyvybę, antraip jis veikiausiai jau būtų 
plaukęs Sena pilvu į viršų. 

Išsitiesęs įtartino švarumo guolyje šalia tos pačios gražuolės, 
kurią ką tik talžė ir kuri pasirodė didžiai supratinga, žinanti, 
kaip reikia guosti kenčiantį vyrą, Gučas vis dergė paskutiniais 
žodžiais Mari ir, laikydamas glėbyje atsiduodantį kūną, įsivaiz- 
davo keršijąs savo mylimajai. 

— Tu teisus! Aš taip pat negaliu pakęsti moterų, jos visos ap- 
gavikės, — pritarė kekšė, kurios veido bruožų jis niekaip nebūtų 
galėjęs atsiminti. 

Rytojaus dieną Gučas linkstančiomis kojomis, jausdamas 
visame kūne ir dvasioje šleikštulį, iki pat akių užsimaukšlino 


skrybėlę ir patraukė Italijos linkui. Jis turėjo didžiausią turtą — 

dėdės pasirašytą paskolinį raštą, kuriame buvo nurodyta dalis 
pelno tų reikalų, kuriuos dvejus metus tvarkė Gučas. 

Tą pačią dieną karalius Pilypas, jo žmona Žana, grafienė 
Mao su visa dvariškių ir rūmų damų palyda atvyko į Reimsą. 

O Kresė pilaitės vartai užsitrenkė už gražiosios Mari nuga- 
ros, ir jos gyvenimas čia virto amžina bedžiaugsme žiema. 

Tikrasis Prancūzijos karalius augs čia, kaip auga visi nesan- 
tuokiniai vaikai. Kiemo purvynėje, kur turškiasi antys, žengs 
pirmuosius žingsnius, raičiosis tarp geltonų vilkdalgių pievoje, 
nusidriekusioje išilgai Modros krantų, toje pačioje pievoje, kur 
ten vaikštinėjančios Mari atmintyje kaskart atgydavo jos trum- 
pos ir tragiškos meilės prisiminimai. Ji nesulaužys priesaikos, 
visų priesaikų, duotų Gučo ir karalystės labui, ji saugos savo 
paslaptį, išsaugos visas savo paslaptis visą gyvenimą. Tik gulė- 
dama mirties patale, ji atvers ją per paskutinę išpažintį. Ir toji 


išpažintis sukrės Europą. 


IX 
Karūnavimo išvakarės 


Reimso vartai, išdabinti karališkais herbais, buvo iš naujo per- 
dažyti. Gatvėse mirgėjo skaisčiaspalvės drapiruotės, kilimai ir 
šilkai, — tie patys kaip ir prieš pusantrų metų, kai karūnavo 
Liudviką X. Šalia arkivyskupo rūmų skubiai surentė tris di- 
džiules sales: vieną — karaliaus stalui, antrą — karalienės sta- 
lui, o trečią — didikams, kad būtų vietos papietauti visiems 


rūmams. 

Reimsiečiai, priversti karūnavimo iškilmėms gerai pakrapštyti 
savo kapšus, buvo įsitikinę, kad jiems užkrauta per sunki našta. 

— Jei karaliai ims taip dažnai mirti, — kalbėjo jie, — netru- 
kus mes patys pietausime kartą per metus, ir tai tik pardavę 
paskutinius marškinius! Brangiai mums atsieina tas Chlodvigo 
apsisprendimas pas mus krikštytis ir Hiugo Kapeto noras čia 
karūnuotis! Jei kuris kitas karalystės miestas įsinorėtų iš mūsų 
nusipirkti šventąjį indą, mes ilgai nesiderėtume... 

Miestą slėgė ne tik pinigų stygius, - pačiam žiemos įkarštyje 
dar reikėjo šitokiai daugybei burnų suieškoti prabangaus mais- 
to. Reimso gyventojai buvo įpareigoti parūpinti 82 jaučius, 240 
avinų, 425 veršius, 78 kiaules, 800 triušių ir kiškių, 800 ge- 
rai nupenėtų gaidžių, 1820 žąsų, daugiau kaip 10 000 vištų ir 
4() 000 kiaušinių, o ką jau kalbėti apie statinaites su eršketais, 
kuriuos turėjo atgabenti iš Malino, 4000 vėžių, sugautų šalta- 
me vandeny, apie lašišas, lydžius, lynus, karšius, ešerius ir 3500 
ungurių, skirtų 500 paštetų gamybai. Jau buvo pristatyta 2 000 
sūrių, ir reimsiečiai tikėjosi, kad 300 statinaičių vyno — laimei, 
nors jau vynas buvo darytas čia pat, vietoje, — užteks pagirdyti 
tiek ištroškusių koserių, kurios ketino čia puotauti kokias tris 
dienas, o gal ir ilgiau. 

Šambelionai, atvykę iš anksto suderinti iškilmių tvarkos, 
pateikė kuo keisčiausių reikalavimų. Nei iš šio, nei iš to nutarė, 
kad ant stalų vienu metu patiektų 300 keptų garnių. Ką ir saky- 
ti, jie be galo panėšėjo į savo šeimininką, į tą skubruolį karalių, 
kuris kas savaitę reikalavo, kad būtų karūnuojamas, sakytum 
būtų kalbama apie paprasčiausias už du liardus mišias, aukoja- 
mas, kad sugytų sulaužyta koja! 

Nuo ryto iki vakaro konditeriai statė migdolinės tešlos tvir- 


toves, papuoštas Prancūzijos vėliavos spalvomis. 

O ką daryti su garstyčiomis! Dievulėliau, taigi garstyčių taip 
ir nepristatė! O jų reikėjo ne mažiau kaip trisdešimt vieno set- 
jė*. Be to, juk svečiai neims valgyti iš saujos. Ak, be reikalo 
juokingai pigiai pardavė 50 tūkstančių medinių dubenėlių, li- 
kusių nuo ano karūnavimo; kur kas būtų buvę protingiau juos 
gerai išplauti ir padėti ateičiai. Ne geriau baigėsi ir su 4 tūkstan- 
čiais ąsočių — jie buvo sudaužyti arba pavogti. Baltinių siuvėjos 
skubėjo apsiūlėti staltieses, kurioms teko pirkti 2600 uolekčių 
audeklo, ir dabar drąsiai galima buvo sakyti, kad karūnavimas 
miestui atsieis apie 10 tūkstančių livrų. 

Teisybę sakant, reimsiečiai vis tiek ketino atsigriebti, nes 
karūnavimo iškilmės sutraukia daugybę pirklių — lombardų 
ir žydų, kurie už teisę prekiauti paprastai moka nemažus pi- 
nigus. 

Karūnavimas, kaip ir visos karališkos ceremonijos, vyko 
triukšmingoje mugės aplinkoje. Tomis dienomis liaudį links- 
mino nenutrūkstami reginiai. Jų pažiūrėti žmonės suplūsdavo 
iš pačių tolimiausių užkampių. Moterys rūpinosi pasipuošti 
naujomis suknelėmis; puošeivos sukinėjosi juvelyrinėse krau- 
tuvėlėse; siuvinėti pagražai, brangūs audiniai, kailiai — viską 
bemat išstvarstydavo. Sėkmė lydėdavo pačius apsukriausius, o 
jeigu prekijas vikriau sukdavosi ir sugebėdavo patenkinti pirkė- 
ją, jis per savaitę galėdavo užsidirbti tiek, kad užtektų geriems 
penkeriems metams. 

Naujasis karalius apsigyveno arkivyskupo rūmuose, priešais 
kuriuos dieną naktį grūdosi žiopliai, tikėdamiesi išvysti aukš- 
čiausią valdžią arba paaikčioti pamatę karalienės karietą, ap- 


muštą ryškiai raudonu paauksuotu sidabru. 


* Serjė - apie 0,5 I. 


259 


Maurice Druon 


Rūmų damų apsuptyje karalienė Žana laime spindinčiu vei- 
du sekė, kaip kraunamas jos gausus bagažas - dvylika lagaminų, 
keturios kelioninės dėžės, skrynia su bateliais ir dar viena su 
prieskoniais. Tokio prabangaus garderobo, be jokių abejonių, 
neturėjo nė viena Prancūzijos aukštuomenės dama. Atskiri pa- 
švitai buvo numatyti ne tik kiekvienai šventės dienai, bet vos ne 
kiekvienai šios triumfo kelionės valandai. 

Apsigobusi auksu atausto audeklo mantija, mušta šer- 
muonėlio kailiu, karalienė iškilmingai įžengė į Reimsą, kur vi- 
sose gatvėse karališkos poros laukė vaidinimai, misterijos ir pa- 
silinksminimai. Karūnavimo iškilmių išvakarėse buvo rengiama 
vakarienė, ir štai prie stalo karalienė pasirodys violetinio akso- 
mo suknele, apvedžiota voverės kailiukais. O pačiam karūnavi- 
mo rytui paruošta turkiško auksinio brokato suknelė, skaisčiai 
raudonas apsiaustas ir purpurinė mantija; pietums — suknelė, 
išsiuvinėta Prancūzijos herbais; vakarienei — auksu atausto au- 
dinio suknelė ir dvi skirtingos šermuonėlių mantijos. 

Rytojaus dieną jos pašvitai bus žalio aksomo, kiek pabuvus 
apsirengs kitais — iš žydro brokato — ir apsigobs voverenų peleri- 
na. Ir nė karto ji nepasirodys žmonėse nei su tuo pačiu apdaru, 
nei su tais pačiais papuošalais. 

Visi tie prabangūs pašvitai buvo išdėlioti kambaryje, kurio 
pagražai irgi atkeliavo iš Paryžiaus: balto šilko sienų apmuša- 
lai su auksu siuvinėtomis papūgomis, kurių galėjai suskaičiuoti 
tūkstantį tris šimtus dvidešimt vieną, o viduryje — didžiuliai 
Burgundijos grafų herbai su pražiotais nasrais liūtu; lovos bal- 
dakimas, dygsniuota antklodė ir pagalvės, išgražintos sidabri- 
niais dobilų trilapiais, — jų ten net septyni tūkstančiai. Ant 
grindų patiesti kilimai — taip pat su Prancūzijos ir Burgundijos 


Grafystės herbais. 

Keletą kartų Žana bėgo į Pilypo miegamąjį, kad šis pasigė- 
rėtų audinio gražumu, siuvinėjimo tobulumu. 

— Mano brangusis valdove, mano mylimasis! - sušuko ji. — 
Kokią jūs man suteikėte laimę! 

Nors iš prigimties Žana nebuvo linkusi rodyti savo jausmų, 
ji negalėjo sulaikyti ašarų. Ji stebėjosi savo dalia, ypač su siaubu 
prisimindama tuos nesenus laikus, kai ją laikė uždarytą Durda- 
no kalėjime. Koks stebuklingas likimo permainingumas, o juk 
nebuvo praėję ir pusantrų metų! Ji prisiminė velionę Margaritą, 
prisiminė savo seserį Blanšą Burgundę, kuri vis tebebuvo užda- 
ryta Gajaro pilyje... „Vargšelė Blanša, ji taip mėgo puoštis!“ — 
galvojo Žana, matuodama auksinį dirželį, nusagstytą rubinais 
ir smaragdais. 

Pilypas sėdėjo susirūpinęs, todėl žmonai džiūgaujant jis da- 
rėsi dar niūresnis, nes su savo vyriausiuoju iždininku tikrino 
sąskaitas. 

— Aš labai laimingas, mano širdele, kad viskas čia jums pa- 
tinka, — pagaliau prabilo jis. - Matote, aš veikiu pavyzdžiu savo 
tėvo, kuris, kaip jums žinoma, buvo labai kuklus asmeninėms 
išlaidoms, bet nešykštaudavo, kai reikėdavo parodyti karalystės 
didybę. Taigi rodykite savo gražiuosius drabužius, nes jie pri- 
klauso ne tik jums, bet ir liaudžiai, kuri jums juos davė savo 
darbu; ir saugokite savo pašvitus, nes taip greit panašios praban- 
gos neįsigysite. Po karūnavimo teks apmažinti savo išlaidas. 

— Pilypai, — tarė Žana, — nejaugi net tokią dieną jūs nieko 
nepadarysite mano sesers Blanšos labui? 

— Aš jau padariau, padariau. Jai vėl sugrąžintas princesės 
titulas, tik su sąlyga, kad ji nepaliks įkalinimo vietos. Juk turi 
išlikti skirtumas tarp Blanšos, kuri nusidėjo, ir jūsų, Žana, kuri 


buvote ištikima ir kurią apkaltino neteisingai. 

Tardamas paskutinius žodžius, jis įdėmiai pažvelgė į žmoną, 
ir jo akyse galėjai įskaityti veikiau susirūpinimą karaliaus garbe 
nei mylinčio vyro įsitikinimą. 

— Be to, jos vyras, — pridūrė jis, - šiuo metu mane ne itin 
džiugina. Blogesnio brolio nebeįmanoma turėti! 

Žana suprato, kad užsispyrus prašyti būtų bergždžias dar- 
bas, vadinasi, geriausia ateityje visai neliesti šitos temos. Ji išėjo, 
o Pilypas vėl pasinėrė į ilgus stulpelius skaičių, kuriuos jam pa- 
davė Žofrua de Fleri. 

Išlaidos neapsiribojo karaliaus ir karalienės drabužiais. Ne- 
reikia pamiršti, kad Pilypas buvo gavęs nemažai dovanų; štai 
Mao įteikė pamarginto audeklo jaunųjų princesių ir Luji Pily- 
po drabužėliams. 

Tačiau karaliui teko iš naujo aprengti savo penkiasdešimt 
keturis asmens sargybos vyrus ir jų vadą Pjerą de Galarą - kilpi- 
ninkų metrą. Šambelionai Adamas Eronas, Roberas de Gamašas 
ir Gijomas de Serizas gavo po dešimt uolekčių dryžuotos me- 
džiagos, parsiųsdintos iš Duė, kad šie pasisiūdintų naujus šven- 
tinius palaidinius. Medžioklės prievaizdai Anri de Medonas, 
Fiuranas de la Fuaji, Žanas Malženestas gavo naujas medžioklės 
akstis, lankininkai — irgi visa kas nauja. O kadangi po karūnavi- 
mo teks įšventinti į riterius dvidešimt vyrų, prireiks dovanoti 
dar dvidešimt kostiumų! Dovanoti drabužius reikalavo papro- 
tys, tas pats paprotys reikalavo, kad prie Sen Deni relikvinės 
karalius pridėtų aukso leliją, nusagstytą smaragdais ir rubinais. 

— Kiek iš viso? — paklausė Pilypas. 

— Aštuoni tūkstančiai penki šimtai keturiasdešimt aštuoni 
livrai, trylika solių ir vienuolika denjė, valdove, — atsakė iždi- 
ninkas. — Gal galėtumėte prašyti kontribucijos tokio džiaugs- 


mingo įvykio proga? 

— Mano įžengimas į sostą bus kur kas džiaugsmingesnis, jei 
aš nepaskirsiu naujų mokesčių. Pasistengsime išsisukti kitaip, — 
tarė karalius. 

Kaip tik tuo laiku pranešė, jog atvyko grafas de Valua. Pily- 
pas pakėlė į lubas abi rankas: 

— Štai ką mes buvome pamiršę susumuodami sąskaitas. Pa- 
matysite, Žofrua, pamatysite! Šitas mano dėdulė atsieis man 
brangiau nei dešimt karūnavimų! Jis iš manęs išsiderės viską, ką 
tik nori. Palikite mus vienus. 

O! Kaip jis Žėrėjo, tasai monsinjoras de Valua! Siuvinėtas 
auksu, galionuotas, storiausiais kailiais, kurie vertėsi ant brang- 
akmeniais siuvinėtos liemenės, jis atrodė dar dvigubai stambes- 
nis! Jei Reimso gyventojai nebūtų žinoję, kad jų naujasis valdo- 
vas jaunas ir liesas, šį senjorą būtų palaikę pačiu karalium. 

— Mano brangusis sūnėne, — pradėjo Valua, — kaip matote, 
aš labai susikrimtęs... susikrimtęs dėl jūsų. Jūsų svainis Anglijos 
karalius neatvyks. 

— Jau seniai, mano dėde, karaliai iš už Lamanšo nebedaly- 
vauja mus karūnuojant, - atsakė Pilypas. 

— Jūs teisus, bet jie paprastai vietoj savęs čia siunčia kurį 
nors iš giminaičių ar rūmų didikų, kad atstovautų Gijenos ku- 
nigaikščiui. O Eduardas nesiteikė nė vieno atsiųsti. Vadinasi, jis 
nepripažįsta jūsų teisės į sostą. Flandrijos grafas, kurį ketinate 
suminkštinti nauja rugsėjo sutartimi, taip pat nedalyvaus, ne- 
bus ir Bretanės kunigaikščio. 

— Žinau, dėde, žinau. 

— Apie Burgundijos kunigaikštį nėra ko ir kalbėti; mes iš 
anksto žinojome, kad jis nepasirodys. Užtat atvyko jo motinėlė, 
mūsų tetulė Anjesė, ir aš toli gražu nesu tikras, kad ji atkako 


palaikyti jūsų. 

— Žinau, dėde, žinau, — kartojo Pilypas. Netikėtas pasku- 
tinės likusios gyvos Liudviko Šventojo dukters atvykimas kėlė 
Pilypui nerimą, nors ir stengėsi to neparodyti. Buvo bemanąs, 
kad kunigaikštienė Anjesė atvažiavo ko nors iš jo išsiderėti. Bet 
ji visai neskubėjo prisistatyti, o jis pats nutarė pirmojo žings- 
nio nežengti. „Jeigu liaudis, kuri sveikina mane gatvėse, žinotų, 
koks priešiškumas ir pavojai manęs tyko“, — pamanė jis. 

— Taigi iš šešių Prancūzijos pasauliečių perų, kurie rytoj tu- 
rėtų virš jūsų galvos laikyti karūną, — tęsė Valua, — nebus nė 
vieno!“. 

— Ką jūs kalbate, dėde! Jūs pamiršote grafienę d Artua... 
ir save. 

Valua pasipiktinęs gūžtelėjo pečiais. 

— Grafienė d'Artua! - riktelėjo jis. - Karūną laikys moteris, 
kai jūs pats, Pilypai, jūs pats išplėšėte savo teises tik uždraudęs 
moterims karūnuotis! 

— Laikyti karūną — tai ne ją užsidėti, — spyrėsi Pilypas. 

— Ir už tai, kad Mao padėjo jums atsisėsti į sostą, jūs pasi- 
rengęs ją taip aukštinti! Jūs tuo tik patvirtinsite visokias piktas 
kalbas, kurios sklando po visą karalystę. Tiek to, nebegrįžkime į 
praeitį, bet, Pilypai, ar jums neatrodo, kad Artua Grafystei turi 
atstovauti Roberas? 

Pilypas dėjosi neatkreipęs dėmesio į paskutinius savo dėdės 
žodžius. 

— Kad ir kaip ten būtų, dvasininkai perai susirinko. 

— Susirinko, susirinko... — mėgdžiojo giminaitį Valua, žais- 
damas su žiedais. — Pirmiausia — iš šešių jų bus tik penki. Be to, 
ką, jūsų nuomone, darys šitie dvasininkai perai, kai pamatys, 
kad iš karalystės pusės vienintelė ranka — ir kokia!.. — pakils 


uždėti jums karūną? 

— Dėdė, o savęs jau nepriskaičiuojate? 

Dabar atėjo Valua eilė nekreipti dėmesio į tokį klausimą. 

— Net tikras jūsų brolis pyksta ant jūsų, — metė jis. 

— O pyksta Karolis greičiausiai tik todėl, — ramiai atrėmė 
Pilypas, — kad nevisiškai tikras, ar mes su jumis susitarsime, ir 
mano, kad, kenkdamas man, jis padeda jums... Bet nusiramin- 
kite, jam pranešta, ir jis čia bus rytoj. 

— Kodėl nesuteikus jam pero titulo? Jūsų tėvas tai padarė 
man, o jūsų brolis Liudvikas — jums. Taip aš jausčiausi ne toks 
vienišas jus palaikydamas. 

„Ir ne toks vienišas mane išduodamas!“ — pamanė Pilypas, 
O garsiai ištarė: 

— Tai jūs atėjote pas mane prašyti dėl Robero ar Karolio, o 
gal norite su manimi pakalbėti apie savo reikalus? 

Valua nieko nepasakė, tik patogiau įsitaisė savo krėsle ir ėmė 
tyrinėti deimantą, žėrintį ant smiliaus. 

„Penkiasdešimt... ar šimtą tūkstančių? — svarstė Pilypas. — Į 
kitus man nusispjaut, o šitas man reikalingas, ir jis tai gerai 
žino. Jei jis nesutiks ir sukels skandalą, bijau, gali tekti atidėti 
karūnavimą“. 

— Sūnėne, — pagaliau prabilo Valua, - jūs pats matote, kad 
aš ant jūsų nepykstu ir net kaip reikiant paišlaidavau; teko užsi- 
sakyti kostiumą sau ir palydai: juk turiu jus tinkamai pagerbti. 
Bet jei kiti perai neatvyko, manau, ir man nederėtų čia likti. Ką 
pasakytų žmonės, jei mane vieną pamatytų jūsų pusėje? Pasaky- 
tų tiesiai, kad jūs mane papirkote. 

— Labai būtų gaila, labai gaila, mano brangusis dėde. Tačiau 
ką padarysi. Aš juk negaliu jūsų priversti daryti tai, kas jums 
nepatinka. Gal jau atėjo laikas atsisakyti papročio, kad perai 


stovėtų šalia karūnuojamojo ir keltų ranką... 


265 


Maurice Druon 


— Sūnėne, ką jūs čia kalbate! - sušuko Valua. 

— ...ir jeigu jau reikia klausti ko nors pritarimo, — tęsė Pi- 
lypas, tarsi negirdėjęs jo žodžių, — geriau šito klausti ne kokių 
šešių kilmingų baronų, o liaudies, dėde, kuri aprūpina mus ka- 
riais ir papildo mūsų iždą. Tegul šitai sprendžia Valstijos, kurias 
ketinu sušaukti. 

Valua baisiausiai pasipiktino ir, pašokęs nuo krėslo, suriko: 

— Jūs kliedite, Pilypai, arba tiesiog išprotėjote! Kur tai ma- 
tyta, kad valdiniai rinktų savo valdovą? Gražią naujieną jūs 
čia išsakėte su savo Valstijomis! Tiesiog kartojate Marinji idė- 
jas. O jis kilęs iš neturtingųjų luomo ir be galo pakenkė jūsų 
tėvui. Štai ką aš jums pasakysiu: jeigu taip pradėsite, nepraeis 
nė penkiasdešimt metų, ir liaudis apsieis be mūsų ir karalium 
išsirinks kurį nors iš miestelėnų, kokį parlamento daktarą, 
o gal net mėsininką, prasigyvenusį iš vagysčių. Ne, sūnėne, 
ir dar kartą ne! Šįkart aš tvirtai apsisprendęs ir kaip gyvas 
nelaikysiu karūnos tokio karaliaus, kuriam mano palaikymo 
nereikia ir kuris, be to, pasirengęs atiduoti karūną storžievių 
patyčioms! 

Išmuštas raudonio, jis ėmė dideliais žingsniais matuoti 
kambarį. 

„Penkiasdešimt tūkstančių... ar šimtą tūkstančių? — vėl ėmė 
svarstyti Pilypas. - Kažin, kuria suma jį atakuoti?“ 

— Tiek to, dėde, nelaikykite, jei nenorite, — tarė jis. —- Tuo- 
met leiskite man tuojau pat iškviesti savo vyriausiąjį iždininką. 

— Kam? 

— Kad įrašytų atitinkamas pataisas į sąrašą tų asmenų, kurie 
pristatyti apdovanojimui; ketinau jį patvirtinti rytoj, įžengimo 
į sostą proga; beje, tame sąraše jūsų vardas ėjo pirmas, jums 


buvo paskirta šimto tūkstančių livrų dovana. 

Smūgis pasiekė tikslą. Valua taip ir sustingo — nustėręs, iš- 
skėtęs rankas. 

Pilypas suprato laimėjęs; kad ir kaip brangiai jam kainavo 
ši pergalė, jis turėjo sukaupti valią ir nenusišypsoti matydamas 
tokį juokingą savo dėdės veidą. O šis, beje, netruko rasti išeitį. 
Jis buvo sustabdytas pačiame pasipiktinimo įkarštyje ir dabar 
piktinosi toliau. Tūžimas jam buvo patikimas ginklas išmušant 
priešininką iš vėžių ir supainiojant jo samprotavimus, kai jo 
paties samprotavimai pasirodė esą pernelyg neįtikinami. 

— Visas šitas blogis eina iš Edo, — metė jis. — Aš nepritariu jo 
veiksmams ir viską tiesiai jam apie tai parašysiu! O kam reikia 
Flandrijos grafui ir Bretanės kunigaikščiui laikyti jo pusę ar atmesti 
jus? Kai karalius tavęs prašo palaikyti karūną, privalai atvykti! Aš 
juk prisistačiau. Iš tiesų tie baronai pernelyg piktnaudžiauja savo 
teisėmis. Šitaip valdžia ne juokais gali pereiti į smulkių vasalų ir 
miestelėnų rankas. O kaip gali tikėti Anglijos karalium Eduardu, 
jeigu jis elgiasi nelyginant kokia moteris? Aš būsiu su jumis, kad 
pagaliau juos pamokyčiau. Ir tai, ką jūs nutarėte man padovano- 
ti, sūnėne, aš priimu siedamas su teisingumu. Juk teisingumas rei- 
kalauja, kad su tais, kurie ištikimi karaliui, būtų elgiamasi kitaip 
nei su tais, kurie jį išduoda. Jūs valdote sėkmingai. O tą... tą do- 
vaną, kurią aš priimu kaip jūsų pagarbos ženklą mano asmeniui, 
kada padėsite savo parašą tame popieriuje? 

— Tuojau pat, dėde, jeigu jūs to norite... bet su pažymėta 
rytdienos data, — atsakė karalius Pilypas V. 

Taip jau trečią kartą, ir vis su pinigų pagalba, jis sutramdė 
Valua. 

— Laikas man pagaliau karūnuotis, - kreipėsi Pilypas į iždi- 
ninką, kai išėjo Valua. - Jei tektų dar kartą veltis su juo į ginčus, 


bijau, kad būčiau priverstas parduoti karalystę. 

O kai Fleri nusistebėjo pažadėtos sumos dydžiu, Pilypas pa- 
aiškino: 

— Nusiraminkite, Žofrua, nusiraminkite, juk aš jam nė žo- 
džiu neužsiminiau, kada ši dovana bus išmokėta. Jis ją tegaus 
mažomis sumomis... Užtat galės iš šitos sumos skolintis... O 
dabar laikas vakarieniauti. 

Ceremonialas reikalavo, kad po iškilmingos vakarienės ka- 
ralius, lydimas savo dvariškių ir kapitulos, vyktų į katedrą ir 
ten pabūtų labai susikaupęs ir pasimelstų. Bažnyčia jau buvo 
parengta, sienos nukabinėtos gobelenais, uždegta šimtai žvakių 
ir priešais chorą pastatyta didžiulė pakyla. Pilypas meldėsi neil- 
gai, tačiau ilgokai išbuvo katedroje, norėdamas paskutinį kartą 
išsiklausinėti, kaip vyks karūnavimo ritualas ir ką turės daryti 
jis pats. Pilypas patikrino, ar gerai užsidaro šoninės durys, pasi- 
teiravo, kur stovės sargyba, ir išsiklausinėjo, kur numatyta kiek- 
vieno dalyvio vieta. 

— Pasauliečiai perai, karališkosios šeimos nariai ir aukštieji 
pareigūnai stovės ant pakylos, - jam buvo paaiškinta. — Ko- 
netabliui vieta skirta šalia jūsų, kancleriui — iš kitos pusės, 
šalia karalienės. Tas sostas priešais jūsų sostą skirtas Reimso 
arkivyskupui, o krėslai aplink didįjį altorių sustatyti dvasinin- 
kams perams. | 

Pilypas lėtai perėjo pakylą. Kurpės galu išlygino atsiknojusį 
kilimo kampelį. 

„Kaip keista, — mąstė jis, — šitoje pačioje vietoje stovėjau 
pernai per savo brolio karūnavimą... Ir visai nekreipiau dėmesio 
į tokias smulkmenas“. 

Jis prisėdo, bet ne karaliaus soste; kažkokia prietaringa bai- 
mė jam sutrukdė tai padaryti. „Rytoj... rytoj aš iš tikrųjų tap- 


siu karaliumi“. Jis galvojo apie savo tėvą, apie ilgiausią virtinę 

protėvių, kurie iki jo buvo karūnuoti šitoje katedroje; galvojo 
apie savo brolį, tapusį nusikaltimo auka; dėl jo žūties jis buvo 
nekaltas, tačiau jo nebuvimu naudojosi; pagalvojo dar apie kitą 
nusikaltimą, kurio auka tapo kūdikis; jis ir šįkart nebuvo įsakęs 
žudyti ir vis dėlto tapo nebyliu smurto bendrininku... Jis pagal- 
vojo apie mirtį, apie savo paties mirtį, galvojo apie milijonus 
žmonių, savo valdinių, apie milijonus tėvų, sūnų, brolių, ku- 
riuos jis nuo šiol valdys. 

„Nejau visi, panašiai kaip ir aš, gali nusikalsti, jei tik tam 
pasitaikytų proga; ir visi nekalti atrodo tik iš pirmo žvilgsnio. 
Nejau visi pasiryžę tarnauti blogiui, kad tik patenkintų savo 
garbėtrošką? Ir vis dėlto Lione aš daviau teisingumo įžadus. O 
kaip iš tikrųjų?.. Ar apskritai tokia bjauri žmogaus prigimtis, ar 
tokius mus daro karaliavimas? Nejau visas purvas ir visos šlykš- 
tybės yra duoklė, kurią mes privalome mokėti už teisę nešioti 
karūną?.. Kodėl Viešpats mus sukūrė mirtingus? Juk mirtis mus 
daro tokius šlykščius, mes taip jos bijom ir taip įpratom naudo- 
tis jos paslaugomis!.. Gal ir mane šiąnakt mėgins nužudyti“. 

Pilypas žiūrėjo į ilgus, ant sienų mirguliuojančius ir ramiai 
gulančius tarp piliorių šešėlius. Jis nesijautė atgailaujantis, bet 
ir laimingas nesijautė. 

„Tai šitai veikiausiai ir vadinama malda, ir štai kodėl mums 
pataria naktį prieš karūnavimą melstis ir medituoti“. 

Apie save jis mąstė labai blaiviai: žinojo esąs blogas žmogus, 
tik turintis gabumų tapti didžiu valdovu. 

Miego jis nenorėjo ir su mielu noru būtų dar ilgai buvęs čia, 
bažnyčioje, kad galėtų ramiai įsileisti į apmąstymus apie patį 
save, apie žmogaus likimą apskritai, apie visų mūsų veiksmų 
priežastis ir iškelti sau pačiam svarbiausius pasaulio klausimus, 


į kuriuos niekada nebus atsakyta. 

— Kiek laiko truks ceremonija? — paklausė jis. 

— Dvi pilnas valandas, valdove. 

— Štai kaip! Tuomet reikia pabandyti užmigti. Rytoj turime 
būti žvalūs. 

Bet grįžęs į arkivyskupo rūmus Pilypas užsuko į karalienės 
miegamąjį ir atsisėdo ant lovos krašto. Be jaučiamo susidomė- 
jimo jis kalbėjo savo žmonai visokius niekus; pasakojo, kaip 
išdėstytos vietos katedroje, teiravosi apie dukterų sukneles... 

Žana klausėsi jo pusiau miegodama. Ji kovojo su miegu ir 
dėjo nemažas pastangas, kad suvoktų jo žodžius; ir snausda- 
ma ji negalėjo nesuprasti, kokie įtempti jo nervai ir koks jis 
kupinas vis didėjančio nerimo ir kad pas ją užėjo ieškodamas 
apsaugos. 

— Drauge mano, — paklausė ji, — gal jūs pasiliktumėte šią- 
nakt pas mane? 

Jis dėjosi abejojantis. 

— Negaliu, neperspėjau šambeliono, - atsakė jis. 

— Jūs karalius, Pilypai, — šyptelėjo Žana, — ir galite duoti 
savo šambelionui visokius įsakymus. 

Jis apsisprendė ne iš karto. Šis jaunas žmogus, ginklu ar pi- 
nigais sugebėjęs tramdyti pačius galingiausius vasalus, kaskart 
nejaukiai pasijusdavo, kai reikėdavo savo tarnus perspėti, kad 
nenumatytai užsigeidė praleisti naktį su savo žmona. 

Pagaliau jis pašaukė vieną kambarinę, kuri snaudė gre- 
timame kambaryje, ir pasiuntė ją perspėti Adamo Erono, kad 
šis jo nelauktų ir šiąnakt neitų gulti prie jo miegamojo durų. 

Paskui nusirengė tarp apmušalų su papūgomis ir sidabrinių 
baldakimo trilapių ir palindo po antklodėmis. Tas klaikus neri- 
mas, kurio negalėjo nuginti visas pulkas konetablių, - juk neri- 


mavo ir baiminosi ne karalius, o paprastas vyras, — iškart atlėgo 

nuo suartėjimo su šios moters kūnu, nuo šitų stiprių, ilgų kojų, 
šitų dosnių įsčių ir karštos krūtinės. 

— Mano širdele, - šnabždėjo Pilypas, įsikniaubdamas žmo- 
nai į plaukus, —- mano širdele, pasakyk man, ar tu man buvai 
neištikima? Atsakyk be baimės, nes jei tu kažkada ir buvai mane 
apgavusi, žinok, aš tau atleidžiu. 

Žana apsivyniojo rankomis jo ilgą, liesą ir stiprų kūną, pirš- 
tais jausdama šonkaulius. 

— Niekada, Pilypai, prisiekiu tau, - atsakė ji. — Prisipažįstu 
tau: bandžiau tai daryti, bet nė vieno karto nepasidaviau pa- 
gundai. 

— Ačiū, mano brangioji, - sukuždėjo Pilypas. - Dabar pasi- 
justi karalium jau tikrai niekas nebetrukdo. 

Ir tikrai niekas jam pasijusti karalium nebetrukdė, nes jis 
buvo panašus į visus savo karalystės vyriškius ir geidė turėti mo- 


terį, kuri priklausytų tik jam vienam. 


X 
Reimso varpai 


O po kelių valandų Pilypas, pasipuošęs ilgu purpurinio aksomo 
apdaru, jau buvo išsitiesęs ant Prancūzijos herbais išdabintos 
paradinės lovos ir, sudėjęs rankas ant krūtinės, laukė vyskupų, 
kurie turėjo jį nuvesti į katedrą. 

Vyriausiasis šambelionas Adamas Eronas, taip pat apsitaisęs 
iškilmių drabužiais, stovėjo šalia jo lovos. Blandus sausio rytas 
apšvietė kambarį pieniška šviesa. 


Kažkas pabeldė į duris. 

— Pas ką? — paklausė šambelionas. 

— Pas karalių. 

— Kas jo prašo? 

— Brolis. 

Pilypas ir Adamas Eronas susižvalgė, nustebę ir nepa- 
tenkinti. 

— Gerai. Tegul įeina, — tarė Pilypas, kiek pasikeldamas nuo 
pagalvių. 

— Jūs mažai turite laiko, valdove... — pasakė šambelionas. 

Karalius jį patikino, kad pokalbis ilgai netruks. 

Gražuolis Karolis de la Maršas vilkėjo kelionės drabužiais. 
Jis buvo ką tik atvykęs į Reimsą ir trumpam teužsukęs pas grafą 
de Valua. Jo veide atsispindėjo rūstis, ir net eisena rodė jį esant 
labai pasipiktinusį. 

Tačiau kad ir kaip persiutusiam, jo brolio, aprengto pur- 
puru ir išsitiesusio sustingusia poza, vaizdas jam padarė stiprų 
įspūdį; jis sustojo, akys suapvalėjo. 

„Kaip jam norėtųsi atsidurti mano vietoje“, — toptelėjo Pi- 
lypui, o garsiai jis ištarė: 

— Pagaliau ir jūs, mano brangusis brolau. Esu jums di- 
džiai dėkingas, jog atlikote savo pareigą ir nepaklausėte piktų 
liežuvių, kurie labai norėjo, kad jūs nedalyvautumėte mane 
karūnuojant. Aš jums tikrai labai dėkingas. Dabar skubėkite 
apsirengti, nes taip pasirodyti negalite. Skubėkite, o tai dar 
pavėluosite. 

— Broli mano, — atsakė La Maršas, — pirmiausia turiu su 
jumis pakalbėti apie svarbius dalykus. 

— Š$varbius dalykus ar dalykus, kurie svarbūs jums? O šiuo 
metu svarbiausia neversti laukti dvasininkų. Po kelių minučių 


ateis manęs paimti vyskupai. 

— Na ir kas! Jie palauks! — šūktelėjo Karolis. — Kiekvienas 
prisitaiko pasikalbėti su jumis ir būti išklausytas ir kiekvienas 
pasiekia kokios nors naudos. Tik į mane vieną, atrodo, išvis ne- 
norite kreipti dėmesio. Bet šįkart jums teks mane išklausyti. 

— Gerai, Karoli, paskubėkime, — tarė Pilypas, atsisėsdamas ant 
lovos krašto. — Tik perspėju, kad laiko mes turime labai nedaug. 

La Maršas mostelėjo ranka, tarsi norėdamas pasakyti: „Pama- 
tysime, kaip ten bus, pamatysime“. Jis prisitraukė arčiau krėslą 
ir, stengdamasis įgyti svarbos, pasipūtė iškėlęs aukštyn smakrą. 

„Vargšas Karolis! - pamanė Pilypas. - Kaip jis stengiasi mėg- 
džioti mūsų dėdulės Valua manieras; tik jam trūksta solidumo. 

— Pilypai, — pradėjo La Maršas, - kiek kartų aš jūsų prašiau 
paskirti mane peru, padidinti mano apanažą ir kartu pajamas. 
Sakykite, prašiau aš jūsų šito ar neprašiau? 

— Na, ir godumas šitos šeimynėlės... - sumurmėjo Pilypas. 

— O jūs vis dėjotės manęs neišgirdęs. Dabar aš jūsų pasku- 
tinį kartą prašau; atvykau į Reimsą, bet dalyvausiu jus karū- 
nuojant tik tuomet, jei turėsiu pero titulą. O jei ne, tuojau pat 
grįžtu atgal. 

Pilypas kurį laiką žiūrėjo į jį, netardamas nė žodžio, ir, jo 
žvilgsnio veriamas, Karolis pasijuto mažėjantis, tirpstantis, pa- 
juto, kad visas jo pasitikėjimas savimi ir visas aplombas nyksta. 

Kadaise tą patį niekingumo jausmą buvo patyręs stovėdamas 
priešais savo tėvą Pilypą Gražųjį. 

— Minutėlę, mano broli, - tarė Pilypas, tada pakilo nuo lo- 
vos ir, pasikvietęs į kambario kampą Adamą Eroną, jo tyliai pa- 
klausė: - Adamai, ar baronai, kurie turėjo iš Sen Remi abatijos 
atgabenti šventąjį indą, jau grįžo? 

— Taip, valdove, jie jau katedroje kartu su abatijos dvasi- 


ninkais. 

— Puiku. Tuomet miesto vartus... na, kaip Lione. 

Ir beveik nepastebimai tris kartus suktelėjo rankos riešą, tai- 
gi Eronas suprato: skersiniai, skląsčiai, raktai. 

— Karūnavimo dieną, valdove? - apstulbęs suvapėjo Eronas. 

— Būtent karūnavimo dieną. Ir prašyčiau paskubėti. 

Šambelionui išėjus, Pilypas vėl prigulė. 

— Tai ko, mano broli, jūs iš manęs norėjote? 

— Perystės, Pilypai. 

— A-a, tikrai... perystės. Ką gi, broli mano, aš ją suteiksiu, 
tik ne dabar, nes jūs per garsiai reiškėte savo reikalavimus. Jeigu 
jums nusileisiu, žmonės kalbės, kad aš veikiau ne savo valia, o 
priverstas, ir kiekvieną paskatins elgtis jūsų pavyzdžiu. Taigi ži- 
nokite, jog nuo šiol nebus jokių apanažų — sukurtų ar padidin- 
tų, kol bus išleistas ordonansas, skelbiantis, kad bet kuri dalis 
neatskiriama nuo karaliaus domeno“. 

— Ber juk jums nebereikia Puatjė perystės! Kodėl jos neati- 
davus man? Sutikite, mano dalis nepakankama! 

— Nepakankama? — riktelėjo jau pradėjęs niršti Pilypas. — 
Jūs — karaliaus sūnus, karaliaus brolis! Nejau iš tiesų manote, 
kad tokių protinių sugebėjimų ir nuopelnų žmogui kaip jūs 
šito maža? 

— Mano nuopelnų? 

— Taip, jūsų nuopelnų, o jie tikrai menki. Atėjo laikas tie- 
siai į akis jums pasakyti, Karoli: esate kvailelis. Visuomet toks 
buvote, 0 su amžiumi proto neįgijote nė kiek. Jau vaikystėje 
visiems atrodėte toks žioplelis ir tokių menkų protinių galių, 
kad net tikra mūsų motina - šventa moteris! — jūsų gėdijosi 
ir praminė žąsiuku. Atsiminkite, Karoli: žąsiuku. Jūs buvote 
žąsiukas ir toks likote. Mūsų tėvas šimtus kartų jus kviesdavo į 


savo tarybą, bet ko jūs ten išmokote? Tik spjaudėte ir gaudėte, 

kai buvo sprendžiami karalystės reikalai, ir aš neprisimenu, 
kad nors kartą būtumėte pasakęs kokį protingesnį žodį, o jei 
ir mėgindavote kalbėti, tėvas ar mesiras Angeranas tik pečiais 
gūžčiodavo. Nejau įsivaizduojate, kad aš taip veržiuosi jus 
daryti galingesnį už tą pagalbą, kurią man teikiate, jau gerą 
pusmetį regzdamas prieš mane intrigas? O juk viską galėjote 
pasiekti eidamas kitais keliais. Įsivaizduojate esąs stiprios pri- 
gimties ir manote, kad visi prieš jus lenks nugaras? Visi dar at- 
simena, koks apgailėtinas jūs pasirodėte Mobiuisone, kai visa 
gerkle ėmėte bliauti: „Blanša! Blanša!“ ir prieš visus dvariškius 
apverkti savo įžeidimą. 

— Ir šitai kalbate jūs, Pilypai! - pašokdamas iš krėslo šūktelė- 
jo La Maršas, o jo veidas persikreipė: - Jūs, kurio žmona... 

— Nė žodžio prieš Žaną, nė žodžio prieš karalienę! — nutrau- 
kė jį Pilypas, grasinamai pakeldamas ranką. — Aš žinau, kad, 
norėdamas man pakenkti ar jaustis ne toks vienišas savo kvai- 
lystėje, nesiliovėte loti savo šmeižtų. 

— Jūs išteisinote Žaną — šitaip norėjote sau išlaikyti Bur- 
gundiją, nes savo interesus visada laikėte aukščiau už garbę. O 
kodėl gi man mano neištikima žmona negali tarnauti? 

— Ką norite tuo pasakyti? 

— Tai, ką sakau! — atrėžė Karolis de La Maršas. — Ir pareiš- 
kiu — jei norite mane matyti savo karūnavimo iškilmėse, aš su- 
tiksiu ten būti tik būdamas peru. Jei ne, tuojau pat išvykstu! 

Adamas Eronas grįžo į miegamąjį ir galvos linktelėjimu 
pranešė karaliui, kad jo įsakymas įvykdytas. Pilypas tuo pačiu 
būdu padėkojo Eronui. 

— Ką gi, vykite, mano broli, — tarė jis. — Šiandien man rei- 
kalingas vienintelis asmuo — Reimso arkivyskupas. O jūs dar ne 


arkivyskupas, tikiuosi? Tuomet vykite, jei taip norite. 

— Bet kodėl, — šaukė Karolis, - kodėl mūsų dėdė Valua visa- 
da gauna tai, ko tik nori, o aš niekada? 

Pro praviras duris pasigirdo artėjančios procesijos giedojimas. 

„Sunku įsivaizduoti, kad šitas kvailys po mano mirties taps re- 
gentu“, - pamanė Pilypas. Paskui uždėjo broliui ant peties ranką. 

— Jeigu ir jūs karalystei būtumėte kenkęs ilgus metus taip, 
kaip mūsų dėdė, taip pat galėtumėte reikalauti tokio pat užmo- 
kesčio. Na, bet dėkui Dievui, dėl jūsų žioplumo tokio pavojaus 
nėra. 

Akimis jis parodė broliui duris, ir grafas de La Maršas, mir- 
tinai išblyškęs, draskomas bejėgiško pykčio, išėjo iš kambario ir 
susidūrė su gausia dvasininkų procesija. 

Pilypas skubiai pasiekė lovą ir išsitiesė sukryžiavęs rankas ir 
užsimerkęs. 

Į duris pabeldė; šįkart savo karaliui pastukseno vyskupai. 

— Ko prašote? 

— Karaliaus, — rimtu balsu atsiliepė už durų. 

— Kas jo prašo? 

— Perai vyskupai. 

Durys atsivėrė, ir įėjo Langro ir Bovė vyskupai su mitromis 
ir šventosiomis relikvijomis ant kaklų. Jie prisiartino prie lo- 
vos, padėjo karaliui atsikelti, apšlakstė švęstu vandeniu ir, kol jis 
klaupėsi ant šilkinio stačiakampio kilimėlio, sukalbėjo maldą. 

Paskui Adamas Eronas apgaubė Pilypo pečius purpurinio 
aksomo mantija, panašia į jo palaidinį ir liemenę. Staiga įsi- 
liepsnojo ginčas dėl pirmumo teisės. Paprastai karaliaus dešinė- 
je turi eiti Laono kunigaikštis arkivyskupas, o tuo laiku Laone 
vyskupo nebuvo. Jį turėjo pakeisti Langro vyskupas Gijomas de 
Diurforas. Bet Pilypas savo dešinėje prisakė eiti Bovė vyskupui. 


Tam jis turėjo dvi priežastis: viena vertus, Langro vyskupas kiek 

per maloniai priglobė savo diecezijoje buvusius tamplierius, su- 
teikdamas jiems dvasininkų luomą; kita vertus, Bovė vyskupas 
buvo vienas iš Marinji — trečiasis brolis, labai sumanus prelatas, 
pasiryžęs ištikimai tarnauti valdžiai, jei tik iš jos galima tikėtis 
garbės ir naudos. Ar neįrodė jis savo ištikimybės karaliui, kai 
prieš nepilnus dvejus metus, dalyvaudamas teismo posėdyje, 
pasmerkė savo vyresnįjį brolį Angeraną? Pilypas jo nevertino, 
tačiau žinojo, kad reikia pelnyti jo palankumą. 

— Aš esu vyriausias vyskupas, todėl turėčiau stovėti iš deši- 
nės, — tikino Gijomas de Diurforas. 

— Bovė vyskupija senesnė už Langro, — prieštaravo Marinji. 

Jų veidus po mitromis ima mušti raudonis. 

— Monsinjorai, šitai sprendžia karalius, - ramino Pilypas. 

Ir Diurforui teko pasitenkinti kairiąja puse. 

„Dar vienas nepatenkintas“, —- pamanė Pilypas. 

Taip jie nusileido tarp auksinių kryžių, degančių žvakių ir 
smilkalų į gatvę, kur jų jau laukė procesija su karaliene prieša- 
kyje. Visi patraukė į katedrą. 

Karalių lydėjo galinga sveikinimo šūksnių banga. Pilypas 
buvo išblyškęs ir markstė trumpažiūres akis. Reimso žemė jam 
staiga pasirodė keistai kieta, tarsi būtų žengęs marmuru. 

Katedros šventoriuje procesija sustojo ir vėl buvo kalbamos 
maldos, paskui, griaudžiant vargonams, Pilypas patraukė į navą 
prie didžiojo altoriaus, prie aukštos pakylos, prie sosto, į kurį 
pagaliau atsisėdo. Ir pirmiausia, ką jis padarė, nurodė karalienei 
krėslą, pastatytą jo sosto dešinėje. 

Katedra prisikimšo pilnutėlė. Pilypas tematė karūną, brang- 
akmeniais nusagstytų pečių, arnotų jūrą, kuri visomis varso- 
mis mirgėjo žvakių šviesoje. Po jo kojomis driekėsi nelyginant 


žvaigždėtas dangaus skliautas. 

Jis žvilgsniu apmetė artimiausias pakylos eiles ir pasuko gal- 
vą pirma į dešinę, paskui į kairę, stengdamasis įžiūrėti, kas ten. 
Čia buvo ir Karolis de Valua, ir Mao d'Artua - milžiniška, švy- 
tinti brokatu ir aksomu; ji jam nusišypsojo. Liudvikas d'Evrė 
stovėjo kiek toliau. Tačiau Pilypas nepastebėjo nei Karolio de 
La Maršo, nei Pilypo de Valua, kurio tėvas taip pat bergždžiai 
ieškojo akimis. Reimso arkivyskupas Roberas de Kurtenė, sle- 
giamas prabangaus apdaro svorio, sunkiai pakilo iš krėslo, sto- 
vinčio priešais karaliaus sostą. Pilypas pasekė jo pavyzdžiu ir 
sukniubo priešais altorių. 

Visą tą laiką, kol truko 72 Deum, Pilypas nepaliovė galvoti: 
„Ar tikrai spėjo uždaryti visus vartus? Ar tinkamai išpildė mano 
įsakymą? Mano brolis ne iš tų žmonių, kad išsėdėtų namie, kai 
mane karūnuoja. O kodėl nėra Pilypo Valua? Ką jie man dar 
rengia? Reikėjo palikti lauke Galarą, kad jam būtų lengviau va- 
dovauti kilpininkams“. 

Tuo metu, kai karalius taip nerimavo svarstydamas, ką keti- 
na iškrėsti jo jaunėlis brolis, šis kapanojosi pelkėje. 

Kai Karolis de La Maršas įsiutęs išbėgo iš karaliaus miega- 
mojo, jis nuskubėjo prie namo, kur buvo apsistojęs Valua. Savo 
dėdės jis neberado, šis jau buvo išvykęs į katedrą, užtiko tik 
Pilypą, kuris baigė rengtis ir skubėjo į karūnavimo ceremoniją. 
Dusdamas nuo bėgimo ir pykčio, jam Karolis ir papasakojo 
apie savo brolio „išdavystę“, kaip jis pasakė. 

Abu kuzenai buvo panašių įpročių ir prigimties, todėl arti- 
mai bendravo ir išsiskyrė kvailu karštakošiškumu. 

— Jei jis taip daro, ir aš nedalyvausiu ceremonijoje, išvyksiu 
kartu su-tavimi, — labai išdidžiai pareiškė Pilypas de Valua pa- 
tenkintas, jog nors tokiu būdu parodys, kad nepriklauso nei nuo 


karaliaus, nei nuo karaliaus rūmų, nei pagaliau nuo savo tėvo. 

Netrukus kuzenai su savo svitomis išdidžiai pasuko miesto 
vartų linkui. Tačiau jų puikybė turėjo nusileisti ginkluotiems 
seržantams. 

— Įeiti ir išeiti draudžiama. Karaliaus įsakymas. 

— Net Prancūzijos princams? 

— Net princams; karaliaus įsakymas. 

— Ak, štai kaip! Jis nori mus priversti! — suriko Pilypas de 
Valua, kuris tai palaikė pasikėsinimu į savo garbę. - Na ką, mes 
vis tiek išeisime! 

— Kaip tu išeisi, vartai juk užrakinti? 

— Apsimesime, kad grįžtame į namus, ir leisk veikti man. 

Svita akimirksniu virto berniūkščių būriu. Jaunojo princo 
Valua ginklanešiai skubiai nulėkė ieškoti kopėčių, tada prirėmė 
jas prie vienos aklos, lyg ir nesaugomos sienos. Ir štai abu kuze- 
nai, atkišę užpakalius, ėmė ropštis kopėčiomis net nenumany- 
dami, kad kitoje pusėje drieksis neperžengiamos Vėlos pelkės. 
Virvėmis jie nusileido į griovį. Karolis de La Maršas kluptelėjo 
ir šleptelėjo į buiziną ledinį vandenį; jis būtų ten taip ir nu- 
skendęs, jei šešių pėdų ūgio ir tvirto kūno sudėjimo kuzenas 
nebūtų jo sužvejojęs. Paskui kaip kokie neregiai patraukė per 
pelkę tolyn. Apie grįžimą negalėjo būti ir kalbos. Eiti pirmyn ar 
atgal šiuo atveju buvo vis tas pats. Jie savo gyvenimą pastatė ant 
kortos ir ištisas tris valandas sugaišo, kol pagaliau išsikapanojo 
iš dumblynės. Keletas ginklanešių, sekančių iš paskos, irgi mur- 
dėsi purvynėje ir nesivaržydami garsiai keikė savo ponus. 

— Jei mums pavyks iš čia išsikrapštyti, — šaukė La Maršas, 
norėdamas pasidrąsinti, — aš žinau, kur pirmiausia eisiu. Tiesiai 
į Gajaro pilį! 

Pilypas de Valua, apsipylęs prakaitu, nors ir buvo šalta, iški- 


šo savo pastėrusią fizionomiją iš po pūvančių meldų. 

— Tai tau vis dar rūpi Blanša? — paklausė jis. 

— Nė kiek nerūpi, tik noriu iš jos šį tą sužinoti. Ji vienintelė 
gali mums pasakyti, ar tikrai Liudviko duktė nesantuokinis vai- 
kas ir ar mano brolis Pilypas taip pat, kaip ir aš, raguotas. Kai 
tik ji tai paliudys, užtrauksiu jam gėdą ir pasieksiu, kad sostas 
atitektų Liudviko dukteriai. 

Iki jų atsklido Reimso varpų gausmas. 

— Kai pagalvoji, kad visi varpai skamba jam! — suvapėjo Ka- 
rolis de la Maršas, iki pusės įklimpęs į purvą ir ištiesęs ranką 
miesto link... 

...O katedroje šambelionai nurengė karalių. Pilypas Ilgasis 
stovėjo prieš altorių pusnuogis, tik dvejais marškiniais, užvilk- 
tais tiesiog ant nuogo kūno: — vieni plono audeklo, kiti - balto 
šilko; abeji plačiai iškirpti ties krūtine ir po pažastimis. Prieš 
suteikiant karaliui galybės ženklus, jam privalu buvo pasirodyti 
susirinkusiems valdiniams beveik nuogam, ir štai jis dabar sto- 
vėjo pusnuogis ir drebėjo. 

Visi vainikavimo atributai buvo išdėlioti ant altoriaus ir 
saugomi Sen Remi abato, kuris juos čia į katedrą ir atgabeno. 
Adamas Eronas priėmė iš abato rankų ilgas šilkines kelnes, 
siuvinėtas lelijomis, ir padėjo karaliui jomis apsimauti, paskui 
kurpes, irgi siuvinėtas auksu. Tada Anso de Žuenvilis, nesant 
Burgundijos kunigaikščio, prisegė prie karaliaus kojų aukso 
pentinus ir tučtuojau vėl juos nusegė. Arkivyskupas palaimino 
ilgą kardą, kuris buvo laikomas kadaise priklausęs Karoliui Di- 
džiajam ir, pakėlęs jį už perpetės, prisegė jį prie karaliaus šono 
ištardamas: 


— Accipe bunc gladium cum Dei benedictione...* 


* Įteikiu tau šį kardą su Dievo palaiminimu (/ot.). 

— Mesire konetabli, prieikite, — įsakė karalius. 

Gošė de Šarijonas priėjo, ir Pilypas nusisegęs kardą perdavė 
jį konetabliui. 

Visoje karalystės istorijoje karūnuojant niekuomet nėra 
buvę konetablio, kuris būtų buvęs vertesnis priimt iš savo val- 
dovo karinės galios ženklus. Šis gestas jiems abiem buvo kur kas 
daugiau negu ritualas; jie pasikeitė ilgais žvilgsniais. Simbolis 
sumišo su realybe. 

Auksinės adatos viršūnėle arkivyskupas užkabino iš šven- 
tojo indo, kurį laikė Sen Remi abatas, lašelį šventojo aliejaus, 
laikomo atsiųstu iš paties dangaus, ir sumaišė jį pirštu su kitu 
aliejumi, paruoštu ant patenos. Paskui arkivyskupas patepė Pi- 
lypą švęstu aliejumi, paliesdamas pirštu pakaušį, krūtinę, nu- 
garą ir pažastis. Adamas Eronas pervėrė pro žiedus raištelius 
su kabėmis ir užsegė tunikas. Vėliau karaliaus marškiniai turės 
būti sudeginti, nes juos palietė šventasis aliejus. 

Karalių aprengė drabužiais, išdėliotais ant altoriaus: pir- 
miausia ryškiai raudono atlaso palaidiniu, išsiuvinėtu sidabri- 
niais siūlais, paskui žydro atlaso tunika, apkraštuota perlais ir 
išsiuvinėta aukso lelijomis, ant jos - panašaus audinio dalmati- 
ka ir pagaliau - plačia stačiakampe mantija, ant dešiniojo peties 
susegta auksine sege. Pilypas juto, kaip auga svoris, slegiantis jo 
pečius. Arkivyskupas pašventino jam rankas, užmovė ant piršto 
karališką žiedą, į dešinę ranką įdėjo masyvų auksinį skeptrą, o 
į kairę — simbolinę teisingumo ranką. Priklaupęs priešais taber- 
nakulį, prelatas pagaliau pakėlė karūną, o vyriausiasis šambelio- 
nas ėmė kviesti dalyvaujančius ceremonijoje perus. 

— Įstabiausias ir galingiausias senjoras, grafas... 

Būtent tą minutę iš navos pasigirdo kažkieno skardus, val- 


dingas balsas: 

— Sustok, arkivyskupe! Nekarūnuok šito uzurpatoriaus: taip 
įsako Liudviko Šventojo duktė! 

Susirinkusiųjų eilėmis perbėgo nerimastingas šurmulys. 
Visų galvos pasisuko ton pusėn, iš kur pasigirdo šūksnis. Sto- 
vintieji ant pakylos ir bažnyčios patarnautojai neramiai susi- 
žvalgė. Minia prasiskyrė. 

Apsupta kelių senjorų, choro pusėn ėjo aukšta, dar graži 
moteris, ryžtingai atstačiusi smakrą, šviesiomis ir svaidančiomis 
pykčio žaibus akimis, su kuklia siaura diadema ir našlės šydu 
ant vešlių, žilų plaukų. 

Jai praeinant girdėjosi šnabždant: 

— Tai kunigaikštienė Anjesė, tai ji! 

Visi ištempė kaklus, kad geriau ją pamatytų. Ir be galo ste- 
bėjosi, kad kunigaikštienė vis dar gerai atrodo, kad išlaikiusi 
puikų stotą. O juk ji buvo tikra Liudviko Šventojo duktė, ir 
visiems atrodė, kad ji gimusi neatmenamais laikais, kiekvienas 
manė, kad ši prosenelė, tarsi kokia šmėkla, pusgyvė lervinėja 
po kurią nors Burgundijos pilį. Ber staiga ji pasirodo čia, kated- 
roje, kupina gyvybės, valdinga penkiasdešimt septynerių metų 
moteris. 

— Sustok, arkivyskupe, —- pakartojo ji, nepriėjusi kelių žings- 
nių iki altoriaus. — O jūs visi klausykite manęs... Skaitykite, 
Melai! — prisakė ji pridurmu žengiančiam patarėjui. 


Gijomas de Melas išlankstė pergamentą ir pradėjo skaityti: 


Mes, didžiai kilminga ponia Anjesė Prancūzė, Burgundijos 
kunigaikštienė, karaliaus Liudviko Šventojo duktė, mūsų vardu 
ir mūsų sūnaus, didžiai kilmingo ir galingo kunigaikščio Edo var- 
du kreipiamės į jus, baronai ir senjorai, čia susirinkę ir esantys 


už Reimso sienų, Prancūzijos Karalystėje, kad nepripažintumėte 

karalium Puatjė grafo, kuris nėra teisėtas sosto įpėdinis, ir parei- 
kalautumėte, jog karūnavimas būtų atidėtas iki to laiko, kol bus 
pripažintos Žanos Prancūzės ir Navarietės, velionio karaliaus ir 


mūsų dukters dukros ir paveldėtojos, teisės. 


Ant pakylos nerimastis augo, ir katedros gilumoje jau girdė- 
josi piktas murmesys. Minia susimetė į krūvą. 

Arkivyskupas sustingo su karūna rankoje nežinodamas, ar 
padėti ją ant altoriaus, ar tęsti ceremoniją. 

Pilypas stovėjo nejudėdamas, vienplaukis, slegiamas ketu- 
riasdešimt svarų aukso ir brokato, rankose nerangiai laikyda- 
mas valdžios ir teisingumo simbolius. Niekada jis gyvenime ne- 
sijautė toks bejėgis, toks pažeidžiamas ir toks vienišas. Geležimi 
pirštinėta ranka suspaudė širdį. Jo ramybė buvo šiurpinanti. Jei 
tik būtų sujudėjęs, atvėręs tuo momentu burną, ėmęs ginčytis, 
būtų padidėjusi įtampa ir viskas būtų baigęsi pralaimėjimu. Jis 
apmirė, tarsi suaugęs su puošniais apdarais, ir rodėsi, kad ta 
kova vyksta toli, po jo kojomis. 

Jis išgirdo dvasininkų perų šnabždesį: 

— Ką mums daryti? 

Langro prelatas, dar nespėjęs atsigauti nuo rytą patirto įžei- 
dimo, buvo linkęs sustabdyti ceremoniją. 

— Išeikime ir nuspręsime, — pasiūlė jis. 

— Negalima, karalius jau Dievo pateptasis, jis jau karalius; 
karūnuokite jį, - pareikalavo Bovė vyskupas. 

Grafienė Mao pasilenkė prie savo dukters Žanos ir su- 
murmėjo: 

— Niekšė! Kad ji nustiptų. 

Konetablis, metęs iš po raukšlėtų tarytum vėžlio vokų žvilgs- 


nį į Adamą Eroną, davė ženklą tęsti šaukimą vardais. 

— Įstabusis ir galingasis senjoras grafas de Valua, karaliaus 
peras, — ištarė šambelionas. 

Dabar visų žvilgsniai nukrypo į karaliaus dėdę. Jei jis atsi- 
lieps į šaukimą, Pilypas bus laimėjęs, nes tai reikš, kad Valua 
laiduoja karalystės perų vardu, tikrosios valdžios vardu. Jei jis 
neatsilieps, Pilypas bus pralaimėjęs. 

Valua neskubėjo atsiliepti, ir arkivyskupas aiškiai laukė jo 
sprendimo. 

Pilypas pagaliau sujudėjo; jis pasuko galvą dėdės pusėn; 
žvilgsnis, mestas į dėdę, kainavo šimtą tūkstančių livrų. Bur- 
gundė niekuomet tiek neduos. 

Buvęs Konstantinopolio imperatorius pasikėlė ir gižliu vei- 
du atsistojo už sūnėno. 

„Kaip gerai, kad nešykštavau! — dingtelėjo Pilypui. 

— Kilmingoji ir galingoji jos prakilnybė Mao, Artua grafie- 
nė, karaliaus perė! - pranešė Adamas Eronas. 

Arkivyskupas pakėlė sunkų auksinį lankelį, priekyje pa- 
puoštą kryželiu, ir pagaliau ištarė ilgai lauktus žodžius: 

— Coronet te Deus". 

Vienas iš karalystės perų turėjo paimti karūną ir ją laikyti 
virš valdovo galvos, o kiti perai tik simboliškai prisiliesti pirštu. 
Valua jau tiesė ranką į karūną, tik štai Pilypas, pajudinęs skep- 
trą, jį sulaikė. 

— Karūną laikysite jūs, mano motina, - kreipėsi jis į Mao. 

— Ačiū, mano sūnau, - sukuždėjo milžinė. 

Išrinktai šitokiam iškilmingam vaidmeniui Mao buvo paga- 


liau atsidėkota už dviejų karalių nužudymą. Ji užėmė pirmojo 


* Karūnuoja tave Dievas (/ot.). 

Prancūzijos pero vietą, ir Artua Grafystė visiems laikams negin- 
čijamai tapo jos nuosavybe. 

— Burgundija nepasiduoda! — šūktelėjo kunigaikštienė 
Anjesė. 

Ir, sušaukusi savo svitą, ji pasuko durų link; tuo tarpu Mao 
ir Valua lėtai lydėjo Pilypą į sostą. 

Kai jis atsisėdo ir kojas uždėjo ant šilko pagalvės, arkivyskupas 
nusiėmė savo mitrą ir, pabučiavęs karalių į lūpas, tarė: 

— Vivat rex in aeternum“! 

Kiti perai pasekė jo pavyzdžiu ir pakartojo: 

— Vivat rex in aeternum! 

Pilypas pajuto nuovargį. Po septynių mėnesių nepaliaujamos 
kovos jis laimėjo paskutinį mūšį ir įgijo aukščiausią valdžią, ku- 
rios jau niekas negalėjo užginčyti. 

Varpai, plėšydami orą virš Reimso, garbino naująjį karalių. 
Už katedros sienų liaudis staugė šlovindama valdovą ir linkė- 
dama jam ilgų gyvenimo metų; visi jo priešininkai buvo su- 
tramdyti. Jis turėjo sūnų, kuris paveldės tėvo sostą, laimingą 
žmoną, kuri dalijasi su juo vargais ir rūpesčiais. Jam priklauso 
Prancūzijos Karalystė. 

„Kaip aš pavargau, kaip aš beprotiškai pavargau!“— pamanė 
Pilypas. 

Šis dvidešimtpenkiametis karalius, iškovojęs valdžią savo 
valia ir atkaklumu, karalius, kuris pasinaudojo nusikaltimo 
vaisiais ir kuris turėjo visas didžiojo monarcho savybes, regis, 
pagaliau pasiekė aukštumas. 


Artėjo bausmių metas. 


* Tegyvuoja karalius per amžių amžius (/ot.)! 

1. Senešalas Žuenvilis savo „Šventojo Liudviko istoriją“ pradėjo rašyti 
turėdamas apie 75 metus. Tai daryti jį prašė karalienė Žana Navarietė, 
Pilypo Gražiojo žmona, kuri norėjo turėti knygą apie karaliaus kryži- 
ninko „šventus žodžius ir jo gerus darbus“. 

Šis kūrinys pareikalavo iš Žuenvilio apie dešimt metų. Žana Nava- 
rietė taip ir mirė nesulaukusi knygos, ir Žuenvilis savo darbą dedikavo 
jau Žanos Navarietės sūnui Liudvikui Navariečiui, būsimajam Liudvi- 
kui X Vaidingajam. Jis užrašė taip: „Jo gerajam senjorui Luji, Prancūzi- 


jos karaliaus sūnui“ ir padovanojo jam kaip tos epochos miniatiūrą. 


2. Keistomis aplinkybėmis, su kuriomis skaitytojas šioje knygoje su- 
sipažins kiek vėliau ir kurias mes išdėstėme menine forma, bet nieku 
gyvu neišgalvojome, popiežium išrinktas Žakas Diuezas (Jonas XXII) ir 
vėliau savo pamoksluose bei mokslo darbuose ne kartą kėlė dieviškojo 


regėjimo idėją. 


3. Daugelis autorių teigia, kad 1314-1316 metų konklavoje dalyvavo 
23 kardinolai. Mūsų nuomone, jų buvo 24. 

Romos partijai priklausė šeši italai - (Žakas Kolona, Pjeras Kolona, 
Napoleonas Orsinis, Frančeskas Kaetanis, Žakas Stefaneskis Kaetanis, 
Nikola Albertis (arba Albertinis) de Pratas, vienas anžujietis iš Neapolio 
(Gijomas de Lonži) ir pagaliau vienas ispanas — Lukas de Fliskas, kar- 
tais dar vadinamas Fieskiu, Aragono karaliaus viengentis. Šie kardinolai 
buvo paskirti anksčiau, nei buvo išrinktas Klemensas V, ir anksčiau, nei 
Avinjone buvo įkurtas Šventojo Tėvo Sostas. Į kardinolus jie buvo įšven- 
tinti tarp 1278 ir 1303 metų, popiežiaujant Mikalojui III, Mikalojui IV, 
Celestinui V, Bonifacui VIII ir Benediktui XI. 

Kitus kardinolus paskyrė Klemensas V. Vadinamąją Provanso par- 
tiją sudarė Gijomas de Mandagu, Beranžė Fredolis vyresnysis, Beranžė 
Fredolis jaunesnysis, Žakas Diuezas ir normandai Nikola de Freovilis ir 
Mišelis diu Bekas. 

Gaskonų partijai atstovavo 10 narių: Arno de Pelagriu, Arno de Fu- 
žeras, Arno Nuvelis, Arno d'Okas, Reimonas Gijomas de Faržas, Berna- 
ras de Garvas, Gijomas Pjeras Godenas, Reimonas de Gotas, Vitalis diu 


Fūras ir Gijomas Testas. 


4. Iki XII amžiaus vidurio Lionas priklausė Forė ir Ronos provincijų 
grafams; šias provincijas grynai vardiniai valdė aukščiausioji Vokietijos 
imperatoriaus valdžia. 

Nuo 1173 metų imperatorius pripažįsta Liono, Galijos primato, 
arkivyskupui aukščiausias teises, ir Lionas atsiskiria nuo Forė; valdžią į 
rankas paima Bažnyčia, įgijusi visas juridines teises turėti nuosavą mo- 
netų kalyklą ir laikyti nuosavą kariuomenę. 

Tokia tvarka nepatiko galingai Liono komunai, kurią sudarė vien 
pasiturintys miestelėnai ir pirkliai, daugiau kaip šimtmetį kovoję už tei- 
sę būti laisvi. Po kelių nesėkmingų maištų jie kreipiasi į Pilypą Gražųjį, 
ir šis 1292 metais paima Lioną savo globon. 

Po 20 metų, 1312 metų balandžio 10 dieną, komuna, arkivyskupija 
ir karalius sudarė sutartį, kuria galutinai prijungė Lioną prie Prancūzijos 
Karalystės. 

Nepaisant Žano de Marinji, Sanso arkivyskupo, kontroliavusio Pary- 
žiaus dieceziją, pretenzijų, Liono arkivyskupui pavyko išlaikyti galų pir- 
menybę, ir tai vienintelė jo išsaugota prerogatyva. 

Baigiantis viduramžiams, Lione dirbo 24 tavernininkai, 32 barzdasku- 
čiai, 48 audėjai, 56 siuvėjai, 44 žuvininkai, 36 mėsininkai, bakalėjininkai 
ir dešrininkai, 57 kurpiai, 36 duonos kepėjai ir pardavėjai, 25 sodininkai, 
15 auksakalių ar juvelyrų, 20 gelumbės pardavėjų ir 87 „notarai . 

Miestą valdė komuna, kurią sudarė pasiturintys pirkliai, o jie kas- 
met gruodžio 21 dieną skirdavo 12 konsulų, renkamų be išimties iš 
turtingų šeimų; toks konsulų korpusas vadinosi „sindikatu 

Varėjų, gelumbės pirklių ir pinigų keitėjų, giminė laikoma viena se- 


niausių konsulinių šeimų. Konsulo titulą turėjo 31 jos narys; jie dažnai 

būdavo perrenkami, o vienas iš jų — net 10 kartų. Iš 50 piliečių, kuriuos 
Liono gyventojai 1285 metais išsirinko vadais kovoje su arkivyskupu dėl 


prisijungimo prie Prancūzijos, bent 8 buvo Varėjai. 


5. Romos bažnyčia, kaip dažnai teigia jos priešininkai, niekada nuo- 
dėmių atleidimo nepardavinėjo. Tačiau ji — o tai visai skirtingas daly- 
kas! — vertė nusidėjėlius pirkti bules, kurios jiems būdavo išduodamos, 
kad paliudytų jų nuodėmių atleidimo faktą. 

Šios bulės buvo būtinos padarius viešą nusikaltimą ar prasižengimą, 
o norint vėl būti prileistam prie sakramentų reikėjo turėti įrodymą, kad 
nuodėmė atleista. 

Tokie pat principai veikė ir civilinėje teisėje. Kitaip sakant, tokie 
buvo karaliaus malonės suteikimo ir atleidimo nuo bausmės raštai; už 
jų suteikimą ir įrašymą į registrus buvo nustatyta tam tikra taksa. Toks 
paprotys liko iš frankų laikų — dar prieš krikščionybės įvedimą. 

Žakas Diuezas (Jonas XXII) savo taksų knyga ir Šventosios Atgailos 
įvedimu pritaikė šį paprotį Bažnyčiai, šitaip padėdamas atkurti Prancū- 
zijos finansus. 

Išsipirkti bules privalėjo ne tik dvasininkai; jos lygiai taip pat buvo 
taikomos ir pasauliečiams. Tarifai buvo apskaičiuoti „stambiais“, t. y. 
monetomis, kurių vertė buvo maždaug 6 livrai. 

Antai tokie pasauliečių nusikaltimai, kaip tėvo, brolio ar kito gi- 
minės nužudymas, buvo apmokestinami nuo 5 iki 7 stambiais; tokia 
pat taksa skirta už kraujomaišos nusikaltimą, nekaltos mergelės išprie- 
vartavimą ir šventų dalykų vagystę. Vyras, kuris primušė savo žmoną 
arba sukėlė persileidimą, privalo sumokėti 6 stambiais, o jei savo žmonai 
dar ir plaukus nurauna — tuomet 7. Pačia didžiausia bauda — 27 stam- 
biais —- baudžiama už apaštalinių laiškų suklastojimą, kitaip tariant, už 
popiežiaus parašo padirbimą. 

Mokesčiai, nuvertėjant pinigams, vis didėjo. 

Tačiau reikia dar kartą pabrėžti, kad tai ne nuodėmės atleidimo 
pirkimas; taip tik įgyjama teisė būti įregistruotam, kad būtų pateikti 
autentiški įrodymai. 

Ir nesuskaičiuojama daugybė pamfletų, skirtų šiai temai ir taip iš- 
plitusių nuo reformacijos laikų Romos bažnyčiai diskredituoti, sukurpti 


remiantis kaip tik šitokiu sąmoningu supainiojimu. 

6. Dominikonai, arba broliai pamokslininkai, dar buvo vadinami jako- 
binais — dėl Šv. Jokūbo bažnyčios, kuri jiems buvo atiduota Paryžiuje ir 
aplink kurią buvo įsikūrusi jų brolija. 

Liono vienuolynas, kuriame vyko 1316 metų konklava, buvo pa- 
statytas už tamplierių namų esančiose žemėse. Vienuolyno ansamblis 


stovėjo nuo dabartinės Jakobinų aikštės iki pat Belkūro aikštės. 


7. Paprastai užmirštama, kaip primityviai buvo renkami Kapetingų mo- 
narchai; tokie rinkimai žinomi dar prieš susiklostant sosto paveldėjimo 
papročiui, o atsitikdavo ir taip, kad rinkimai susipindavo su paveldėji- 
mo teisės taikymu. 

Po atsitiktinės paskutinio Karolingų dinastijos karaliaus Liudvi- 
ko V Tingiojo mirties — jis mirė tesulaukęs 20 metų ir tevaldęs keletą 
mėnesių —- karalium buvo išrinktas Hiugas Kapetas, Prancūzijos kuni- 
gaikštis ir Hiugo Didžiojo sūnus. Hiugas Kapetas nieko nelaukęs sostą 
pasidalijo su savo sūnumi Roberu II ir padarė taip, kad jį išrinktų kaip 
įpėdinį ir karūnuotų tais pačiais metais kaip ir jį patį. Taip šis paprotys 
ir įsitvirtino. Būdavo taip: paskirto karaliaus vyresnysis sūnus laikomas 
iš anksto išrinktu, ir perai šį pasirinkimą ratifikuoja, o ką tik išrinktasis 
karūnuojamas dar esant gyvam jo tėvui. 

Pirmasis tokios išankstinių rinkimų tradicijos atsisakė Pilypas Au- 
gustas. Jis menkai vertino savo sūnaus gabumus ir nenorėjo jo prileisti 
prie valdymo. Ir Liudvikui VIII atiteko Prancūzijos karūna, lygiai kaip 
ir paveldėtas feodas, tik 1223 metų liepos 14 dieną, mirus jo tėvui Pily- 
pui Augustui. Būtent nuo tos liepos 14-osios Prancūzijos monarchijoje 


iš tikrųjų įsitvirtino sosto paveldėjimo teisė. 


8. Genealogijos žinynai dažnai Pilypo V sūnų, gimusį 1316 metų liepos 
mėnesį, vadina Liudviku. O Žofrua de Fleri, Pilypo Ilgojo iždininko, 
sąskaitybos knygose, kurias jis pradėjo vesti ėmęs eiti tas pareigas liepos 
12 dieną, minimas karaliaus sūnus Pilypas. 

Yra genealogų, kurie mini du sūnus: esą vieną jų Žana Burgun- 
dė pagimdė 1315 metais, kai gyveno įkalinta Durdane. Ši versija vi- 
sai neįtikėtina žinant, kiek pastangų padėjo Mao, kad sutaikytų savo 


dukterį su žentu. Kūdikis, kuris ir buvo to susitaikymo vaisius, grei- 

čiausiai gavo, kaip įprasta, du vardus, dažniausiai toje giminėje pasi- 


taikančius. 


9. Blanša Kasrilietė valdžią paėmė, beje, taip pat ne be sunkumų. Nors 
karaliaus Liudviko VIII, jos vyro, aktu ir buvo paskirta globėja ir regen- 


te, Blanša susidūrė su aršiu didžiųjų vasalų pasipriešinimu. 


Tik žvelkite, aukšti baronai, 
Kaip vargšė Prancūzija kenčia, 
Kai moteriai atiduodama, — 


rašė Hiugas de la Fjertė. 

Tačiau Blanša Kastilietė, palyginti su Klemencija Vengre, buvo 
tvirto charakterio ir karaliavo 10 metų, pagimdė 12 vaikų. Jai pavyko 
įveikti baronus patikimo ramsčio - Šampanės grafo Tibo dėka; šis buvo 


laikomas jos meilužiu. 


10. Nustatytas pritrenkiantis dviejų beprotysčių panašumas: Klermono 
grafo Robero ir karaliaus Karolio VI, Robero „prosūnėno“ — iš penktos 
kartos pagal vyriškąją liniją ir iš ketvirtos kartos pagal moteriškąją liniją. 
Jų abiejų beprotystė prasidėjo po to, kai buvo sužeisti mūšio lauke; beje, 
Roberas dar buvo gavęs kaukolės traumą. Abudu be galo agresyvūs, ta- 
čiau jų beprotystė kurį laiką lyg ir išnykdavo, ilgokai jie būdavo ramūs; 
tuomet jų elgsena iš pirmo žvilgsnio atrodydavo normali; abu buvo ap- 
sėsti turnyrų manijos, ir niekas negalėjo jiems sutrukdyti juos rengti. Į 
juos jie atvykdavo vos ne kliedėdami. Kad ir koks pavojingas aplinki- 
niams, beprotis Klermonas turėjo leidimą medžioti karaliaus valdose. 
Per vieną karo žygį į Flandriją jis atvyko į Pilypo Gražiojo kariuomenę. 
Panašiai ir Karolis VI, nuo 20 metų amžiaus netekęs proto, dalyvavo 


Buržo apsuptyje ir mūšiuose kartu su Beri kunigaikščio kariauna. 


11. Nuo viduramžių iki mūsų dienų vaikų žaislai ir žaidimai beveik 
nepasikeitė. Jau ir tais laikais būta odinių ir medžiaginių sviedinių, ba- 
lionų, lankų, sukučių, lėlių, medinių arkliukų ir mėtomų diskų. Vaikai 
eidavo slėpynių, gūžynių, lenktynių, žaisdavo katę ir pelę, „šilta šalta“, 

lėlėmis, traukdavo burtus, šokinėdavo vieni per kitus; turtingų tėvų šei- 
mose berniukams užsakydavo pagal jų dydį karinę ekipiruotę: lengvos 


geležies šalmus, ietis be ašmenų, generolo ar kaubojaus aprangą. 


12. Paskutinė Anjesės Burgundės duktė Žana, ištekinta už Pilypo de 
Valua, būsimojo Pilypo VI, buvo raiša, kaip ir jos tikras pusbrolis Liu- 
dvikas I Burbonas, Klermono grafo Robero sūnus. Raišių buvo ir gimi- 
ningoje Anžu šakoje; Karolis II, Klemencijos Vengrės senelis, net buvo 
pravardžiuojamas Raišuoju. Ir pagal susiklosčiusią tradiciją, kuri atspin- 
dėta Mistralio „Auksinėse salose“, Prancūzijos karaliaus pasiuntinys 
grafas de Buvilis, atvykęs prašyti savo šeimininkui Klemencijos rankos, 
pareikalavo, kad princesė jo akivaizdoje nusirengtų, kad jis galėtų įsiti- 


kinti, jog jos kojos tikrai vienodo ilgio ir tiesios. 


13. Mao sudarė smulkų pagrobtų ir sugadintų Edeno pilies daiktų sąra- 
šą, kuriame buvo nei daugiau, nei mažiau, o 129 dalykai. Ji iškėlė Pary- 
žiaus parlamentui bylą reikalaudama atlyginti nuostolius, ir 1321 metų 


gegužės 9 dienos nuosprendžiu jai tai iš dalies pavyko pasiekti. 


14. Karalių ir princų šeimose buvo įprasta, kad vaiką krikštytų keletas 
krikšto tėvų ir motinų, kartais net iki aštuonių. Štai Karolis de Valua ir 
Gošė de Šatijonas buvo Karolio de La Maršo, trečiojo Pilypo Gražiojo 
sūnaus, krikšto tėvai. Mao — šio princo, kaip ir daugelio tos giminės 
vaikų, krikšto motina. Ir todėl tai, kad Liudviko X pomirtinį kūdikį į 
krikštyklą nešė Mao, neturėjo nė vieno stebinti; atvirkščiai, nepakviesti 
jos būtų reiškę, kad ji patekusi į didelę nemalonę. 


15. Tais laikais krikštijama buvo rytojaus dieną gimus kūdikiui. 
Apiplovimo ritualas nardinant visą kūdikį į šaltą vandenį buvo 
praktikuojamas iki pat XIV amžiaus pradžios. Tik 1313 metais Raveno- 
je įvykęs sinodas pirmąkart nutarė, kad krikštyti galima ir nenardinant 
viso kūnelio į vandenį, o tik apšlakstant švęstu vandeniu, ypač jei jaučia- 
mas vandens trūkumas arba jei baiminamasi, kad kūdikio panardinimas 
į šaltą vandenį gali pakenkti jo sveikatai. Tačiau panardinimo tradicija 


krikštynų apeigose galutinai išnyko tik XV amžiuje. 

16. Kai naujagimis sunegaluodavo, vaistus duodavo ne jam, o žindyvei. 


17. Leibriteriai — pirmaisiais Pilypo V karaliavimo metais sutelkti rite- 
riai, kurie jį lydėdavo ir jam patardavo; jie turėdavo būti šalia jo kelio- 
nėse, bet ne visi iš karto. 

Šiam klanui priklausantys riteriai buvo artimi karaliaus giminaičiai, 
pavyzdžiui, grafai de Valua, d Evrė, de La Maršas, Klermono grafas ir 
kiti kilmingi senjorai: Forė, Bulonės, Savojos, Sen Polio, Siuli, Arkūro ir 
Komenžo grafai; aukštieji karalystės pareigūnai, pvz., konetablis, mar- 
šalai, kilpininkų metras, Slaptosios tarybos, arba Valdančiosios tarybos, 
nariai, legistai, iždo valdytojai, praturtėję miestelėnai ir artimi karaliaus 
draugai. Reikėtų paminėti Milį de Nuajė, Žiro Giuetą, Gi Floreną, Gi- 
jomą Elotą, Gijomą Kurtejėzą, Marteną dez Esarą, Anso de Žuenvilį. 

Šie riteriai - Henriko III įvesto bajorų luomo, kuris išsilaikė iki pat 


Karolio X laikų, pirmtakai. 


18. Toks netikėtas karalienės išlaidumas po nelaimingo gimdymo buvo 
susietas su psichinės sveikatos pablogėjimu ir ilgainiui vis didėjo. Popie- 
žius Jonas XXII, kuris nuolat globojo Klemenciją, kaip Anžu princesę, 
buvo priverstas nuo gegužės mėnesio imti rašyti laiškus, mokydamas 
jaunąją našlę gyventi kukliai, dorai ir būti saikingą valgyje, santūrią kal- 
boje ir apdaruose, o ypač — nesirodyti jaunų žmonių bendrijoje. Ir tuo 
pat metu jis nedavė ramybės Pilypui V, kad šis nustatytų Klemencijos 
turto dydį, o tai daryti sekėsi ne taip paprastai. 

Popiežius dar keletą kartų rašė Klemencijai, skatindamas ją mažinti 
per dideles išlaidas ir tiesiog maldaudamas atiduoti skolas, ypač rei- 
kią būtinai atsiskaityti su Florencijos bankininkais Bardžiais. Pagaliau 
1318 metais jaunoji našlė keleriems metams turėjo pasitraukti į Nazare- 
to Šventosios Panelės Marijos vienuolyną netoli Ekso Provanse. Tačiau 
prieš ten patekdama ji privalėjo patenkinti savo kreditorių reikalavimus 


ir užstatyti visas savo brangenybes. 
19. Išrinkus Hiugą Kapetą karalium, jo karūnavimo ceremonijoje ka- 


rūną laikė šeši tam reikalui paskirti kilmingiausi karalystės senjorai: trys 


kunigaikščiai — Burgundijos, Normandijos ir Gijenos ir trys grafai — 

Šampanės, Flandrijos ir Tulūzos. Jie buvo laikomi karaliaus perais, tai 
yra jam lygūs. Be jų, dar buvo šeši perai dvasininkai — trys kunigaikščiai 


arkivyskupai ir trys grafai vyskupai. 


20. Praeis penki dešimtmečiai ir Šatobrianas, 1817 metų kovo 21 dieną 
kalbėdamas Perų rūmuose apie finansų įstatymą, pasinaudos tuo Pilypo 
Ilgojo ordonansu, kuris buvo patvirtintas 1318 metais ir kuriuo kara- 


liaus domenas buvo paskelbtas niekam neperleidžiamas. 


VYRŲ TEISĖ 


1316 metų birželis. Prancūzija ir Bažnyčia lieka be savo aukščiausiosios 
valdžios, abidvi išgyvena neramų laikotarpį: viena įveliama į pilietinį 
karą, kita mėginama skaldyti. Viena vertus, klajojanti konklava per 
dvejus metus nesugebėjo išrinkti popiežiaus, Klemenso V įpėdinio, 
kita vertus, karalius Liudvikas X Vaidingasis, kurio valdymas buvo ne 
tik trumpas, bet ir pragaištingas karalystei, nunuodijamas praėjus vos 
pusantrų metų po jo tėvo Pilypo Gražiojo mirties. Pirmą kartą per tris 
šimtus metų atsitinka taip, kad Kapetingų dinastijos karalius miršta 
nepalikdamas sūnaus — sosto paveldėtojo. Kam atiteks karūna? Pen- 
kiametei mergaitei, Liudviko X ir jo pirmosios žmonos Margaritos 
Burgundės dukteriai, įtariamai esant pavainike, ar antrosios Vaidin- 
gojo žmonos Klemencijos Vengrės kūdikiui, kurį karalienė dar nešioja 
po širdimi? 

Šis ketvirtas „Prakeiktų karalių“ ciklo romanas atgaivina smarkią 
kovą — ginklu, įstatymų įeškojimu, sandėriais — dėl regentystės teisės. Į 
ją stoja trys velionio karaliaus giminaičiai — jo brolis grafas de Puatjė, jo 
dėdė grafas de Valua ir jo kuzenas, Burgundijos kunigaikštis. 

Laimi pirmasis, dvidešimt penkerių metų princas. Jam pavyksta 
ne tik tapti regentu, bet ir pasiekti, kad jo įsakymu surinkti Liono 
bažnyčioje ir ten užmūryti kardinolai išrinktų jam palankų popiežių; 
jis liepia uždaryti į kalėjimą savo kuzeną Roberą d'Artua, vadovavusį 
maištui Šiaurės Prancūzijoje, ir pašalinti nuo valdžios savo varžovus. 
Skindamasis sau kelią į sostą, jis remiasi tam tikru Salijų teisynu, vyrų 
teise, „vyrų privilegija“, skirta tam, kad suteiktų Prancūzijos mo- 


narchijai teises paveldėti sostą. Grafienės Mao padaryta pomirtinio 

Liudviko X sūnaus žmogžudystė, pavykusi, tiesa, tik iš dalies, leidžia 
grafui de Puatjė, tapusiam karalium Pilypu V, dar vadinamu Ilguoju, 
karūnuotis Reimse, o Liudviko X kūdikis, kuris turėjo tapti Jonu I ir 
kuris buvo laikomas mirusiu, iš tiesų išvežamas į vieną Il de Franso 
provincijos pilį. 

Tokie yra tų tragiškų Prancūzijos pusės metų istorinių įvykių met- 


menys. 


Vardynas 


ANŽU-SICILIETĖ (Margarita d'), grafienė de Valua (apie 1270- 1299 
12 31). Karolio II d' Anžu, vadinamo Raišuoju, ir Marijos Vengrės duk- 
tė. Pirmoji Karolio de Valua žmona. Būsimojo Prancūzijos karaliaus Pi- 


lypo VI motina. 


ARTUA (Mao d", Burgundijos, paskui Artua grahenė) (?-1329 11 27). 
Robero II d'Artua duktė. 1291 m. ištekėjo už Burgundijos pfalcgrafo 
Otono IV, jis mirė 1303 m. 1309 m. karaliaus potvarkiu ji tapo Artua 
grafiene ir karalystės pere. Viena jos duktė, Žana Burgundė, ištekėjo už 
Pilypo de Puatjė, būsimojo Pilypo V, kita, Blanša Burgundė, - už Karo- 


lio de la Maršo (Prancūzo), būsimojo Karolio IV. 


ARTUA (Roberas III d') (1287-1342). Filipo d Artua sūnus ir Robero 
II d'Artua vaikaitis. Nuo 1309 m. Bomono le Rožė grafas ir Konšų 
senjoras. 1318 m. vedė Žaną de Valua, Karolio de Valua ir Katrinos de 
Kurtenė dukterį. 1328 m. tapo karalystės peru pagal Bomono le Rožė 
Grafystę. 1332 m. ištremtas iš Prancūzijos Karalystės, rado prieglobstį 
Anglijos karaliaus Eduardo III dvare. Buvo mirtinai sužeistas Vanuose. 


Palaidotas Londone, Šv. Povilo katedroje. 


BALJONIS (Gučas) (apie 1295-1340). Sienietis bankininkas, Tolomė- 
jų giminaitis. 1315 m. Noflyje le Vjė turėjo banko kontorą. Slapta vedė 
Mari de Kresė. 1316 m. jie susilaukė sūnaus Džanino, šis dar lopšyje 


buvo sukeistas su Jonu I Pomirtiniu. Mirė Kampanijoje. 


BARAS (Eduaras, grafas de) (1285-?). Anri III, grafo de Baro, miru- 
sio 1302 m., sūnus. 1310 m. vedė Mariją Burgundę, Margaritos seserį. 
Liudviko X ir Pilypo de Valua svainis. 

BEATRISĖ Vengrė (apie 1294-?). Karolio Martelo d'Anžu duktė, Ka- 
roberto, Vengrijos karaliaus, ir Klemencijos, Prancūzijos karalienės, se- 
suo. Vjenua dofino Jono I de La Turo diu Peno žmona ir paskutinių 


Vjenua dofinų — Gigo VIII ir Umberto II — motina. 


BEKAS KRESPENAS (Mišelis diu) (?-1318). Sen Kventeno miesto 
dešimtininkas Vermandua krašte. 1312 12 24 Klemenso V paskirtas 


kardinolu. 


BOKAČAS DA ČELINAS, arba BOKAČAS. Florentietis bankininkas, 
Bardžių kompanijos keliaujantis agentas. Su savo meiluže prancūze tu- 
rėjo pavainikį sūnų, gimusį 1313 m. Tai būsimasis garsus rašytojas Bo- 


kačas, „Dekamerono“ autorius. 


BOMONAS (Žanas de), pramintas Iširkluojančiuoju, Kliši ir Kursel la 
Garen senjoras (?-1318). 1315 m. iš Milio de Nuajė perėmė Prancūzi- 


jos maršalo pareigas. 


BONIFACAS VIII (Benederas Kaetanis), popiežius (apie 1215-1303 
10 11). Pirmiausia Todžio kanauninkas, konsistorijos advokatas ir 
apaštališkasis notaras. 1281 m. paskirtas kardinolu. Išrinktas popiežium 
1294 12 24, Celestinui V atsisakius sosto. Ananjo „pasikėsinimo“ auka, 


po mėnesio miręs Romoje. 


BURBONAS (Luji, siras, paskui kunigaikštis de) (apie 1275-1342). 
Klermono grafo Robero ir Beatrisės Burgundės, Žano Burbonų siro 
dukters, vyresnysis sūnus. Šventojo Liudviko vaikaitis. Didysis Prancū- 
zijos kamerdineris nuo 1312 m. Nuo 1327 m. rugsėjo mėn. kunigaikš- 


tis ir peras. 


BURGUNDAS (Edas IV, kunigaikštis) (apie 1294-1350). Robero II, 
Burgundijos kunigaikščio, ir Anjesės Prancūzės, Liudviko Šventojo 
dukters, sūnus. Ima valdyti kunigaikštiją po savo brolio Hiugo V 1315 
m. Margarita, Liudviko X Vaidingojo žmona, Žana, Pilypo de Valua, 
būsimojo Pilypo VI žmona, Marija, grafo de Baro žmona, ir Blanša, gra- 
fo Eduaro de Savua žmona — jo seserys. 1318 m. vedė Žaną, vyresniąją 


Pilypo V dukterį, ji mirė 1347 m. 

BURGUNDĖ (Anjesė Prancūzė, kunigaikštienė) (apie 1268-1325). Pasku- 
tinė iš vienuolikos Liudviko Šventojo vaikų. 1273 m. ištekinta už Robero II 
Burgundo, Burgundijos kunigaikščių Hiugo V ir Edo IV motina. Jos duktė 
Margarita ištekėjo už Liudviko Vaidingojo, Navaros, paskui Prancūzijos ka- 


raliaus; kita duktė, Žana, praminta Raišąja, — už Pilypo VI de Valua. 


BURGUNDĖ (Blanša) (apie 1296-1326). Jaunesnioji Burgundijos 
pfalcgrafo Otono IV ir Mao d Artua duktė. 1307 m. ištekinta už Karo- 
lio Prancūzo, trečiojo Pilypo Gražiojo sūnaus. Nusikaltusi svetimavimu, 
1314 m. kartu su Margarita Burgunde buvo uždaryta Gajaro pilyje, pas- 
kui Gurnė pilyje, netoli Kutanso. 1322 m., panaikinus jos vedybas su 
Karoliu Prancūzu, įstojo į vienuoles Mobiuisono abatijoje. 


BUVILIS (Hiugas, grafas de) (?-1331). Hiugo II de Buvilio ir Mari de 
Šambli sūnus. Pilypo Gražiojo šambelionas. 1291 m. vedė Margaritą 
de Bar, su ja turėjo sūnų Šarlį; šis tapo Karolio V šambelionu ir Dofinė 


srities valdytoju. 
DIUEZAS (Žakas), žr. Jonas XXII, popiežius. 


DIURFORAS DIURA (Gijomas de) (?-1330). Nuo 1306 m. Langro, 
nuo 1319 m. iki pat mirties Ruano vyskupas. 


EDELINA, neteisėta Liudviko X duktė (apie 1305-?). Vienuolė. 


EDUARDAS II Plantagenetas, Anglijos karalius (1284-1327 09 21). 
Gimė Kamarvone. Eduardo I ir Eleonoros Kastilietės sūnus. Pirmasis 
Galijos princas. Nuo 1303 m. Akvitanijos kunigaikštis ir Pontjė grafas. 
1306 m. Vestminsteryje pakeltas į riterius. 1307 m. įžengė į sostą. 1308 
01 22 Pajūrio Bulonėje susituokė su Izabele Prancūze, Pilypo Gražiojo 
dukterimi. 1308 02 25 karūnuotas Vestminsteryje. 1326 m. sukilę ba- 
ronai, jo žmonos vadovaujami, nuvertė jį nuo sosto. Įmestas į kalėjimą 
ir nužudytas Berklio pilyje. 


ERONAS (Adamas). Bašeljė, vėliau Pilypo, Puarjė grafo, būsimojo ka- 


raliaus Pilypo V, šambelionas. 


EVRARAS. Buvęs tamplierius. 1316 m. įsivėlęs į raganystės bylą. Kar- 
tu su kardinolu Kaetaniu apkaltintas norėjęs kerais pakenkti Prancū- 


zijos karaliui. 

EVRĖ (Liudvikas Prancūzas, grafas d') (1276-1319 05). Pilypo III Nar- 
siojo ir Marijos Brabantietės sūnus. Netikras Pilypo Gražiojo ir Karolio de 
Valua brolis. Nuo 1298 m. Evrė grafas. Vedė Margaritą d' Artua, Robero 
III d'Artua seserį. Jo duktė Žana buvo trečioji Karolio IV Gražiojo žmo- 
na, o sūnus Filipas vedė Žaną, Navaros karalienę, Liudviko X dukterį. 


FERJEN (Izabelė de) (?-1317). Burtininkė. Liudijo prieš Mao byloje, 
kuri buvo iškelta grafienei po Liudviko X mirties. Sudeginta ant laužo 


drauge su sūnumi, kai buvo išteisinta Mao (1317 m.). 


FJENAS (Žanas, baronas de). Baronas de Rengri, Riumingeno senjoras, 
Burburo pilies valdovas. Buvo išrinktas sukilusių Artua bajorų vadu ir 
vienas iš paskutiniųjų sudėjo ginklus (1320 m.). Vedė Izabelę, šeštąją 
Gi de Dampjero, Flandrijos grafo, dukterį, su ja susilaukė sūnaus; šis 


1356 m. tapo Prancūzijos konetabliu. 


FLANDRIETIS (Roberas de Betiunas, Nevero ir Flandrijos grafas) (?— 
1322). Gi de Dampjero, Flandrijos grafo (mirusio 1305 m.), ir Izabelės 
Liuksemburgietės sūnus. Vedė Jolandą Burgundę, Nevero grafienę. Tu- 


rėjo sūnų Luji de Neverą. 


FLERI (Žofrua de). Nuo 1316 07 12 pradėjęs eiti pareigas, pirmasis 
rūmų pareigūnas, įgijęs karaliaus iždininko titulą. 1320 m. Pilypas V jį 
pakėlė į bajorus. 

FLISKAS (Lukas de) (?—1336). Aragono karaliaus Jokūbo II viengentis. 
1300 03 02 Bonifacas VIII jį paskiria kardinolu. 


FLOTAS (Gijomas) (?-po 1350). Revelio ir Esko senjoras. Pjero Eloto, 


Prancūzijos kanclerio, žuvusio prie Kurtrė, sūnus. 


FORĖ (Žanas I d'Albonas, grafas de) (?-prieš 1333). Pilypo Gražiojo 
ir Liudviko X pasiuntinys prie popiežiaus rūmų. 1316 m. konklavos 
sergėtojas. 1296 m. vedė Aliksę de Vjenua, Umberto de La Turo diu 
Peno dukterį. 


FREDOLIS (Beranžė) Jaunesnysis (?-1323). Fredolio vyresniojo sūnė- 
nas. Nuo 1309 m. Bezjė vyskupas. 1312 12 24 Klemenso V paskirtas 


kardinolu. 

FREDOLIS (Beranžė) Vyresnysis, arba Senasis (apie 1250-1323 06). 
Nuo 1294 m. Bezjė vyskupas. 1305 12 15 Klemenso V paskirtas kar- 


dinolu. 


FREOVILIS (Nikola de) (?-1323). Dominikonas, Pilypo Gražiojo 
nuodėmklausys. 1305 12 15 Klemenso V paskirtas kardinolu. 


FUZERAS (Arno de) (?-1317). Nuo 1318 m. Arlio arkivyskupas. 1318 
12 19 Klemenso V paskirtas kardinolu. 


GALARAS (Pjeras de). Nuo 1310 m. didysis Prancūzijos kilpininkų 
metras. Nuo 1319 m. Flandrijos valdytojas. 


GIGAS, mažasis Vjenua dofinas, būsimasis dofinas Gigas VIII (1310— 
1333). Jono II de La Turo diu Peno, Vjenua dofino, ir Beatrisės Vengrės 
sūnus. Karalienės Klemencijos sūnėnas. 1316 m. birželį sužadėtas su 
Izabele, Pilypo V trečiąja dukterimi, ją vedė 1323 m. gegužės mėn. Jo 


teises paveldėjo brolis. 


IRSONAS (Tjeri d') (apie 1270-1328 1117). Pradžioje Robero II 
d Artua raštininkas. Lydėjo Nogarė į Ananjį. Buvo įvairiausių Pilypo 
Gražiojo misijų vykdytojas. Nuo 1299 m. Araso kanauninkas. Nuo 
1303 m. Mao d Artua kancleris. Nuo 1328 m. Araso vyskupas. 


IRSONAS (Deni d'). Anksčiau minėtojo brolis. Grahenės Mao d'Artua 


iždininkas. 


IRSON (Beatrisė d'). Tjeri d'Irsono dukterėčia, grahenės Mao d Artua 


rūmų dama. 


IZABELĖ Prancūzė, Anglijos karalienė (1292-1358 08 23). Pilypo IV 
Gražiojo ir Žanos Šampanietės duktė. Karalių Liudviko X, Pilypo V ir 
Karolio IV sesuo. 1308 m. ištekėjo už Anglijos karaliaus Eduardo II. 
1325 m. kartu su Rodžeriu Mortimeriu vadovavo anglų baronų maištui, 
šis nuvertė jos vyrą nuo sosto. Praminta Prancūzijos vilke. 1326-1328 
m. valdė sūnaus Eduardo III vardu. 1330 m. ištremta iš karaliaus rūmų. 


Mirė Hertfordo pilyje. 

IZABELĖ (apie 1311-po 1345). Jaunesnioji Pilypo V ir Žanos Burgun- 
dės duktė. 1316 m. birželį sužadėta su Gigu, Vjenua mažuoju dofinu, 


būsimuoju Gigu VIII; ištekėjo 1323 05 17. 


JONAS II de LA TURAS DIU PENAS, Vjenua dofinas (apie 1280— 
1319). Umberto I de La Turo diu Peno, Vjenua dofino, sūnus, 1307 m. 
iš tėvo perėmęs teises. Vedė Beatrisę Vengrę ir susilaukė dviejų sūnų — 


Gigo ir Umberto, paskutinių Vjenua dofinų. 


JONAS XXII (Žakas Diuezas), popiežius (1244-1334 12 04). Kaoro 
miestelėno sūnus. Mokėsi Kaore ir Monpeljė. Šv. Andriejaus bažnyčios 
klebonas Kaore. Sen Frono katedros kanauninkas Perigė ir Albi. 1289 
m. išvyko į Neapolį, netrukus tapo Karolio II d' Anžu patikėtiniu. Buvo 
jo paskirtas slaptųjų tarybų sekretorium, paskui jo kancleriu. Frežiuso 
(1300 m.), paskui Avinjono (1310 m.) vyskupas. Vjenos Bažnyčios su- 
sirinkimo sekretorius (1311 m.). Porto kardinolas vyskupas (1312 m.). 
Išrinktas popiežium 1316 m. rugpjūčio mėn., pasivadino Jonu XXII. 


Karūnuotas Lione 1316 m. rugsėjo mėn. Mirė Avinjone. 


KAETANIS (Frančeskas) (?—1317). Bonifaco VIII sūnėnas, jo pakeltas 
į kardinolus 1295 m. 1316 m. apkaltintas norėjęs kerais pakenkti Pran- 


cūzijos karaliui. Mirė Avinjone. 


KAROLIS PRANCŪZAS, paskui KAROLIS IV, Prancūzijos karalius 
(1294-1328 02 01). Trečiasis Pilypo IV Gražiojo ir Žanos Šampanietės 
sūnus. Nuo 1315 m. La Maršos apanažo grafas. Įžengė į sostą 1322 m. po 
savo brolio Pilypo V mirties. 1307 m. vedė Blanšą Burgundę, 1322 m. — 
Mariją Liuksemburgietę, o 1325 m. - Žaną d'Evrė. Mirė Vensene nepalik- 
damas sūnaus, sosto įpėdinio. Paskutinis Kapetingų dinastijos karalius. 


KAROLIS MARTELAS, vardinis Vengrijos karalius (apie 1273— 1296). 
Vyresnysis Karolio II d'Anžu, vadinamo Raišuoju, Sicilijos karaliaus, ir 
Marijos Vengrės sūnus. Vengrijos karaliaus Vladislovo IV sūnėnas, pre- 
tendentas į jo sostą. Nuo 1291 m. vardinis Vengrijos karalius. Klemenci- 


jos Vengrės, antrosios Prancūzijos karaliaus Liudviko X žmonos, tėvas. 


KIEREZAS (Žeraras). Vienas iš sukilusių Artua bajorų, jų atstovas Ar- 
tua byloje. 

KLEMENCIJA VENGRĖ, Prancūzijos karalienė (apie 1293-1328 
10 12). Karolio Martelo d' Anžu, vardinio Vengrijos karaliaus, ir Kle- 
mencijos Habsburgietės duktė. Margaritos d Anžu, pirmosios Karolio 
de Valua žmonos, dukterėčia. Karolio Roberto, arba Karoberto, Ven- 
grijos karaliaus, ir Beatrisės, dofhino Jono II žmonos, sesuo. 1315 m. 
rugpjūčio 13 d. ištekėjo už Liudviko X Vaidingojo, Prancūzijos ir Nava- 
ros karaliaus, ir buvo kartu su juo karūnuota Reimse. 1316 m. birželio 


mėn. liko našlė. 1316 m. lapkričio mėn. pagimdė sūnų Joną I. 


KLEMENSAS V (Bertranas de Gotas), popiežius (21314 04 20). Gimė 
Vilandro (Žirondoje). Riterio Arno Garsijo de Goto sūnus. Nuo 1300 
m. Bordo arkivyskupas. Išrinktas popiežium 1305 m. po Benedikto XI 


mirties. Vainikuotas Lione. Pirmasis Avinjono popiežiaus. 


KLERMONAS (Roberas, grafas de) (1256-1318). Paskutinis Šventojo 
Liudviko ir Margaritos Provansietės sūnus. Apie 1279 m. vedė Beatrik- 
sę, vienintelę Žano, Burbonų siro, dukterį ir įpėdinę. 1283 m. pripažin- 


tas Burbonų siru. 


KOLONA (Džakomas) (?-1318). Kilęs iš garsiosios Romos Kolonų gi- 
minės. 1278 m. Mikalojaus III pakeltas kardinolu. Vyriausiasis Romos 
kurijos patarėjas popiežiaujant Mikalojui IV. 1297 m. Bonifaco VIII 
ekskomunikuotas. Atgavo kardinolo titulą 1306 m. 


KOLONA (Pietras) (?-1326). Kardinolo Džakomo Kolonos sūnėnas. 
1288 05 16 Mikalojaus IV paskirtas kardinolu. 1297 m. Bonifaco VIII 


ekskomunikuotas. 1306 m. atgavo kardinolo titulą. Mirė Avinjone. 


KONFLANAS (Hiugas de). Šampanės maršalas, 1316 05 15 Liudviko 
X paskirtas Artua valdytoju. 


KOMONAS. Artua lygos narys, dalyvavęs sukilime prieš grafienę Mao. 


KORBEJIS (Žanas, de), pramintas de Grė (?-1318). Grė an Bri ir Žal- 


mėno senjoras. Nuo 1308 m. Prancūzijos maršalas. 


KORN JO. Grafienės Mao d'Artua seržantas, Artua sąjungininkų su- 
imtas kartu su Deni d Irsonu 1315 09 27 ir tą pačią dieną nužudytas. 

KRESĖ (Eliabelė de). Kresė pilaitės prie Noflio le Vjė savininkė Mon- 
foro I'Amori prevotijoje. Siro Žano de Kresė našlė. Žano, Pjero ir Mari 


de Kresė motina. 


KRESĖ (Mari de) (apie 1298-1345). Ponios Eliabelės ir riterio siro 
Žano de Kresė duktė. Slaptai ištekėjusi už Gučo Baljonio; jos kūdikis 
lopšyje buvo sukeistas su Jonu I Pomirtiniu, kurio žindyvė ji buvo. Pa- 


laidota Augustinų vienuolyne, esančiame netoli Kresė. 


KRESĖ (Žanas de) ir KRESĖ (Pjeras de). Ponios Eliabelės sūnūs. Po 
mūšio ties Krėsi (1346 m.) Pilypo VI de Valua abudu pakelti į riterius. 


KRONAS (Adamas). Bašeljė, paskui Pilypo, grafo de Puatjė, būsimojo 
Pilypo V, šambelionas. 


KURTENĖ (Roberas de) (21324). Nuo 1299 m. iki pat mirties Reim- 
so arkivyskupas. 


LIKAS (Baronas de). Artua lygos narys. 


LIUDVIKAS X, vadinamas Vaidinguoju, Prancūzijos ir Navaros kara- 
lius (1289-1316 06 05). Pilypo IV Gražiojo ir Žanos Šampanietės sū- 
nus. Karalių Pilypo V, Karolio IV ir Anglijos karalienės Izabelės brolis. 
Nuo 1307 m. Navaros karalius. Nuo 1314 m. Prancūzijos karalius. 
1305 m. vedė Margaritą Burgundę, su ja susilaukė dukters Žanos, gi- 
musios apie 1311 m. Po Nelio bokšto skandalo ir Margaritos mirties 
1315 m. rugpjūčio mėn. vedė Klemenciją Vengrę. 1315 m. rugpjūčio 
mėn. vainikuotas karalium Reimse. Mirė Vensene 1316 m. Praėjus pen- 
kiems mėnesiams po jo mirties gimė sūnus Jonas I Pomirtinis (1316 m. 


lapkričio mėn.). 


LONGVI (Žanas de). Didžiojo magistro Žako de Molė giminaitis. 


Buvo feodalinės Burgundijos lygos, susikūrusios 1314 m., narys. 


LONŽI (Gijomas de), pramintas Pergamiečiu (2—1319 04). Sicilijos ka- 
raliaus Karolio II kancleris. 1294 09 18 Celestino V paskirtas kardinolu. 


Mirė Avinjone. 


LOSAS. Artua lygos narys. 

LA MADLĖN (Gijomas de). Nuo 1316 03 31 iki 1316 m. rugpjūčio 
pabaigos Paryžiaus prevo. 


MANDAGU (Gijomas de) (21321 09). Embreno (1295 m.), paskui 
Ekso (1311 m.) vyskupas. 1312 12 24 Klemensas V jį paskiria Palestri- 
nos kardinolu vyskupu. 


MARGARITA BURGUNDĖ, Navaros karalienė (apie 1293-1315). Ro- 
bero II, Burgundijos kunigaikščio, ir Anjesės Prancūzės duktė. 1305 m. 
ištekėjo už Liudviko, Navaros karaliaus, vyriausiojo Pilypo Gražiojo 
sūnaus, būsimojo Liudviko X. Turėjo dukterį Žaną. Nusikaltusi sveti- 
mavimu (Nelio bokšto byla 1314 m.), buvo įkalinta Gajaro pilyje, čia 


ir buvo nužudyta. 


MARINIJI (Angeranas Le Portjė de) (apie 1265-1315 04 30). Gimė 
Lione la Forė. Pirmoji žmona - Žana de Sen Marten, antroji — Alipsė 
de Mon. Pradžioje grafo de Buvilio ginklanešys, paskui tarnavo Pilypo 
Gražiojo žmonos, karalienės Žanos, dvare. Vėliau, 1298 m., Isudeno 
pilies komendantas, nuo 1304 m. — šambelionas; įšventintas į riterius 
gavo Longvilio grafo titulą; finansų ir statybos intendantas, Luvro kapi- 
tonas, karaliaus koadjutorius ir karalystės valdytojas paskutiniu Pilypo 
Gražiojo karaliavimo laikotarpiu. Po Pilypo Gražiojo mirties buvo ap- 
kaltintas pinigų išeikvojimu, nuteistas ir pakartas Monfokone. 1317 m. 
Pilypo V reabilituotas ir palaidotas Kartūzų bažnyčioje, vėliau jo kūnas 


perkeltas į Ekui kanauninkų kolegiją, kurią pats buvo įsteigęs. 


MARINIJI (Žanas, Filipas ar Gijomas de) (?—1325). Jaunesnysis Angerano 
de Marinji brolis, nuo 1301 m. - karaliaus sekretorius. Nuo 1309 m. — 
Šanso arkivyskupas. Dalyvavo tribunole, kuris nuteisė jo brolį Angeraną. 
Trečiasis brolis Marinji, taip pat vardu Žanas, Bovė grafas vyskupas (nuo 
1312 m.), įėjo į tas pačias teismo komisijas. Mirė 1350 m. 


MARINJI (Luji de), Menvilio ir Buarožė senjoras. Angerano de Marinji 
sūnus. 1309 m. vedė Robertę de Bomec. 


MELAS (Gijomas de) (?- apie 1328). Epuasų ir Živri senjoras. Burgun- 


dijos kunigaikščio patarėjas. 

MERKERIS (Bėro X, siras de). Ževodano senjoras, Bėro IX ir Blanšos 
de Šalon sūnus. 1290 m. vedė Izabelę de Forė, grafo, Gi de Forė dukterį. 
Pilypo Gražiojo pasiuntinys popiežiaus Benedikto XI 1304 m. rūmuo- 
se. Susipyko su karalium, kuris 1309 m. įsakė atlikti tardymą jo žemėse. 
Įžengus į sostą Liudvikui X, 1314 m. vėl grįžo į karaliaus tarnybą, iš jos 
ji pašalino Pilypas V 1318 m. 


MOLĖ (Žakas de) (apie 1244-1314 05 18). Gimė Molė (Aukštutinė 
Sona). 1265 m. įstojo į Tamplierių ordiną. Dalyvavo kryžiaus žygiuose 
į šventąją žemę. 1295 m. išrinktas didžiuoju ordino magistru. Suimtas 


1307 m. spalio mėn., nuteistas ir sudegintas. 


MORNĖ (Etjenas de) (21332). Pjero de Mornė, Orleano ir Osero vys- 
kupo, sūnėnas. Karolio de Valua kancleris, nuo 1315 m. sausio mėn. 
Prancūzijos kancleris. Nušalintas nuo valdžios karaliaujant Pilypui V, 


tapo Atskaitomybės rūmų ir parlamento nariu Karolio IV laikais. 


NEDONĖŠELIS (Žilis de) (apie 1282-apie 1336). Artua lygos narys. 
"Tapo karaliaus patarėju ir kunigaikščio de Burbono didžiuoju šambe- 


lionu. 


NOGARĖ (Gijomas de) (apie 1265-1314 m. gegužės mėn.). Gimė 
Sen Felikse, Tulūzos diecezijoje. Dėstė teisę Monpeljė (1291 m.); 
1295 m. paskirtas karališkuoju teisėju Bokaro srityje; įšventintas į ri- 
terius 1299 m. Pagarsėjo per vaidus tarp Prancūzijos ir Šventojo Sosto. 
1303 m. vadovavo žygiui į Ananjį prieš Bonifacą VIII. Nuo 1307 m. iki 
mirties Antspaudų saugotojas, vedė tamplierių bylą. 


NUAJĖ (Milis IV de), Vandevro senjoras (?-1350). Prancūzijos marša- 
las (1303-1315 m.). Liudviko X vardu vedė taikos derybas Flandrijoje 
su Luji de Neveru. Buvo Pilypo V, Karolio IV ir Pilypo VI patarėjas, 
vaidino itin svarbų vaidmenį šiems trims karaliams karaliaujant. Didysis 


Prancūzijos taurininkas (1336 m.). 


NUVELIS (Arno) (?-1317 08). Fonfruado (Odo) cisterso abatijos aba- 
tas. 1310 m. Klemenso V paskirtas kardinolu. Popiežiaus pasiuntinys 


Anglijoje. 

OKAS (Arno d') (?-1320). Puarjė vyskupas (1306 m.). 1312 12 24 Kle- 
menso V paskirtas Albano kardinolu vyskupu. Mirė Avinjone. 


OKSUA (Žanas d'). Trua, vėliau Osero vyskupas (1353-1359 m.). 


ONĖ (Filipas d') (2-1314). Gotjė d'Onė, Muši le Nefo, Menilio ir 
Gran Muleno senjoro, sūnus. Grafo de Valua ginklanešys. Apkaltintas 
svetimoteryste (Nelio bokšto byla) su Margarita Burgunde, Navaros 
karaliaus Liudviko, būsimojo Liudviko Vaidingojo, žmona, nubaustas 


mirtimi Pontuaze drauge su broliu Gotjė, Blanšos Burgundės meilužiu. 


ORSINIS (Napoleonas) (?-1342). 1288 05 16 Mikalojaus IV paskirtas 
kardinolu. 


PELAGRIU (Arno de) (?-1331 08). Šartro katedros arkidiakonas. 1305 
12 15 Klemenso V paskirtas kardinolu. 


PILYPAS IV GRAŽUSIS, Prancūzijos karalius (1268-1314 11 29). 
Gimė Fonteneblo. Pilypo III Narsiojo ir Izabelės Aragonietės sūnus. 
1284 m. vedė Žaną Šampanietę, Navaros karalienę. Karalių Liudviko 
X, Pilypo V, Karolio IV ir Anglijos karalienės Izabelės tėvas. Paskelbtas 
karalium Perpinjane 1285 m.; karūnuotas Reimse 1286 02 06. Mirė 
Fonteneblo, palaidotas Sen Deni. 


PILYPAS, Puarjė grafas, vėliau PILYPAS V, pramintas Ilguoju, Pran- 
cūzijos karalius (1291-1322 01 03). Pilypo IV Gražiojo ir Žanos Šam- 
panietės sūnus. Karalių Liudviko X, Karolio IV ir Anglijos karalienės 
Izabelės brolis. 1307 m. vesdamas Žaną Burgundę, tapo Burgundijos 
pfalcgrafu ir Salenų siru. Nuo 1311 m. Puatjė apanažo grafas. 1315 m. 
Prancūzijos peras. Mirus Liudvikui X tapo regentu, o 1316 m., mirus 
sūnėnui, Liudviko X pomirtiniam sūnui, - karalium. Mirė Lonšane ne- 


palikdamas sūnaus, sosto įpėdinio. Palaidotas Sen Deni. 


PILYPAS, Valua grafas, vėliau PILYPAS VI, Prancūzijos karalius (1293— 
1350 08 22). Vyresnysis Karolio de Valua ir jo pirmosios žmonos Mar- 
garitos d Anžu sūnus. Pilypo IV Gražiojo sūnėnas ir Liudviko X, Pilypo 
V ir Karolio IV pirmos eilės pusbrolis. Mirus Karoliui IV Gražiajam, 


tapo karalystės regentu, paskui karalium, kai po Karolio IV mirties 

gimė pastarojo duktė (1328 04). Vainikuotas Reimse 1328 05 29. Jo 
įžengimas į sostą, nepripažintas Anglijos, buvo antrojo Šimtamečio karo 
priežastis. Pirmą kartą vedė 1313 m. Žaną Burgundę, vadinamą Raišą- 
ja, Margaritos seserį. Ji mirė 1348 m. 1349 m. vedė Blanšą Navarietę, 
Liudviko Vaidingojo ir Margaritos vaikaitę. 


PRATAS (Nikola ALBERTIS de) (?—1321 04). Spoleto, vėliau (1303 m.) 
Ostijos vyskupas. 1303 12 18 Benedikto XI paskirtas kardinolu. Mirė 
Avinjone. 


PRELIS (Raulis I de) (?-1331). Lizi prie Urko senjoras. Advokatas. Pi- 
lypo Gražiojo sekretorius (1311 m.). Po Pilypo Gražiojo mirties buvo 
įkalintas iki gyvos galvos, bet atgavo malonę Liudviko X valdymo pa- 
baigoje. Sergėjo konklavą Lione. 1316 m. Pilypas V pakėlė jį į bajorus, 
buvo Pilypo V leibriteris ir jo tarybos narys. 


ROBERTAS, Neapolio karalius (apie 1278-1344). Trečiasis Karolio II 
d Anžu, vadinamo Raišiuoju, ir Marijos Vengrės sūnus. 1296 m. Kala- 
brijos kunigaikštis. 1304 m. Salerno princas. 1296 m. Sicilijos Karalystės 
generalinis vikaras. 1297 m. Neapolio sosto paveldėtojas. 1309 m. tapo 
karalium. Karūnuotas Avinjone popiežiaus Klemenso V. Monarchas 
eruditas, poetas ir astrologas. Vedė Jolandą (ar Violantą) Aragonietę, ši 
1302 m. mirė; 1304 m. vedė Sanchiją, Majorkos karaliaus dukterį. 


SAVOJIETIS (Amėdė V, pramintas Didžiuoju, grafas) (1249-1323 10). 
Antrasis Toma II Savojiečio, Morjenos grafo (mirusio 1259 m.), ir jo an- 
trosios žmonos Beatrisės de Fjesk sūnus. Pirmąkart vedė Sibilę de Božė, 
ši 1294 m. mirė. Antrąkart 1304 m. vedė Mari Brabantietę. 1307 m. jo 
sūnus Eduaras vedė Blanšą Burgundę, Margaritos ir Edo IV seserį. 


SAVOJIETIS (Pjeras) (?-1332). Liono arkivyskupas (1308 m.). Įsivėlęs 
į kovą su Pilypu Gražiuoju, 1310 m. jo paimtas į nelaisvę. 1312 m. suti- 
ko, kad Lionas būtų prijungtas prie Prancūzijos Karalystės, ir vėl atgavo 


arkivyskupo krėslą. 


SEN POLIS (Gi de ŠATIJONAS, grafas de) (?-1317 04). Gi IV ir Mao 
Brabantietės sūnus. 1292 m. vedė Mari Bretonę, kunigaikščio Jono II 
ir Beatriksės Anglės dukterį. 1296 m. didysis pataurininkis. Liudviko X 

testamento vykdytojas ir regento tarybos narys. Mao, trečiosios Karolio 


de Valua žmonos, tėvas. 


SIULI (Anri de) (? -apie 1336). Anri III, Siuli siro (mirusio 1285 m.) 
ir Margaritos de Bomec sūnus. Žanos de Vandom vyras. Nuo 1317 m. 


didysis Prancūzijos taurininkas. 


STEFANESKIS (Žakas KAETANIS de) (?-1341 06). 1295 12 17 Bo- 
nifaco VIII paskirtas kardinolu. 


SUASTRAS. Artua lygos narys. 


ŠATIJONAS (Gošė V de), Porsjeno grafas (apie 1250-1329). Šampa- 
nės konetablis (1284 m.), po mūšio prie Kurtrė (1302 m.) tapo visos 
Prancūzijos konetabliu. Gošė IV ir Izabo de Vilarduen, vadinamosios 
Izabo de Lizini, sūnus. Iškovojo pergalę mūšyje prie Mon zan Pevelio. 
1307 m. Pampeliune karūnavo Liudviką Vaidingąjį Navaros karalium. 
Buvo Liudviko X, Pilypo V ir Karolio IV testamentų vykdytojas. Daly- 
vavo mūšyje prie Kaselio (1328 m.), po metų mirė. Prancūzijos konetab- 
lis valdant penkiems karaliams. Vedė Izabelę de Drė, paskui Melizindą 
de Verži, pagaliau Izabo de Riuminji. 


TOLOMĖJUS (Spinelas). Vadovavo Prancūzijos sieniečių bankininkų 
bendrovei, įsteigtai XII a. Tolomėjo Tolomėjaus. Ši bendrovė praturtėjo 
prekiaudama su užsieniu; savo žinioje ji turėjo Toskanos sidabro kasy- 


klas. Sienoje iki šiol tebestovi Tolomėjaus rūmai. 


TRI (Matrjė de). Fontenė ir Plenvilio an Vekseno senjoras. Didysis sta- 
lininkas (1298 m.), paskui Liudviko Vaidingojo šambelionas, o nuo 


1314 m. - didysis Prancūzijos šambelionas. 


VALUA (Karolis de) (1270 03 12-1325 12). Pilypo III Narsiojo ir jo 
pirmosios žmonos Izabelės Aragonietės sūnus. Pilypo IV Gražiojo bro- 
lis. Keturiolikos metų įšventintas į riterius. Tais pačiais metais gavo iš 
popiežiaus legato įgaliojimus Aragono karūnai, bet į sostą įžengti jam 
nepavyko, ir 1295 m. jis šio titulo atsisakė. Vesdamas Margaritą, Anžu- 
Sicilijos princesę (1290 m. kovo mėn.), tampa Anžu, Meno ir Peršo 


apanažų grafu; vesdamas Kateriną de Kurtenė (tai jo antros vedybos), 

1301 m. gauna vardinį Konstantinopolio imperatoriaus titulą. Popie- 
žius Bonifacas VIII jam suteikė Romanijos grafo titulą. Trečioji jo žmo- 
na (vedė 1308 m.) Mao de Šarijon Sen Pol. Iš trejų vedybų turėjo daug 
vaikų; vyriausiasis sūnus vėliau tapo Pilypu VI, pirmuoju Valua dinas- 
tijos karalium. 1301 m., kaip popiežiaus šalininkas, Karolis de Valua 
kariavo Italijoje, vadovavo dviem žygiams į Akvitaniją (1297 ir 1324 
m.) ir pretendavo į Vokietijos imperatoriaus sostą. Mirė Nožane le Rua, 


palaidotas Paryžiuje. 


ŽANA BURGUNDĖ, Puarjė grafienė, paskui Prancūzijos karalienė 
(apie 1293-1330 01 21). Vyresnioji Burgundijos pfalcgrafo Otono IV 
ir Mao d Artua duktė. Blanšos, Karolio Prancūzo, būsimojo Karolio IV 
žmonos, sesuo. 1307 m. ji ištekėjo už Pilypo de Puatjė, antrojo Pilypo 
Gražiojo sūnaus. Buvo savo sesers ir pusseserės svetimavimo bendrinin- 
kė. 1314 m. ją uždarė į Durdano pilį, išlaisvinta 1315 m. Turėjo tris 
dukteris: Žaną, Margaritą ir Izabelę. Žana ištekėjo už Burgundijos kuni- 
gaikščio, Margarita — už Flandrijos grafo, Izabelė — už Vjenua dofino. 


ŽANA Prancūzė, Burgundijos kunigaikštienė (1308-1347). Vyriausioji 
Pilypo V ir Žanos Burgundės duktė. 1316 m. liepą sužadėta su Edu IV, 


Burgundijos kunigaikščiu; ištekėjo 1318 m. birželį. 


ŽANA PRANCUŪZĖ, Navaros karalienė (1311-1349 10 08). Liudviko 
Navariečio, būsimojo Liudviko X Vaidingojo, ir Margaritos Burgun- 
dės duktė. Spėjama, kad buvusi pavainikė. Nušalinta nuo teisės į Pran- 
cūzijos sostą, paveldėjo Navarą. 1318 m. buvo ištekinta už Filipo, Evrė 
grafo. Karolio Piktojo, Navaros karaliaus, ir Blanšos, antrosios Pilypo 


VI Valua, Prancūzijos karaliaus, žmonos motina. 


ŽUENVILIS (Žanas, siras de) (1224-1317 12 24). Šampanės senešalas. 
Dalyvavo septintajame kryžiaus žygyje ir drauge su Liudviku IX pateko 
į nelaisvę. Turėdamas 80 metų parašė „Šventojo Liudviko istoriją“. Lai- 


komas vienu iš didžių Prancūzijos kronikininkų. 


ŽUENVILIS (Anso). Žano Žuenvilio sūnus. Šampanės senešalas. Pily- 


po V Didžiosios tarybos narys ir Prancūzijos maršalas. 

